
BRONIUS STOČKUS 


Rėzos charakteris ir jo lietuvybė 


Pereito amžiaus pradžioj žymiausias iš prūsų lietuvių veikėjų bei kul- 
tūros darbininkų Maž. Lietuvoj buvo Liudvikas Martynas Rėza. Jau tada 
jį žinojo ne tiktai kaip mokslo žmogų ir protestantų teologą, kaip pastorių 
ir profesorių, arba kaip poetą, bet ir kaip lietuvių kultūros kėlėją bei 
lietuvybės gynėją Prūsijoj. Šio rašinio pirmoj daly mėginama duoti Rė- 
zos charakterio keli bruožai. Kita dalis liečia jo santykius su lietuvių 
tauta ir apskritai su lietuvybe, turint galvoj painią kultūrinę ir tautinę 
anų lailtų būklę Prūsų Lietuvoj. 


I. RĖZOS CHARAKTERIS 


Charakteris čia imamas platesne prasme, paliečiant Rėzos santykius su 
kultūra, menu, mokslu, su gamta ir religija, taip pat su žmonėmis, visai ne- 
aplenkiant nė jo psichinės struktūros. Žinios imtos iš pranešimų apie jį, 
kiek tokių yra užsilikusių kai kuriuose raštuose arba dokumentuose, ir iš 
pačių Rėzos raštų, ypač iš jo užrašų iš 1813—14 m. karo žygio: Nachrich- 
ten und Bemerkungen aus den Feldzigen 1813/14, aus dem Tagebuche ei- 
nes Feldgeistlichen. Šiuo raštu pasinaudojama netiesioginiu būdu: pasta- 
bos apie įvairius dalykus leidžia daryti tam tikras išvadas apie paties auto- 
riaus charakterį. Dėl to negalima apsieiti be gana dažnų ir plačių ištraukų. 
Aprašymas čia laisvas, ir planas dalinamas daugiau pagal išviršines žymes. 


1. JAUNYSTĖ IR LAVINIMASIS 


a. Krašto įtaka. — Kaip svarbų išviršinį veiksnį, formuojantį Rėzos 
charakterį, reiktų paminėti pirmiausia jo gyvenimo sąlygas jaunystėj. 
Kaip ir paprastai, vietos ir laiko sąlygos jame įspaudė savotiškus bruožus. 
Bet kilmė ir vaikystė paveikė jo dvasią labiausiai. 

Liudvikas Martynas Rėza gimė Kuršių nėringoj ir ten pat, tik įvairiose 
vietose, skurdžiai užaugo. Jo tėviškė tat-buvo Baltijos jūros iš visų pusių 
apsupta vieta. Tačiau jo charakteris visai nepanašus į tą audringą gaivalą. 
Iš jo poezijos, visai priešingai, matome, kad jis daugiau prisirišęs prie ty- 
lios ir paprastos aplinkumos: 

Stille vaterliche Hiitte, 

Meiner Kindheit Freundin du, 

Aus entfernten Lander Mitte 

Eil! ich deinem Frieden zu! (Prutena I 132). 
Tie paprasti jaunystės pergyvenimai paskui jam buvo poetinių bandymų 
svarbiausi motyvai. Apie tai jis kartą aiškiai pasisako: 

Andre reizet der Kelch, welcher die Sorgen scheucht, 

Andre Waffengeton, andre der Weisheit Ruhm; 

Wen die Wiesen erzogen, singt die Heimflur und Schaferin, 

(Prutena I 160). 

Užtat jis yra lygiai rimtas ir ištvermingas, kaip visi Baltijos pajūrio gy- 
ventojai ir žvejai; drauge su jais jis yra darbo žmogus, ne tuščias svajo- 
tojas. 
? b. Mokymosi metai. Jo jaunystė varginga. Tik 3 metų, jau našlaitis; 
gyvendamas pas gimines turi dirbti, kad ne daugiau, tai žąsis ganyti 
Taigi, jis anksti pripranta dirbti, atlikti pareigas, kęsti skurdą. Nuo pat 
jaunystės klusnus, uolus ir kuklus.* Ypač uoliai jis mokydavosi. Ganyda- 
mas žąsis, nešdavosi į laukus knygas. Toks uolumas kaip tik jam prasky- 
nė kelią i mokyklą ir leido išeiti mokslą. Mokėsi keliose vietose, kol pas- 
kui pakliuvo į Lė6benichto mokyklą neturtingiems vaikams Karaliaučiuj. 
Čia teko taip pat skursti, bet savo darbštumu jis nuveikė kliūtis. Pasi- 
mokęs 3 metus, būdamas 17 metų amžiaus, jis jau abiturientas. 

c. Lavinimosi reikšmė. — Universitete jis norėjo pasirengti pasto- 
riaus pareigoms, todėl pasirinko studijuoti teologiją, filosofiją, orientali- 
nes ir senąsias kalbas. Jausdamas savyje poeto palinkimus, klausė dar 
literatūros istorijos ir retorikos. Kai kurie iš jo profesorių buvo plačiai 
žinomi. Dar daug vėliau jis mini savo eilėse Kantą ir Krause. Šie bus jį 
paveikę ne tik savo mokslu, bet ir perdėm rimtu prūsišku būdu. 

Laisvesniu laiku, ypač 1798 m. vasarą, kada buvo kiek labiau aprūpin- 
tas ir turėjo laiko pasilsėti, parašė didesnę dalį savo poezijos. Mums čia 
išrodo reikšmingas jo pasiaiškinimas, kodėl jis ėmėsi eilių rašyti ir kodėl 
susidomėjo kūryba: „Norėdamas paskatinti dvasią, šalia griežtų teologijos 
ir filosofijos mokslų siekti malonesnių dalykų, atliekamą laiką praleisda- 
vau skaitydamas senovės poetus“.* Tą jis labai vertino. Daugiausia mėgo 
Teokritą; jam ypač patiko šio „ramus malonumas“ (inaffectata iucundi- 
tas), toks artimas jo paties dvasiai+ Be šių mokslų, jis dar mėgo istoriją. 

d. Antikės (ir rokoko) poveikis. — Mokykloje Rėza lavinosi daugiau 
racijonališkai humanistine linkme, kaip tada buvo įprasta, ir išmoko graikų 
ir lotynų kalbas. Universitete tos srities žinios buvo dar pagilintos. Sek- 
damas rokoko mada iš šito antikinio pasaulio jis gausiai skolinosi savo 
raštams išraiškos priemonių bei plačiai naudojosi graikų ir romėnų mitolo- 
gija kaip stilistiniu įrankiu. Antikiniai dievai ir nimfos jo kūriniuose pa- 
sirodo labai dažnai, ir ne Graikijoj, o netoli Karaliaučiaus, pas Prėgelį: 


Wo die Nymphe des Pregels mit silbernem Fuss in die Ostsee 
| Wandelt zum Bad... (Prutena II 61), 


Ir savo karo atsiminimuose jis primaišo graikų mitologijos vaidinių, pav., 


* Schubert, Provinzialblūtter, andere Folge 1855, p. 245,/55, 
* Schubert, ten pat. 

"2 „Ut animum a severitate philosophica et theologica ad hilariora et suaviora 
studia revocarem, religuum guod otii erat in Počtis veteribus legendis consumsi'*. 
Programma Universitatis Regiomontanae.  Supplementum... de abbreviaturis he- 
braicis. Sylloge I ... p. 13. Regiomontis 1810. 

* T. Pp. 18. Ė 

aprašydamas Pomeraniją: „Faunai didžiuose pušynuose veltui ieško sau 
nimfos šokti.“ (Nachrichten und Bemerkungen 30). Arba vėl avių ganyk- 
los vaizdas: „Tiesa, tai išrodo arkadiškai, bet joks Myrtilis ir jokia Dafnė 
čia neuždainuoja savo dainos, o Apolonas visai nenori su šiais piemenimis 
susidėti.“ (T. p. 31). Tarp karo triukšmo jo per dažnai vartojami graikiš- 
kumai tiesiog nesmagiai rėžia ausį: „Ir vos tik atidarė su savo rožiniais 
pirštais Aurora [kad pasikalbėtų] dienos vartus, suaidėjo būgnas 
žygiuoti.“ (T. p. 103). Naudodamasis savo graikų istorijos žiniomis, lygi- 
na jis Prūsijos laisvės kovotojus (1813) su graikais: „Važiuodamas į čia 
pusiaukelėj sutikau... dešimt mūzų sūnų, kurių keli buvę mano klausyto- 
jai... Kaip kinta likimas ir darbai! Iš ramios mokslų paunksnės eina šie 
alyvų šakelę. Vėl grįžo Graikijos laikai, kada visi palikdami Atėnus trau- 
kė į Salaminą nusikratyti persų jungo“ (T. p. 2). 

Tačiau tos rūšies lavinimasis davė jam tinkamesnį mokslo ir meno su- 
pratimą, tuo tarpu kai teologijos ir filosofijos studijos turėjo reikšmės jo 
profesijai ir apskritai nusistatymui gyvenime. Ypač teologija galėjo daug 
nulemti formuojantis jo charakteriui, jo religiniams nusiteikimams. Ki- 
tų progų save ugdyti jam teikė darbas, kova su skurdu, santykiai su drau- 
gais ir vyresniaisiais. 

e. Tautos savybės. — Karaliaučiuj jo auklėjimasis ir lavinimasis maž- 
daug baigėsi. Iš savo ramaus kaimo jaunuolis buvo persikėlęs į šitą Rytų 
Prūsų gyvenimo centrą. Jis su juo visiškai suaugo, taip pat ir su visuome- 
ne bei tauta. Jo charakterį reikia vertinti, kaip prūso charakterį, nes be 
individualinių ypatumų jame reiškėsi ir prūsų tautinis būdas (koks jis 
buvo tada). O rytų prūsai yra „darbštūs, kampuoti bei nerangiai šiurkš- 
tūs, tačiau gerų norų, ir, kas dar svarbiau, su charakteriu žmonės, tiesiog 
milžinai: jų žvilgsnis, iš seno papratęs klajoti po plačias lygumas, yra jaut- 
rus ir aiškus, tuo tarpu jų sielą rūkai supa į fantastiškus sapnus, jų dvasia 
po ūkanotu dangum lengvai skęsta į melancholišką svajojimą. Jie visai ne- 
turi to brandenburgiškai-berlyniško energingumo, užtat gerą dozą sveiko 
proto, daug jausmo, o politikos ir religijos dalykuose pasižymi dideliu 1i- 
beralumu.“! Ir Rėzos būdo ypatumai išaugo daugiau praktiški: blaiviai 
ir šaltai galvojąs žmogus, neturįs ugningų užsimojimų ir lakumo nei dide- 
liems nei mažiems dalykams, ištvermingas, dirbąs lėtai, bet tikrai, siekiąs 
ne tiek gilyn ar aukštyn, kiek aplink save. 

Tai keli bruožai iš Rėzos charakterio ugdymo. Jo tolimesniame gyveni- 
me nedaug buvo įvykių. Jis nuolat dirbo, išsyk buvo karo kapelionas, pas- 
kui — profesorius ir lietuvių teologijos studentų auklėtojas. Jis liko 
darbo ir pareigos žmogus, gyveno iš ir dėl savo profesijos: mokytojo, teo- 
logo, mokslininko. Tai mes turime dar smulkiau pažinti, 


2. SIELOS POLINKIAI 


a. Proto vyravimas. — Savo gyvenime Rėza pasižymėjo visados aiš- 
kiai nustatyta tvarka ir apsisvarstymu, iš ko jau galima spręsti, kad jame 


* E. Reichel. Die Ostpreussen in der deutschen Literatur 5 s 

turėjo vyrauti protas. Iš tikro, protas buvo vadovaujanti galia ne tik jo 
gyvenime, bet ir jo dvasios struktūroj, dėl to ir visame jo galvojime. ž 

Jo galvosenoj žymu nuolatinis palinkimas į refleksiją. Niekur jis 
taip gerai neiškyla, kaip perduodant išorinius įspūdžius, aprašant išorinius 
daiktus, ypač gamtą. Lygiai taip yra ir su Rėza. Iš jo karo atsiminimų, 
ypač gamtos aprašymų tat visai aiškiai matome. Iš jų pažįstame žmogų su 
vidaus jėga, kuris nė valandėlei nenori atsiduoti laisvai išorės įspūdžiams 
veikti. Jis panašus į ekspresionistą, kurio dvasia nori viešpatauti. Jau prie 
paprasčiausio išviršinio akstino ima veikti jo refleksijos jėga. Pavyzdžiu 
imkime tą vietą kur jis kalba apie Elbę, kad prie Kolino ji pasuka kita 
kryptimi: „Taip dažnai ir mūsų jaunystės planai nueina niekais, ir mes 
nolens volens turime pasukti kitu keliu, negu kad mums siūlė šėlstanti 
aistra arba pasaulį perdirbanti vaizduotė“ (Nachr. u. Bemerk. 107). — Jo 
aprašymą retai kada valdo jausmas. Jis griežtai laikosi objektyvumo, su- 
vokiamumo. Jis apskaičiuoja, vis nurodo objektyvų matą ir santykį. Taip 
pat nesitenkina vienu tik daikto regėjimu, bet pasakoja ir jo atsiradimą: 
„Marienburgo bokštas yra aukščiausias Prūsijoj, matomas nuo 8 iki 10 my- 
lių aplink. Pilis yra paskutinė riterių ordeno klestėjimo puošmena. Di- 
delė dalis dar gerai išlikus, kita sugriuvus; bet tai gražiausi bokšteliai iš 
14. amžiaus, kuriuos tik galima matyti...“ (T. p. 15). Panašiai kaip jo 
jausmas nuo labai neapibrėžto didingumo pergyvenimo greit pereina į re“ 
liginę sritį, kur jis randa tikresnes ir suvokiamesnes formas, negu neaiš- 
kus susižavėjimas, taip daro ir refleksija. Ji čia ieško griežtai apibrėžtų 
vaidinių ir sąvokų tam mintijimui, kurį pažadina didinga gamta: „Prieš 
mane neišmatuojama jūra, paraudus kaip nuo ugnies, — o aplink tylinti 
gamta. Kaip vadinti tą garbinimo jausmą, į kurį aš skendau čia! Milijo- 
nai būtybių sekė saulės žvilgsnį. 'Ji palieka džiaugsmus ir vis iš naujo 
įuos žadina. Ir kaip ji galėtų nebūti veidrodžiu to, kuris neturi vardo, ne- 
būti išsiliejimu begalinės meilės, kuri mus nešė savo širdyje?“ (T. p. 4). 
Ir galų gale: „Paliai krantą plaukia ištisi būriai gulbių, kurios iš tolimų 
kraštų jau grįžusios į savo seną būstinę. Kas davė joms protą rasti savo 
tolimą kelią be žemėlapių..?“ (T. p. 4). Žavintis Rheino vaizdas jam taip 
pat sukelia labai rimtas mintis: „Tarsi paskendęs mintyse apie mirtį, aš 
stovėjau ant šių griuvėsių [prie Rheino] ir mąsčiau apie visos žemiškos 
didybės ir puikybės nepastovumą. Žmogus su savo kūriniais yra nuo va- 
karykščios dienos... o didžiulės upės bangos ritasi amžinai be sustojimo. .. 
Bet kokia buvo ta ranka, kuri atskyrė nuo vienas kito šiuos kalnus, pada- 
rydama tarp jų upei kelią?..“ (T. p. 183). Iš šių pavyzdžių užtenkamai 
aiškiai matome, kaip greit jo aprašyme isipina reflektyvus, protinis ele- 
mentas ir patį jausmą pakeičia apibrėžto turinio mintimis. 


b. Jausmas. Gamtos pergyvenimai. Nors jame aiškiai vyravo protas, 
tačiau negalima sakyti, kad jausmo būtų visiškai trūkę. Jo jausmas, kiek 
mums žinoma, yra pirmiausia gamtos jausmas. Tėviškės gamta buvo pir- 
moj eilėj jo poezijos akstinas! Gamta sukėlė ir visus giliausius jo pergy- 
venimus.  Minimuose užrašuose, nors jie toki trumpi ir keičias greitai, 


* Plg. Tetzner, Die Slaven in Deutschland 120. 

kaip filma, jis įterpia gamtos vaizdų ir pergyvenimų, kuriuos, tiesa, vėl 
labai greit užtemdo jo refleksijos bei gudravimai. 

Jo gamtos jausmas yra daugiausia idiliškas. Jį veikia ramūs bei švel- 
nūs vaizdai, kiek mažiau didingi ir nepaprasti. Jo kūryba didžiąja dalimi 
yra laukų, pavasario, vėversio poezija, ir kaip tik čia stipriausia. Vienoj 
savo dainoj (Fiinfzehn deutsche Lieder p. 15) jis atsisveikina su savo tė- 
viškės mišku, šaltiniu ir sodu, grįždamas prie jų dar ne kartą. Sekama 
vieta geriausiai gali pavaizduoti idilišką jo jausmų charakterį: 


Ich lieb' dich kleines Blūmchen, 

Weil du so einsam bliihst.,. 

Sey du mir Muster, Bliimchen, 

Der stillen Einsamkeit, 

Der Unschuld und der Tugend, 

Der sanften Zartlichkeit. (Finfzehn deutsche Lieder 1). 


Dar svarbiau, kad šitas nereikšmingas posmas duoda beveik tikslų vaizdą 
tos idilijos, kuri reiškėsi Rėzos gyvenimo būde. 

Išrodo, kad jo jausmas visai negali išeiti už idiliškumo ribų. Didin- 
gumo pergyvenimai, kuriuos jis kartais nori aprašyti, lieka tik gryni žo- 
džiai. Imkime šį pavyzdį: „Paskui atsiveria slėnis tokio puikumo ir gro- 
žio, kuris atkeliavusį pripildo dideliu susižavėjimu... Kas nupieš tas gro- 
žybes, kurias aš mačiau! Ryto saulė paauksino aukštus gotiškus bokštus, 
aplink kuriuos dar plaukė švelnus rytmečio rūkas...“ (Nachr. u. Bemerk. 
108). 

Gamtos didingumui jis tačiau nebuvo visai nejautrus. Turime nors 
greit sumestų, bet gražių gamtos vaizdų, kuriuose matyti jo sugebėjimas 
šiek tiek poetiškai jausti ir išsireikšti. Pav.: „Žalioj lygumoj, kur daug 
kaimų, iki neužmatomo tolumo žiba daugybė bokštų, vakaro saulės paauk- 
sintų. Ilgom virtinėm grįžta bandos į savo kaimus, ir šventoj tyloj gamta 
sutinka atvykusią naktį ir raminantį miegą“ (T. p. 31). Arba: „Stati gra- 
nito siena kyla beveik vertikaliai ties vandeniu, į jos viršūnę žiūrint, su- 
kasi galva. Juodos eglės tiesias viršum galvos ir skleidžia šventą tamsu- 
mą ties šia gamtos šventove. Net pavienės eglės nuostabiai kyla, kabin- 
damosi už stačios uolų sienos, į šviesos karalystę...“ (T. p. 97). Tiesa, ir 
čia daugiau skambių žodžių, negu tikro didingumo atjautimo. Be to, kaip 
jau minėta, toki vaizdai greit virsta religinėmis mintimis, ir visas didingu- 
mo aprašymas nueina niekais. Iš to matyti, kad jis daugiau atjaučia idi- 
lišką, o mažiau didingą ir romantišką gamtą. 

Tokio būdo. žmogui negalėjo likti svetima ir dorinė bei dvasinė gražios 
gamtos reikšmė. Jis rašo: „Kaip turėtų būti išsigimusi siela, kuri tokioj 
gražioj gamtoj atsiduotų žemoms ir negrynoms mintims“ (T. p. 57). „Kam 
šitos gamtos šventovės vaizdas nesukelia maldingumo ir tylios pagarbos, 
tas nesupranta, kas gamtoj yra didžio ir dieviško“ (T. p. 97 s.). O dieviš- 
kumą joje tikrai galima matyti, nes „kas taip veikia širdį, turi iš kokios 
nors širdies ištekėti“ (T. p. 60 s.). Gamtoj tikrai yra daug didžio, kuriam 
artimi kilnūs žmogaus siekimai. Rėza, išreikšdamas labiau savo paties ro- 
mantiškumą, negu tikrovę, pav., taip rašo apie vidurinių amžių Bohemijos 
kilminguosius: „Didesnis drąsesnės kartos entuziazmas reiškėsi ir tuo, kad 

ji savo gyvenamus namus statydavo ant aukščiausių viršūnių, kad geriau 
galėtų regėti gamtą ir įkvėpti didžius jausmus. Dabartinė karta gyvena 
slėniuose, lyg varlės, ir prie pelkių, dėl to jos ir negalima pažadinti jo- 
kioms didžioms idėjoms“ (T. p. 120). 


3. NUSISTATYMAS GYVENIME 


a. Natūralus gyvenimo būdas. — Ir savo gyvenime Rėza buvo gamtai 
lygiai artimas, kaip ir jautime. Natūralaus ir griežtai tvarkingo gyvenimo 
papročius įgytus jaunystėj, jis išlaikė per visą savo gyvenimą. Dėl to 
galima jį palyginti su tokių Kantu. Iš tikro, savo gyvenime ir darbe jis 
buvo paprastas ir saikingas, beveik griežtas, kaip ir tas garsusis Karaliau- 
čiaus filosofas. Jam buvo svetimas toks rafinuotas miestietiškas gyveni- 
mas, kaip jau tada buvo iprasta, ir už kurį jis bara Paryžiaus gyventojus: 
šie apie 5 val. ryto eina gulti, dieną paversdami naktim, o naktį diena, jie 
niekados nematą Auroros grožybių (T. p. 240). Tas jam tikrai išrodė keis- 
ta. Senatvė jį privertė dar griežčiau laikytis tvarkos. Apskritai, visą sa- 
vo gyvenimą jis vedė natūraliai ir protingai. 

Rėzos kūriniuose (Prutena I) randame kartais linksmų, anakreontiš- 
kų dalykų. 1813 m. savo kelionėj po Rheino kraštą jis parašė dainą apie 
Moselio vyną, kurioj ragina džiaugtis, naudotis gyvenimu, peikia išsižadė- 
jusius pasaulio, ypač tuos, kurie užsidarę vienuolynuose: 


Es reisst die Zeit auf Sturmes eilen Fligeln 

Uns morgen ohne Halt zu dunkeln Grabes Hūgeln: 

Drum krūnzt den Becher heut' und hascht die Freud und singt: 

Dem Moslerwein sey Lob... (Nachr. u. Bemerk. 197). 
Bet šitie gyvenimo džiaugsmo tonai visai nemažina jo rimtumo. Jie Rė- 
zai buvo gryna poezija, daugiau niekas. Jis, kaip ir jo pavyzdžiai poezi- 
joje, anakreontikai, sakysim, Gleimas, nors ir apdainuoja vyną, tačiau geria 
vandenį. Juk tas žmogus iš tikrųjų buvo visados ramus išminčius, net ki- 
tus norėjęs matuoti savo rimtumo matu. Dėl to jis, pav., klaidingai su- 
pranta prancūzų judrų būdą, matydamas juose maža išmanymo, bet daug 
tuštumo (T. p. 238 ss.). Žinoma, tuo dar nepasakoma, kad džiaugsmas ir 
žmogiški pasismaginimai, ypač draugų tarpe, jam būtų buvę visai svetimi. 

b. Realisto palinkimai. — Savo mintijime ir gyvenime Rėza buvo 

saikingas realistas, kaip apskritai, žmogus, kuriame vyrauja intelektas ir 
kuris dirba daugiausia proto darbą. Jo poezijoj iškyla, tiesa, ir kiek tikro 
jausmo, bet jai trūksta vaizduotės! ir dvasios lakumo. Užtat jo kūrybos 
negalima nė lyginti su kokiu romantiku ar Schilleriu. Ir tas, kas iš pirmo 
pažvelgimo, rodos, slepia daug užsidegimo ir entuziazmo, glūdi grynose 
(daugiausia antikinėse ar Rokoko) formulėse ir iškilniuose žodžiuose. Jo 
vaizduotės veikimo sritis nedidelė. Jis nežino tolumų, kur fantazija kla- 
jotų ir mintis darytų didelius šuolius. Jo poetiniam jautimui priklauso 
matoma artuma, jei neskaityti religinės srities. Bet ir ten jį veda ne to- 
limas nežinomas kelias: naudodamasis aiškiai žinomom tikėjimo tiesom, jis 


* Schubert, t. p. 

labai paprastai ir lengvai ten peržengia. Panašus jis ir savo veikime: 
moksliniai ir kiti jo siekimai buvo kuklūs; jis ramus darbininkas. Kaip 
mokslo žmogus, — daugiausia receptyvus ir tik perdirbąs kitų laimėjimus.* 

Bet jis visai nebuvo nutolęs nuo gyvenimo. Žmonės su savo darbais 
jam visados rūpėjo; jis pastabus net menkiems ir kasdieniniams dalykams. 
Jo karo atminimai tą užtenkamai patvirtina. Aprašydamas didelius įvy- 
kius, jis nori suteikti, gal būt istorinės reikšmės; be to, jis mėgina duoti 
didžius gamtos ir žmonių gyvenimo vaizdus. Tačiau, šalia to juose tiek 
daug smulkmenų, kad jas gali be pasirinkimo sukrauti tik realistas, rašy- 
damas perdėm paprastu kelionių stilium. Imkime šį pavyzdį: „Balgos 
apylinkės yra nepaprastai gražios. Per įlanką galima aiškiai atskirti Pi- 
liavą, pilną laivų uostą, švyturį ir net bures Baltijos jūroj. Ir Karaliau- 
čiaus bokštai iškyla iš už vandens. Gražiam miestely gyvena daug laivi- 
ninkų, atėjusių iš Piliavos. Aplink Balgą auginami gražūs apvalainiai ko- 
pūstai, garsūs visoj Prūsijoj. Visi daržai jų pilni, net ištisus laukus jie 
užima. Yra galvų, beveik pėdos ilgumo skersmens. Pačiame kaimo gale, 
ant kalvos netoli vandens stovi senoji didinga pilis, kurios išlikę tik sie- 
nos ir aukštas bokštas. Šios irgi greit ketina griūti, nes vanduo didele jė- 
ga vis kasa pamatą. Gamtos gaivalai nekenčia žmogaus kūrinių“ (T. p. 
7 s.). Tokia nesutvarkyta įspūdžių eilė, kurioj užfiksuota, lyg paleisto į 
darbą filmos aparato, visa kas pakliuvo, rodo mums autoriaus sugebėjimą, 
ar tikriau palinkimą, šalia gamtos pastebėti ir domėtis taip pat Žmogaus 
darbais. Savo kelionėj jis nuolat aprašinėja kelius, miestus su jų pastatais, 
žmones ir jų gyvenimo būdą, jų rūbus, sodininkystę ir t.t. Taigi, jis domi- 
si ir kultūra, 

c. Praktiški sugebėjimai. — Būdamas daugiau linkęs gyventi vienu- 
moj ir dirbti tylų darbą, parodė betgi ir praktiškų sugebėjimų. „Nors jis 
ir neturėjo ypatingo pasisekimo išoriniams reikalams, vis dėlto apsiimda- 
vo ir šiuos atlikti, kiek jam tekdavo, su didžiausiu uolumu iki paskutinio 
momento.“* Praktiškai jis veikė kaip karo kapelionas, paskui kaip profeso- 
rius, lietuvių seminarijos vedėjas ir teologijos fakulteto prorektorius, kaip 
konsistorijos narys. Turėjo ir smulkesnių darbų: rinko lietuviškas dainas, 
rūpinosi lietuviško Šv. Rašto išleidimu. Tačiau sugebėjimo vadovauti ar 
organizuoti neturėjo. Priešingu atveju būtų galėjęs ir žymiai daugiau pa- 
daryti lietuvių reikalams, o ypač prieš suvokietinimą pastatyti organizuo- 
tas jėgas. 

d. Profesijos dalykai. — Su praktikos gyvenimu jį jungė profesija: 
pastoriaus, pedagogo, mokslo žmogaus. Užtat jis visados domisi pirmiau- 
sia tais klausimais, kurie liečia jo profesiją. Kelionėj "po Vokietiją ir 
Prancūziją stengiasi susipažinti kiekvienoj vietoj su pastoriais ir mokslo 
žmonėmis, teiraujasi apie bažnyčios ir mokyklų būklę, apie teologijos li- 
teratūrą ir mokslą. Jis pasakoja savo užrašuose apie savo luomo draugus, 
kritikuoja juos ir bažnytines tvarkos trūkumus. Panašiai domisi ir mokslu: 
lanko bibliotekas, universitetus, klausiasi apie mokymą. Kartais net iš- 
rodo, kad jam ir rūpi tik tie klausimai, kurie jam svarbūs kaip pamoksli- 


* Schubert, t. p. 
* Preuss. Prov. — Kirchenblatt 1840, p. 125. 

ninkui ir teologui, daugiau niekas. Į visa jis žiūri pamaldaus pamoksli- 
ninko, uolaus protestanto akimis, taip kad jo minimi užrašai negali turėti 
platesnės reikšmės, ar būti visiems įdomūs. "Tuo kartais gerokai perdeda, 
iš bažnytinės srities imdamas net stiliaus priemones, kurios mums keistai 
išrodo. Jis, pav., mato valtis jūroj, kurios paruoštos žvejoti ir „rytoj prieš 
saulės tekėjimą plaukti į Karaliaučių, pasotinti ir tą, kuris eina į bažny- 
čią, ir tą, kuris neina“ (T. p. 4). 

e. Protestamtizmo poveikis. — Rėza buvo — kaip ir visi Prūsų protes- 
tantai — pietizmo paveiktas. Jame („praktinėj krikščionybėj“) Rėza ma- 
to „apaštališko tikėjimo“ atnaujinimą ir giria šios srities veikėjus. Pa- 
maldus pietistas pamokslininkas palieka jam didžiausio įspūdžio: „„..di- 
delis rimtumas ir didybė, kuri kelią pagarbą, ramumas ir dangiškas nušvi- 
timas akyse, veidas, kuriame matyti Dievo taika, kažin kas apaštališka. 
Drauge su tuo nepertraukiamas ir be didelių pagražinimų pamokslas, bet 
kilnus ir pilnas minčių...“ (T. p. 42). Tikras jo religingumas (apie kurį 
dar teks kalbėti) maišosi kartais su perdėtu maldingumu, turinčiu kartais 
keistokas formas. Jis bara, pav., vieną sodininką Goerlitze, „kuris moka 
"apie viską pakalbėti, tik ne apie Gražiausią ir Puikiausią. Ką padės jo 
moksliški medžių ir augalų vardai, juk šie danguj turi visai kitus pava- 
dinimus“ (T. p. 61). 

Visada jis reiškiasi, kaip maždaug konservatyvus pastorius, ginąs savo 
nusistatymą prieš liberalini protestantizmą.  Konservatyvus jo charakteris 
ištikimai laikėsi senojo tikėjimo, jau tais laikais nemaža kentėjusio nuo 
savo įvairių naujintojų bei tobulintojų. Reformacijos 300 metų sukaktu- 
vėms 1817 m. Rėza parašė eiles vardu Geist Luthers, pareikšdamas jose 
tą savo ištikimumą protestantizmui: tikėti ir vengti viso, kas nėra liuteriš- 
ka (Prutena II 127 ss.). Jis priešinasi racionalistiškam Biblijos aiškinimui: 
„Geras yra ženklas Dievo karalystei, kad pasigirsta balsų, reikalaujančių 
dievišką knygą aiškinti daugiau religine prasme. Bažnyčios Tėvų raštai 
žymiai skiriasi nuo mūsų naujųjų protestantiškų veikalų tuo, kad juose 
dvelkia gyva tikėjimo ir meilės dvasia, kuri kalba daugiau širdžiai, kaip 
šaltam protui“ (Nachr. u. Bemerk.). 

Labai aiškiai iškyla jo ortodoksiškai protestantiški įsitikinimai, kalbant 
apie katalikus. Ten, kur jis jiems daro visai nepagrįstų priekaištų, matome 
ne ką kita, kaip paklusnų karingo protestantizmo auklėtinį. Bet kartais 
jo tiesus ir giliai religingas charakteris gauna viršų, tada ir katalikų tarpe 
jis mato kai ką gera. Šiaip mus beveik stebina, kaip tokiam blaiviai gal- 
vojančiam žmogui „liuteriškoji dvasia“ gali įkvėpti tiek neapykantos. 
Apie Varmiją jis, pav., rašo, kad „gyventojai katalikai krinta į akis dėl 
savo skirtingų veido bruožų nuo protestantų... Šalia kvailumo ir bigote- 
rijos juose nepamirštamai įspausti slapto įtarinėjimo bruožai. Inteligentų 
veide tuoj krinta į akis jėzuitizmas“ (T. p. 9). Tą pat mato kašubuose: 
„Kadangi jie katalikai, tai jų veide galima įskaityti kvailumą ir šiurkščią 
bigoteriją“ (T. p. 22). Tokių pastabų, žinoma, niekas rimtai neskaitys. 
Katalikiškam Rheino krašte jam užkliūna kunigai. Vienuolynus jis vadi- 
na labai paprastai — kalėjimais: „Kiek daug už šių sienų bus nusidėta prieš 
Mat. VI, 7 ar V, 28 ir Efez. V, 18 [tuščias maldų kalbėjimas, svetimoterys- 
tė ir girtuokliavimas] ir t.t.!“ (T. p. 191). Prancūzų kunigai esą menkai 

išsilavinę: vienas nežinąs apie Augsburgo konfesiją, kitas nemokąs loty- 
niškai kalbėti ir neturįs supratimo apie tą teologijos pažangą, „kurią pro- 
testantų pastoriai padarė Šiaurės Vokietijoj“ (T. p. 257). Ypač katalikų 
kunigai vengią studijuoti Bažnyčios istoriją, „nes niekas negali geriau pa- 
rodyti hierarchijos nuogumus, kaip religijos istorija“ (T. p. 204). Mums 
kiek suprantama, iš kur yra atsiradę tie priekaištai. Rėza negalėjo kitaip 
galvoti, nes šitie užmetimai buvo kaip ir anų dienų protestantų dogma. 
Nuo prietaringumo išsivaduoti ir plačias mases prablaivinti galėjo vėliau 
tik tikrai dideli protestantų tiesos ieškotojai. 

Rėzos nuomonė pasikeičia, kalbant apie katalikų pamaldumą. Jis gi- 
ria katalikų liaudies paprotį Varmijoj prie vieškelių statyti šventųjų pa- 
veikslus ir kryžius. Frauenburgo katalikiškosios bažnyčios geriau žadina 
pamaldumą, kaip protestantų, o su Pragos katedra negali lygintis jokia 
protestantų bažnyčia visoj Europoj. Su didele pagarba jis kalba apie šv. 
Joną Nepomuką. Paryžiuj jam labiausiai patinka Raffaelio šv. Cecilijos 
paveikslas: „Joks Platonas, Hemsterhuis ar Kantas nepajėgs išaiškinti am- 
žino grožio esmės, kurią galima ne tik suprasti, bet kuri turi būti ir at- 
jausta“ (T. p. 244 s.). Aplankęs Maria-Scheino vienuolyną su stebūklin- 
gu šaltiniu, apie kurį paskui parašė baladę, labai palankiai atsiliepia apie 
didelę maldininkų kelionių reikšmę, gailėdamasis, kad „protestantizmas 
(krikščionybės proza) iš mūsų tą visą didelę naudą atėmė. Laiko gaišini- 
mas, joks produktyvus darbas — taip, žinoma, šaukia ekonomistai. Bet 
žmogus juk gyvena ne tiktai verpti ir austi, arba būti kurmiu...“ (T. p. 
139 s.). Ir ne kartą jis nejaukiai pajunta protestantizmo pilkumą. To 
priežastis yra pietizmo idėjos ir jo gilus religingumas, radęs katalikų reli- 
giniam gyvenime tiek daug sau artimo. "Tas taip pat parodo, kad jame 
dažnai kovojo ortodoksiškas nusistatymas su kai kuriom pažangesnėm 
mintim. 

Drįsdamas siūlyti steigti drauge su katalikais simultanines mokyklas 
ir bažnyčias (plg. t. p. 33), jis, matyt, mažiau galvoja apie katalikų ir pro- 
testantų bažnyčios dogmų skirtingumą, kaip apie katalikų religingumo ar- 
timumą jo pamaldumui. Tam pradžia padaryta su Breslauo universiteto 
ir gimnazija Braunsberge. Jis mano tuo būsiant galima įvykdyti bažnyčių 
vienybę. 

f. Religingumas. — Apskritai, Rėza buvo religinis charakteris ir dėl 
to į viską žiūrėjo iš amžinumo požvilgio. Juk šiaip jis nė nebūtų buvęs 
pastorius. Tokią savo religinę nuotaiką jis, rodos, nuolat išlaikė. Kiek- 
vienas kilnesnis jausmas ar gilesnė refleksija vis baigiasi aiškiais religi- 
niais vaidiniais ir mintimis. Reikia pripažint jį buvus tikrai krikščioniš- 
ką. Tikėjimas į kitą gyvenimą jam buvo svarbus visokiam nusistatymui. 
Jis, pav., giria vieną religingą žmogų, „kuriam. idėjų pasauly nušvito aukš- 
tesnis ir gražesnis gyvenimas. Kas iš šaltos tikrovės išsigelbėjo šioj šven- 
tovėj, to nesiekia jokia priespauda, nė kentėjimas. Tokios sielos giedrumas 
yra lyg aušra...“ (T. p. 13). Didelė dalis jo poezijos persisunkus ta pačia 
religiška nuotaika. Regint daiktus bei jų nepastovumą, didingą gamtą, 
žmogų, tas tikėjimas beveik per staigiai jį stumia ieškoti to, kas amžina, 
lyg kad tie dalykai patys neturėtų jokios vertės. Išrodo net perdėta. Re- 
liginis pergyvenimas, taip greit jame kyląs, nelieka tik galingas jausmas. 

"Tas pergyvenimas tuoj ima naudotis įprastom aiškaus turinio religinėm 
sąvokom, kurios kiek supoetinamos (nemirtingumas ir k.). Be to, tas pa- 
rodo, kad jame vyrauja protas. Kintamuose daiktuose jis vis ieško kas 
nekinta, esmės. Daiktus vertina pagal savo religines idėjas ir nuolat „fi- 
losofuoja“. Berlyno anatomijos muziejus įdomus jam ne dėl mokslinės 
vertės, ar ko kito; žmogaus lavonas jam sukelia. tokią refleksiją: „Koks gi 
stebuklas yra ta maža būtybė, vadinama žmogum... Bet visų didžiausias 
stebuklas yra tas nematomas, kuris kitados gaivino ir jungė šitas visas da- 
lis. Kur yra pasidėjęs tas nepažįstamasis?“ (T. p. 51). 

Religija jam be jokių abejonių yra pagrindinė vertybė, kurios niekas 
kitas negalėtų pakeisti. — „Nieko nėra aukštesnio duota žmonijai už krikš- 
čionių religiją. Ją pašalinus, iš gyvenimo atimamas visoks sielos ramumas 
ir vienintelė paguoda“! Pirmiausia religiniai motyvai skatino jį naujai 
išleisti lietuvišką šv. Raštą: „Tegul būna ir šia Biblija nors kiek prisidėta 
prie Dievo karalystės platinimo ir lietuvių krašte (kur Kristaus religija 
dar randa maldingą pastogę), po karo audrų tešviečia ji, kaip palaimą nešąs 
švyturys grįžtančiai gerovei.“* 

Pagal profesiją teko jam praktiškai veikti religijos srity. Užtat jis 
ir svetimam krašte pirmiausia įdomaujasi religine būkle, peikia jos smu- 
kimą bei išniekinimą (Prancūzijoj), giria uolius krikščionis (anglus). Mo- 
kyme stato religiją pirmoj vietoj. Jo profesijos darbas visame jo gyvenime 
ir nusistatyme nusveria tiek daug, kad norėdami trumpai atsakyti, kas bu- 
vo Rėza, galime tvirtinti: nuoširdus protestantų pastorius. Ir šitoks at- 
sakymas, "bent tam tikram jo gyvenimo tarpui (1800—1816), būtų tinka- 
miausias. 

g. Mokslo ir meno vertinimas. — Negalima tačiau manyti, kad be reli- 
gijos, visa kita gyvenime, kitos vertybės jam nebūtų turėję reikšmės. Jis 
vertino mokslą, meną, literatūrą, turėjo apie juos tinkamą supratimą. Jis 
buvo ne tik teologas, bet ir istorikas. Savo kelionėj stengėsi lankyti uni- 
versitetus ir bibliotekas, susipažinti su mokslo žmonėmis bei profesoriais. 
Svetimus miestus aprašinėdamas parodė nusimanymą istorijoj. Mokslas 
jam yra visokio išsilavinimo pamatas, tuo tarpu estetinis išsiauklėjimas 
yra daugiau nebūtinas priedas: „„Humaninio išsilavinimo kelias eina per 
mokslą, jei prie to dar prisideda turtas, tai ir skonio lavinimas gali daryti 
pažangą. Pasikelti aukščiau aplinkybių ir luomo tam reikia dvasios tvir- 
tumo, kurį gali suteikti tik filosofijos studijos arba religija“ (T. p. 14). 
Tuo jis čia nustato vertybių eilę: mokslas, menas, o aukščiau visko religija 
ir filosofija. Tokiam jo nusistatymui turėjo reikšmės ne tik gyvenamo 
laiko dvasia (be ko kita dar ir racionalizmas), bet ir jo paties palinkimai. 

Jam netrūko supratimo ir apie meną. Menui jis priskiria didelę reikš- 
mę. Jis turėjo progos pamatyti pačius žymiausius meno paminklus ir 
spręsti apie jų vertę. Todėl savo atsiminimuose duoda ilgesnių pastabų 
apie žymiausius kūrinius, ypač pastatus Potsdame, Berlyne, Nancy, Pa- 
ryžiuj, Londone. Gražiose gotiškose Rheino krašto bažnyčiose mato to- 


*' De primis vestigiis religionis christianae inter lituanos propagatae, p. 8. 
Programma Univ. Reg. 1810. 
* Geschichte der lit. Bibel. 57 s. 

bulą meną. Šiaip jį vertina pagal klasicizmo dėsnius: reikalauja visuotinu- 
mo, tipiškumo, gamtos artimumo; kartais pakartoja kokį Kanto posakį. 
Tobuliausiai gamtą interpretavo Homeras ir Shakespeare, Raffaelis ir 
Schilleris: „jie puolėsi į stygas ir susivienijo su tvariniais...“ (T. p. 77). 
Pora kartų jis mini savo laiko didžiuosius vokiečių kūrėjus: Goethę, Schil- 
lerį ir Wielandą. Didžiųjų poetų raštai (Goethes, Wielando, Jean Paul) 
„ne tiktai ugdo estetinį pajautimą, bet ir slepia savyje gausią medžiagą 
gyvenimo filosofijai“ (T. p. 20). Žygiuodamas į Rheims, jis prisimena 
Schillerio dramą apie šv. Johanną: „Kuris vokietis neatsimins, įžengdamas 
į šitą miestą, tų puikių scenų iš dramos, įamžinančios didvyrę Johanną 
tikriau, negu Voltaire dviprasmė pucelle“ (T. p. 220). 

Matome, kad menas ir literatūra taip pat nebuvo jam svetimi. Jis — 
teologas — turėjo juose tam tikro nusimanymo. Tai, matyt, nebuvo siau- 
ragalvis žmogus; jis vertino kultūros turtus ir nors jie, palyginus su re- 
ligija, uoliam pastoriui negalėjo būti aukščiausias dalykas, vis dėlto nebuvo 
užmiršti. Be to, juk jis pats buvo šioks toks poetas, jis pirmas susirūpino 
lietuvių liaudies dainomis, vertino taip pat ir kitus profaninius mokslus. 


4. SANTYKIAI SU ŽMONĖMIS 


a. Draugavimasis. — Paminėkime dabar kai kuriuos Rėzos charakterio 
bruožus iš tos pusės, kuri daugiau reiškėsi santykiuose su žmonėmis. Šios 
jo charakterio ypatybės taip pat išplaukia iš pagrindinės jo vidaus struktū- 
ros. Jose reiškiasi tas pat protingai ramus ir objektyviai blaivus jo nu- 
sistatymas. Jo gyvenimas, net ir raštų stilius, rodo dideli ramumą ir pasto- 
vumą, vyraujantį jame visados šaltą protingą apsisvarstymą. Jo prozos 
raštai yra ne kas kita, kaip protinis svarstymas ir visai objektyvus apraši- 
nėjimas. Jo poezija pasitenkina idilijomis, kurioms svetima ne tiktai dra- 
matinių konfliktų sritis, bet ir visoks didesnis jausmų susiūbavimas. 

Ir visam savo gyvenime Rėza buvo ne koks užsidegęs kovotojas, bet ty- 
lus darbininkas. Jau to gyvenimo eiga rodo didelį pastovumą. Juk jis 
niekada nenukrypo nuo savo tikslo, nedarė kelių į šoną; užtat jo gyvenimas 
toks paprastas, vienodas, be žymesnių šuolių ir permainų. 

Būdamas ramus ir savim pasitenkinęs Žmogus, ne kažin kiek turėjo 
santykių su kitais. Dėl to nors su jais ir buvo malonus, bet plačios drau- 
gystės nemėgo. Jis, tiesa, labai vertino draugiškus santykius ir giminys- 
tės ryšius kitų žmonių tarpe, gailėdamasis išskirtųjų. Apie jungtinės ar- 
mijos stovyklą prie Toeplitzo rašo: „Kiekvienas iš šios linksmos minios 
turi kur nors namuose širdį, dėl jo plakančią, vistiek ar tai būtų prie Kas- 
pijos jūros, ar prie Pirėnėjų! Kiek tūkstančių iš šios linksmos minios po 
dviejų mėnesių jau nebus gyvųjų tarpe!“ (T. p. 135). Ir šiaip jis labai at- 
jausdamas kalba apie draugiškumo ryšius (plg. t. p. 35). Schlochaue jis 
sutiko du savo jaunystės draugus, su kuriais buvo 15 metų nesimatęs. Juo- 
se atbunda šviesūs Karaliaučiaus laikų atsiminimai. Paskui „su giliu 
skausmu, kad visa didžia ir brangu turi baigtis, kaip ir mūsų jaunystės bū- 
relio džiaugsmai, pasakėme vienas kitam... šiam pasauly gal būt jau ant 
visados, sudie“ (T. p. 27). 

"Jis iš tikrųjų palaikė santykius su draugais, ypač jaunystėj; šiaip su 
žmonėmis jį jungė dažniausiai jo profesijos reikalai, neretai net jo lietu- 
viškų dainų rinkimo ir kiti panašūs darbai. Vėlesniais laikais jis brangino 
ne tik draugų, bet ir buvusių profesorių atsiminimą, tokių žymių žmonių, 
kaip Kantas, Krause, Mangelsdorfas. Jiems dedikavo net kai kurias eiles. 
Būdamas pastorium ir profesorium, ypač palaikė ryšius su savo bendra- 
darbiais Rytų Prūsuose, gaudamas iš jų nemaža paramos savo anksčiau mi- 
nėtiems darbams. Panašia proga pakliuvo į jo rankas ir Duonelaičio kūri- 
niai, kuriuos jis ryžosi išversti ir išleisti. Tie patys lietuvių kūrybos rei- 
kalai davė jam progos užmegsti ryšius ir su garsiaisiais Vokietijos vyrais, 
kaip Wilhelmu von Humboldtu ir Goethe. W. von Humboldt, būdamas baž- 
nyčios ir mokyklų komisijos pirmininku, t. y. ėjo švietimo ministerio pa- 
reigas, 1809 m. aplankė Karaliaučių, pažino čia lietuvių kalbą ir skatino 
Rėzą uoliai toliau dirbti pradėtą lietuvių kūrybos rinkimo darbą, ypač iš- 
versti į vokiečių kalbą Duonelaičio raštus. Šiuos raštus Rėza paskui jam 
ir dedikavo: „kilniausiajam, kuris moka kalbas ir pažįsta tautų papročius. 
— Taip pat ir tą dainą ir tautą, kuri žydi prie šventojo Nemuno.“ 

Viename laiške karo tarybos nariui Scheffner jis rašo, vienintelė jo pa- 
guoda esanti ta, „kad galbūt... ponas von Humboldt džiaugsis lietuviškais 
hegzametrais“. Humboldtas jam dar 1814 m. užtikrino lietuvių kalbos ne- 
užmiršęs.* Rinkdamas liaudies dainas, drįso parašyti porą laiškų ir Goe- 
thei (1820 ir 1826 m.), bet į juos atsakymo nesulaukė. Be to, per karo žygį 
Rusijoj susipažino su Dorpato universiteto kuratorium kunigaikščiu von 
Liewen, kuris paskui jį kvietėsi profesoriauti. Su juo jis taip pat susira- 
šinėjo. Būdamas nepaprastai uolus savo pareigose ir rodydamas didelio 
rūpestingumo, kelionėj po Vokietiją pirmiausia stengėsi susipažinti su 
pastoriais ir profesoriais, gauti iš jų žinių apie mokyklų ir bažnyčios pa- 
dėtį. Važiuodamas pro Weimarą, norėjo aplankyti ir Goethę, bet, deja, jo 
nerado namie, 

Jo socialumas pasireiškė ne tiek svetimųjų tarpe ar plačiuose santy- 
kiuose, kiek siauram rately, paprastam kasdieniniam darbe bei kasdieni- 
nėse pareigose. Būdamas teologijos profesorium ir lietuvių seminarijos 
vedėju daug nuveikė, rūpindamasis lietuviais teologijos studentais. Drau- 
ge su teologais Borowskiu, Walde, pastorium Hassensteinu taisė lietuvišką 
- Biblijos vertimą. Buvo kelių mokslinių draugijų nariu, būtent, Karališ- 
kosios vokiečių draugijos Karaliaučiuj, Kuršių literatūros ir meno drau- 
gijos, Istorijos-teologijos draugijos Leipzige. Dažniausiai lankydavosi vo- 
kiečių draugijoj ir kartais skaitydavo paskaitas, daugiausia apie lietuvių 
kalbą ir literatūrą.3 

Jungdamasis su kitais darbo reikalui, tačiau nemėgo dažno draugavi- 
mosi. Jau kaip kandidatas į poetus, jis mėgo ne žmonių draugiją, bet ra- 
mią, nuošalią gamtą. Ir šiaip savo gyvenimo didžiąją dalį praleido prie 
kasdieninio darbo, daugiausia užimtas mokslu.  Nevedė, matyti, jau bū- 
damas našlaičiu vaiku priprato ir susitaikė su savo vienumu, todėl ir paskui 


* Tetzner. 122. 
* Scheffners Briefe, IV Bd, 114 s. 
* Schubert, t. p. 

nejautė didelio reikalo to vienumo atsižadėti. Šeimą jam turėjo kiek at- 
stoti uolus darbas. Sulaukęs senatvės gyveno beveik visai atsiskyręs, 
palaikė santykius tik su keliais savo jaunystės draugais, dirbo nedaug ir 
retai kada palikdavo kambarį! Sveikatai kaskart menkėjant, darėsi li- 
guistas, nervingas ir susierzinęs. 

b. Žmoniškumas. — Nors daugiau vienumos žmogus, negalima tačiau 
sakyti, kad jis būtų nejautęs ir nesupratęs kitų žmonių, kad būtų buvęs 
egoistas. Priešingai, jis buvo visai žmoniškas, malonus, atjautė artimo ne- 
laimes. Čia jį daugiausia skatino nuoširdus tikėjimas. Pažįstami giria jo 
„griežtą teisingumą“, „kuklumą ir drauge svetimų nuopelnų pripažinimą, 
jo... gailestingumą“, jo taikingumą.* Jame susivienija taikios, svetingos 
ir gerų norų jo tautos ypatybės su krikščionišku nusistatymu, galbūt, pie- 
tizmo įkvėpta meile žmonėms. Rėza mėgo gerus ir gailestingus žmones, 
Savo žygy turėjo progos sutikti žmonių, kurie padėdavo kitiems arba jam 
pačiam. Gerą austrų karininką, kuris buvo sušelpęs neturtingą stalių, va- 
dina angelu (T. p. 70). Toliau, giria vieną nuomininką, davusį jam nakvy- 
nę ir tt. Atlikdamas — pastoriaus — pareigas, lanko sužeistuosius ir li- 
gonius, rūpindamasis geresne jų priežiūra (t. p. 25 s.). Domisi filantropi- 
nėmis įstaigomis — kurčiųjų ir aklųjų institutais Berlyne (t. p.48 ss.). Ir 
šiaip jis buvo kilnus. Gyveno taupiai, paskui prieš mirtį užrašė savo pa- 
likimą statyti studentams gyventi namus, jo dali — buvusiai savo šeiminin- 
kei, atsidėkodamas už rūpestingą globą. „Tas, kuris visą laiką taip rūpes- 
tingai taupė, turtą atidavė savo rėmėjams jaunystėj, dėkingai juos atmin- 
damas, nepažįstamiems sūnums tos tautos, kurią jis... taip mylėjo.“* 

Apie jo žmoniškumą turėtų kai ką sakyti ir jo karo pergyvenimai. Ką 
jis mano apie šį visa naikinantį ir žudantį reiškinį? Jo karo bei mūšių ap- 
rašymai trumpi, lygiai ramūs ir objektyvūs, kaip visa kita. Karo siaubas 
ir jį gąsdina. „Šio baisaus mūšio [prie Leipzigo 1813 m.], kurį pats savo 
akimis mačiau nuo pradžios iki galo, vaizdas liks nenykstamas mano sieloj“ 
(T. p. 161). Matydamas tokius mūšius, jis labai maža kalba apie sužeistus 
ir užmuštus, alkanus ir mirštančius, juose, tarsi, nemato viso to žvėrišku- 
mo ir pragariškumo; galbūt labiau jam krinta į akis vaizdo nepaprastumas: 
„Buvo bauginančiai puikus vaizdas, matyti deganti miestą [Dresdeną] ir 
daugelį aplinkinių kaimų; atskiri šūviai, lyg žaibai, ir daug sargybos ugnių 
dar labiau gražino retą reginį“ (T. p. 126). Kare jis lygiai su kitais džiau- 
giasi laimėjimais, ypač prūsų kariuomenės, pav., prie Kulmo, Laono, arba 
žygiuodamas į Paryžių: „Mes būtume puolę ir pragaro vartus, jeigu to lai- 
mėjimui būtų reikėję, toks užsidegimas apėmė visą mūsų kariuomenę“ (T. 
p. 232). Jis aukština ir kariuomenės kilnią dvasią: „Paryžius prarijo visus 
plėšiamos ir per 20 metų deginamos Europos turtus, o dabar perėjo api- 
plėštos tautos, nereikalaudamos nė stiklo vandens. Ir tai turės užrašyti 
istorija, apie jas liudydama“ (T. p. 235 s.). Jis tiki, jog karas turįs aukš- 
tesnį tikslą: „„Pagirtinas tikėjimas į keršinančią Nemezį, kuri skrido vir- 


* Tetzner, 122. Schubert, t. p. Preuss. Prov.- Kirchenblatt, II Jahrg. II Abt., 
Konigsberg 1840, p. 125. 
; * Preuss. Prov.-Kirchenblatt, t. p., kur žinias suteikė Prūsijos valdžios ta- 
rėjas Thilo, Rėzos draugas. — Taip pat Tetzner, t. p. 
* Tetzner, t. p. 

"šum kardų ir sprendimui suteikė pilną įteisinimą!“ (T. p. 218). Bet jis 
-nebuvo šaltas ir skaudžiajai karo pusei. Už visas nelaimes jis kaltina Na- 
poleoną, „naująjį Attilą“: „Galbūt nekaltai paaukojo šaltas tiranas šitą 
Prancūzijos žiedą .. .[prie Laon]“ (T. p. 228). Vis dėlto jo, kaip dvasinin- 


ko, karo pergyvenimas — žinoma, kiek tas pasireiškia užrašuose, — nebuvo 
tikrai gilus. 
c. Kuklumas ir ištikimumas. — Savo elgesyje su žmonėmis Rėza buvo 


taikus ir kuklus; tai jo būdo savybės, kurios iš tikrųjų daugiau pasireiškia 
baltų tautose, negu germanuose. Jis visados pripažindavo svetimus nuo- 
pelnus, savuosius nutylėdamas. Tas matyti kad ir iš jo autobiografijos, 
kurią iteikė 1810 m. Karaliaučiaus universitetui, iš jo laiškų, pav., karo 
tarybos nariui Scheffneriui ir ypač Goethei, iš prakalbų į lietuviškus vei- 
kalus, kad ir į Duonelaičio raštų leidimą. Su šiais veikalais jis net perdaug 
kukliai stoja prieš vokiečius, lyg kad jam reiktų atsiprašinėti už tą drą- 
są — patiekti jiems mažai žinomos tautos kūrybą. Savo laiškuose Goethei, 
kur prašo parašyti apie ruošiamą lietuviškų dainų rinkinį atitinkamą re- 
cenziją, jis vadina šias dainas „paprastomis šiaurės dangaus gėlėmis“ (I. 
laiškas) ir norėtų, kad šiuos, „šiaurės svečius“ įvestų į vokiečių inteligentų 
sluoksnius ranka tokio vyro, „kurį Vokietija be pataikavimo vadina poetų 
kunigaikščiu ir savo literatūros vadu“ (I. laiškas). Kitą kartą jis prašo 
Goethę „mesti palankų žvilgsnį į šiuos nepuošnius lietuvių liaudies mūzos 
padarus.“! Panašiai rašo ir Scheffneriui apie Duonelaičio veikalą: „Tiesa, 
apsigimusieji graikai pyks, kad su lietuvių ūkininkų daina aš pasielgiau, 
kaip su klasikiniu veikalu ir taip giliai nugrimzdau į barbariškumą, jog 
esu palankus lietuvių kalbai ir literatūrai“ (1818.VI.15).? Veikalo prakal- 
boj pasisako, vos ištekę drąsos imtis tokio darbo, kuris galbūt liks ne ne- 
pastebėtas arba net bus peikiamas“ Lygiai kukliai jis išeina prieš savo 
skaitytojus: „Norėčiau, kad dalyke nusimanantieji pačioj tėvynėj ji sutik- 
tų atlaidžiai, Lietuvos draugai palankiai, o mokslo sluoksniai, kaip pirmą 
lietuvių tautinio poeto bandymą, teisingai įvertindami!“* Ir visais kitais 
atvejais jis buvo lygiai kuklus ir daug sau nereikalavo. 

Toliau jis pasižymėjo savo pastoviu prisirišimu prie artimų sau žmo- 
nių, savo krašto, tautos ir tėvynės, savo darbo. Verta ypač minėti, kad jis 
visą laiką liko ištikimas savajai tautai. Dėl jos atliko nemaža darbų. Tuo 
laiku, kada Prūsijoj vokiečiams jau mažų mažiausia buvo duodama pirme- 
nybė prieš lietuvius, prisipažinti prie antraeilės tautos nors ir nebuvo pa- 
vojinga, betgi tai neteikė jam nė jokios naudos ar garbės. Aplinkybės, 
tiesa, labai tam nepalankios atvirai dar nebuvo. Jo lietuvių kūrybos vei- 
kalus pripažino pats karalius, 1818 m. suteikdamas jam aukso medalį ir dar 
kitaip jį pagerbdamas. Bet ir vėlesniu laiku, kai jau valdžia visai atvirai 
lietuvius skriaudė, jo prisirišimas prie savo tautos nesumažėjo. O 1822 m. 


' I. laiškas yra rašytas 1820.X/I4, o II. — 1826.III.20. Čia naudotasi prof. 
J. Ereto padaryta kopija iš originalo, kuris yra Goethės-Schillerio archyve Wei- 
mare. 

* Scheffners Briefe, IV Bd. 114. 

* Donaleitis; Das Jahr in vier Gesžngen, p. XV. 

* Donaleitis, t. p. XXI p. 

kunigaikščiui von Liewen kviečiant persikelti i Dorpatą, jis ryžosi ver- 
čiau pasilikti tėvynėj, nors ir mažiau palankiose sąlygose. 

d. Nuomonė apie svetimas tautas. — Tas jo ištikimumas savo tautai 
pasireiškė ir tuo, kad jis niekada nėra apie ją nepalankiai išsitaręs, kas ją 
galėtų žeminti. Tuo tarpu apie kitas tautas, jis ne kartą yra pareiškęs sa- 
vo blogą nuomonę. Kiek mes galime iš jo užrašų spręsti, pavyzdys, pagal 
kurį jis vertino ir stengėsi suprasti kitas tautas, buvo vokiečiai. Lieka net 
įspūdis, kad jis beveik be sąlygų tikėjo į vokiškumo ir vokiškos kultūros 
aukštesnę vertę už visų kitų tautų; tokiu jis bent rodėsi, tiesa, vokiečiams 
rašydamas savo atsiminimus. Bet apie tai kitoj rašto daly. Nuo vokiečių 
kultūros aukštumos jis žiūri su tam tikra panieka ne tik į lenkus ir žydus, 
bet ir į prancūzus, kaip žemesnius. Prancūzų charakteris jam yra ne dau- 
giau, kaip tuštumas, lėkštumas, begėdystė, lengvamaniškumas ir apsimeti- 
mas; prancūzo veido išraiška yra bereikšmė (plg. t. p. 212 s., 221, 238, 264): 
„Kokia čia tauta, kuri savo protą panaudoja kvailumams, savo dorumą — 
nedorybėms, o darbą su visu isitikinimu paverčia tinginiavimu“ (T. p. 242 
s). Prancūzijoj jis mato labai daug nešvarumo, kaip ir Lenkijoj, tiesa, ir 
kai ką gera. Prancūzų būdo jis nesupranta, ieškodamas kiekviename sau 
įprasto filosofiško ramumo ir rimtumo. Jis čia atrodo paveiktas bendros 
tautinės neapykantos: juk labai aišku, kad jis perdeda, vaizduodamas pran- 
cūzų charakterį arba ir pačią krašto tvarką. Be to, žinoma, jis, galbūt 
norėjo atitikti vokiškai publikai. Toks nusistatymas, lygiai kaip ir kar- 
tais parodytas religinis ekskliuzivizmas, žinoma, nesiderina su kitomis šio 
paprastais atvejais blaiviai mąstančio žmogaus savybėmis. Vis dėlto tą 
mums iš dalies išaiškina laiko aplinkybės. Tada apskritai dar buvo tik 
mokomasi suprasti tautinius savotiškumus, ir visas tautas, nors jos ir būtų 
savo būdu skirtingos, vienodai vertinti. Jis pats galbūt ir matė klaidą, bet 
su pilnais įsitikinimais nesiryžo kovoti. Tokius įsitikinimus patikrinėti iš 
tikro yra ne vieno žmogaus darbas. Tačiau čia, kaip ir nuomonėj apie slavų 
tautas, matyti ir daug paniekos. 


Mat, šie su žydais ne geresni už prancūzus. Purvas esąs penktasis slavų 
elementas (t. p. 118); rusai turį savo „tautinį kvapą“ (t. p. 135); lenkai esą 
tik pusžmogiai (t. p. 80). Palankiausiai galvoja apie anglus, bet ir tie savo 
išsimokslinimu esą menkesni už vokiečius (t. p. 268). 


e. „Tylus dorumas“. Iškeliant svarbiausias Rėzos charakterio savybes, 
reikia pasakyti, kad tai buvo ne tiek socialinė to charakterio pusė, kiek gry- 
nai individualinė; būtent — „tylus dorovingumas“ ir „dorybės tyloje“. 
Tylus dorovingumas jam yra tas dalykas, kurio labiausiai verta siekti: 


Mit des Zeitsturms eilgewohntem Fligel 

Schwinden Zepter, Hoheit, Gold und Glanz. 

Auf der Ewigkeiten Sonnenhigel 

Blihet nur der stillen Tugend Kranz! (Prutena I 39). 


Tuo jis suprato ramų, net ir vienumoj, darbą, nesirūpinant garbe pa- 
saulio akyse, bet užtat siekiant tikro vidujinio dorovingumo ir religingu- 
mo. Tai yra jam sielos didybės pagrindas. Jis čia aukština senuosius prū- 
sus, kurie laisvę brangino labiau už gyvybę, nes laisvės meilė yra drauge 


16 Bronius Stočkus 


dorybė. O daug geriau žūti dorybėj, negu triumfuoti nedorybėj (T. p. 7). 

Tos dorybės jis ir pats siekė, nuošaliai, tyloje. Ji kaip tik ir buvo jo 
darbštumas, širdies gerumas ir taurumas. Jis turėjo, žinoma, ir ydų, kaip 
tas iš dalies čia buvo iškelta. Bet galbūt ir buvo svarbiau iškelti teigiamas 
savybes, nes tikrai jos sudaro pagrindą kiekvienam charakteriui. ę 

Gerąsias to tauraus lietuvio ypatybes kiti visados pripažindavo ir jį 
gerbė. Tarsi, jų vardu rašė Karaliaučiaus universiteto vadovybė jo nekro- 
loge (1840 m. rugsėjo 2 d.), iškeldama svarbiausius jo bruožus: „Jo pa- 
prastą, teisų gyvenimą, taikų ir gerą nusiteikimą, sąžiningumą pareigose, 
jo taurų susirūpinimą žmonių gerove, atvirumą žodžiuose ir darbuose mes 
visados pripažinom ir pagerbėm. Savo atminimą jis mūsų universitete pa- 
darė nepamirštamą.“! Šitie svarbiausi bruožai jo gyvenimą tikrai atitinka, 
nors ir ne iki smulkmenų. 


II. RĖZA IR LIETUVYBĖ 


Rėza mums pirmiausia svarbus kaip vienas iš žymiausių prūsų lietuvių, 
kaip stambi jų kultūros figūra. Kaip tik šitoj srity jis atliko pastovios 
reikšmės darbų. Būdamas vienas iš nedaugelio išlavintų ir aukštesnės vi- 
suomenėj padėties pasiekusių lietuvių, jis vaidino jų tarpe kuriančios jė- 
gos vaidmenį. Bet jo asmeny taip pat atsispindi ir visa tų laikų lietuvių 
padėtis Prūsų valstybėj. Jis buvo vienas iš mažumos. Tačiau ši lietuvių 
mažuma Prūsijos valstybėj turėjo sau — nors ne aiškių — vilčių ir vadino 
šią valstybę sava. Bet, trūkstant savų vadovaujančių jėgų kultūrinėj dir- 
voj, ji tik labai vėlai pamatė, kad toji valstybė, nukreipusi į save vokiškos 
kultūros srovę ir būdama sujungta su vokiečių kraštais (tiesioginiu būdu 
su Brandenburgu), lietuviškąją gyventojų dalį iš tikrųjų laikė sau svetima. 

Rėzoj jungėsi šitas Prūsų valstybės supratimas, kaip savos lietu- 
viškos tautybės pajautimas. Bet be to, iš jo matome, kad vokiška kultūra 
Prūsijoj, kuri iš tikrųjų turėjo būti ir vokiška ir lietuviška drauge, kaip 
kad Šveicarija yra sykiu germaniška ir romaniška, jau aiškiai vyrauja, o 
lietuvių kultūra, palyginus su ja, reiškiasi tik negausingais ir kartais var- 
gingais fragmentais, sunkiai kovojančiais dar tik už jos bent kokį pripa- 
žinimą. Šitokiose aplinkybėse lietuviams likti toj pačioj valstybėj su vo- 
kiečiais buvo aiškiai pražūtinga. 

Norėdami susekti, kas galų gale buvo kaltas už tą žymią vokiečių 
persvarą, lengvai rasime, kad Prūsija buvo tekusi vokiškos dinastijos ma- 
lonei, kuri aiškiai rėmė savąją prūsų tautos dalį. "Tas visas painus Prū- 
sijos vokietėjimo vyksmas tam tikru būdu atsispindi ir Rėzoje. Apie jį 
ir kalbėsime šitoj vokiško ir lietuviško elemento susidūrimo šviesoj. 


1. LIETUVIŲ BŪKLĖ PRŪSUOSE 
a. Vokiečių politika Prūsuose. — Sąryšy su tuo yra svarbu trumpai 


paminėti lietuvių likimą Prūsų valstybėj, kad geriau suprastume ypač 
19. amžiaus pradžią. Čia galima pradėti nuo įvykio, daugiausia nulėmusio 


' Kėnigsberger Hartungsche Zeitung, 1840 m. IX. 2 d., Nr. 205. 

Prūsijos istoriją, būtent nuo tada, kai ji teko Brandenburgo kurfūrstų 
Hohenzollernų giminei. Tai maždaug ir buvo laikas, kada kraštas turėjo 
visai pasiduoti vokiečių įtakai. (Vokietinimo darbas, tiesa, pradėtas jau 
nuo Ordeno laikų, bet tada jis ėjo visai kitomis sąlygomis). Nėra nė labai 
svarbu čia tiksliai pažymėti to apsvarstyto darbo pradžią. Užtenka pa- 
sakyti, kad tai jis nulėmė tolesnę prūsų kultūros ir tautos plėtotę. Prū- 
sijos karalystės įsteigimas 1701 m. tik aiškiau apibrėžė naują Prūsijos is- 
torijos etapą ir smarkiau pastūmėjo anksčiau pradėtą darbą. Nuo to laiko 
Hohenzollernų valdžios svorio centras yra rytuose — Prūsijoj, kuri il- 
gainiui visai jų valstybei duos vardą. 

Brandenburgo valdovai, tapę Prūsų karaliais, rytiniame krašte mato 
svarbiausius savo uždavinius ir kreipia ten savo politinio veikimo didžiau- 
sias jėgas. Pradėtą kolonizacijos darbą buvo ryžtasi visu smarkumu tęsti. 
Tai tikslas, prie kurio vokiška valdžia ėjo, nenukrypdama į šalį. O vo- 
kiška kultūra jos darbą turėjo papildyti — sau iš vidaus užkariauti kraštą. 

Brandenburgo kunigaikščiai galėjo tapti karaliais tik naujai sau igy- 
tos šalies dėka, nes tik ši galėjo save vadinti nepriklausoma nuo vokiečių 
imperijos. Bet Prūsija, padėdama vokiškoms žemėms tapti savarankiško- 
mis, netikėtai turėjo pasiduoti vokiškos dinastijos valiai, kuri ją nukreipė 
į vakarus, palaipsniui ją sujungdama su vokiečių kraštais. O Prūsijos tau- 
ta, ypač nevokiški elementai, šito nebuvo pramatę, ir tik vėlai pajuto, kai 
darbo didžioji dalis jau buvo baigta. 

Friedricho I. Prūsijos kolonizacija po 1711-13 m. maro senuosius tau- 
tybių santykius labai žymiai pakeitė. Imigracija iš rusų valdomos Lietu- 
vos buvo visai uždrausta, ir įleidžiami tik vokiečiai kolonistai. Tai buvo 
daroma ne dėl ekonominių priežasčių — sakyta, lietuviai esą blogesni 
ūkininkai —; taip, tiesa, bandė Prūsijos valdžia teisintis. Dvarai būdavo 
duodami išimtinai vokiečiams. Ir vis dėlto net po šios kolonizacijos lie- 
tuviai savo skaičium Prūsijoj dar ilgą laiką persvėrė. Didesnė ūkininkų 
ir valdininkų dalis buvo lietuviai, kurių ateiviai, žinoma, nekentė. Val- 
džia ir naujieji vokiečių dvarininkai teikdavo saviesiems vis didesnės pa- 
ramos. Senoji krašto dauguma pamažu pati pasijuto spaudžiama, dau- 
giausia aiškiai remiant vokiškąji elementą ir teikiant jam privilegijų. 
Taip buvo jau 19. šimtmečio pradžioj, Rėzos laikais. 

b. Lietuvių švietimas. — Lietuvių liaudies švietimas iš pradžių buvo 
labai menkas: trūko visokių mokyklų, o protestantų bažnyčia jame jokios 
žymesnės įtakos neturėjo. Friedricho I. rūpesčiu buvo įsteigtas tam tik- 
ras skaičius lietuviškų mokyklų, taip pat lietuvių seminarijos Hallėj ir 
Karaliaučiuj (1723). Šios dvi seminarijos, kurių paskui palikta tik viena 
Karaliaučiuj, ne tik iš pradžios, bet net iki 19. amžiaus ir per visą laiką 
buvo vienintėlės lietuviams skirtos aukštesnės mokslo įstaigos. Bet ir tarp 
kandidatų i lietuvių pastorius pirmenybė tekdavo dažniausiai vokiečiams. 
Friedrichui II. valdant, ūkininkų sūnums visai nebūdavo leidžiama eiti 
universiteto mokslą. Liaudies švietimas buvo šiaip taip pakankamas, bet 
nesant jokių aukštesniojo mokslo įstaigų lietuviams, jokia tikra kultūrinė 
pažanga nebuvo galima. Iš to užtenkamai aišku, kodėl jiems visai trūko 
vadovaujančių jėgų. Net ir tas nedidelis skaičius vardų, kuriuos sutinka- 
me kad ir 18. amžiaus lietuvių literatūroj, didžiąja dalimi buvo vokiečių 

" dvasininkai, kurie lietuvių liaudies kultūrinimo darbą dirbdavo daugiau iš 
pareigos arba religiniais motyvais. O vokiečių kultūra ir vokiškos liau- 
dies švietimas buvo visais būdais palaikomas, taip kad jis ėmė nustelbti 
lietuvių naudai dedamas pastangas. Geriau įvertinus prūsų valdžios dar- 
bus, steigiant 18. amžiaus vidury lietuviškas mokyklas ir keliant lietuvių 
liaudies švietimą, nėra kuo džiaugtis. Ypač „palyginimas su tuo, kas bu- 
vo padaryta vokiečių naudai, įrodytų, kad rimto noro lietuvių kultūrai 
kelti nebuvo niekur, o jiems patiems daugiausia trūko išviršinio gali- 
mumo.“? 

c. Vokiečių planai. — Planas lietuvių liaudžiai suvokietinti mokyklų 
pagalba yra beveik toks pat senas, kaip ir pačios lietuviškos mokyklos, tik 
iš pradžių valdžia jo vykdymą atidėdavo. Jau nuo to laiko, kada buvo 
daugiau susirūpinta lietuvių švietimu, veikė lietuviams skirtos mokyklos su 
vokiečių kalba. Dar Friedrichas Wilhelmas I. (ligi 1740 m.) buvo pareiš- 
kęs norą lietuvius mokyti vokiškai. O į 18. amžiaus galą tokie reikalavi- 
mai vis iš naujo kartodavosi. Tauta tam griežtai priešinosi; jos užtarė- 
jai buvo — dažniausiai vokiečiai — pastoriai. 

Apie 1800 m. lietuviai jau žiūri į vokiečius kaip į priešus. Nuo šio 
laiko vokietinimas pianingai vykdomas mokyklomis, padedant atskiriems 
mokytojams vokiečiams. Aiškinama, kad yra kenksminga valstybei, jei 
gyventojai vartoja nevieną kalbą. Šiuo laiku ir pasireiškia žinomiausi 
lietuvių kalbos gynėjai: Siegfriedas Ostermeyeris (1759—1821) ir Liud- 
vikas Rėza (1776—1840). Laimėjus vokiečiams laisvės karus (1812-13), 
darbas varomas dar smarkiau. Kai kurie karaliai paskui kiek pasigaili 
lietuvių ir žada būklę pagerinti. Bet tik Friedrichas Wilhelmas IV., va- 
dinamas „romantiku soste“, 1844 m. liepia įvesti lietuvių kalbą Tilžės gim- 
nazijoj mokomuoju dalyku, paskirdamas mokytoju žinomą lietuvį E. Gi- 
zevijų (1798—1880).. Tai buvo tik smulkmena; visumoj gi dalykas nepa- 
sikeičia. 1870 m. jau nebebuvo lictuviškų mokyklų. 

d. Lietuvių vieta prūsų kultūroje. — Tokia buvo lietuvių būklė Prū- 
sijos valstybėj, kur jiems nepripažinta teisės turėti savą kalbą ir kultūrą. 
Žinoma, dalykas išrodo kiek kitaip, lyg ir šviesiau, pažiūrėjus į jį iš ant- 
rosios pusės. Įsikūrus Prūsijos karalystei, lietuviai kaip tauta buvo gana 
vertinami. Mat, norėta pabrėžti kitų vokiečių akyse, kad naujoji valstybė 
su savo dvilype tauta yra nuo imperijos nepriklausoma, norėta tą nepri- 
klausomybę remti senaisiais gyventojais. Vietiniais krašto gyventojais 
buvo pripažįstami senieji prūsai, ir kadangi jie neišliko, tai lietuviai, bū- 
dami jiems giminingi, lyg kad ir paveldėjo jų teisę. Todėl buvo tyrinė- 
jama lietuviškosios Prūsijos istorija, geografija. Net lietuvių kalba ir po- 
ezija buvo susidomėta. Šitą lietuvių kultūros darbą dirbo ir patys vokie- 
čiai. Iš 18. amžiaus be Ph. Rugio dar, pav., galima minėti filologą Fr. W. 
Haacką (Vocabularium Lithuanico - Germanicum et Germ.- Lith., 1732), 
istoriką E. Wagnerį (Vita et mores Lituanorum in Acta Borussica, 1730), 
lietuvių liaudies dainų rinkėją Joh. Gottl. Kreutzfeldą, pastorių Gottfr. 
Ostermeyerį. Net patys žymiausieji Prūsų vokiečiai užstojo lietuvius ir 
jų kalbą. Prisiminkime čia, pav., Kantą, Theod. Gottl. Hippelį ir ypač Her- 


* Vydūnas, Sieben hundert Jahre deutsch-litauischer Beziehungen, 310. 

derį, kuris savo raštuose reiškė naujas idėjas, kad ir mažosioms tautoms 
turi būti duota laisvė išvystyti savo kultūrinius sugebėjimus, ir tuo tikrai 
parengė kelią jų susipratimui bei pakilimui. Jo keliu ėjo ir Rėza, įkvėp- 
tas minties apie liaudies kūrybos vertę. Iš pačių lietuvių žymesnių kul- 
tūrininkų, be Rėzos, kuris priklauso jau vėlesniems laikams, reikia dar 
iškelti Kr. Duonelaitį. 

Prūsiškoji ir lietuviškoji dvasia savo įtaką negalėjo ilgiau išlaikyti 
politiškai ir kultūriškai viešpataujančių vokiečių tarpe, nes tas palanku- 
mas lietuviams buvo pasireiškęs tik trumpą laiką. Tš tikrųjų vokiečiai ne- 
turėjo noro kelti lietuviškąją kultūrą. Jų susidomėjimas lietuviais, nors ne- 
vienodas įvairiuose asmenyse, buvo daugiausia mokslinio ir romantinio po- 
būdžio. Po 1800 m. jau ne tik valdžios sluoksniai, bet ir atskiri žymūs vo- 
kiečiai galvojo, kaip suvienodinti tautą. Patys lietuviai (Rėza) tokiam 
vokiečių kultūros bei mokslo antplūdyje dažnai laikydavo save menkes- 
niais. Jie vadindavo savo tautą primityvia tauta (Naturvolk) ir visai ne- 
keldavo jos teisių turėti tokią pat savą kultūrą ir dvasios turtus, kaip vo- 
kiečiai, tiktai laukdavo lyg ir kokios malonės. Valdovai išsyk lietu- 
vių kultūros darbininkus maloniai sutiko, pripažino jų nuopelnus, bet vi- 
sos tautos teisę ignoravo. Panašiai buvo vertinami ir Rėzos darbai. Daž- 
nai iš tikrųjų buvo norima išgelbėti nuo užmiršimo lietuvių tautinės kū- 
rybos turtus, tačiau ne pačią tautą. Tik šitaip, rodos, reikia suprasti 
prūsų karalių lietuviams rodomą palankumą ir pastangas juos paremti; 
apie Priedrichą Wilhelmą IV. Gizevijus mums tai tikrai patvirtina! 
Be to, ir jis pats prašė karaliaus palaikyti lietuvių kalbą ir nenutildyti 
„nykstančios tautelės gulbės giesmės.“ 

Iš kitos pusės, jeigu mes neskaitysime atskirų nedažnų atvejų, turė- 
sime pripažinti, kad sąmoningos ir didelės kultūrinės valios lietuviams pa- 
tiems trūko, ką, žinoma, reikia aiškinti kaip vokiečių kultūrinės politikos 
paseką. Kultūros atžvilgiu lietuviai buvo mažuma, be savo liaudies 
kalbos ir kūrybos daugiau nieko neturėjo ir todėl pripažino vokiečių kul-- 
tūrą. Net lietuviškieji darbai, kad ir lietuviškos liaudies poezijos surin-- 
kimas ir išlaikymas, išrodė lyg būtų patarnavimas pirmiausia vokiečių 
moksliniams interesams. Ir tie neskaitlingi lietuvių kultūros darbininkai 
kaip ir netikėjo galį išlaikyti savo dvasios nepriklausomumą. 

e. Prūsija — vokiečių kolonija. — Smulkiau lietuvių nusistatymas 
vokiečių kultūros atžvilgiu čia turi paaiškėti iš paties Rėzos. Lieka dar 
trumpai pasakyti, kad vokietybė laimėjo kovą Prūsijoj be tokios priespau- 
dos, kokia buvo vartojama rusų valdomoj Lietuvoj.  Vokiškos kultūros 
banga pakeitė krašto išvaizdą; ji buvo planingai čia nukreipta, ji ir nu- 
kariavo Prūsiją. Tuo, žinoma, nesakoma, kad ji, ta vokiška kultūra, būtų 
buvus be jokių sąlygų aukštesnė ir vertingesnė kad ir už liaudies lietu- 
viškąją. Bet negausingi lietuvių darbai šioj srity, net ir didžiausiam lie- 
tuvybės klestėjime, 18. amžiaus 2. pusėj, išrodė, iš tikrųjų, menkesni už 
tokias vokiečių garsenybes Rytų Prūsuose, kaip Kantas, Herderis, Haman- 
nas. Lietuviai klydo, perdaug pasitikėdami Prūsija, laikydami šiuos vo- 


1! E. Gisevius, herausgegeben von J. S., Tilsit 1881, 41 ss. 
* T p. 44 

kiškos kultūros atstovus ne daugiau kaip prūsais. Prūsijos vokiečiai, 
priešingai, bus numanę, kad jie kovoja ne už senąją Prūsiją, bendrą kaip 
lietuvių taip ir vokiečių tėvynę, bet kad jie turi užkariauti kraštą vokie- 
šiams. „Prūsija savo literatūra yra visai Vokietijos kolonija, lygiai kaip 
iš dalies ji yra ir savo gyventojų atžvilgiu. Vokiečių ainiai atsigabeno 
savo visiems bendros didžiosios tėvynės literatūrą į Prūsiją, susimaišė su 
vietiniais gyventojais ir tapo su jais nauja tauta, išstūmė senųjų prūsų 
kalbą ir drauge su vokiečių kalba įvedė vokišką literatūrą. Tat Vokietija 
yra mūsų literatūrinė tėvynė ir save mes dabar laikome ne tiek nedidele 
Vokietijos kolonija, kiek jos literatūrine provincija“! Tai visai tiaka- 
mai išaiškina vokiečių vardu patį dalyką. Vokiečiai atėjo į šį kraštą, už- 
kariauti dvasiniu būdu tai, ką jau buvo laimėjusi jų politinė galybė. Jie 
gerai suprato, kad kraštui užvaldyti neužtenka kardo. 


2. RĖZA — LIETUVIS 


a. Jo kilmė. — Rėza buvo baltų kilmės, būtent, kuršis. Su tuo sutinka 
visi, kurie yra rašę apie jo gyvenimą." Bet pasakymas, esą jis buvęs savo 
kilme latvis arba prūsų kuršis, yra nepakankamai tikslus, kadangi dabar 
jau daromas aiškus skirtumas tarp latvių ir kuršių. Tiesa, jis mokėjęs 
latviškai, nes didesnė kuršių dalis buvo pasisavinusi latvių kalbą. Taip 
manome todėl, kadangi lietuvių dainų leidime (Litauische Volkslieder“ 
238 s.), palygindamas liaudies dainas, pasinaudoja ir latvišku pavyzdžiu. 
Tas gali jo kuršišką kilmę patvirtinti. 

Bet jis visą savo gyvenimą buvo žinomas kaip lietuvis, o ne kas kitas. 
Jis ir pats save laikė lietuviu. „Nuostabu, kad būdamas kuršis, Rėza nie- 
kada nekalba apie savo kuršišką kilmę, o laiko save kilusiu iš lietuvių. 
Kalbos skirtingumus jis tikrai žinojo ir juos palaikė nesvarbiais“* Kai 
kuriems vokiečiams tas tikrai išrodė nuostabu. Bet taip visai nėra. Jo 
kilmė jam nė kiek nekliudė būti lietuviu ir jo lietuvybės visai nemažino. 
Šiandien yra galutinai nustatyta, kad kuršiai priklausė prie baltų šakos. 
Savo kalba jie maždaug stovėjo vidury tarp lietuvių ir latvių. Gyveno jie 
šiandieninės Latvijos vakaruose ir Lietuvoj: Klaipėdos apylinkėj ir Kur- 
šių nėringoj. Būdami negausinga giminė, savo kalba, ir ypač etnologiškai 
visai artimi abiem didesnėm tautom, jie tapo daugiausia latvių ir lietuvių 
asimiliuoti. Jau 18. amžiaus pradžioj jų buvo tik likučiai. Mat, visados 
atskiros nedidelės giminės jungdavosi į stambesnius tautinius vienetus. 
O neskaitlinga giminė nepajėgia pati sudaryti gravitacijos centro ir yra 
traukiama prisijungti prie kitų, vienos kilmės, bet didesnių, vienetų. Ypač 
kuršiams tas lengvai galėjo atsitikti, nes jie latviams ir lietuviams labai 
buvo artimi. 


ak Goldbeck, Litterarische Nachrichten von Preussen. 1781. Cituota iš 
J. Nadler, Geistiges Leben von 1701 bis Kant usw. Deutsche Staatenbildung und 
d. Kultur in Preussen 315. 

* Prabočių Anūkas, Mažosios Lietuvos rašytojai 52. — Tetzner, Die Slaven in 
Deutschland 123. — Vidūnas, Sieben hundert Jahre 326. 

* Prabočių Anūkas 52. 

* Tetzner, 123. 


Rėzos charakteris ir jo lietuvybė 21 


Tokiu būdu ir Rėza prisidėjo prie lietuvių. Šie juk buvo tauta, o kur- 
šiai ja negalėjo vadintis. Sakoma, „jis galėjęs pajusti panieką, rodomą 
kuršiams, kurie ir patys save laikė žemesniais už lietuvius/“ Bet tai ne- 
buvo svarbiausia priežastis. Maži kuršių likučiai, neturėję nieko sava be 
kalbos — bet ir ta nepakankamai skirtinga nuo artimų kaimynų — nega- 
lėjo, iš tikrųjų, vadintis tauta. Galbūt jie nė patys gerai apie savo tautybę 
nenusivokė. Bet žmogus, noris pakilti aukščiau už šiuos vargingus žvejus, 
turėjo nusimanyti apie savo tautybę ir — pasirinkti vieną iš dviejų kur- 
šiams giminingų — ir garbingesnių — tautų, tą, kuriai jis jautėsi arti- 
mesnis. Dalis kuršių gyveno drauge su lietuviais ir pamaži lietuvėjo. 
Rėza galėjo tą vistiek neišvengiamą žingsni pats pagreitinti. Tas mums 
paaiškina, kaip jis galėjo skaitytis prie lietuvių. Ir kuršiškos kilmės čia 
nepalieka nė šešėlio. 

b. Jo tautybės klausimas. Rėzos tautybės klausimą nulemia tas, kad 
jis uoliai laikėsi lietuvių ir visą tą parodė savo darbais. Vydūnas apie tai 
rašo: „Liudvikas Rėza pasirodė ten [rinkiny Prutena| visai aiškiai, kad 
jis save priskiria prie tos [lietuvių] tautybės. — Toks tvirtinimas gali 
sukelti kai kurių žmonių pyktį, nes Rėza esąs kuršis. Bet nuo to laiko, 
kada konstatuota, kad kuršiai yra baltų kamieno šaka, tas nieko nereiškia. 
Rėza rašo kaip baltas [vad., kaip negermanas| ir įsakmiai prisipažįsta lie- 
tuviu.“* Čia pirmiausia norima pabrėžti, pasipriešinant tam tikroms kitoms 
nuomonėms, kad jis buvo baltas, ir kad vokiečiai neturi teisės jo savintis. 
Taip daroma ne be pagrindo. Kaimynai, negalėdami jo tiesiog savu va- 
dinti, atrodo norį, remdamiesi jo kilme, klausimą supainioti ir bent už- 
ginčyti jo lietuviškumą. Tokį bandymą čia tikrai atremia tas faktas, kad 
jis visados jautėsi lietuviu. Yra tvirtinama, kad jo auklėjimas, nors ir 
lietuviškoj aplinkoj, buvęs vokiškas.“ Jei taip ir būtų buvę, dalyko tas 
taip pat visai nepakeistų. Bet toks teigimas nėra ir pilnai teisingas. Jo 
vaikystės laikų auklėtojai, kaip Wittichas, dirbo lietuviškoj aplinkumoj 
ir lietuvių liaudies tarpe. Taigi, jie patys bent nebuvo lietuviams svetimi. 
Nors platesnių žinių apie tai neturime, vis dėlto yra pagrindo manyti, kad 
jie darė jam čia tam tikros įtakos, o gal ir sistemingai jį lietuviškai mokė. 
Kitokiu atveju jis vargiai taip būtų su lietuviais suaugęs. Be to, pati 
aplinkuma turėjo jį žymiai paveikti. Sakoma, „jo lietuviškumo meilė 
tikriausiai esanti romantikos ir sentimentalumo padaras.“ Tačiau vienas 
tik sentimentalus savo tautos pamėgimas dar negalėjo sudaryti visos jo 
tautinės sąmonės. Tiesa, toks pamėgimas buvo labai reikšmingas poezijai, 
bet patvariam darbui lietuvių naudai jo nebūtų užtekę. Rėza buvo lietuvis 
ne tik jausmais, bet ir tikrai sąmoningai save tokiu laikė bei kitų buvo 
laikomas. . 

Pastarasis dalykas nekelia mums jokių abejojimų ir yra užtenkamai 
tikras. Čia, rodos, nebus reikalo minėti visų tų atvejų, kuriais jis tiesiog 
ar netiesiog pasisako esąs lietuvis. Galima tik nurodyti pavyzdį, būtent, 


! Tetzner, 123. 

* Sieben hundert Jahre 326. 

* Sembritzki, Die ostpreussische Dichtung 429 s. 
' ESembritzki, t. p. 430, 


22 Bronius Stočkus 


1810 m, Karaliaučiaus universitetui įteiktoj savo autobiografijoj Rėza va- 
dina save kilusiu e gente lituana', taigi, net ir kilmės atžvilgiu tikru lie- 
tuviu. Tokiu jis ir universitete buvo laikomas.* 


3. RĖZOS DARBAI LIETUVIŲ KULTŪRAI 


Rėzos nuveikti darbai beveik visi turi sąryšio su lietuvių tauta. Ne- 
būdamas labai praktišku ar kovos žmogum, nebūdamas organizatorium, jis 
nėra nieko padaręs lietuviams politinėj srity nė nesukūręs didesnio visuo- 
meninio ar kultūrinio judėjimo, kaip būtų buvę galima laukti ir ko mo- 
mentas labai reikalavo. Jis tenkinosi ramiu kultūriniu veikimu, pasiekda- 
mas nemenkų laimėjimų. Jei būtų tuo laiku buvęs lygaus mąsto vyras 
visuomeninio veikimo srity, kovotojas už lietuvių liaudies švietimą ir už 
visas jos teises, tai lietuviai ir lietuviška kultūra Prūsijoj galbūt būtų 
ištisai išsilaikiusi. Bet tokių žmonių buvo susilaukta tik pervėlai. 

Rėzos nuveikti darbai priklauso pirmiausia literatūros sričiai. Juose 
galime skirti dvi kryptis; abiejų krypčių veikimo motyvai nevienodi. Pir- 
ma Rėzos lietuvių kultūros darbo kryptis buvo jo tautos kūryba; ją jis 
rūpinosi surinkti, praturtinti, išlaikyti ir padaryti prieinamą literatūros, 
mokslo žmonėms ir k. Kitos krypties darbais jis norėjo kelti savo tautą 
religiškai ir doriškai. Tam tikra prasme kai kas galėtų tvirtinti, kad pir- 
mųjų darbų motyvas buvo ne kas kita, kaip poezijos pamėgimas, o antrieji 
—- siekią grynai religinių bei dorinių tikslų. Tokiu būdu visas Rėzos vei- 
kimas lietuvių tautai būtų lyg ir išaiškintas, visai apsieinant be jo prisi- 
rišimo prie savo tautos ir tos tautos meilės. Tokią mintį ir pareiškia J. 
Sembritzki, kaip jau minėta anksčiau, išvesdamas jo lietuvybę iš romantiš- 
ko ir jausmingo paprastos tautos ir jos poezijos pamėgimo. Visai teisinga 
manyti, kad šie šalutiniai motyvai — grynai mokslinis arba poetinis su- 
sidomėjimas iš vienos pusės, religiniai bei doriniai siekimai iš kitos — jo 
tautiniame veikime turėjo taip pat didelės reikšmės. Ir vokietis, tuo va- 
dovaudamasis, galėjo išleisti lietuviškas dainas ir išversti Šv. Raštą. Bet 
Rėzai tai nebuvo vienintelis dalykas ir, kaip matysime, jis norėjo savo dar- 
bais patarnauti ir tautai. Apskritai, reikia pasakyti, kad veikimo moty- 
vai visados būna sudėtingi; darbai gali sykiu patarnauti mokslui, menui ir 
tautai. Rėzai taip pat netrūko grynai poetinio susižavėjimo lietuviškomis 
dainomis, bet jo darbas turėjo tautinės reikšmės ir buvo atliekamas tauti- 
niais motyvais. 


' Programma Univers. Regiom. 1810. Supplementorum... Sylloge I gua lectiones 
“ cursorias a viro plurimum reverendo M. Ludovico Rhesa... publice habendas indicit, 
P; il: 

* Ten pat, p. 10, kur kalbama apie jo priėmimą į universiteto profesorius: 
„Placuit nempe Augusto Prussorum Regi, almae nostrae Albertinae patri munifi- 
centissimo, Theologiae extra ordinem docendae provinciam una cum Seminarii Li- 
thuanici inspectione. viro plurimum reverendo, M. Ludovico Rhesa, Carvaita - Li- 
thuano, demandaie.“ 

Taip pat H. Prutz, Die Kig. Albertus - Universitat p. 200 apie Rėzą rašoma: 
„Be teologinių studijų, nuolat užimtas savo tautos kalba ir poezija, sudaręs ir iš- 
leidęs jos dainų rinkinį.“ 

a. Jo pirmatakai. — Domėdamasis lietuvių liaudies kūryba, Rėza neap- 
siėjo be svetimos įtakos. Racionalizmas nevertino tautinių elementų, o 
klasicizmas dažnai buvo kosmopolitiškas. Nuo šitokių idėjų, kurios dar 
veikė ir Rėzos laikais, iš karto daryti didelį šuolį prie tautos ir jos pa- 
prastos kūrybos, su dideliu smagumu pasineriant joje, būtų buvę negalima. 
Be to, paprastą liaudies poeziją išdidiems apšvietos mokslinčiams patiekti 
taip pat nedrąsu. Prie to buvo eita ilgu dvasinių perversmų keliu ir reikė- 
jo kelių pionierių darbo. Tokiu būdu, kai Rėzai reikėjo dirbti, buvo su- 
kurta jau nauja dvasinė atmosfera. Ją sudarė Hamanno ir Herderio idėjos, 
"tekėjusios taip pat iš Prūsijos. 

Naujos Hamanno ir Herderio idėjos, 18. amžiaus pabaigoj užsikaria- 
vusios sau dvasinę erdvę, turėjo didelės reikšmės ypač lietuvių tautos at- 
žvilgiu. Jos kėlė originalumą, net primityvumą, labai vertino visokius jo 
pasireiškimus kalboj ir poezijoj. Herderis ypač iškėlė tautinius individua- 
lumus: šie visi jam yra lygiai vertingi, dėlto lygios yra ir tautos. Ypač jis 
stengėsi apginti baltų ir slavų tautas, kurios savo individualumą yra ge- 
riau už kitas išlaikę. Jos, be to, yra gabios, darbščios ir taikios. Todėl 
jos net arčiau stovi prie visiems bendro humaniškumo idealo negu germa- 
nai. Čia įgyja nepaprastai didelės vertės ir tautų dvasiniai turtai, jų kū- 
riniai. Liaudies tautinė kūryba vadinama visos tikrosios poezijos šaltiniu. 
Užtat ji verta, kad ją gerbtų ir palaikytų net poetai ir mokslo žmonės. 

Lietuvių liaudies kultūrai bei poezijai šitokios mintys galėjo iš tik- 
rųjų būti naudingos. Prūsija kaip tik ir buvo toji šalis, kur Herderis tu- 
rėjo progos susidaryti savo sprendimus apie liaudies kultūrą. Todėl jo 
idėjoms čia buvo lengviau rasti atbalsio negu kitur. Prūsijos tautų miši- 
nyje lietuviai, kaip senieji krašto gyventojai, pagal senąsias tradicijas dar 
ilgai turėjo tam tikrą pirmenybę. Vyraujant idėjoms, išaukštinusioms to- 
kius dalykus kaip tautiškumą, liaudies kūrybą bei kultūrą, jie neretai bu- 
vo laikomi svarbiausiu nacionaliniu elementu Prūsijoj. Todėl jiems lyg ir 
pavesta atstovauti prūsų liaudies kultūrą, turėjusią bendros reikšmės tol, 
kol dar ir vokiečiuose išsilaikė vad. senoji „prūsiškoji orientacija.“ 

Į lietuviškas dainas gana anksti atkreipta akis. Pirmiausia vokie- 
čiams davė progos jas pažinti Ph. Rugys (1675—1749), savo lietuviškame . 
žodyne išversdamas tris tokias dainas vokiškai. Jos vokiečiams pasirodė 
įdomios, kaip tas matyti ir iš Lessingo. Ir tas įvyko dar žymiai anksčiau, 
negu išėjo didieji Herderio veikalai (Ideen zur Philosophie der Geschichte 
der Mienschheit ir Stimmen der Vėlker in Liedern). Iš to matome, kad 
žymusis liaudies kūrybos ideologas ne pats pirmutinis nuėjo šiuo keliu. 
Kitas lietuviškų dainų rinkėjas ir vertėjas į vokiečių kalbą buvo Karaliau- 
čiaus profesorius Joh. Gottl. Kreutzfeld (1745—84). Kelias jo išverstas 
dainas Herderis ir įdėjo į savo 1789 m. išleistą rinkinį Stimmen der Vėl- 
ker. Išeiti prieš vokiečius su lietuvių kalba ir tautos kūrybos turtais, iš 
tikrųjų, reikėjo pačioj pradžioj nemenko pasiryžimo. Ph. Rugys savo žo- 
dyne rašė: „Kai kuriems žmonėms bus pikta čia skaityti, kad šią nekul- 
tivuotą, niekinamą kalbą norima pavadinti gražia. O vis dėlto ji yra įgy- 
jusi kiek graikiško dailumo“* Bet palankus vokiečių sutikimas, ypač Les- 


* Rhesa, Litauische Volkslieder“. p. 26, prakalboj. 

singo, Herderio, vėliau ir Goethės, labai skatino toliau dirbti; tat paskui 
ir Rėza, kuris savo lietuviškais veikalais rodydavosi prieš vokiečius dar vis 
kiek nedrąsiai, galėjo apeliuoti į šiuos žymiausius jų literatūros vyrus. 

b. Lietuvių kultūros atstovas Prūsuose. — Pirmas, kuris ne tik surinko 
dideli kiekį lietuviškų dainų, bet ir padarė jas prieinamas vokiečiams, ir 
buvo Rėza. 1809 ir 1825 m. jis išleido I ir II dalį savo „Prutenos“, kuri 
susideda iš dažnai lietuviškų dainų dvasioj parašytų jo paties kūrinių ir 
taip pat daugiau ar mažiau tikrų tų dainų sekimų. Bet jo lietuviškos poe- 
zijos veikalas tikra prasme buvo dainų rinkinys ir vertimas į vokiečių kal- 
bą, išleistas 1825 m. "Tai buvo pirmas didelis šios rūšies darbas, svarbus 
mums dar ir šiandien. Nėra čia reikalo smulkiau apie šį rinkinį kalbėti. 
Jis mums čia rūpi tik tiek, kiek jis prisideda prie to laiko lietuvių kultū- 
ros statymo, 


Prie šito nemažo rinkinio Rėza pridėjo savo laikams gana tinkamai 
ir su nusimanymu parašytą įvadą ir tam tikras pastabas apie lietuviškas 
dainas, tuo norėdamas vokiečius gerai supažindinti su savo tautos liaudies 
kūryba. Jis čia pat duoda žinių ir apie pačią tautą ir jos kultūrą. Lietu- 
viai jam yra rami, darbšti ir taikinga tauta. Ji turi savarankišką ir taurų 
charakteri.! Jau pati liaudies kūryba leidžia manyti tautą turint savotišką 
kultūrą. Ši kūryba yra paprasta, naivi, natūrali, melancholiška, drauge do- 
riškai gryna? Visur joje jaučiami kilnūs tautos nusiteikimai* Esant jai 
tokiai naiviai ir dailiai, „skaitydamas jautiesi visai nukeltas į vaikiškai ne- 
kaltą Arkadijos piemenų pasaulį“ Jos elegancija ir puošnumas beveik 
siekia graikiškos kultūros ir gracijos. Tauta, sukūrusi tokią poeziją, turi 
iš tikrųjų aukštai stovėti. Reikia manyti ją turėjus daug daugiau pažen- 
gusią kultūrą, negu vokiečiams išrodo. Tauta, be to, yra šiuo atžvilgiu ori- 
ginali ir nepriklausoma. Iš to manoma, kad tikrai senais laikais (Lietuvos 
kunigaikštijoj) ji turėjusi aukštą civilizaciją. Dar ir šiandien „lietuviai, 
palyginus su vokiečių liaudimi Prūsijoj, yra daug aukštesniam kultūros 
laipsny, negu ši.“* Paprasti lietuviai ūkininkai, net vaikai, pasižymi dide- 
liais poetiniais gabumais. 

Ypač jis stengiasi parodyti, kad lietuvių tauta yra griežtai skirtinga 
nuo kitų ir jos kūryba visai originali. Jau lietuvių daina yra labai savo- 
tiška, į ją panašių nerandame kitose tautose, nes tik vieni lietuviai ją pa- 
kankamai ištobulinę. Ne tik slavai, bet ir latviai neturi net vardo, kuris 
pilnai atitiktų lietuvių pavadinimą „daina“. Ypač Rėza pabrėžia lietuvių 
skirtingumą nuo slavų, nes su šiais dažnai juos supainiodavo. Kaip jau mi- 
nėta, savo 1813/14 m. žygio užrašuose jis mini slavus kaip nelabai švarią ir 
šiaip nelabai simpatišką tautą; bet nė karto panašiai neatsiliepia apie lietu- 
vius. Priešingai. Ir šiaip kelis kartus nurodinėja savo raštuose lietuvių 
kultūros ir kalbos nepriklausomumą nuo slavų? Daug jam mieliau galvoti, 
kad jie giminingi graikams: „Savo žodyne ji (lietuvių tauta) išlaikius di- 


* Prutena I 164 ss. — Geschichte der lit. Bibel 1. 

* Litauische Volkslieder“ 29, 

s D, 8. 

* Prutena I 164 ss. A 
* Plg. ir Litauische Volkslieder“ 5. 

delę dalį graikiškų žodžių, kurie gotų ir slavų kalbose ne visados sutinka- 
mi.“ Ir „visi senoviniai lietuvių rūbai, ypač moterų, daug skiriasi nuo sla- 
viškų, turėdami didelį panašumą su orientališkais.“* 

Tas viskas turi įrodyti savą lietuvių kultūros vertę, kad ją paskui 
galima būtų gretinti su vokiečių literatūra ir mokslu. Užtat Rėzos Pru- 
teną su lietuviškų dainų sekimais ir jo tikrą tų dainų rinkinį negalima 
vertinti tiktai kaip gryną jo sentimentaliai poetinių palinkimų padarą, 
bet kaip toli pramatančio darbininko kūrinį, turėjusį atstovauti Prūsijoj 
lietuvių kūrybinę jėgą. Per dažnai pamirštama šita antroji, aukštesnė jo 
darbų reikšmė, vadinant ji tik liaudies dainų rinkėju ir vertėju. Jis pats 
savo uždavinį suprato plačiau: ne tiktai kurti ar išlaikyti lietuvių poezi- 
ją, bet svarbiausia, perduoti visai prūsų kultūrai lietuvių tautos įnašą ir 
tuo irodyti jos lygų sugebėjimą taip pat kurti, kaip vokiečiai, jos lygią. 
vertę Prūsijos tautų šeimoj. 

Be liaudies dainų rinkinio, žymus jo darbas buvo Duonelaičio veikalo 
vertimas ir išleidimas. Pats darbas buvo nelengvas ir labai nedėkingas. 
Iš Rėzos laiško Scheffneriui matome, kodėl vis iš naujo reikėjo lietuvių 
kūrybai pralaužti kelią ir kiekvieną kartą be ilgiau veikiančių padarinių. 
Mat, nors kai kurie vokiečiai lietuvius ir vertino, bet didesnė dalis juos lai- 
kė nekultūringa tauta, žemesne kiekvienu atveju už vokiečius. Su šiuo įsiti- 
kinimu jis bandė tai vieną tai kitą kartą kovoti. Minėta, kad savo Prutenoj 
ir dainų rinkiny įrodinėjo lietuvius turint vertingą kultūrą. O dabar jis 
pasirodo su „kaimiškų epu“ „apsigimusiems graikams“; nors labai kukliai, 
bet gerai nusimanydamas apie savo darbo vertę. Bent šiuo atveju jis nela- 
bai ir apsiriko, ir didelės jo pastangos“ nenuėjo visai niekais. Dar tame 
pačiame šimtmety Duonelaičio Metai buvo verčiami į vokiečių kalbą du 
kartus (Passarges ir Nesselmanno, taigi, jau pačių vokiečių). Dirbdamas 
šį darbą, jis taip pat galvojo apie tėvynę Prūsiją, džiaugdamasis galįs pa- 
didinti jos dvasios turtus savo tautiečio kūriniu. Apie tai jis rašo: „Man 
atsimokės jau ta mintis, kad šiuo atidaviau nors nedidelę skolą tėvynei, iš 
kurios tiek daug esu gavęs, ir lietuvių tautai išsaugojau kūrinį, kuris gal- 
būt greit būtų žuvęs? Tėvyne jis čia, žinoma, laiko Prūsiją, ne vokišką 
Prūsiją, bet kraštą, bendrą vokiečiams ir lietuviams, kurie visi pagal savo 
tautines savybes turi dirbti jo pažangai. 

Dar ir kitais būdais jis atstovavo Prūsuose lietuvių kultūrą.  Kara- 
liaučiaus universitete davė pradžią lietuvių kalbos studijoms, pats ją dės- 
tydamas.“ Būdamas lietuvių seminarijos vedėju, auklėjo lietuvius teolo- 
gijos studentus. Vokiečių draugijoj dažnai skaitydavo paskaitas apie lie- 
tuvių kalbą ir literatūrą“. Šitokius jo darbus visi žinojo ir įvertino. 


* Geschichte der lit. Bibel 1. 

* Litauische Volkslieder“ 246. 

* Plg. aukščiau minėtą laišką Scheffneriui iš 1818. VI. 15. Scheffners Briefe 
IV. Bd., 114 s, 

* „Išversti 4 giesmėmis man reikėjo padėti daugiau pastangų, negu Vergi- 
lijaus Georgikoms, nes pirmesnių už mane pavyzdžių nebuvo“ — laiškas Scheffne- 
riui, t. p. 114 s. Uoigija jsi 

* Įžangoj savo Duonelaičio leidimo, Das Jahr in vier Gesūngen, p. XV ir XVI. 

* Schubert, Provinzial-Blūtter 1855 t. p. 

* Schubert, t. p. 

c. Tautos švietėjas. — Lieka dar trumpai kalbėti apie tuos Rėzos dar- 
bus, kurie turėjo kelti tautą religiškai bei doriškai. Svarbiausias iš jų 
yra didele dalimi jo paties atliktas lietuviško Šv. Rašto vertimo pataisy- 
mas. Jis čia daugiausia rūpinosi ir kalbos grynumu. Šis naujas Biblijos 
leidimas, be tikėjimo supratimo pagilinimo liaudyje, turėjo kelti ir jos iš- 
silavinimą apskritai, patarnaudamas jos gerovei. Rėza čia taip pat nusi- 
manė dirbaąs lietuviams. Jo religinis uolumas susijungė su patriotiniu: 
„Tebūna ir šia Biblija nors nedaug prisidėta prie Dievo karalystės išpla- 
tinimo ir lietuvių krašte (kur Kristaus religija randa maldingą prieglau- 
dą), po karo audrų tešviečia kaip palaimą nešantis švyturys grįžtančiai tau- 
tos gerovei!“: Toks darbas iš tikrųjų turėjo ir kultūrinės reikšmės. Tik 
atsiminkime, kad lietuvių liaudies švietimas vis buvo menkas ir jam pa- 
gerinti nedaug buvo dedama pastangų, palyginus su vokiečiais. 

Antras jo veikalas, siekęs to paties tikslo, buvo lietuviškas Aisopo ver- 
timas: Aisopas arba Pasakos iš Grykonū kalbos, kur įdėtos ir kelios Geller- 
to ir Duonelaičio pasakėčios. Apie savo darbo tikslą jis čia rašo: „Sztay, 
mieli Lietuwininkai, jums Aisopo pasakas, isz Grykonū kalbos perguldi- 
tas, į rankas duomi, jeib szittą Pamokslū - Skarbą ant iszmintingo Pasiel- 
gimmo ir tikros Nobažnystės wartotumbit.“* Taigi, tuo jis taip pat norėjo 
šviesti ir auklėti savo tautą. 

d. Nepasisekimo priežastys. — Abiem minėtom kryptim Rėza yra nu- 
veikęs gana reikšmingų lietuvių kultūrai darbų. Bet ar tokių darbų užteko 
jai išlaikyti, taip pat ir tautą apsaugoti nuo išnykimo? "Tam reikėjo žymiai 
daugiau veikėjų. Tik ar daug tokių yra buvę 19. amžiaus pradžioj? Prie 
jų galbūt galėtume šiaip taip priskaityti pastorių „Siegfr. Ostermeyerį 
(1759—1821), kuris gynė lietuvių kalbą, Christ. (1756—1830) ir Friedr. Gottl. 
Hassensteinus ir dar ką kitą. Bet vis dėlto tai buvo labai maža. Ir šie — 
daugiausia vokiečiai pastoriai, dirbą lietuviškose apylinkėse. Todėl, jei ką 
jie ir darydavo lietuvių naudai, tai daugiausia savo pastoriškų pareigų ver- 
čiami. Pirmiausia jie rūpinosi tikėjimo reikalais, tam dažniausiai tarnavo 
ir jų lietuviški raštai. O tikro savo darbų vykdytojo Rėza neturėjo, ta pras- 
me, kad daugiau jau nebuvo tokio lietuvio, kuris, taip kaip jis, stengtųsi pa- 
„tiekti prūsų kultūrai lietuvių vardu bendros reikšmės turinčių laimėjimų. 
Tr šiuo atžvilgiu jis liko vienintelis iš visų. Jis tik ir buvo tikras kultūri- 
ninkas, nes norint, kad iš tikrųjų, sava kultūra atsilaikytų prieš svetimą, 
reikia sukurti joj bendros reikšmės turinčių vertybių. 

Lietuvių tautos daliai Prūsuose toki kultūrininkai buvo būtinai rei- 
kalingi, kad galėtų atsilaikyti prieš vokiškumą. Vokiečiai pastoriai ge- 
riausiu atveju galėjo padaryti ne daugiau, kaip dar kurį laiką bent kiek 
apginti lietuvius ir jų kalbą, o apie jų švietimo kėlimą lietuviškose mo- 
kyklose ir sulyginimą su vokiečiais negali būti nė kalbos. Tik prisi- 
minkime, kaip toli prūsų lietuviai buvo atsilikę jau apie 1800 m.: nors jiems 
buvo dar vis pripažintos lygios teisės valstybėj, betgi faktiškai jų kalba 
joje neturėjo reikšmės. Moksle ir aukštesniojo lavinimo įstaigose turbūt 
niekas nė nemanė reikalauti lietuvių kalbai bent kokių teisių. Galutinė 


“ Geschichte der lit. Bibel 57 s. 
* Prabočių Anūkas, Mažosios Lietuvos rašytojai 51. 

to priežastis mums žinoma: Prūsų karaliai nepripažino net lygaus lietuvių 
liaudies švietimo, nekalbant apie visą kita. Lietuviai buvo spaudžiami 
negatyviomis priemonėmis ir faktiškai nė vieną momentą valstybėj lygių 
teisių neturėjo. Užtat nebuvo jų jokios kaltės, kad jie nesugebėjo pa- 
reikšti savo griežtos kultūrinės valios. Bet, kaip Rėzos pavyzdys patvir- 
tina, jie perdaug pasitikėjo savo tariamai lygiomis teisėmis valstybėj. Jie 
ilgai nenusivokė, kad prūsų valstybė pamaži virto vokiečių valstybe, o 
prūsų kultūrą pakeitė grynai vokiška kultūra. 


4. RĖZA IR VOKIEČIAI 


a. Prūsija — Rėzos tėvynė. — Rėza buvo ne tik lietuvis, bet drauge ir 
prūsas. Gali kilti klausimas, kaip tas sąvokas sutaikyti? Lietuviškumas 
reiškė tautybę; lietuvių buvo visa nelaimė, kad šita sąvoka Prūsijoj įgijo 
tiek maža kultūrinio turinio, apie politinę jos reikšmę visai nė nekalbant. 
Prūsiškumas gi buvo politinė ir kultūrinė sąvoka. Tokiu būdu šie du da- 
lykai galėjo būti suderinti. Lietuviai su dideliu noru laikė save Prūsijos 
valstybės piliečiais, vadino ją sava, jai dirbo ir už ją kovojo. Ir Rėza gal- 
vojo panašiai. Bet ir jis, kaip ir kiti, laiku nesuprato, kad prūsiškoji vals- 
tybė virto vokiška, ar jau galbūt iš anksčiau tokia buvo. Taip reiktų sau 
aiškintis tą faktą, kad kai kurie lietuviai ištikimai tarnavo vokiškam kara- 
liui ir vokietybei, save drauge laikydami tikrais lietuviais. Ir Rėza parodė 
tokio prieštaravimo. 

Politiškai jis galvojo kaip prūsas. Prūsų kultūrą, virtusią visiškai 
jau vokiška, jis taip pat laikė sava ir stengėsi ją praturtinti lietuvių kūry- 
ba. Ir savo tauta jis vadino ne lietuvius tiesiog, bet prūsų lietuvius. Lie- 
tuviai, tada padalinti politiškai ir kultūriškai visiškai išskirti, mažai nu- 
sivokė apie savo kaip tautos, nors ir gyvenančios dviejose valstybėse, dva- 
sinį vieningumą. Tokios aplinkybės paaiškina, kodėl Rėza kartais Lietu- 
va vadina Prūsiją arba bent lietuvių gyvenamas jos dalis! 

Su prūsų kraštu jį jungė kilmė. Čia jis visą laiką ir gyveno. Jo poe- 
zija yra to paties krašto įkvėpta. Prūsija kaip jo tautos ir jo paties gyve- 
nama šalis buvo jo tėvynė. Šita tėvynė sutapo su prūsų valstybe. Jis save 
laikė geru prūsų valstybės piliečiu ir ištikimu jų karaliaus pavaldiniu. 
Prutenoj jis skiria kai kurias eiles Prūsijos karaliui pagerbti, ypač kara- 
lienei Luizai: „Prūsų karalienei skamba prūso giesmė“ (I 4), tikėdamasis, 
kad ji nepaniekins jo poezijos. Šią karalienę jis garbina atskirose savo ei- 
lėse (Luise und Proserpina im Elysium, Prutena II).. Jis didžiuojasi 
savo tėvynės karalium: 

Wirdig standest du, kraftiges Vaterland, 

Wiūrdig des Diadems, welches in Kėnigspracht 

Dir der pregelgeborne 

Ahnherr mild um die Schlėfe wand. (Prutena II 6). 
Tuo laiku, mat, su politiniu nusistatymu visados jungdavosi tam tikras di- 
nastinis jausmas. 


* Plg., pav., Geschichte der lit. Bibel 50, 52 ir k. 

b. Vokiškasis elementas. — Rėzos atsidavimas Prūsijai dar labiau pa- 
sireiškė vokiečių laisvės karų (1813—14) proga. Savo dainomis jis drą- 
sino prūsus kariauti: „Ar jau atbudai, prūsų tauta?“ Vokiečiai, jo many- 
mu, žygiuoja i tokį pat mūšį kaip kitados su romėnais, kur Hermannas 
(šitaip klaidingai vadinamas cheruskų karalius Arminijus) juos nugalėjo.! 
. Kaip tikras vokiečių patriotas, jis bara Silezijos dvarininkus už jų palan- 
kumą prancūzams ir jų kultūrai: „Hermanno [Arminijaus, germanų 
vado] dvasia, nepyk ant savo išsigimusios giminės ir neleisk ilgai delsti 
vokiečių prisikėlimo dienai! Tavo Lutheris pasakė galingą žodį, bet jie 
nenori jo klausyti [jie nevirto protestantais]; tavo Wielandas ir Schilleris 
dainavo vokišką dainą, bet jie nenori jos suprasti. Todėl jie ir atiduoti ku- 
riam laikui tiems Galijos skorpionams pabausti, ligi pabus liūtas ir sutrau- 
kys pančius“ (Nachr. u. Bem. 102 s.). Susijungus Prūsijos ir Austrijos ka- 
riuomenei, jis rašo su dideliu užsidegimu: „Prūsija ir Austrija susivie- 
nijus, pietų ir šiaurės Vokietija vėl viena brolių tauta: koks svarbus 
įvykis! Ilgas, nuo Karolio V. ir reformacijos laikų išlikęs protestan- 
tiškos ir katalikiškos dalies išskyrimas ir antipatija Hermanno krašte 
yra pašalinta“ (T. p. 107). Galų gale jis gieda vokiečių pergalės giesmę 
po Tautų mūšio prie Leipzigo (1813), aukštindamas vokiečių kariuomenės 
vadus (Blicherį ir k.): 

Singt in hohen Siegestonen, 
Singt die hehre Vėolkerschlacht, 


So die Freiheit Deutschlands S6hnen 
Auferstehung wiederbracht. (Prutena II, 100). 


Iš viso to, kas anksčiau minėta, galima būtų net spėti, kad jis dau- 
geliu atvėjų rašo ir jaučia kaip tikras vokietis. Čia jis iš tikrųjų iš- 
reiškė tą prūsų nusistatymą, kuris susidarė jiems vis labiau susiliejant 
su vokiečiais ir artėjant prie kitų Vokietijos kraštų. Karai už laisvę 
tuos kraštus labai smarkiai pastūmėjo prie vienas kito, prie visos Vokie- 
tijos susivienijimo. Rėza visų pirma turėjo taikytis prie tų, kuriems jis 
rašė, vadinas, daugiausia prie Prūsijos vokiečių, kurie to susivienijimo 
jau atvirai siekė. Pagrinde tokio jo vokiškos spalvos entuziazmo galėjo 
būti grynai prūsiškas patriotizmas, kuriam minėtas prisitaikymas galėjo 
duoti didvokietišką išvaizdą. Iš atskirų jo eilėraščių ir pastabų, aišku, 
mes dar negalime daryti išvados, kad jis galvojęs kaip tikras vokietis ir 
sulaužęs ištikimumą savo tautai. Dar negalima būtų jam daryti priekaištų 
ir už tai, kad jis savo poezijoj parodo vokiečiams palankumo bei rašo jų 
vardu. Ir Byronas rašė ugningų dainų apie visai svetimų tautų laisvę 
ir už ją kovojo. Tačiau yra pagrindo manyti, kad prūsiškumui kaskart 
labiau susiliejant su vokiškaisiais elementais, jis kartais ir nemato labai 
aiškios šiuos dalykus nuo vienas kito skiriančios linijos. Kai kuriose 
vietose jauti, tarsi, jo tautinė sąmonė svyruotų: ar jis galvoja dar kaip 
vokiečiams palankus prūsų lietuvis, ar kaip tikras vokietis? Tiesa, čia 
nereikia užmiršti kam jis rašė. Vis dėlto, jei ne savo darbais, tai bent 
poezija jis parėmė vokiečius, kurie vis atviriau su lietuvybe kovojo. "Tai 


* Kriegsgesinge fip das Ost-Preussische National Kavallerie-Regiment 2. 

tik parodo jo apsirikimą: būdamas tikras prūsas (ne vokietis), jis kovojo 
už visų laisvę, gerai nenusivokdamas, kad Prūsų valstybė tapo vokiška 
ir kad laimėjusi karus ji galėjo pradėti smarkesnę kovą su visais nevo- 
kiškais elementais. 

c. Rėza ir vokiškoji prūsų kultūra. — Kultūra 18. amžiaus Prūsijoj, 
kol dar joje buvo įtakinga ir nevokiška gyventojų dalis ir kol čia gyveną 
vokiečiai nelabai rūpinosi politiškai jungtis su kitais vokiečiais, rodė 
nemaža savarankiškumo žymių. Dar ir 19. amžiaus pradžioj galima galbūt 
kalbėti apie savą prūsų kultūrą. Tiesa, ji iš seno buvo kaip ir vokiška, 
bet ir prūsų vokiečiai tam tikru laiku dar norėjo išlaikyti savo nepri- 
klausomybę nuo tikrosios Vokietijos, ir ne tiktai politiškai. Šitokia kul- 
tūrą pasisavino ir lietuviai. Kiekvienas, norėdamas iškilti į aukštesnius 
visuomenės sluoksnius, neturėjo kitos išeities, kaip semtis vokiško mokslo 
vokiškose mokyklose. Vokiečių kalba tik viena turėjo faktiškai kultū- 
rinės kalbos teises, o lietuvių kalba naudotasi išimtinai liaudies lavinimo 
reikalui. Ir lietuviai inteligentai vargiai ar suprato, kad trūkstant tikrų 
kūrybinių kultūros jėgų, kova su vokiečiais jau buvo pralaimėta. Juk 
jie patys, kiek jų yra buvę, turėjo naudotis vokiečių kalba ir vokiečių 
mokslu. Kas kita būtų buvę, jeigu Prūsuose lietuviai būtų turėję savą 
Herderį ir savą Kantą, o jei ne čia, tai bent Didžiojoj Lietuvoj. Dabarti- 
nėm sąlygom, kai patys apšviestesnieji lietuviai be vokiečių kalbos ne- 
galėjo apsieti, kovoti ir prieš jos įvedimą liaudyje buvo labai sunku. 

Ne tik prūsų valstybės nepriklausomumu Rėza visai neabejojo. Tiesa, 
jis galėjo suprasti, kad toji valstybė jau nieko savyje lietuviško neturi, kad 
ji išimtinai vokiška ir lietuviams visiškai svetima; tačiau niekur jo raš- 
tuos nerandam vietų, kur jis būtų stengęsis išpainioti šį klausimą ir būtų 
priėjęs prie griežtesnio sprendimo apie „karališkąją Lietuvos valdžią“, kaip 
Prūsų valdžia Rytprūsiuose dar vadinosi. Jis lygiai pasitikėjo ir tariamai 
prūsiška, o iš tikrųjų vokiška, kultūra. Savo eilėse (Prutena) jis garbina 
didžiuosius prūsų kūrėjus, Herderį, Hippelį ir Kantą, didžiausią Prūsijos 
poetą Simoną Dachą (plg. Prutena I 109, II 4 ss. ir k.). Bet jis nenu- 
jautė, kad šie prūsai vėliau bus laikomi į rytus besiveržiančio vokiškumo 
bei vokiškos kultūros švyturiais kolonizuojamam Vokietijos krašte ir kad 
galbūt net jie patys save būtų tokiais mielai vadinę. Šitoks nesusivokimas 
buvo fatališkas, tragedija žmogui, kuris norėjo kovoti už lietuvybę. 

Riba tarp prūso sąvokos ir vokiečio kaskart labiau dilo. Galų gale 
prūsams atrodė tinkamiau (ir visai teisingai) vadintis vokiečiais: „,„Vokie- 
čiais vadinas jau prūsai [t. y. Prūsijos vokiečiai] ir aisčiai [lietuviai]“ 
(Prutena II 4). Tokiu būdu germanų ir baltų kilmės prūsai susiliejo iš 
pradžių i vieną tautą su aiškia vokiško elemento persvara, bet dar kiek 
savarankiška. Paskui jau buvo juos nesunku politiškai ir tautiškai su- 
jungti su likusiais vokiečiais. 

d. Pažiūros į lietuvių padėtį valstybėje. — Svarbu dar atsakyti 
klausimą, kaip galų gale pats Rėza suprato lietuvių padėti Prūsų valsty- 
bėj. Iš to, kas anksčiau minėta, jis bus paaiškėjęs. Ir Rėzos laikais lie- 
tuviai dar vis buvo pripratę manyti, esą jie kiekvienu atžvilgiu turi su 
vokiečiais lygias teises. Šito, žinoma, tikrumoj niekados nėra bu:ę, jau 
nekalbant apie pirmus keturius dešimtmečius po 1800 m. Vis dėlto tuo 

dar buvo tikima, ir lietuviai drįsdavo pagalvoti, kad su jų reikalais visi 
turi skaitytis, nes jie lygiai savi šiame krašte kaip ir vokiečiai. Rėza 
tikėjo, kad net lietuvių kalba turi visiems prūsams bendros reikšmės. 
Jis, pav., rašo apie Herderį: „Gaila, kad mūsų genialus Herderis, nors 
kilme prūsas, visai nemokėjo šios [lietuvių] kalbos!“ (Prutena T--167): 
Kaip jis supranta Prūsų valstybės ir valdžios santykius su savąja tauta, 
matome iš to, kad savo raštuose dažnai ta pačia prasme vartoja žodžius 
Prūsija ir Lietuva, net valdžią vadina lietuviška: „karališkoji Lietuvos 
valdžia“ (Geschichte der lit. Bibel 53). Mat, naujai įsteigta Prūsų kara- 
lystė, kaip jau minėta, norėjo savo nepriklausomumą remti senaisiais krašto 
gyventojais. Tas nusistatymas, iš pradžių dar ir vokiečių palaikomas, 
ir darė lietuviams įtakos visą šimtą metų, net dar ilgiau. Jie dar neži- 
nojo, kad karalystės įsteigimas uždėjo vokiškai dinastijai ir visiems vo- 
kiečiams pareigą, galutinai sau užkariauti kraštą! Rėza galvojo taip pat. 
Nuostabu, kad jo raštuose nerandame jokios vietos, kur jis nors kiek 
paabejotų karaliaus teisingumu bei gerumu, dėl nesiskaitymo su lietuvių 
reikalais. Šie visi laukė iš to karaliaus daug, bet iš tikrųjų jie džiaugda- 
vosi sulaukę nors mažiausios sau malonės iš galingųjų. Rėza, pav., rašo: 
„Lygiai kaip Prūsijos pakėlimas karalyste buvo paminėtas, įsteigiant daug 
naudingų įstaigų krašto gyventojų vokiečių gerovei, taip ir lietuvių tauta 
turėjo gauti garbingą karališkos malonės ir globos paminklą“*, turėdamas 
tuo galvoj — tik lietuvišką Bibliją! Bet jis nė žodžio nesako apie tai, 
kad šito, palyginus su vokiečiais, buvo perdaug maža ir kad apie lygias 
lietuvių teises nebuvo daugiau galima kalbėti. 

e. Aiškesnis Rėzos pasipriešinimas. — Šitaip buvo, kol valdžia lie- 
tuvius dar bent kiek toleravo, nors ir labai apribodama jų kultūrinį kilimą. 
Laimėjus karus su Napoleonu ir sustiprinus valstybės tvarką, vokietinimo 
darbo imtasi jau smarkiau. Ir anksčiau lietuviai neturėjo nė vienos tikros 
aukštesnės švietimo įstaigos. Nauji pasikėsinimai prieš lietuvių kalbą 
aiškiai parodė, ko valdžia siekė. 1814 m. Jenaer Literaturzeitung paskelbė 
straipsnelį, tariamai vieno anonimo iš Gumbinės, kur siūloma visai paša- 
linti Prūsijoj lietuvių kalbą. "Tai buvo ne kas kita, kaip atviras pasisa- 
kymas to, kas jau anksčiau buvo suplanuota ir vykdoma. Lietuviškų 
liaudies mokyklų reikalai vis blogėjo. Šiuo kartu tiems naujiems pasiū- 
lymams Rėza aiškiai pasipriešino ir drauge reikalavo daugiau rūpintis 
lietuviškomis mokyklomis. Apie tai jis rašė: „Labai būtų pageidaujama, 
kad mūsų didžiai gerbiama krašto valdžia, kuri įsigijo nenykstamų 
nuopelnų, sutvarkydama mokyklas nelaimingiausiam Prūsų valstybės 
laikotarpy, lygiai kilniai rūpintųsi Lietuvos mokyklose ir didžiausia lie- 
tuvių tautos brangenybe, jos kalba!...  Tvirtinimas, kokį mes skaitome 
laikraščiuose (Jen. Lit. Zeit. Intell. Bl. 59 Nov. 1814, tariamam rašte iš 
Gumbinės), kad patariama ir visai laikas pašalinti lietuvių kalbą, parodo 
menką žmogaus psichologijos pažinimą. Juk tai reikštų uždaryti kelią 


* J. Nadler, Geistiges Leben von der Krėnung Friedyichs I. bis zum Tode 
Kants. Im  Sammelwerke: Deutsche Staatenbildung und deutsche Kultur im 
Preussenlande, p. 316.  Kė6nigsberg 1931. 

* Geschichte der lit. Bibel 24. 

visokiam kilnesniam pažinimui ir užmušti tautos charakteri, norint iš- 
plėšti jos nepaliečiamiausią turtą (kurį ji gavo iš Dievo), jos kalbą. Arba, 
ar faktiškai būtų galima kokiomis priemonėmis išnaikinti kalbą, šiandien 
vartojamą milijono žmonių?... Ši mintis yra tiek žema ir taip neverta 
humaniškai išauklėto žmogaus, kad nėra reikalo ją toliau atremti.“" 
Lietuvių seminarija Karaliaučiuje yra tiek nusipelniusi, kad turi būti ir 
toliau išlaikoma. Iš jos esą išėję žymiausieji lietuvių tautos vyrai, kaip 
Duonelaitis, Rugys, Mielkus. Bet ji tiktai tada galės sėkmingai veikti 
ir gerai paruošti lietuvius studentus, kai šie jau gimnazijose išmoks lietu- 
vių kalbos. Todėl aukštesnėse mokyklose taip pat reiktų įvesti lietuvių 
kalbą, bent Gumbinėj, Isrutėj, Tilžėj. „Dalykas turi tikrai rimtus ir 
svarbius padarinius. Nes gali greit prieiti prie to, kad mokytojų ir pastorių 
vietoms visai neatsiras kalbą mokančių žmonių ir kraštas, neturėdamas 
mokytojų, paskęs į barbariškumą, koks buvo anksčiau. Iš svetimųjų, 
kurie nemėgsta tautos kalbos ir nuo kurių ji nusikreipia, vargiai ar daug 
galima laukti dvasiniam tautos patobulinimui. Kilnių kunigaikščių šešė- 
liais, Albrechto ir Friedricho Wilhelmo, kurie mūsų tautai norėjo gera, 
liudiju, kad tik gryniausia meilė kilninti tėvynę sukėlė mano sieloj šiuos 
pageidavimus.“* Rėzos reikalavimai buvo kilę iš gero dalykų supratimo 
ir visai pagrįsti, nors palyginus su visom teisėm, dar labai nedideli. Jis 
visai teisingai suprato, kad iš pastorių vokiečių, kurie pareigos verčiami 
rūpinasi religiniais lietuvių reikalais, negalima laukti šiuo atveju daug 
naudos, ir norint išlaikyti lietuvių kalbą, būtinai reikia turėti aukštesniųjų 
lietuviškų mokyklų. Bet šių reikalavimų nebuvo paisoma. Tačiau jo 
žygis 'parodo, kad savo tautinį nusistatymą ir politinių bei kultūrinių ap- 
linkybių painiavoj jis sugebėjo išlaikyti. 

Tauta nemokėjo plačiai aktyviai pasipriešinti, o tokių vyrų kaip 
Rėza nebuvo. "Tiesa, kai kas buvo daroma ir kitų, jo laikais arba ir vė- 
liau, bet tai buvo tik atskiri fragmentai to didžiojo darbo, kuris turėjo 
būti planingai ir plačiu mastu atliekamas. Lietuviai inteligentai, jeigu 
apie tokius daug galima kalbėti Prūsų Lietuvoj, ypač pirmoj pusėj 19. 
amžiaus, pastovios veikimo krypties ir plano nežinojo. Tik gana vėlai 
buvo pamatyta, su kokiu priešu tenka kovoti ir kokius jis turi siekimus 
lietuvių atžvilgiu. Galima net sakyti, kad tikrų vadovaujančių jėgų kiek- 
vienu laiku visai trūko. Taip įvyko todėl, kad lietuvių švietimo reikalų 
niekados tyčia nebuvo tikrai paisoma. Tikrasis viso ivykio kaltininkas — 
Prūsų valdžia, mokėjusi kovoti su svetimu elementu planingai ir labai 
gudriai, todėl beveik nenugalimai. 


IŠVADOS 


Rėza buvo lietuvis savo žodžiais ir darbais. Jo nuopelnai lietuvių 
kultūrai ir lietuvybei apskritai yra nemenki. Laimėjimai nebuvo žymūs 
todėl, kad jam trūko bendradarbių ir pavaduotojų vėlesniais laikais. Bet 
drauge jis buvo prūsas: savo lietuvišką tautybę jis jungė su atsidavimu 


* Geschichte der lit. Bibel 37 s., pastabų vietoj. 
- Alina S, 

prūsų valstybei ir kultūrai. Tokiu būdu jis mums vaizduoja tą konfliktą, 
kuris kilo tarp lietuviškumo ir prūsiškumo, kai šis įgijo visai naują tu- 
rinį. Jis parodo mums ir tą lietuvių iliuziją, kurie per ilgai tikėjo, kad 
Prūsija dar vis yra bendra tėvynė ir valstybė lygias teises turinčių ir 
lygiai vertų tautų. Iš jo taip pat matome, kokiu būdu visi krašto gyvento- 
jai pasiduodavo bendram prūsiškam nusistatymui bei galvosenai, kuri jau 
nuo pat pradžių tik dar nepramatomais ryšiais siejosi su vokiškąja dvasia 
ir iš tikrųjų darėsi kaskart jai artimesnė. Iš to ir gaunasi ispūdis, kad 
jis kartais tarsi aiškiai neišskiria šių dviejų skirtingų nusistatymų, imda- 
mas galvoti kaip vokietis. 

Visa tai drauge vaizduoja tą vyksmą, kaip buvo suvokietinti prūsų 
lietuviai. Valstybė iš karto palaikė lietuvius ir jų kalbą. Paskui buvo 
sudaromas planas suvienodinti — kaip tada aiškinta — tautai. Tokia 
tendencija, dėl dinastinių ryšių ir vokiečių kultūros įtakos, Prūsų valsty- 
bėj jau aiškiai glūdėjo iš pat pradžių. Bet lietuviai, pilnai atsiduodami 
valstybei ir ja pasitikėdami, tą ne iš karto suprato. Išrodo net, kad vo- 
kiečio karaliaus valdoma Prūsijos valstybė ir savo palankumą lietuviams 
rodė tik todėl, kad to reikalavo planas: gauti jų pasitikėjimą valdžiai ir 
apskritai vokiečiams, padaryti juos klusnius valstybei, sujungti juos ir 
suvienodinti jų nusistatymą su vokiečiais, ir jau paskui lengvu būdu juos 
visai suvokietinti. Darbas tokiu būdu buvo palaipsniui atliekamas, ir nors 
pasipriešinimo sulaukta žymiai daugiau, negu buvo manoma, bet toks 
„planas vokiečiams buvo visai sėkmingas. . 

Prūsų lietuvių istorija su savo tokiais painiais santykiais su vo- 
kiečiais yra labai reikšminga. Rėzos asmuo gali ją taip pat kiek nušviesti. 
O šiandien ji turi mums ne tik grynai mokslinės vertės. 

Marijos Pečkauskaitės pedagoginė praktika 


M. Pečkauskaitė buvo ir be abejo ilgai dar bus viena žymiausių asme- 
nybių mūsų pedagogikos istorijoje. Visa Lietuva (o ypač mūsų mo- 
kyklos) jai dėkinga už tikrai vertingus Foersterio, to didžiojo dorinimo 
pedagogikos autoriteto, vertimus (Jaunuomenės auklėjimas, Seksualinė 
etika ir seksualinė pedagogika, Auklėjimas ir auklėjimasis, Kristus ir 
žmonių gyvenimas), kurių randame mūsų laikraščiuose jau nuo 1908 metų 
(Auklėjimo mokslas, „Viltis“ 1908-9). Pečkauskaitės sulietuvinti Foers- 
terio veikalai — pirmosios kregždės mūsų mokslinės pedagogikos litera- 
tūroje. Toliau, M. Pečkauskaitė pirmutinė parašė platų ir gilų vaikų 
auklėjimo vadovėlį mūsų motinoms (Motina auklėtoja), jos pedagoginiai 
straipsniai, surinkti penktajame raštų tome (Rimties valandėlė) — ne- 
pamainomas auklėjimosi vadovas jaunoms Lietuvos mergaitėms, net jos 
grožinės literatūros raštuose (Viktutė, Vincas Stonis, Į šviesą, Iš daktaro 
pasakojimų, Sulaukė, Anuomet, Irkos tragedija, Mėlynoji mergelė, Se- 
name dvare...) randame gausų svarių pedagoginių (tautinis, religinis, este- 
tinis auklėjimas, charakterio ugdymas...) minčių lobyną. Kai kuriuose 
beletristikos veikaluose (Vincas Stonis) pedagogika beveik prašoksta 
meną. 

Tuos M. Pečkauskaitės nuopelnus nuoširdžiai vertiname, sutartinai 
vadiname ją net lietuvišku Foersteriu, tačiau ją pažįstame tik kaip be- 
letristę, pedagogikos teoretikę (ir Foersterio vertėją), o įvairiopa ir tu- 
rininga jos pedagoginė praktika vis dar nėra reikiamai nušviesta. Savo 
straipsnyje „M. Pečkauskaitė ir jos kūryba“! prieš kelerius metus buvau 
šitą reikalą priminęs, bet iki šiol niekas nepasiėmė to, mano manymu, 
labai reikalingo darbo. Kadangi tyli jos bičiuliai, artimi bendradarbiai, 
jos mokinės ir mokiniai, tai aš drįstu bent pirmuosius ledus pralaužti, 
nes bijau, kad laiko vėjai neužpustytų visų jos pedagoginio veikimo 
pėdsakų.“ 


I. PEDAGOGINĖS M. PEČKAUSKAITĖS SIELOS EVOLIUCIJjA 


Pedagogės auklėtojos prigimti Marija paveldėjo jau iš savo tėvų, 
kuriuos didžiai gerbė ir labai mylėjo. Giliai religingos, nepalyginamos 
altruistės motinos ir tauraus, riteriško tėvo (kurio, deja, anksti neteko) 


' Athenaeum, 1931, Nr. 2. 

* Teisybė, be mano minėtojo straipsnio, yra apie M. Pečkauskaitės peda- 
gogiką rašiusi Dr. M. Grašytė savo disertacijoje, Marie Pečkauskaitė et la renais- 
sance nationale Lithuanienne, Montpellier. 

pavyzdys švietė jai per visą gyvenimą. Gražūs, kilnūs, prasmingos meilės 
saistomi šeimos santykiai brandino jaunos mergaitės sieloje religinius, 
socialinius ir estetinius jausmus, mokė mylėti visus žmones, o ypač visų 
skriaudžiamus, apleistus, nelaimingus. Turėdama rinktinių samdytų mo- 
kytojų ir auklėtojų (Cecilija Sondecka), pati patyrė, kaip galima ir svetimą 
vaiką mylėti, jam aukotis, su juo bičiuliškai gyventi, jį suprasti. 

Dar jauna tebebūdama (1894 m.) Marija pradėjo kitus mokyti: pirma 
savo broliukus (Steponą, Vincentą), paskui giminiečių vaikus, o vėliau net 
kumiečių ir darbininkų. Mokydavo skaityti, rašyti, aritmetikos, muzikos. 
Kad pedagoginis darbas Marijai labai rūpėjo, matome iš jos dienoraštyje 
(1894.1.9) užrašyto sapno ar regėjimo: 

„Ležę tak sobie, i niby to drzemię, niby špię, Bog wie co. I widzę že 
jestem gdzieš, niby to w swoim domu, czy co. Dziesiąta godzina rano. 
Ja idę na gėrę do jakiegos pokoiku, z kt6rego wychodzi się na batkon, 
W tym pokoju stoi na srėdku st6l, nad nim lampa, naokoto stotu lawki; 
na stole 3 kalamarze; na šcianie mappa Europy, dalej szafka z ksiąžkami; 
to pokėj przeznaczony na szkotę. Ja siadam na fotelu leszcžynowym kolo 
stožu; až tu drzwi się otwierają, i wchodzi 6 dziewczynek; pržysžiy, przy- 
witaly się ze mną i zaczęla się lekcya. Niby ja mam 12 dziewczat, ktėre 
uczę; rozdzielitam je na dwie gruppy, po szešč w každej. Jednego dnia 
przychodzi jedna, drugiego druga gruppa. Uczę ich czytač, pisač, religii, 
ale nie tylko katechizm, ale wogėle wszystkiego, o obrządkach, o historyi 
šw. i wogole nie jak papugi, ale z sensem. Uczę tež ogolnej geografii, i 
trochę arytmetyki. Oto i wszystko. I to zajmuje mi codzien godžinę. 
Druga godzina preznaczona na lekcye robėt; ucžę ich sžyč..., robič kwiaty 
z papieru, robič szydetkiem i wyszywač. Terez jedna gruppa uczy się 
robič kwiaty, a druga szyč. Wszystkie przedmioty wyktadam po žmudžku 
[mano pabr.] i z taką tatwoscią, jakbym mėwita po polsku. O dwunastej 
lekcye skonczone; uczenice moje wychodzą, a ja wracam na d61l do swoich 
zajęč. Pi6ra, atrament, olėwki i kajety dla dziewcząt kupilam za swoje 
pieniądze... A trzeba tež į na ksiąžki, ktėre trzeba sprowadzač až z zagra- 
nicy; i do nauki i do czytania; do nauki došė dw6ch z každego przedmiotu, 
bo ja nie zadaję im z ksiąžek; opowiadam tylko; tt6maczę, a one i pamietaja 
na następną lekcyę. Ale do czytania trzeba wiecej, bo co sobotę daję im 
nowe ksiąžki, ktėre one u siebie w domu glošno czytają. A jak mnie te 
dziewczynki lubią! Zupelnie, jak swoją matkę, czy siostrę! I ja jaka 
jestem szczęsliwa, wesola...  W tem drzwi stuknęly, i wchodzi Anusia 
z drzewem Wulak! Po moim šnie, czy marzeniu, bo juž nie wiem, jak to 
nazwač. Wszystko się skonczyto. Ale B6g wie co to byto? Zupelnie, jak 
gdyby jakiš duch przedstawi! mnie scenę z žycia mego wlasnego w przy- 
sziošci. Bo wszak tam bylam ja we wlasnej postaci! Czyž to prawdziwie 
bedzie? Daj Bože, daj Bože!“ 

Tai graži jaunos Marijos altruistinės pedagogikos svajonė, ilgą laiką 
nedavusi jai ramybės. Čia matome privatinės dvaro mokyklos darbo orga- 
nizaciją, programą, metodą, net mokytojos santykius su mokinėmis. Tik, 
deja, toms svajonėms nebuvo lemta realizuotis: kai po kelerių metų mirė 
tėvas, Marijai su motina teko išeiti iš praskolinto dvaro ir ieškoti uždarbio, 
kad mažesnieji vaikai galėtų mokytis. Tokią ideališką mokykla begalėjo 

ji tik Vinco Stonio apysakėlėje pavaizduoti. Bet ir uždarbiauti M. Peč- 
kauskaitė visų pirma pasuko į išsvajotosios pedagogikos sritį. Iš biogra- 
fijos žinome, kad ji per 6 metus (1899—1905) privatiškai mokė vaikus 
dvaruose (Grūšlaukėje, Mūruose, Pavandenėje). Pavandenėje pas p. Sa- 
kelius kartais dirbdavusi su vaikais net po 9 valandas per dieną. Kad Marija 
ir tada į savo pedagoginį darbą rimtai žiūrėjo, galime spręsti iš Povilo 
Višinskio, kuris ir pats vertėsi privatiškomis pdmokomis,' laiškų. Viename 
laiške (1899.XII.6) rašo: 

„Su mielu noru pasistengsiu suteikti Tamstai savo nuomones apie kai 
kuriuos pedagogikos dalykus. Aš pirmučiausiai stengiuosi, kad vaikai su 
noru mokytųsi. Norint tai pasiekti, reikia žiūrėti, kad mokinio galva ne- 
pavargtų; kai tik matau, kad pavargo (vaikas daro tokias klaidas, kokių 
paprastai nedarydavo, arba nesupranta taip greitai, kaip pirma būdavo), 
tuoj užduodu darbą, prie kurio jis galėtų pasilsėti. O jei nebebūtų tokio 
darbo (dėl didelio nuvargimo), atleidžiu nuo pamokos ir stengiuos, kad jis 
visai ją užmirštų; jeigu jis nemoka pats tuoj stvertis savo žaislų, tai aš 
jam padedu žaisti. Pavyzdžiui, mažesniems vaikams (8—10 metų) negaliu 
leisti sėdėti vietoje ir mokytis (kad ir lengviausiai) ilgiau per 114 val. 
be pertraukos ir 3 val. per dieną. Jokio darbo jam vienam padaryti dar 
neduodu, dirba vien tik prie manęs. 

„Toliau stengiuos laikytis taip, kad vaikas nežiūrėtų į mane, kaip į mo- 
kytoją (norintį jam ant galvos apinasrį uždėti), bet kaip į vyresnįjį brolį, 
gerą draugą ir prieteli, kuris turėdamas daugiau žinių gali jų ir jam su- 
teikti, gali išaiškinti klausimus, kylančius jo jaunoj galvelėj. Todėl nie- 
kada negaliu sau leisti išjuokti kokią nors kad ir kvailiausią jo mintį, ne- 
galiu sau leisti pasakyti nė vieno aštraus žodžio; nors kartais ir labai sun- 
ku būtų, negaliu sau leisti nors truputį pakelti balsą, nors ir kažin kaip 
būčiau suerzintas ar įpykintas — jis turi girdėti vis tą patį mano balsą, 
kurį girdi visados, kalbant su kitais. Jeigu jaučiu, kad mano balsas pa- 
kils, kad galiu surikti, tai tyliu, paeinu nuo jo ir kurį laiką esu lyg savo 
minčių užimtas (arba geriausia, jei turiu į ką nors atkreipti savo dėmesį) 
ir tik tada prakalbu, kaip visai nurimstu. 

„Jokio detališkai nustatyto plano aš nesilaikau: kiekvienas žmogus 
turi kitokių ypatybių, tai kiekvieną kitaip ir reikia mokyti. Todėl aš iš 
pradžių šokinėju nuo vieno dalyko prie kito, kol suprantu, kas mokiniui 
lengviausiai sekasi, kas jį labiausiai domina ir per kurią skylę geriausiai 
lenda galvon; aš stengiuosi suprasti jo kalbą, kad galėčiau prabilti kiek 
galima jo paties žodžiais. Niekados nieko nekalu galvon, o leidžiu jam pa- 
čiam viską suprasti, pačiam išsiaiškinti, tik retkarčiais primesdamas vieną 
kitą žodį, galintį jam padėti (o kuriuo keliu jis prie to supratimo priėjo, 
man vis tiek). Jeigu matau, kad jis nesupranta, tai tuoj metu tą klausimą, 
o paimu lengvesnį, į kurį jis» pats lengvai atsakytų, po to jau duodu tru- 
pučiuką sunkesnį, kol prieinu prie iškeltojo klausimo. Visomis jėgomis 
stengiuosi, kad vaikas nieko nesimokytų atmintinai (išskyrus, žinoma, tik 
maldas ir eilėraščius).“ 


* Jis ir Marijos broliuką Steponą rengė į gimnaziją. 

"Trumpai parodęs, kaip jis tuo būdu (nuo lengvo prie sunkesnio, nuo 
paprasto prie sudėtingesnio) pradeda vaikus mokyti rašto ir skaičiavimo, 
toliau vėl sako: 

„Jeigu tik tuo keliu vesi vaiką iš pat pradžios, tai mokymas pasidaro 
įdomus (kartais aš ir mano mokiniai gailisi, kad pamoka pasibaigė), ir 
jeigu tik mokinys nėra iš prigimties kandidatas į bepročių namus, tai man 
visai nėra negabių. Teisybė, vienas išmoks greičiau, kitas ne taip greitai, 
bet abu išmoks, ir ką išmoks, tą turės aiškiai galvoje; besimokydamas nė 
vienas nepamatys vargo, o mokymasis vien tik smagumą teiks, nes vaikas, 
jeigu nors mažmožį pats supranta, tuoj džiaugiasi, kaip Ameriką atradęs, 
ir patsai savo akyse auga. 

„Todėl svarbiausias reikalavimas, kad mokymas neprislėgtų dvasios, 
bet ją pažadintų, pakeltų ir išaukštintų. Jeigu mokytojas sako, kad tas 
ar kitas mokinys esąs negabus, tai aišku, kad jis neturėjo jėgų ir nemo- 
kėjo jo miegančią dvasią pažadinti, o besityčiodamas iš tariamai negabaus 
dar labiau prislėgė tą brangiausią žmogaus dalelę ir padarė jį per visą gy- 
venimą nelaimingą. Dažniausiai vaiko dvasia ne iš prigimties, bet auklė- 
tojų yra prislėgta ir užmigdyta (kvailas auginimas, neleidimas protauti) 
iš per didelės meilės ar apsukant vaikui galvą supuvusiomis formomis ir 
tradicijomis. 

„Bet gana! Viską norėčiau pasakyti, bet trumpame laiške neišgalėsiu, 
o nežinodamas Tamstos vargo priežasčių, negalėsiu duoti nė lašelio tikro 
vaisto. Kad turėčiau progos nors pusvalandi pasiklausyti, kaip Tamsta 
vedi pamoką, tada neabejodamas rašyčiau vaistą. Vieno tetrokštu, kad 
Tamsta visaip mėgindama atrastum tikrą kelią ir nemestum paimtos pa- 
mokos, nes tai pirmas tikras darbas; prie darbo priprasti būtinai reikės.“! 

Iš to laiško matome, kaip bičiuliškai norėjo ir mokėjo P. Višinskis 
padėti Marijai pralaužti pirmuosius pedagoginės praktikos ledus. 

Povilas Višinskis, veiklus ir pažangus žmogus, šitame laikotarpyje 
turėjo Marijai ir iš viso labai didelę įtaką. Jis supažindino ją su grynuoju 
mokslu, mokė ją moksliškai protauti, parodė prarają tarp mūsų tautos luo- 
mų (sustiprino iš tėvų paveldėtą skriaudžiamųjų meilę), jis išvedė Mariją 
(per lietuvių kalbą, tautosaką, pirmuosius laikraščius) į platų atgyjančios 
mūsų tautos darbo lauką, jis padėjo jai prasiskinti kelią į lietuvių litera- 
tūrą. Kiek vėliau greta Višinskio lydėjo M. Pečkauskaitę į tautinį ir lite- 
ratūrinį veikimą nuostabaus dinamizmo kun. J. Tumas, kuris pamažu 
atsvėrė ir gana stiprią pozityvistinę Višinskio įtaką. Višinskis ir kun. 
Tumas (o, be to, dar kun. Bukantas) yra tie vartai, pro kuriuos Marija iš 
savo šeimos židinio išėjo į visuomeninį ir tautinį gyvenimą. Jų dviejų 
pažadinta jos tautinė sąžinė skatino Mariją eiti išpirkti tėvų, senolių, viso 
savo (bajorų) luomo nuodėmių: šviesti kultūrinti bajorų niekinamą liau- 
dį, atlietuvinti nutautusius dvarus (nebesvajojo apie konservatoriją). Kiek 
jai tai sekėsi vykdyti savo pedagoginėj praktikoj iki 1905 metų, nedaug 
tegalima žinoti, nes man dar nepavyko šito laikotarpio specialiai tyrinėti, 
o kitų kokių duomenų visai nėra. Tačiau žinome, kad ji p. Gabrielę Sa- 
kelaitę (dabar Dr. Vaitkevičienę Rietave) ne tik išsiviliojo iš Pavandenės 

į Šveicariją studijuoti, bet dar ir lietuviškas noveles rašyti mokė. Viena 
p. Sakelaitė, jos mokinė, buvo po karo vidurinės mokyklos mokytoja Rie- 
tave, kita dirbo pradžios mokykloje Telšių apskrityje. Bus čia, žinoma, 
ir Marijos įtaka prisidėjusi. 

Tačiau tikrasis, mokyklinis, pedagoginis M. Pečkauskaitės gyveni- 
mas ir veikimas (bent mums labiau pažįstamas) prasideda tik nuo 1909 metų 
Marijampolėje, kur ji dirbo privatinėje mergaičių lietuvių („Žiburio“) 
progimnazijoje iki 1914 metų. Prasidėjus karui, išblaškyta mokykla 
1915 metais dar buvo susirinkusi Trakuose, kur ir Marija kelis mėnesius 
drauge vargo, kol progimnazija buvo priversta bėgti į Rusiją (Sieno, Tam- 
bovas). O Marija, nuvykusi pas sergančią motiną į Židikus, be vaikų ir 
čia negalėjo rimti (tikra pedagogės prigimtis). Jau tais pačiais 1915 metais 
suorganizavo Židikuose (altarijoje) slaptą pradžios mokyklą, kurioje vel- 
tui mokė ir auklėjo vaikučius, net mokslo priemones pati parūpindama. 
Kai po dviejų metų vokiečiai mokyklą uždarė, Marija, susikviesdama tuos 
pačius mokinius būreliais pas save, rengė sau pavaduotojus, būsimuosius 
mokytojus ir auklėtojus Lietuvos ateičiai (Vincas Stonis). Iš jų tarpo 
p. A. Kazakauskas net Liuvene (Louvain) ėjo aukštuosius pedagogikos 
mokslus. Paskui 1917 m. buvusius savo mokinius Židikuose suorganizavo 
į „Rūtų vainikėlio“ draugiją, kurios tikslas buvo šviesti narių protą ir 1a- 
vinti širdį. Vėliau suorganizavo Židikuose „Angelo Sargo“ vaikų drau- 
gijėlę ir čia auklėjo vaikučius iki pat mirties. 

Bet į tikrąją mokyklą nebegrįžo nė nepriklausomoje Lietuvoje (svei- 
kata neleido), nors ir daug kur buvo kviečiama (Panevėžys, Telšiai. . .). 
Tad mokyklinę jos pedagoginę praktiką turime charakterizuoti vien iš 
Marijampolės darbų, kur ji per šešerius metus yra išvariusi tikrai platų 
ir gilų auklėjimo barą. 

Nors M. Pečkauskaitė iki 1905 metų nebuvo dar baigusi kurios mo- 
kyklos (tebuvo buvusi pusmetį Petrapilyje šv. Kotrynos gimnazijos III kla- 
sėje 1892 m. ir Varšuvoje bitininkystės kursuose 1896 metais), bet kultū- 
ringų tėvų rūpestingai globojama, parinktų mokytojų (Cecilija Sondecka, 
Sofija Swietowiecka, Theophile Engelbrecht) padedama, artimų bičiulių 
(P. Višinskis, kun. Tumas, kun. Bukantas) skatinama, ji jau buvo gana 
plačiai apsiskaičiusi ir išsilavinusi. Jeigu matematika ir buvo gerokai 
atsilikusi, tai istorijos, geografijos, gamtos mokslų, o ypač kalbų ir litera- 
tūros žinios buvo prašokusios to meto gimnazijos programą. Juk ji tada 
jau mokėjo lenkų, rusų, vokiečių (Goethe, Schilleris. ..), prancūzų (Rous- 
seau, Hugo. ..), na, žinoma, ir lietuvių kalbą, plačiai pažino tų tautų lite- 
ratūrą, ypač lenkų ir rusų; turėjo, kaip matėme, ir pakankamą pedagoginės 
praktikos stažą. Bet vis dėlto ir pati jautė, ir draugai (ypač P. Višinskis) 
nuolat kalbėjo, kad savo uždavinį (žadinti, atitautinti ir šviesti jaunąją 
Lietuvą) geriau galėtų, jeigu dar daugiau mokslo įsigytų ir po platųjį pa- 
saulį pasidairytų. Patarėjų (kun. Pr. Būčys...) ir jos pačios akys nukrypo 
į gražiąją laisvąją Šveicariją. 

Šveicarijoje (1905—1907) galutinai subrendo tikrai kultūringa, Vakarų 
Europos masto, M. Pečkauskaitės asmenybė. Tos pedagoginė prigimtis čia 
rado paskutinį ir didžiausią savo mokytoją (Foersterį), o jos kūrybinė 
vaizduotė iki sočiai prisigėrėjo didingų Alpių gamtos vaizdų. Foersterio 

(g. 1869 m.) pažiūrų platumas, jo savimaršiškas humaniškumas, tolerancija, 
nepalaužiama tiesos meilė, gilus žmogaus sielos pažinimas, jo mokytas re- 
ligingumas buvo nuolat tiesos, gėrio ir meilės alkstančiai Marijos sielai 
vaisingiausias maistas. „Foersteris — apaštalas, užgesusių sielų gaivinto- 
jas, paklydėlių vadovas, nebaukštus ir nepapeikiamas riteris, gailestingumo 
ir meilės kupinas, atjaučiąs menkiausio žmogaus sielą ir bijąs ją užgauti, 
pakeliąs mažiausią kirminėlį nuo tako, kad jo nesumindžiotų. Rodos, 
atsisėstumei pas jo kojas ir valandomis klausytumei jo įkvėptos, meile 
trykštančios kalbos, o paskui eitumei, kur jis tave siųstų, darytumei, ką 
jis lieptų, nes žinai, kad visa, ko jis nori ir sako, yra gera ir teisinga. 

„„Autoritetas ir laisvė“ buvo gražiausios jo lekcijos. Kaip viena minutė 
pralėkdavo trys valandos ketvirtys. Užmiršdavai visa, įsižiūrėjęs į tą kil- 
nųjį stuomenį, dažniausiai juodai apsivilkusį, į tas gilias, dvasingas akis. 
Tebeskamba man atmintyje jo malonus, ryškus balsas: „Krikščionybė atsve- 
ria mokslą; mokydama mus meilės, ji saugoja, kad mokslas mūsų nesuga- 
dintų, nepadarytų mums žalos. Kad kalbėčiau žmonių ir angelų kalbomis, 
bet neturėčiau meilės, būčiau kaip žvangantis varis ir skambančios kanklės. 
Visos kultūros pamatas yra Jėzus Kristus' Visos tos lekcijos buvo viena 
Kristaus apologija.“! 

Taip tatai pati M. Pečkauskaitė vertino ir garbino savo mokytoją 
Foersterį, kurio paskaitų klausė Zūriche per tris semestrus ir kurio mokslu 
vadovavosi paskui savo gyvenime ir pedagoginėj praktikoje, kurio raštus 
vertė į lietuvių kalbą iki pat mirties. Tur būt, labai retas mokytojas tegali 
pasigirti tokiu mokiniu. Turėjo M. Pečkauskaitė Šveicarijoje ir daugiau 
žymių profesorių (Šaitschikas, Eleutheropulos, Stiefel, Frey...), rado čia 
ir labai gerų bičiulių (kun. P. Bielskus, Pr. Augustaitis, Gabr. Sakelaitė), 
su kuriais galėjo pasidalinti mintimis apie mokslą, meną ir tautos reika- 
lus, bet Foersteris buvo ir pasiliko jai nepalyginamas šviesus idealas, jos 
dvasios vadas. 

Tad iš Šveicarijos sugrįžusi (1907), M. Pečkauskaitė jau buvo ir teo- 
retiškai ir praktiškai gerai pasirengusi pedagogikos darbui.  Foersterio 
studijos davė jai gausybę idėjų ir auklėjimo metodiką, o Vakarų Europos 
kultūra ir turininga to meto lektūra praplėtė jos gyvenimožiūros hori- 
zontus. Bereikia tik geros dirvos. 

Rodosi, jau nuo 1904 metų drauge su kitais lietuvių veikėjais (kun. Pr. 
Būčys...) svajojo Marija įkurti Lietuvoje mokymo ir auklėjimo įstaigą 
mergaitėms, kad mūsų inteligentams nebereiktų ieškoti žmonų svetimtau- 
čių, kurios tokias mišrias šeimas dažniausiai nutautindavo (Pietaris). 
Todėl be ko kito bestudijuodama Marija stengėsi susipažinti ir su Švei- 
carijos mokyklomis. Tai savo svajojamai mokyklai net aukas rinko ir 
Lietuvoje, ir Šveicarijoje. Viena turtinga ponia, gyvenanti Lozanoje 
(Lausanne), buvo tai mokyklai pažadėjusi stamboką sumą pinigų. Net 
pirmasis Viktutės leidimas buvo kun. Miliuko aukojamas mergaičių mo- 
kyklai Lietuvoje. 

Parvažiavusi iš Šveicarijos, M. Pečkauskaitė ir rado lietuvišką mergai- 
čių progimnaziją, kuri buvo atidaryta 1907 metų rudenį Marijampolėje. Tai 

buvo pirmoji lietuviška mergaičių mokykla (ir dėstomoji kalba buvo lie- 
tuvių), kuri be mokymo ir bendrojo lavinimosi buvo dar plačiai užsimojusi 
auklėti mūsų kraštui moteris inteligentes.! Prie progimnazijos buvo įsteig- 
tas bendrabutis (pensionatas), kur jaunos mokinės turėjo būti visapusiškai 
auklėjamos. Mokykla buvo susidomėjusi visa Lietuva, Marijampolėn plau- 
kė mokinės ir aukos iš viso krašto, net iš tolimų Žemaičių. 

Šita Marijampolės progimnazija, rodos, nebuvo ta M. Pečkauskaitės 
ir jos bičiulių svajotoji mergaičių mokykla, ji bus įsikūrusi be Marijos 
iniciatyvos, tačiau ja ėmė rūpintis Pečkauskaitė jau nuo pat pradžios. Pa- 
vyzdžiui, tais pačiais 1907 metais „Viltyje“ išdėstė savo mintis apie bend- 
rabučių organizavimą ir jų auklėjamąjį pobūdį („Apie auklėtnamius“). 
Čia ji polemizuoja su p. S. Kymantaite (vėliau Čiurlioniene), kuri buvo 
spaudoje kėlusi balsą, kad bendrabučių (pensionatų) sistema auklėjimui 
netinkanti. Mergaitės, pavyzdžiui, būryje uždaros begyvendamos išmoks- 
tančios meluoti, veidmainiauti, atitrūkstančios nuo normalaus gyvenimo. 
M. Pečkauskaitė išrodinėja, kad įvairūs tokių bendrabučių negerumai (o 
„ jų iš tikrųjų esą) kylą iš blogos auklėjimo sistemos. Vien išviršinė draus- 
mė čia netinkanti, negalima esą dorovės mokyti prievarta, įsakymais ar 
draudimais, bet pirmiau reikią pažinti vaiko sielą ir į auklėjimą eiti iš jo 
paties palinkimų. „Auklėtnamį“ Marija vadina dirbtuvę, kur kultivuoja- 
mas vaikų sielos charakteris. Per 4—5 metus esą galima padėti tokius 
asmenybės pamatus, kurių paskiau ir visas gyvenimas nebepajėgsiąs su- 
griauti. Geriausią auklėjimo metodą bendrabučių vedėjos galinčios rasti 
Foersterio veikaluose. Tam reikalui ji 1908—9 m. ir rašė „Viltyje“ Auk- 
lėjimo mokslą, kur vertė, lietuvino ir perdirbinėjo Foersterio Jaunuo- 
menės auklėjimo mintis. 

Tuos pirmuosius M. Pečkauskaitės raštus, kuriais ji tikrai gražiai už- 
sirekomendavo plačiai Lietuvos šviesuomenei, galime laikyti lyg ir habi- 
litaciniais (inauguraciniais) darbais prieš pasiimant mokytojos ir auklė- 
tojos pareigas Marijampolės progimnazijoje. Kadangi iš Šveicarijos jokio 
diplomo neparsivežė (sutrukdė šeimos reikalai ir lėšų stoka), tai, rimtai 
ketindama dirbti mokykloje, apsigyvenusi Vilniuje rengėsi egzaminams 
namų mokytojos cenzui įsigyti. Specialybe pasirinkusi vokiečių kalbą, 
egzaminus išlaikė 1909 m. prie Marijos mergaičių gimnazijos Vilniuje ir 
gavo iš Vilniaus Mokslo Apygardos globėjo reikiamą pažymėjimą. 

Tais pačiais metais dar vasarą M. Pečkauskaitė buvo primygtinai kun. 
Gustaičio ir kun. Uoginto kviečiama į Marijampolės progimnazijos vedė- 
jas. Jai siūlė lietuvių ir vokiečių kalbą dėstyti. Žadėjo metams duoti 600 
rublių (3000 litų), kambarį ir valgį drauge su mokinėmis (už 25 savaitines 
pamokas 500 r., o už bendrabučio, mokyklos ir raštinės vedimą 100 rublių 
ir visą išlaikymą). Pradžioje, rodos, neoficialiai buvo ji ir visos mokyklos 
vedėja, bet valdžia netvirtino. Dar 1910 metais Marijai duotame įgaliojime 
rinkti mokyklai aukas ji vadinama progimnazijos vedėja, o kun. Gustaitis 
pasirašęs tik progimnazijos užveizdėtojas. Bet paskui ir tikrasis progim- 
nazijos direktorius buvo kun. Gustaitis, o M. Pečkauskaitė — bendrabučio 
vedėja. Be to, ji dar dėstė lietuvių kalbą visose (kai P. Kriaučiūnas pa- 

sitraukė) klasėse, o pradžioj gal dar turėjo kiek vokiečių kalbos ir isto- 
rijos pamokų. Bet įdomiausias ir visai naujas dalykas buvo auklėjimo 
pamokos, kurių Marija turėjo kiekvienoje klasėje po vieną pamoką per 
savaitę. 

Be M. Pečkauskaitės ir kun. Gustaičio progimnazijoje dar buvo šie 
mokytojai: kun. A. Uogintas (kapelionas), p. J. Kairiūkštytė-Tumėnienė, 
p. O. Vaitavičiūtė, p. Em. Budreikaitė, p. Br. Mėginaitė-Klimienė, p. Min- 
kevičienė, p. J. Žiburys, p. Pr. Dailidė, p. M. Bliūdžius, p. T. Totoraitienė, 
p. Bendorius, p. Matulevičius; buvo ir vienas kitas rusas (p. Kratovskis, 
Taresovaitė...). Marija, žinoma, buvo visos mokyklos siela. Šalia jos 
dar pasižymėjęs kun. M. Gustaitis (poetas, rašytojas) ir J. Kairiūkštytė, 
Marijos talkininkė bendrabutyje, o Trakuose net pusės bendrabučio vedėja. 
Savo idėjas skiepyti, savo auklėjimo sistemą pravesti jai čia nebuvę sun- 
ku, nes kiti mokytojai ją įvertinę ir jos autoritetą pripažinę. Ponia Tumė- 
nienė (J. Kairiūkštytė) ir dabar dar mini: . 

„Atsimenu, kokie jaukūs būdavo tie ilgi žiemos vakarai, kai, sėdėdamo 
prie stalo, betaisydamos sąsiuvinius, mes kalbėjomės apie auklėtines, apie 
jų ydas ir dorą, apie sėkmingiausius mokymo metodus, kurie palengvintų 
sunkų mūsų jaunuomenės lavinimosi darbą. Iš tikrųjų, aš, kaip dar jauna 
mokytoja, daug tada išmokau iš M. Pečkauskaitės pedagogikos srity.“! 

Įvertindama savo pranašumą, M. Pečkauskaitė reikalaudavusi sau pla- 
čių teisių ir savarankiškumo, kas kitiems mokytojams, o ypač mokyklos 
direktoriui kartais ir nepatikdavo.* Jeigu pasitaikydavo nuomonių skir- 
tumų, tai M. Pečkauskaitė savo nusistatymą mokėjusi ginti net su griež- 
tais ultimatumais: arba bus patenkinti jos reikalavimai, arba ji apleis mo- 
kyklą* Direktoriui tekdavę nusileisti. Vienu žodžiu, galime sakyti, kad 
Marijampolės progimnazija buvo M. Pečkauskaitės mokykla. Kaip labai 
mokinės išskyrė ją iš visų kitų mokytojų, gražiai parodo kad ir šis naivus 
antros klasės „poetės“ atsisveikinimo eilėraštis: 


Mokytojų atsisveikinimas 
„Sudiev antra klasė tamsioji, 
5 pana Marija geroji, (M. Pečkauskaitė), 
pana Olimpija riebioji; (O. Vaitavičiūtė), 
52 pana Emilija kūdoji, (E. Budreikaitė), 


2 pana Liuba miklioji, (rusė), 

2 tu, prancūze puikioji, (pavardės neatsimena) 
2 ponas Žibury gražusis, 

= kunigėli brangusis, (kun. A. Uogintas), 

s dainiau mažasis, (vargonininkas), 

„ direktoriau aukštasis, (kun. M. Gustaitis), 
4 lenkė žiloji, (Minkevičienė), 

ja [ir dar kartą] — pana Marija geroji!“ 


M. Pečkauskaitė Marijampolės progimnazijoje (ir iš dalies dar Tra- 
kuose) yra padėjusi tvirtus auklėjimo pamatus gražiam būriui šviesių Lie- 
tuvos moterų. Pavyzdžiui, jos mokinės yra buvusios p. p. Dr. Ambra- 


* „Naujoji Vaidilutė“, 1930, Nr. 10. 

* Archyve radau M. Gustaičio raščiuką, kun jis bara Mariją už tai, kam ji 
nuvedusi mokines į kiną be jo žinios. 

* 1912 metais buvo jau parašiusi net prašymą persikelti Suvalkų gimnazijon. 


42 Juozas Tarvydas 


ziejūtė-Kondrotienė, Dr. Endziulaitytė-Gylienė, Dr. M. Galdikaitė, O. Ja- - 
kaitytė-Eretienė, O. Matulaitytė-Stulginskienė, P. Vosyliūtė-Dauguvie- 
tienė, M. Žilinskaitė ir daug kitų. Daugelis iš jų, sekdamos kilnios savo 
auklėtojos pėdomis, dirbo ir šiandien dar tebedirba įvairiose Lietuvos mo- 
kyklose (aš suskaičiau iš jų 25 mokytojas). 

Berankiodamas medžiagą M. Pečkauskaitės biografijai ir priėjęs Mari- 
jampolės laikus, per laikraščius ir laiškais kreipiausi į buvusias jos mo- 
kines progimnazijoje. Tam reikalui išsiuntinėjau šitokią ankietą (klau- 
simų pluoštą): 


1) Kada Tamsta mokeisi Marijampolės progimnazijoje (metai, klasė)? 
2) Kurie buvo progimnazijos mokytojai? 
a) Kurie mokytojai (ir kuo) labiau pasižymėjo? 
b) Kuriuos dalykus dėstė M. Pečkauskaitė? 
c) Kuo ji išsiskyrė iš kitų mokytojų? 
3) Koks buvo M. Pečkauskaitės dėstymo metodas? 
a) Ar turėjote kokį vadovėlį lietuvių kalbai? 
b) Ar daug dėmesio buvo kreipiama į gramatiką, rašybą, skyrybą, sti- 
listiką? 
c) Kurią medžiagą (ir kaip) duodavo skaityti, nagrinėti ir vertinti? 
d) Kokie buvo rašomi rašiniai (temos, skaičius, pobūdis) ? 
e) Kaip M. Pečkauskaitė taisydavo rašinius ir kaip kovodavo su mo- 
kinių klaidomis? 
f) Ar daug ji reikalaudavo iš mokinių aktyvumo ir savarankiškumo? 
g) Ar susiedavo perteikiamąją medžiagą su gyvenimu, su auklėjimu 
(pastabos, palyginimai, pamokymai) ? 
h) Kuo šiaipjau pasižymėdavo jos pamokos? 
4) Kokie buvo mokytojos Pečkauskaitės santykiai su klase? 
a) Kaip ir kuriomis priemonėmis palaikydavo drausme? 
b) Kaip ir kuriomis priemonėmis sudomindavo mokinius? 
c) Ar M. Pečkauskaitė bausdavo mokines (ir kaip)? 
d) Ar mokinės mėgdavo (ir kodėl) M. Pečkauskaitės pamokas? 
5) Ar Tamsta gyvenai M. Pečkauskaitės vedamame bendrabutyje? 
6) Kokia buvo auklėjamoji bendrabučio atmosfera? 
a) Ar buvo čia mokinių savivaldybė (jos savarankiškumas) ? 
b) Koks buvo bendrabučio statutas (kas ir kaip jį sudarė)? 
c) Ar griežtai buvo tas statutas: vykdomas? 
d) Ar labai buvo čia paisoma sveikatos, estetikos, dorovės, religijos rei- 
kalų (ir kaip)? 
e) Ar mokinės buvo patenkintos (ir kodėl) bendrabučiu, jo santvarka 
ir pačia vedėja? 
1) Ar skyrėsi bendrabučio auklėtinės savo mokymusi ir elgimusi nuo 
kitų mokinių? 
7) Ar M. Pečkauskaitė labiau pasižymėjo kaip mokytoja ar kaip auklėtoja? 
8) Ar darydavo su mokinėmis auklėjamuosius pasikalbėjimus (progos, laikas, 
skaičius, temos, pobūdis) ? 
9) Ar turėdavo mokinės kokių pramogų (šokiai, vaidinimai, ekskursijos, drau- 
gijėlės, sportas) ir kiek jose dalyvaudavo M. Pečkauskaitė? 
10) Kokie buvo progimnazijos auklėtinių santykiai su kitų mokyklų mokiniais? 
11) Ar sektinas atrodė mokinėms M. Pečkauskaitės pavyzdys (išorinė ir išvi- 
dinė pusė)? 
12) Kuo ji pasižymėjo visuomenėje (paskaitos, koncertai, draugijos, labdarybė) ? 
Kadangi nuo tų Marijampolės laikų jau prabėgo per 20 metų, tai dau- 
gelį M. Pečkauskaitės darbo pėdsakų laikas užnešė užmaršos sluogsniais, 


daugelis atsiminimų nublanko arba ir visai dingo baisaus karo sūkuriuose, 
ne viena jos mokinė, kaip ir pati mokytoja (1930), jau nuėjo į kapus. 

Bet vis dėlto į mano kvietimą gražus buvusių M. Pečkauskaitės mokinių 
būrys atsiuntė po pluoštelį vietomis ir labai įdomių atsiminimų apie turi- 
ningą savo auklėtojos ir mokytojos pedagoginį veikimą Marijampolėje. 
Joms dėkodamas už malonią talką, mėginsiu tuos jų atsiminimus sudoroti 
ir, prie jų prijungęs gausią medžiagą, rastą M. Pečkauskaitės archyve (Ži- 
dikuose), bei kitais būdais gautas žinias, bandysiu iš surinktųjų duomenų 
nupiešti jos pedagoginės praktikos vaizdą ir charakterizuoti pačios moky- 
tojos pedagoginę asmenybę. 


II. M. PEČKAUSKAITĖS PEDAGOGINĖ PRAKTIKA 
MARIJAMPOLĖJE 


Dabar ir turime pažiūrėti, ką M. Pečkauskaitė davė šitai mokyklai, 
jos mokinėms ir mūsų pedagogikos istorijai, vadinasi, prieiname pačią jos 
pedagoginę praktiką. Savo ankietoje (ir šiaip žinias rinkdamas) aš teira- 
vausi apie M. Pečkauskaitės mokymo ir auklėjimo metodus, domėjausi bend- 
rabučiu ir šiaipjau auklėjamąja mokyklos aplinka, iš tų auklėjimo pamokų 
(auklėjamųjų pasikalbėjimų) stengiausi atspėti jos auklėjimo sistemą ir 
bandžiau arčiau pažinti pačios auklėtojos pedagoginę asmenybę.  Turi- 
momis duomenimis galiu dabar šiaip sugrupuoti: 


1. Auklėjamasis lietuvių kalbos mokymas. 
2. Sistemingo ugdymo praktika (auklėjamieji pasikalbėjimai). 
3; Bendrabutis kaip auklėjimo bendruomenė, 


1. M. PEČKAUSKAITĖS AUKLĖJAMASIS LIETUVIŲ KALBOS MOKYMAS 


Kadangi žinių apie jos mokymą nedaug tepasisekė surinkti, tai reikės 
pasitenkinti tik keliomis bendresnėmis pastabomis. Štai apgraibomis su- 
mestas bendras vaizdas: 

M. Pečkauskaitė lietuvių kalbos pamokoms vartojusi šiuos vadovėlius: 
Damijonaičio Gramatiką, Rygiškių Jono Lietuvių kalbos sintaksę, Mairo- 
nio Lietuvių literatūros istoriją (Lietuvos istorijos pabaigoje) ir dar kaž- 
kokią skaitymų knygą, kurios mokinės nebeatsimena. Morfologijos ir sin- 
taksės reikalui medžiagos drauge su mokinėmis klasėje ieškodavusi iš skai- 
tomųjų pavyzdžių. Daug būdavę gramatinių pratimų žodžiu ir raštu. Tr 
painesnius tarties (kaip žemaičiams atskirti o nuo uo, ė nuo ie...) ar 
gramatikos (dalyvių daryba, sudurtiniai laikai) mokėjusi visoms supran- 
tamai išaiškinti. Svarbesnes taisykles mokinėms diktuodavusi į atskirus 
sąsiuvinėlius. Literatūros teorijos ir istorijos (Maironio vadovėlio nepa- 
kakdavę) reikalui mokinės dar turėjusios vesti užrašus. Skaityti buvę duo- 
dami daugiausia auklėjamojo pobūdžio straipsneliai: Živilė, Mergelė kar- 
žygė, Pilėnų kunigaikštis, Vilniaus įkūrimas, Saulytė, Dykaduonis sūne- 
lis, Nereikia skatikas niekinti ir t.t. Suminėtieji istoriniai veikalėliai, kaip 
žinome, buvo pačios mokytojos parašyti, o tatai mokines, žinoma, dar 1a- 
biau sudomindavo. Buvę skaitomi (klasėje ir namie) ir ištisi mūsų rašy- 
tojų veikalai (Baranauskas, Vaičaitis, Biliūnas, Maironis, Mickevičius, Že- 
maitė...). Perskaitytuosius dalykus reikėdavę klasėje atpasakoti, o kar- 
tais ir aprašyti. Skaitymų tikslas buvęs mokyti taisyklingai, gražiai reikšti 

savo mintis žodžiu ir raštu. Nagrinėdama skaitomąją medžiagą su moki- 
nėmis, visų pirma ieškodavusi auklėjamųjų momentų (religingumas, altruiz- 
mas, patriotizmas, darbštumas, būdingumas, valingumas...). Paskui, dau- 
giau dėmesio kreipdavusi į stilistiką, į literatūrinius veikalo savumus. Štai 
jos mokinės M. Ambraziejūtės-Kondrotienės žodžiai: 

„Mok. Pečkauskaitė kreipė ypatingą dėmesį, kad mes mokėtume gra- 
žiai skaityti ir taisyklingai, be klaidų, rašyti. Be to, ji labai daug dėdavo 
pastangų, kad mes perskaitytą dalyką suprastume, mokėtume jį literatūros 
atžvilgiu įvertinti. Kartais papasakodavo apie atskirų apsakymų autorius, 
jų užsimojimus rašant, jų norus tą ar kitą tikslą pasiekti. Kartais iškel- 
davo apysakos moralinę pusę. Vienu žodžiu, tai, ką skaitydavome ar atmin- 
tinai mokydavomės, turėdavome mokėti įvairiais atžvilgiais sąmoningai 
įvertinti.“ 

Beaiškindama  mokinėms mažiau žinomus žodžius (vietovardžius, 
abstraktiškus terminus), dažnai papasakodavo su jais susijusių atsitikimų, 

asakų. 

+ Rašomųjų darbų daug reikėdavę rašyti. Be morfologijos ir sintaksės 
pratimų,kas savaitę (bent pirmosios klasės) rašydavusios aiškinamuosius 
diktantus, o kas antrą savaitę — tikrinamuosius. Bet jau nuo I klasės pra- 
dėdavusios rašyti rašinius ir laisvomis temomis (Ką aš daryčiau, kad bū- 
čiau turtinga?, Ką daryčiau paklydus miške?, Kaip praleidau šventes?, 
Sodas rudenį...). Net spaudoje M. Pečkauskaitė aiškino tų savarankiškųjų 
rašinių reikšmę, juos labiau vertindama už atpasakojimus ir diktantus, nes 
laisvieji rašiniai leidžią pasireikšti mokinių iniciatyvai, savarankiškam gal- 
vojimui, fantazijai, kūrybai, o rašant diktantus ar atpasakojimus reikią 
kartoti svetimas, jauniems dažnai neįdomias ar nesuprantamas mintis. Čia 
M. Pečkauskaitė jau pažangi auklėtoja (tačiau kaip dažnai šitas dalykas 
ir mūsų laikų lietuvių kalbos mokytojams tebelaukia Kolumbo!). 

Temos šitiems rašiniams dažniausiai imamos iš pačių mokinių ir mo- 
kyklos gyvenimo (vakarėliai, ekskursijos. ..), iš jų atsiminimų (atostogos, 
šventės. ..), apylinkių ir šiaipjau gamtos aprašymai, vėliau iš literatūros 
(bandymas autorius ir jų veikalus aprašyti ir vertinti). III klasėje rašiniai 
jau rašomi su planu (pirma išmokus skaitomuosius straipsnelius planuoti), 
o IV kl. daugiau temų iš literatūros (Kęstutis ir Birutė, Anykščių šilelis, 
Mickevičiaus Tėvo sugrįžimas, Dainos, Pr. Vaičaitis, Kliudžiau...). Duo- 
davusi temų ir iš auklėjamųjų pasikalbėjimų (Tėvynė, Už kulisų, Drąsus 
žmogus, Ką atsimenu iš pasikalbėjimų...). Kartais atnešdavusi į klasę 
gražių paveikslų (Zigmanto Augusto žmonos mirtis, Juozapo išaukštini- 
mas...), kuriuos reikėdavę aprašyti (stebėdavusi, kas kuriai mokinei 1a- 
biau krinta į akis). Štai, pavyzdžiui, pluoštelis temų atskiroms klasėms: 

II klasėje: Mūsų mokykla, Aukso žiedas (atpasakojimas), Miškas, 
Arklys, Ruduo, Tėvų meilė ir gandras (atpasakojimas), Mūsų miestas, 
Žiema, Gailestingas šuo (atpasakojimas); Mano gimtinė, Keleivis, Geroji 
Magdutė (atpasak.), Duona, Už kulisų, Laiškas (apie melagystę), Vilnius, 
Drąsus žmogus; 

III klasėje: Viena vakacijų diena, Vasaros rytas, Valgomieji grybai ir 
musmirės, Mano maloniausi žaislai, Pavasaris, Pirmosios gėlės, Mūšis ties 
Žalgiriu; 

IV klasėje: Šiengrėbtė, Tėvynė, Marijampolės ūkio paroda, Vargas 
vagiliui (atpasakojimas), Graži rožė, Laiškas (apie rusų gimnazijos vaka- 
rėlį), Jonavos dvaras, Ne visiems velykos linksmos.! 

Rašinių klaidas taisydavusi atsidėjusi ir rašybos, ir gramatikos, ir sti- 
listikos. Mokinės klaidas namie pataisydavusios ir klasėje prie lentos tu- 
rėdavusios jas paaiškinti (kuris linksnis, kuris laikas, giminė, kaip ištaria- 
mas tas žodis?..). Stambesnes, dažniau pasikartojančias klaidas pati mo- 
kytoja išaiškindavusi ir liepdavusi mokinėms jas įsidėti į galvą. Darbe- 
lius perrašinėti labai retai tereikėdavę ir tiktai labai blogus. Mokytoja 
labiau vertindavusi sklandžiai, stilingai, poetiškai parašytus darbelius, už 
stilistiką net atskirus pažymius rašydavusi. Dėl rašinių poezijos aš susi- 
dūriau su dviem nuomonėm. Viena jos buv. mokinė nusiskundžia, kad 
M. Pečkauskaitė nemėgusi jokių sentimentų ir jos eilėraštėlius rašiniuose 
visuomet pajuokdavusi (tatai, žinoma, būtų labai nepedagogiška). Mokinė 
dėl to užsigavusi ir pradėjusi tik trejetukams rašyti. O kitos, priešingai, 
sako, kad M. Pečkauskaitė jas visas norėjusi literatėmis, rašytojomis pa- 
daryti. Kiekvieną pasisekimą pagirdavusi ir paragindavusi rašyti. (;,Gali 
rašyti, sekasi tau puikiai“). Geriausius darbus mokytoja paskaitydavusi 
viešai klasėje, kartais paskaitydavusi ir patį blogiausiąjį. Viena mokinė 
(p. Kripaitienė) prisipažįsta, kad ją M. Pečkauskaitė įpratinusi rašinėti, 
kad jos dėka ir dabar tebedirbanti vaikų literatūroj. Tad tas vienas neigia- 
mas pavyzdys, gal bus tik išimtis, arba gal mokytojai atrodė, kad minėtųjų 
eilėraščių autorei labiau sektųsi rašyti proza. 

Iš to, kas pasakyta, gal jau ir susidaro šioks toks M. Pečkauskaitės 
pamokų vaizdas. Jos lietuvių kalbos (ir literatūros) mokymą vadinu auk- 
lėjamuoju, nes jai rūpėjo ne vien teoretinių kalbos ir literatūros žinių per- 
teikimas mokinėms, bet ir jy dvasinių galių ugdymas, tobulinimas. Jeigu 
auklėjimu vadiname harmoningą visų asmenybių galių tobulinimą (Dr. Kl. 
Ruginis), tai jau nuo Herbarto laikų iš kiekvieno mokytojo reikalaujama, 
kad jis savo dalyką dėstytų auklėjamai, vadinasi, ugdytų auklėtinių asme- 
nybę (lavintų, tobulintų jos galias). Ir iš Pečkauskaitės praktikos mato- 
me, kad šalia protinimo, kalbinio (literatūrinio) ir inteligencijos lavini- 
mo (savarankiškas minčių reiškimas žodžiu ir raštu, kalbos ir literatūros 
faktų pažinimas ir praktikavimas, savarankiškas skaitomųjų dalykų nagri- 
nėjimas...) jai pirmiausia rūpi dorinis, religinis ir tautinis savo mokinių 
auklėjimas (skaitomosios medžiagos parinkimas ir jos interpretavimas). 
Neišleidžia iš akių nė estetinio auklėjimo: lavina mokinių estetinį skonį, 
pratina jas gėrėtis menu, duodama skaityti rinktinius grožinės literatūros 
kūrinius (Anykščių Šilelis) arba aprašyti vertingus meno paveikslus, pra- 
tina jas į estetinę kūrybą, mokydama savo pergyvenimus reikšti literatūri- 
niais vaizdeliais, o IV klasėje jau net bando su mokinėmis meno kūrinius 
vertinti (estetinis sprendimas). Tad nors M. Pečkauskaitė neturėjo lie- 
tuvių kalbai dėstyti nei teoretinio, nei metodologinio pasirengimo (pa- 
kako vien to, kad ji jau buvo pasižymėjusi lietuvių rašytoja, Viktutės ir 
Vinco Stonio autorė), bet vis dėlto jos lietuvių kalbos mokymas nepapei- 
kiamas, daugelis dabartinių laisvos Lietuvos to paties dalyko mokytojų 


*' Temos paimtos iš p. A. Klebonaitės sąsiuvinių. 

galėtų iš jos dar šio to (auklėjamojo mokymo) pasimokyti (Ak, kokių su- 
rinamų, kankinamų kalbos mokymo pavyzdžių yra tekę man pačiam maty- 
ti!). Tiek pažangos mūsų tepadaryta per 20—25 metus... į 

Bet auklėjamasis mokymas daugiausia pareina nuo mokytojo asmeny- 
bės, nuo jo sugebėjimo dirbti klasėje su visais mokiniais, sudominti juos 
dėstomuoju dalyku, palaikyti drausmę (valios lavinimo mokykla). 

„Mok. Pečkauskaitės pamokos pasižymėdavo nepaprastu rimtumu. Tai 
buvo intensyvaus darbo tikra to žodžio prasme valandos. Ir nors mes per 
jos pamokas turėdavome labai susikoncentruoti, tačiau jos mums atrodyda- 
vo trumpos, prabėgdavo kaip viena minutė, ir mes jas labai mėgdavome. 
Sudomindavo mokines Pečkauskaitė tuo, kad ji ir paprastus dalykus kaž- 
kaip gražiai, estetiškai, iš jų gražiausios pusės pateikdavo ir kad tuos da- 
lykus ji pati, atrodė, buvo širdingai pamėgusi“ (iš Dr. M. Ambraziejūtės- 
Kondrotienės atsiminimų). Čia jau matome tikrą M. Pečkauskaitę. Jos 
gilus ir prasmingas žvilgsnis, nuolat susikaupęs rimtas veidas, švelni šir- 
dinga kalba (bet iškalbingumu nepasižymėdavo) jaunas mokines darbui 
burte užburdavo. Užtekdavo jai tik pasirodyti klasėje, kad visos tuoj ra- 
miai ir susikaupusios sėdėtų savo vietose. Klasei valdyti pakakdavo įspė- 
jamo žvilgsnio, retai tereikėdavo drausminamo žodžio ir tik kada-ne-kada 
kokią išsišokėlę pasikviesdavo po pamokų pas save pasikalbėti; viešai kla- 
sėje mokinių nebardavo. M. Pečkauskaitės pamokų nemokėti būdavo di- 
delė gėda: viena, savo dalyką ji gerai išdėstydavo, išaiškindavo, o antra — 
neišmokusiai baisiai reikėję bijoti jos akių, kurios, rodos, kiaurai perma- 
tydavo. Tad, žinoma, tinginėms dažnai tekdavo per pamoką kaip ant ada- 
tų sėdėti. Mokytoja Pečkauskaitė mokinėms buvo gera, teisinga, bet vi- 
sados vienodai griežta: ašaromis negalėjo dvejetukų žurnale nuplauti. 
Ouod scripsi scripsi! Vienintelis išganymas — nuoširdus savarankiškas 
darbas. Jos apgaudinėti (šmugeliuoti) mokinės, regis, visai nedrįsdavo. 
Iki bičiuliškų, pestalozziškų santykių su klase M. Pečkauskaitė niekuomet 
nenusileisdavo, nors savo auklėtines tikrai mylėdavo. Paskiros mokinės, 
kol ją arčiau pažindavo, kol kokia liga ar šiaipjau nelaimė pastūmėdavo 
į motinišką Marijos glėbį, tol jos labai bijodavosi, jos varžydavosi. Aš 
pacituosiu vieną net labai neigiamą nuomonę: 

„Man ji buvo baisi. Nė karto neteko jos matyti besišypsančios. Be- 
mokydama lietuvių kalbos mus smarkiai bardavo. Žinoma, daugiausia 
tekdavo „naujosioms“ (taip vadindavo Trakuose mokines, nebuvusias Ma- 
rijampolėje). Man pačiai, visą laiką kalbėjusiai namie lenkiškai, o rašyti 
lietuviškai visai nemokėjusiai, baisiai sunki atrodė ta lietuvių kalba. Mes 
Trakuose daug vadovėlių neturėjome, tai mes susirinkdavome Pečkaus- 
kaitės kambaryje (ji pati sėdėdavo ant lovos, o mes aplink ją) ir skaity- 
davome linksniavimų pratimus iš Damijonaičio gramatikos. Tai buvo tik- 
ri kryžiaus keliai. Man kažkodėl atrodė, kad ji manęs labiausiai nekenčia, 
nes bene blogiausiai už visas atsakinėdavau. Tiesa, aš iš jos lūpų nė vie- 
no malonaus žodžio nesu girdėjusi nei sau, nei kitoms. Kai ji važiavo iš 
Trakų, mes „naujosios“ nesitvėrėme džiaugsmu, kad pagaliau atsikratysim 
tokio slogučio“. 

a! Kitos ir Trakų „Naujosios“ man, priešingai, ir gražių atsiminimų pa-. 
rašė. Šitą vienintėlę tokią neigiamą nuomonę aš štai kaip paaiškinčiau. 

Visų pirma juk tai buvo karas (pamokos patrankoms griaudžiant...). Dar- 
bas prasidėjo tokiose nenormaliose aplinkybėse, kad štai pamokos vykda- 
vo prie lovos. Ilgas darbas mokykloje, ligos, šeimos nelaimės jau buvo ge- 
rokai paardžiusios Marijos nervus. O jau karui užėjus skrupulingai rūpi- 
nosi dėl pavojų motinos gyvybei. Iš kitos pusės, ta nepatenkinta „naujoji“ 
tik trumpą laiką (vos kelis mėnesius) teišbuvo M. Pečkauskaitės mokinė 
ir, be to, kaip matyti, blogai mokėsi (per tokį trumpą laiką beveik visai 
svetimos kalbos, žinoma, ir negalėjo kiek pramokti). Tokioms aplinky- 
bėms esant, galėjo be abejo ir mokytojai kantrybės pritrūkti, ir naujai mo- 
kinei nenormalus neįprastos kalbos mokymasis galėjo atrodyti kruvini kry- 
žiaus keliai, o griežta mokytoja pikta ragana. Viskas hiperboliškai padi- 
dinta (psichologiškai tatai labai suprantama). Geriausia, žinoma, būtų Tra- 
kų laikotarpio visai nejungti su M. Pečkauskaitės pedagogine praktika 
Marijampolėje. Tenka tik pasigailėti, kad minimoji mokinė neturėjo pro- 
gos savo mokytoją arčiau pažinti ir jos taurios asmenybės teigiamos įtakos 
patirti. Būtų laiminga pakeitusi apie ją savo nuomonę, kaip ir daugelis 
kitų, kurios iš pirmo pamatymo taip pat jos bijojo ir ragana vadino. Tad 
tiek apie M. Pečkauskaitės santykius su klase. Čia ji pedagogė iš Dievo 
malonės. Jos lietuvių kalbos ir literatūros mokymas buvo tikrai auklėja- 
masis mokymas. Daugiau apie jos pedagoginę asmenybę pakalbėsime dar 
kitoje vietoje. 


2. SISTEMINGA UGDYMO PRAKTIKA PER AUKLĖJAMUOSIUS 
PASIKALBĖJIMUS 


M. Pečkauskaitei atvykus į Marijampolę, progimnazijose buvo dar 
įvestos specialios auklėjimo pamokos — po vieną valandą savaitėje kiekvie- 
noje klasėje atskirai (pamokų lentelės tvarka). Pamokas pasikalbėjimų 
forma visose klasėse vedė pati M. Pečkauskaitė. Ji, matyti, jautė, kad tai 
naujajai lietuviškai mergaičių mokyklai vien kad ir auklėjamojo mokymo 
per maža. Juk į progimnaziją mergaitės buvo susirinkusios daugiausia iš 
kaimo, kur tebeviešpatavo dvasinis ir materijalinis skurdas, arba iš mieste- 
lių, kur buvo dar ir kitų neigiamų veiksnių (tinginiavimas, girtavimas, iš- 
tvirkavimas...). Pirmutinės (dažniausiai ir vienintelės) jų auklėtojos jų 
motinos, kurių didelė meilė, nesaistoma pedagoginio nusimanymo, dažnai 
net neigiamai veikdavo bręstančias jaunutes sielas (lepinimas, pataikavi- 
mas...). Be to, buvo mokinių ir iš sulenkėjusių šeimų; reikėjo sumanaus 
auklėjimo, kad jas atitiestų, atlietuvintų. O jei progimnazijos tikslas bu- 
vo ruošti Lietuvai moteris inteligentes (susipratusiems tautos darbinin- 
kams žmonas, būsimiems naujosios kartos kovotojams motinas!), tai auk- 
lėjimo pamokų reikalingumas ir reikšmingumas dar labiau iškyla. „Duo- 
kit man gerų motinų, aš jums nugalėsiu visą pasaulį“. Tad M. Pečkauskai- 
tė, turiningos savo pedagoginės prigimties skatinama ir turėdama toki gra- 
žų teoretinį pasirengimą (Foersterio mokykla), ir ryžosi šitam kilniam 


S ' Toji progimnazija iš tikrųjų davė antrajam Lietuvos Valstybės prezidentui 
žmoną. i 

darbui, gal net svarbiausiam, išperkamajam (už tėvų ir senolių kaltes), sa- 
vo gyvenimo uždaviniui. 

Tos auklėjimo pamokos buvo labai panašios į 1897 metais Foersterio 
Ziiriche įsteigtus etikos kursus. Foersteris, pats ilgai praktiškai studija- 
vęs charakterio lavinimo problemas, geriau negu kas kitas pažįsta jaunimo 
psichologiją, nuostabiai moka prabilti į jauno žmogaus sielą jos pačios 
kalba ir tuo būdu įsigyti didelį jaunųjų pasitikėjimą, tokį reikalingą kiek- 
vienam mokytojui ir ypač auklėtojui; tikrai autoritetingai sugeba apeliuoti 
„an die frische, frėhliche Jugendkraft“ ir tą gyvybingą jaunatvės galią 
panaudoti jaunuolio dvasiai ugdyti. Čia dar pridėkime tą platų ir gilų jo 
humaniškumą, subtilų altruizmo ir skrupulingą atsakingumo jausmą, ku- 
ris paskatino jį į pedagoginę praktiką ir teoriją. Jam ypačiai rūpi jauni- 
mo sąžinės jautrinimas, charakterio (valios) stiprinimas ir širdies lavini- 
mas. Tatai trykšte trykšta iš jo Jaunuomenės auklėjimo, kur yra sudoro- 
jęs savo auklėjamuosius pasikalbėjimus minėtuosiuose etikos kursuose 
Ziūriche, 

Įžangoje į Jaunuomenės auklėjimą M. Pečkauskaitė su didele meile 
kalba apie Foersterį: 

„Iš tikrųjų, tai pedagogas iš Dievo malonės. Kas jo mokėjimas su- 
rišti tai, kas buvo gera praeityje, su naujaisiais reikalavimais ir troški- 
mais, kas sugebėjimas apie seniausias tiesas kalbėti taip, kad jos tampa su- 
prantamos ir norimos ir moderniausių sielų! Kaip jis moka įeiti į vaiko 
sielą, pažadinti jo dėmesį ir sujudinti visas jo sielos stygas.“! 

Per tuos šešerius pedagoginio darbo metus (Trakų visai nebeminint), 
foersteriškai besikalbėdama per auklėjimo pamokas su visomis klasėmis, 
M. Pečkauskaitė yra pakartotinai išsėmusi beveik visą Jaunuomenės auk- 
lėjimą (o iš dalies ir kitus Foersterio veikalus), mažiau teliesdama tik sek- 
sualinės pedagogikos sritį, nes tas reikalas progimnazijoje, turbūt, dar ne- 
buvo labai aktualus. Iš Foersterio ji pasiėmė ne tik idėjas ir visą auklė- 
jamąją medžiagą, bet ir patį etikos kursų pasikalbėjimų metodą. Pradžioje 
dažniausiai gyvai papasakojamas ar paskaitomas koks įdomus pavyzdys, 
įvykis ar vaizdelis iš kasdieninio gyvenimo, iš istorijos, iš literatūros, iš 
gamtos (Mirštantieji jūrininkai, Vargšė Marytė, Sulopytos kelnės, Negy- 
va varlė, Atgailos ašaros. ..), paskui, mokytojos padedamaisiais klausimais 
vedamos, pačios mokinės pasidaro sau pamokomas išvadas, pritaikymą ir 
pasiryžimus. 

M. Pečkauskaitės archyve aš esu radęs 1912 metų (tais metais pasirodė 
ir jos versto Jaunuomenės auklėjimo pirmoji dalis) auklėjamųjų pasikal- 
bėjimų užrašėlius. Juos vietomis papildydamas žiniomis ir iš kitų metų 
praktikos, aš dabar pabandysiu sumesti bent apytikri vienerių metų jos 
auklėjamųjų pasikalbėjimų planą atskiroms klasėms. 


I KLASĖ 
1. Savitvardo reikšmė. Jums sunku tokioms mažoms ramiai sėdėti kla- 
sėje tiek valandų. Bet tai labai svarbu. Kas paukščiui sparnai, tas žmogui 
valdymasis. Mokėdami išlaikyti paslaptį įsigyjame draugų. Geriau mo- 
kėti tylėti, negu vokiškai kalbėti ar gražiai šokti. 


* Foersteris, Jaunuomenės auklėjimas, 1922, 6 p. 

2. Žmogaus veidas. Veidas išduoda Žmogų. Pažiūrėkite kada supyku- 
sios į veidrodį. Žmoguje yra du balsu: žvėris ir angelas. Reikia tą savo 
žvėriuką laiku pastebėti. Kas iš to mokslo, jeigu žmogus blogas. Kas yra 
tikrai išauklėtas? 

3. Kova su liežuviu. "Tuščias plepėjimas. Melavimo ir apkalbinėjimo 
biaurumas. 

4. Kaip užmokėti už bloga. Kristaus pavyzdys. Gerumas stipriausias 
ginklas. 

5. Negyva varlė. Ir negyvos varlės raumenys dar reaguoja į tam tik- 
rus erzinimus. Žmogus turi valdytis, jo veiksmai turi būti proto, valios 
valdomi. 

6. Kaip žmogus tampa vergu? Guliveras ir liliputai (melavimas, gob- 
šumas, šykštumas). Nereikia klausyti mėsos šmoto (kūno). Tada jau ver- 
čiau būtų išsyk gimus jaučiu ar meiteliu. 

7. Tvardymas miego, alkio, troškulio, juoko, piktumo, baimės. 

8. Kaip pradedama vogti. Dievo įsakymas. Pradžioj tik nesąžiningu- 
mas, mažmožiai. Reikia stiprinti valią. Padėkite saldainių ant savo sta- 
lo ir išbūkite visą dieną nepaėmę. Liūtą galima išmokyti, kad jis nenu- 
kąstų galvos. Nuveikite blogybę, kol ji dar maža. 

9. Įpročiai. Garlaivis. Fabrikas. Smuikas. Priprasti prie tvarkos. Ug- 
niagesių arkliai. Blogi įpročiai. 

10. Viskas išeina aikštėn. Veidas. Akys. Rašysena. Juo mažiau iš- 
aiškintas melas, juo labiau matomas akyse. Manote, kad mandagumas tik 
svečiuose reikalingas, o namie galima jį kaip viršutinį drabužį nusivilkti. 

11. Tvarka ir netvarka. Pestalozzi. Žmonės viskuo užsikrečia. Pa- 
nika karo mūšyje. Dievas baudžia už bloga. 

12. Patikimumas. Nieko nedaryti atmestai, nė žodelio netiesos. Odi- 
sėjas. Kai kas mano, kad kartais melas pateisinamas. Tai tas pats, kaip kad 
pasakose žmogus užrašo savo sielą velniui. Melas kaip alkoholis. 

13. Draąsumas. Šv. Kristoforo legenda. Ne tas drąsiausias, kas nebijo 
mirti, bet tas, kas nebijo žmonių. Meilė — drąsos šaltinis. Teisingumas 
— geriausias drąsumo išrodymas. 

14. Švarumas. Juodi rūbo taškai eina į širdį. Kas nesigėdi juodų pa- 
nagių, tas nesigėdys ir biauriai kalbėti. 

15. Pavydas. Pavyzdys. Artimo meilės įsakymas. Pavydėdama pir- 
miausia sau kenki, 

16. Vagystė. Mergaitė ir vyšnios. Valios reikšmė. Apie mandagumą. 

17. Tėvai ir vaikai. Reikia mokėti parodyti meilę ir pagarbą. Kiek- 
vienas vyturys moka išreikšti, kas jo širdį jaudina, o jūs ne. Vaikai — puo- 
lusių tėvų gelbėtojai. 

18. Motina. Rafaelio Madonna. Kas visados motinai mandagus, tas 
turi Rafaelio akis. Yra ir blogų motinų. Kas savo motinoje tik gera mato, 
tas didelis dailininkas. Gal tu kalta, kad tavo motina pikta, gal per tave 
sveikatos neteko! 

19. Tėvas. Tėvas kalėjime. Tėvas girtuoklis. Kiekviename žmoguje 
yra šviesos, bet ją mato tik tie, kurie jį myli, ypač vaikai. Vienas ponas, 
kaliniams einant pro šalį, nusiimdavęs kepurę ir Ni ii „Mes visi kal- 
ti, kad žmogus eina į kalėjimą.“ 

20. Tėvų namai. Šeima. Nepertraukti vyresniųjų kalbos, nešūkauti; 
atsistoti kalbant. Kas vis mandagus, tas menininkas. Jei norite būti gra- 
žios, tai neužmirškite, kad yra kita, elgimosi, grožybė. Pasaulis — kopė- 
čios aukštyn. 

21. Gailestingumas. Nekankinkite gyvulių, nedraskykite augalų. Blo- 
gas įprotis. Kristus nenulaužė palaužtos nendrės. 


II KLASĖ 


1. Kas man rūpi? Ar išmokote valdytis iš pereitų metų pasikalbėji- 
mų. Pasiryžkim iš pat pradžios. Dėl frizūrų. Juo puikiau ant galvos, juo 
tuščiau galvoje. Vieni temyli šeimą, kiti giminę, treti tautą. Kiekvienas 
daiktelis šimto rankų darbas. Paimkite žemėlapį ir eikite per kambarius: 
ar rasite bent vieną tautą, kurios darbu nesinaudojate? 

2. Mūsų pusryčiai. Kava, cukrus, duona. Kiek darbo, nelaimių, kol 
visa tai pagaminta. O stiklai, lėkštės, šaukštai, stalai, kėdės... Ar mąstė- 
te apie tai valgydamos, ar tik rijote sau? Reikia dėkingumo. Žiūrėkite 
toliau už savo nosies galo. Užjauskite ir darbininkus. 

3. Mokslas, sąžinė, menas, poezija, astronomija, geografija. Kiek tautų 
dalyvavo toj dvasios kūryboje! Kiekviena tiesa, kurią jūs per minutę su- 
žinote, gal daug nemiegotų nakčių kaštavo. Mūsų gyslose teka visų žmo- 
nių kraujas, visa žmonija — bendra mūsų motina, kiekvienas žmo- 
gus—mūsųbrolis. 

4. Atradimai. Menininkai moka pamatyti daiktų groži. (Parodyti pa- 
veikslą Le Roux „Sesers“). Mokėkite atrasti kiekvieno žmogaus sielos 
grožį. 

5. Tėvynė. Ji mūsų motina. Kas būtų, jei mūsų senoliai tik savimi 
būtų rūpinęsi? Mylėkime tą žemelę, jų krauju aplaistytą. Turime bran- 
ginti visa, kas lietuviška. Ar melstutės lenkiškai ir rusiškai, jeigu kas 
verstų? 

6. Už kulisų. Teatro ir gyvenimo užkulisis. Kas nenori pažiūrėti už 
kulisų, tas aklas. Šuniukai tik 9 dienas, o jis visą gyvenimą. Pasipuošusi 
ponia, rodos — angelas, o už kulisų baisu ir pažiūrėti. Pažiūrėkite už ku- 
lisų, kas padaro gintarą, žibalą. .. 

7. Po žemėmis. (Parodykit anglių). Pasaka apie rūmus Baltijos dug- 

ne. Apie anglių kasyklų darbininkus. Kokia nauda, o koks atlyginimas. 
' 8. Tarnaitė. Išlavintas žmogus nedrasko kitų žmonių žaizdų. Jei jis 
kalbasi su nelaimingu, jo žodžiai lyg balzamas. Kalbėdamasis su tarnais, 
neparodo, kad jie žemesni, kalbėdamas su kitos tikybos žmonėmis, neuž- 
gaulioja jų šventų įsitikinimų. 

9. Vargšė Marytė. Ją visi atstūmė, vaikai akmenimis mėtė. Vienas 
geras. žmogus ją užstojo, parodė vaikams jos užkulisį. 

„10. Sulopytos kelnės. Tikrai suprasti sulopyto rūbo istoriją svarbiau, 
kaip mokėti viso pasaulio istoriją. Sulopytos kelnės parodo motinos meilę, 
kuri brangesnė už auksą.“ 

11. Atsakingumas. Pestalozzi mano, kad kalėjime turi kaliniams tar- 


nauti tie, kurie juos sugundė nusikalsti. Būk savo brolio sargu! Visi kits 
kitą auklėjame. 

12. Mažasis sraigtukas. Daug kas nuo mūsų pareina. Supraskime savo 
pareigas. 

13. Kiekui žmonių mes darome įtaką? Akmuo įmestas į vandenį. Seis- 
mografas. Ir paprasčiausias žmogelis daro įtaką kitiems žmonėms. Ligo- 
nis, jei jis kantrus, yra sveikųjų auklėtojas. 

14. Gydytojų apleistas. Ištieskime ranką dvasios ligoniui, įkvėpkime 
jam pasitikėjimą savimi, 

15. Mandagumas. Tai didelis menas. Artistė tramvajuje. Visas gy- 
venimas — mokykla. Tolstojaus Dvi peli. Nenusimeskit mandagumą kaip 
apdarą. 

i 16. Ambicija. Gėda nedorai elgtis. Kaip man sunku jus peikti! Kas 
savęs negerbia, tas negali reikalauti, kad ir kiti jį gerbtų. „Mes gyvulėliai 
ir gana, stovėkite prie mūsų su bizūnu.“ 


III KLASĖ 


1. Patriotizmas. Svetur tikrai pajunti tėvynės meilę. Išgama, kas 
neturi ar savyje užslopina tėvynės meilę. 

2. Patriotizmo pavyzdžiai. Poznanės vaikai. Titanikas. Prancūzas Me-- 
dingėnuose. Orleano Mergelė (monologas). Vilius Tell. Kristus verkė 
Jeruzalės. Gražu mylėti savo tėvus, bet daug gražiau mylėti tėvynę. 

3. Lietuvių patriotizmas. Živilė. Mergelė karžygė. Margis. 

4. Lietuvių nutautinimo istorija ir atgimimo žygiai. 

5. Mūsų kalba. Jos senumas, gražumas. Goethe. Mūsų seneliai nu- 
sikalto, tad mes turime dar daugiau darbuotis ir mylėti tėvynę. 
Mūsų padėjimas tarp rusų ir lenkų. Nota linguae. 

6. Kaip pareikšti tėvynės meilę. (Mokinių nuomonės). Visur lietu- 
viškai kalbėti ir rašyti. Gerai mokytis, kad daugiau naudos būtų tėvynei. 
Pratintis prie tvarkos, kad kiti galėtų imti gerą pavyzdį. Pabaigus moks- 
lus nevažiuoti svetur. Kaime mokyti žmones Lietuvos istorijos. Melstis 
už tėvynę. Platinti lietuviškas knygas. 

7. Vakaras rusų gimnazijoje. Rusų dvasia. Lietuvių mokyklos. Kaip 
reikia branginti savo mokyklą? Rinkimai į dūmą Kaune! 

8. Aktyvi tėvynės meilė. Kokios jūs, tokia ir tauta. Savo elgesiu kom- 
promituojate lietuvius. Kas tėvynę myli, turi iš visų jėgų stengtis tobu- 
lėti, dirbti, kovoti. 

9. Blogas patriotizmas. Ponios mėgsta lietuviškus balius, šokius, o 
tikro darbo bijo. Meilė neturi būti akla. Šovinizmas biauru, nedora, ne- 
krikščioniška. Kultūringiausia šalis, kuri daugiausia suvartoja muilo. 

10. Valia. Dantės Diev. komedija. Tvirtos valios reikšmė. Kaip 
valią lavinti? Didžiausius darbus reikia pradėti nuo mažų. Nesustoti pu- 
siaukelėje. 

11. Progos valiai lavinti. Punktualumas. Kliūtys siekiant tikslo. Iš- 
siblaškymas. Sąžiningumas. Vieno negro biografija. 

12. Valdymasis. Graikai tikėjo, kad tik tas gali būti išminčius, kas yra 
savo palinkimų viešpats. Kas neatsisako nuo to, kas leista, nemokės atsi- 
sakyti nuo to, kas uždrausta. Reikia mokytis norus, piktumą, liežuvį pa- 
imti į rankas. 

13, Askeza. Sielos gimnastika. Krikščionių bažnyčia ir askeza. Bu- 
dizmas. Kiekvienas žmogus turi būti truputį asketas. Jūs nemokate pa- 
sakyti „ne“. Rausta žmogus, matydamas tokį laukinumą. Kiekviename 
žmoguje yra skylelė, pro kurią gali velnias įlįsti (Zaičikas)! Pažink pats 
save! 
14. Tylėjimas. Pitagoriečiai. Lūpų tylėjimas yra geriausias būdas 
įgyti širdies ramumą (Šv. Tomas Kempietis). Ramiai išklausyti ir prie- 
šingų nuomonių. Mokytis diskretiškumo. Nelaužykime kitiems širdies 
savo kalbomis. Kai lūpos tyli, kalba širdis. 

15. Ašaros. Piktžolės darželyje. Dievas suskaito geras ašaras. O bo- 
biškumas biaurus! Reikia laužti savo prigimtį. Šventųjų pavyzdžiai. Avys 
ir varnos negali, nes jos kvailos. Kas neturi ir nesiekia jokio idealo, tas 
kaip kurmis savo urve. 

IV KLASĖ 

1. Dvasingos rankos. Ligonių slaugytojos. Išlavinta ir įdvasinta ran- 
ka padaro tiek pat stebuklų, kiek ir išlavintas protas. Per rankų darbą 
mokotės savo rankas įdvasinti, mokotės džiaugtis tobulu darbu. Progų ne- 
praleiskit. Ne likimą, ne Dievą, o pačios save apgausite. Pasaka apie 
sūnų, keliaujantį pas šaltinį. 

2. Kam mes darbuojamės. Priežastys. Jei darote ką gera ar bloga, tai 
sau darote, ne mokytojams. Mergaitė ir serganti motina. 

3. Ko galima išmokti rašant. (Demonstravimas lentoje). Taškai ant i, 
nosinės raidės. Rašydami laviname valią. Grafologija. 

4, Kultūringumas. Tėvynės meilė pataria platinti tikrąją kultūrą. Po- 
nia Friburgo katedroje. Kaip palaipsniui valia pasireiškia žmoguje. At- 
sisėsti soste ir viešpatauti. Mokykloje jūsų karališka valia turi išmokti 
valdyti, per pamokas mokykitės būti karaliais. Aš jūsų ministeris, čia 
ateinu kalbėtis apie svarbius valstybės reikalus. 

5. Žmonių meilė. Pažįstame iš elgesio su tarnais. Nelaimėje pažinsi 
draugą. Kaip elgiasi tautos su moterimis. 

6. Daugiau aktyvumo. Žeromskio žodžiai apie palmę tyruose. Nebū- 
kit dvasios mužikės! Laikas brangus; tik vieną sykį pasaulyje gyvename. 
Tie pasikalbėjimai ne žaidimas! Kad ir viso pasaulio profesoriai suvažia- 
vę čia kalbėtų jums apie auklėjimąsi, nieko nepadės, jei pačios nebandysite, 
nedirbsite, nekovosite. 

7. Tvirtojo pavojai. Lakiojimas ore. Sibiro kalėjimai. Neronas. Šei- 
moj vyresnieji ir jaunesnieji vaikai. Kas žiauriai elgiasi su gyvuliais, tas 
pats tampa gyvuliu. Nevergauk savo įgeidžiams! Nevartojamos jėgos 
silpnėja. 

8. Kas yra silpnas? Ar tik mažieji beturčiai, ligotieji? Žmogaus, ku- 
riam padarėme gera, surištos rankos. Scipionas. Silpnas tas, kas tiesos 
bijo, kas puola silpnesni. Šunes, žinoma, kitaip galvoja. Jei draugė me- 
luoja, tai ji beginklė jūsų rankose. Statyti bėgančiam priešui aukso tiltus. 
Didžiadvasiškumas. Tvirtas žmogus yra savo širdies surištas. Danas ir 
vokietis. 


k į Tai buv. M. Pečkauskaitės profesorius Saitschik, kuris kartu su Foersteriu 
dėstė Ziūriche. 

9, Kaip padėti silpnajam? Vyčiai. Ceremonijos. Turtingas šelpia 
vargšą. Ligonis. Daugiausia padėti gali pats sau. Turgenevas Paryžiuje. 

10. Kaip elgtis su suerzintais ir piktais? Piktumas dar greičiau už- 
krečia, kaip šiltinė. Elkis kaip gydytojas, nes pikčiurna — tikras dva- 
sios ligonis. Patrakę arkliai ir jų suvaldymas. Reikia parodyti daug 
meilės. p 
11. Čiuptukai. Peteliškės. Ponia tramvajuje. Žmonėms reikia dvasi- 
nių čiuptukų. Tai sunkus menas. Odisėjas ir Alkinojus. „Nesijuok ki- 
tiems verkiant ir neverk kitiems juokiantis“ Elgesio ir kalbos taktingu- 
mas. Čiuptuvėlių pora svarbiau už laikrodį ar gražų rūbą. Tai turtas, ku- 
ris nieko nekaštuoja ir kurio niekas negali pavogti. 

12. Miniažmogiai. Šv. Petras. Ar su vilkais reikia kaukti? Pajuokos 
baimė. Bijo motinai krepšį panešti. Kolumbas. Nesigirti tėvų turtu, bet 
dorove. Kas tvirtai laikosi savo nuomonės, tas savaip pertvarkys pasaulį. 
Prisitaikymo psichologija. 


Jeigu šita iš mano turimųjų duomenų sulipdytoji vienerių metų M. 
Pečkauskaitės auklėjimo pamokų schema ir nėra nei nuosekliai sistemin- 
ga, nei, tikrai galima spėti, patikimai pilna, tai vis dėlto ji jau pakankamai 
rodo, kaip rimtai M. Pečkauskaitė toms pamokoms rengėsi (patys užrašai), 
kokią medžiagą kuriai klasei parinko ir kuriais būdais stengėsi veikti mo- 
kines. Pirmos klasės auklėjimą plačiai pradeda nuo tvardymosi. 

„Tvardymasis — visos doros pamatas; be to, juk mokykla nuolat rei- 
kalauja iš vaiko, kad jis tvardytųsi. Tai yra toks gyvas klausimas, jog 
lengviausia juo prieiti į vaiką.“! 

Iš individualinio tvardymosi įdomiai veda vaiką į artimiausią visuome- 
ninio gyvenimo lytį — į šeimos santykius. Antroji klasė turi daugiapusę 
jau šeimos gyvenime pažinto altruizmo ir platesnio visuomeninio atsakin- 
gumo programą. "Trečioji klasė mokosi sąmoningai tėvynę mylėti (tauti- 
nis auklėjimas) ir charakterį lavinti, o ketvirtoji jau ieško tikrai kultū- 
ringos asmenybės bruožų. Čia ypač pabrėžiamas auklėjimasis. 

Šitoks skersinis piūvis be išilginio, kurio dėl medžiagos stokos aš 
negaliu sudaryti, žinoma, negali visos M. Pečkauskaitės auklėjimo siste- 
mos charakterizuoti. O gal iš anksto susidarytos sistemos ji ir visai ne- 
turėjo, žiūrėjo tik, kuris dalykas kuriai klasei aktualesnis, reikalingesnis 
ir mokinėms suprantamesnis. Mokyklos, o ypač bendrabučio gyvenime 
nuolat ir nuolat iškyla ivairūs nesusipratimai ir mokinių auklėjimo trū- 
kumai (vagystės, pavydas, šmeižtas, tingėjimas, apsileidimas, stačiokiš- 
kumas. ..). Su jais dažnai ir bandydavusi susieti savo auklėjamuosius pasi- 
kalbėjimus. Kadangi per savaitę klasėje kartais prisirinkdavo daugiau 
įvairių bėdų (nusižengimų ir nesusipratimų), tai mokytojai dažnai tekda- 
vo jas nagrinėti auklėjimo pamokos gale, o kartais reikėdavo ir visą va- 
landą tiems einamiesiems reikalams (įspėjamosioms ir vertinamosioms pa- 
staboms) paskirti. Kartais per vieną pamoką reikalo spiriama pajėgdavo 


* Foersteris, Jaunuomenės auklėjimas, 7 p. 

ir kelias temas paskubomis išnagrinėti, o kartais, priešingai, vienas pla- 
tesnis dalykas ir per kelis pasikalbėjimus nusitęsdavo. 

Jeigu mes dabar lyginame kad ir tą mano apmestąją schemą su Foers- 
terio Jaunuomenės auklėjimo medžiaga, tai matome, kad M. Pečkauskaitė 
nebuvo vien tiktai koks Foersterio aidas. Pasiimtuosius Foersterio pavyz- 
džius dažnai ji kiek perdirba, pritaiko vietos ir laiko reikalui, be to, šalia 
Foersterio pavyzdžių ji turi gausią medžiagą iš mokyklos ir iš savo pačios 
turiningo gyvenimo bei patyrimo (Mergaitė ir vyšnios, Prancūzas Medin- 
gėnuose. ..), iš rusų ir lenkų literatūros (Turgenevas, Tolstojus, Micke- 
vičius, Žeromskis. ..), kurių Foersteris gerai nepažino, iš mūsų tautosakos 
ir istorijos (Mergelė karžygė, Margis. ..), iš religijos (Kristus, Dievo Mo- 
tina, Šv. Petras, Šv. Kristoforo legenda), iš aktualių pasaulinių įvykių 
(Titaniko katastrofa...). Foersteris savo etikos kursuose, norėdamas ar- 
čiau prieiti prie įvairių pažiūrų klausytojų, vengia religinių argumentų 
(nors, tiesa, Jaunuomenės auklėjimas pradžioje vis tiek susilaukė prie- 
kaištų ir iš tikinčiųjų, ir iš laisvamanių), o M. Pečkauskaitė dažnai savo 
pasikalbėjimus su religija pradėdavo ir baigdavo, nors Marijampolėje ji, 
sekdama Foersteriu, vis dar labai pasitikėdavo ir paties žmogaus jėgomis. 
Po karo savo straipsniuose „N. Vaidilutėje“ ji pasirodo jau nepaprastai 
religinga, o beletristikoj — mistikė. Tautinio auklėjimo srityje M. Peč- 
kauskaitė jau visai savarankiška. Tam reikalui Vinco Stonio veikalėlyje 
ir Istorijos pasakose buvo jau surinkusi gerą pluoštą gražių pavyzdžių, ro- 
dančių didingą mūsų tautos praeitį ir kilnius senovės karžygius, o Viktu- 
tėje nupiešusi tikrai įdomų susipratusios lietuvaitės paveikslą, kuriuo sek- 
ti labai norėjusios Marijos auklėtinės. Marijampolėje ji jau moka ir in- 
dividualų auklėjimąsi skatinti patriotiniais motyvais; būkite taurios, 
darbščios, religingos dėl tėvynės. Tik didelės asmenybės vėl atstatys 
Lietuvą. Tad plačius Foersterio krikščioniškojo humanizmo apmatus M. 
Pečkauskaitė gražiai ataudžia religiniais ir tautiniais motyvais. 

Be to, M. Pečkauskaitė jau savo beletristikoje įtikinamai buvo paro- 
džiusi, kaip ji gerai pažįsta jaunos mergaitės sielą. Daug gražių pradų 
lietuvės širdyje (mūsų motinos kaime), bet be tinkamo auklėjimo jie 
pražūva arba išsigimsta. Jaunimas dažnai turi daug gražių norų, bet ne- 
turi pakankamai valios jiems vykdyti. Tais laikais mokslas buvo kelias 
į ponus (i daktarus, į kunigus). Lietuvos kaimiečių dukros, norėdamos 
būti poniškesnės, greitai pasiduodavo svetimoms (lenkų, rusų) įtakoms. 
Iš čia kildavo ir perdėtas įvairių blizgučių pamėgimas, ir per jautrus ūpin- 
gumas, nepažabojamas putlumas, širdies žiaurumas, dirbtinė istorija, juodo 
darbo baimė ir vyrų medžiojimo gudrybės... Tų dalykų Marija buvo tiek 
ir tiek prisižiūrėjusi Žemaičių dvaruose (Viktutė, Sename dvare...) ir dėl 
to stengėsi iš tamsaus kaimo atėjusias mergaites nuo jų apsaugoti per 
auklėjamuosius pasikalbėjimus. 

Visų pirma M. Pečkauskaitė, kaip ir Foersteris, pradeda nuo konkre- 
tiškų, visoms žinomų ir suprantamų dalykų, net mažmožių (veidrodžiukas, 
suplyšęs rūbas, dulkių valymas. ..), paskui, iš jų keldama labai svarbius 
auklėjimo klausimus, mokamai apeliuoja į jauno žmogaus savigarbą ar 
jautrią sąžinę. Ypač idomu buvo ir daug reikšmingo džiaugsmo mergai- 
tėms suteikdavo tai, kad tuos visuotinės reikšmės dalykus jos lyg ir pačios 

surasdavo. Tai jos mokydavosi nagrinėti ir vertinti įvairius žmogaus jaus- 
mus, stiprios ir silpnos valios savumus, pažinti individualines, visuomeni- 
nes i- religines dorybes bei ydas, analizuoti daugeriopus žmonių santykių 
ir ilgesio klausimus. 

Bet vieno pažinimo dar maža. Video meliora probogue deteriora 
seguor! Svarbu, kad jaunas, bręstąs žmogus imtų pats aktyviai prakti- 
kuoti dorybes ir kovoti su ydomis. Būk kieta kaip deimantas ir švelni kaip 
motina. Būkit vyriškos (valingos)! Reikia laužti savo prigimtį (bobiš- 
kumą). Tai dažnai M. Pečkauskaitės mokinių girdėti posakiai. 

Dažnai jaunimą į veikimą paskatina koks iškalbingas pavyzdys, jam 
padeda tobulintis koks pasirinktas idealas, kilnus asmuo. Ir M. Pečkaus- 
kaitė per tuos pasikalbėjimus pamokė mokines, kad kiekviena išsirinktų 
sau tokį siekiamąjį idealą. Archyve aš radau mažus visų klasių mokinių 
lapelius, kur jos pasisako, į ką norėtų būti panašios ir kodėl. Čia randame 
ir Živilę, ir Gražiną, ir Vytauto tarnaitę, Joanną D'Arc, Šv. Barborą, Ge- 
novaitę, Vytautą, o dažnai ir pačią M. Pečkauskaitę (IV klasėj iš 15 moki- 
nių net 7 ją pasirinko). 

Kitas dar įdomesnis aktyvaus auklėjimosi faktas tai gerų darbų prak- 
tika. Marijos paakintos pačios mokinės pasiryžusios kasdien ieškoti progų 
geriems darbams. Nors tie darbeliai (už tarnaitę vandens ar malkų atnešti, 
kambarius iššluoti, savo priešpiečius neturtingesnioms atiduoti, gatvėje 
kokiai senelei ką panešti...) ir menkučiai dar tebuvo, bet jie tikrai jau 
grindė plačius pamatus herojiško altruizmo asmenybėms. Pačios mokinės 
tuos gerus darbus užsirašinėdavo per savaitę savo knygutėse ir per auklė- 
jimo pamoką paskaitydavo arba bent įteikdavo mokytojai atskirame lape- 
lyje. Mokinės čia net lenktynių eidavusios, pasiekdamos tiesiog herojiško 
savęs išsižadėjimo ir altruizmo. Toks aktyvaus savarankiško auklėjimosi 
principas charakteringas visai M. Pečkauskaitės pedagogikai. Jį jau buvo 
pabrėžusi ir besiginčydama su Kymantaite apie pensijono vedimą. 

Galingo pavyzdžio skatinamas jaunas žmogus greitai pasiryžta veikti, 
galėtų kalnus nuversti, žemę pajudinti, bet patvariai ištesėti iki galo — 
sunku, o ypač mergaitėms. Šita silpnybe (dėl tradicijų stokos, o dar labiau 
dėl blogo auklėjimo) sirgo ir dabar dar tebeserga ne tik mūsų moksleiviai, 
bet ir daugumas savarankiškų inteligentų. Tai gal didžiausia blogybė mūsų 
jaunoj valstybėj (politinis nepastovumas, išeikvojimai...). Todėl M. 
Pečkauskaitė ypačiai rūpinasi valios lavinimu, nes tik valingas žmogus 
tepajėgia nepalinkęs praeiti pro įvairius demoralizuojančius gyvenimo 
veiksnius. Emocingesnės prigimties moteriai valios kultūra dar reikalin- 
gesnė, būtiniausia sąlyga savarankiškai asmenybei. Pradėdama nuo gau- 
singų patraukiančių pavyzdžių, ir čia M. Pečkauskaitė tuoj veda savo mo- 
kines į savarankišką valios lavinimo praktiką. Dažnai minimi šie patari- 
mai: pasidėti ant stalo šokolado ar saldainių ir mokytis prie jų visą dieną, 
gavus laišką tuoj neplėšti, ant ko nors supykus skaityti iki 20 ir tik tada 
atsakyti supykusiam. Čia, žinoma, mažmožiai, bet jaunam bręstančiam žmo- 
gui labai reikšmingi. Pagaliau juk ir visa foersteriškoji savitvardo pro- 
grama tai puikiausia valios mokykla. I tą pačią sąskaitą aš norėčiau įra- 
šyti ir gana aštrų M. Pečkauskaitės griežtumą. Ji ne tik kad nepataikau- 
davo mokinių silpnybėms (pav., ašaroms), bet dažnai plakdavo jas stipriais 

žodžiais: „Neklausykite mėsos šmoto (kūno); geriau tada išsyk gimti jau- 
šiu ar meiteliu; ant galvos frizūros, o galvoje tuščia; frizūros kvailumo 
ženklas; nebūkit dvasios mužikės; ausys ne kepurei palaikyti, bet kad 
girdėtų; jūs esate šiaudadvasės, nemokate sau pasakyti „ne“; rausti Žmo- 
gus, matydamas tokį laukinumą.“  Foersteris savo pasikalbėjimuose, re- 
gis, būdavęs daug švelnesnis. Bet čia ir M. Pečkauskaitės kartais prasi- 
kišąs aštrumas tėra juk tik išimtis: gal mokinėms, dažnai visai be auklėjimo 
iš kaimo atėjusioms, reikėdavo kiek ryškesnių vaizdų, gal kartais pati 
auklėtoja, dažnai savo šeimos vargais susisielojusi, kiek susinervindavo. 
O daugiausia, aš manau, tuo būdu ji norėjo labiau užgrūdinti jaunų savo 
auklėtinių charakterį. bp 

Be to, aštresnis tonas, rodos, pasigirsdavo tik pasikalbėjimų gale, kai 
Marija pereidavo (tai darydavo beveik per visus pasikalbėjimus) į aktua- 
lesnius kasdieninius elgesio reikalus. Nuolatinių, ikyriai besikartojančių 
auklėjimo trūkumų be reikiamo griežtumo nenugalėsi. Tokių bėdų ir 
Marijampolėje buvo devynios galybės (švarumo ir tvarkos palaikymas 
klasėje, koridoriuose ir kieme; mandagus elgimasis su draugais, moky- 
tojais ir šiaipjau žmonėmis, drausmingumas, punktualumas, darbštumas. . .). 

Vėliau, kaip žinome, M. Pečkauskaitė mokėdavo dar greičiau ir aštriau 
kalbėti (rašytam žodžiui reikia daugiau jėgos). Savo raštų V tome mo- 
derniškas miesčioniškos kultūros moteris vadina nufrizuotais, nukarpyta's 
asmenėliais. 

„Visiems yra žinomi sutvėrimai, kurie galvotrūkčiais puola paskui 
būrį kad ir į ermenį — ir visi taip pat žino, kaip jie yra už tai vadinami. 
Bet kad protingoje būtybėje, kuri juk yra žmogus — kad ir moteriško- 
sios lyties —, nepakiltų protestas prieš tokį mindžiojimą savo individu2- 
lybės, prieš toki neigimą asmenybės ir tokią baisią miniažmogystę — tai 
tiesiog sunku besuprasti. Kai pamatai tas visas nukirptas galvas ir tas ligi 
kelių jupas ir tas kojas: ak! tas kojas su „kūno spalvos“ pančiakomis — 
bakstelėjęs sau su ranka per kaktą, sakai: „Ne! gal iš tikro neklydo tie 
senovės žmonės, kurie tvirtino moteriškę neturint sielos.“ 

Žiūrėdama į tas drebančias, besispardančias, į vienas antrą besitrinan- 
čias poras, šokančias visus tuos moderninės choreografijos kūrinius, vieną 
teturi jausmą — gėdą. Gėda, gėda žiūrėti! O paskui ima koktumas ir 
pasibaisėjimas.! 

Tokiais atvejais be reikiamo protingo griežtumo gal ir negalima išsi- 
versti. Bet pačius programinius pasikalbėjimus M. Pečkauskaitė mokė- 
jusi vesti su nepaprastu jautrumu ir švelnumu (švelniau kaip lietuvių 
kalbos pamokas), kartais net su ašaromis akyse. Todėl tie pasikalbėjimai 
taip labai žavėdavo jaunas mergaites, todėl jų taip išsiilgusios laukdavo. 
Duodu čia žodį joms pačioms. 

„Mums tie pasikalbėjimai be galo patikdavo ir labai naudingi būdavo, 
net drebėdavome, kad dar pamoka nepasibaigtų“ (Dr. M. Galdikaitė). 
| „Duodami pamokymai nebuvo kaip daiktai sukraunami, bet įeidavo 
į mokinių širdis ir paveikdavo jas tiek, kad kiekviena suprasdavo ir mo- 


* Šatrijos Ragana, Raštai, V, 99 s. 

kėdavo tuos pasikalbėjimus pritaikyti savo gyvenime“ (Mok. Misiuke- 
vičienė). 

„Į tuos pasikalbėjimus ji įdėdavo daug sielos. Jie mums atskleisdavo, 
tarsi, naują pasaulį, kur gyveno kilnūs, geraširdžiai žmonės, skatindavo ir 
mus būti tokiomis“ (Br. Liūdžiūtė). 

„Mes po kiekvieno tokio pasikalbėjimo naujas pastangas dėdavome ko- 
voti su savo ydomis“ (Mok. A. Bliūdžiuvienė). 

„Jai visa širdžia esu dėkinga už triūsą savo auklėtinių gerovei. Ką 
gera patyriau auklėjimo srityje, tai turiu jai vienai pasakyti ačiū. Mintis 
apie savitvardą, vyriškumą, susivaldymą, tvirtos valios auklėjimą, kurios 
su tokiu atsidavimu ir rūpestingumu būdavo mums skiepijamos, išgirdau 
pirmiausia iš jos lūpų. Nors jos jau nėra mūsų tarpe, bet jos raštai ilgai 
skatins mūsų tautą siekti idealų“ (O. Jakaitytė-Eretienė). 

„Pasikalbėjimai būdavo ramūs, švelnūs, labai patraukiantys, giliai sielą 
veikiantys, jie žadindavo mumyse norą praktikuoti visa gera“ (Sesuo Ber- 
narda). 

„Bendrai ne gimnazijos dvasia, ne jos mokytojai ir net ne Pečkaus- 
kaitė, kaip mokytoja, padarė progimnazijos mokines žmonėmis (mano 
pabr.), o šie trumpučiai Pečkauskaitės su mokinėmis pasikalbėjimai. Mes 
jų laukdavome kaip kokios šventės, o dabar juos atsimename su didžiausia 
širdyje padėka mok. Pečkauskaitei, nes tuo buvo padėtas stiprus kertinis 
akmuo mūsų asmenybei vystytis ir tobulėti“ (Dr. Kondrotienė). 

„Per paskutinį pasikalbėjimą buvo daug ašarų išlieta. Atsimenu dar 
kaip šiandien, kad man keturias klases baigiant reikėjo jai visos klasės 
vardu įteikti gėlių bukietą ir už tuos gražiuosius pasikalbėjimus padėkoti.“ 

Tikrai, tur būt, retas mokytojas ar auklėtojas tegali pasigirti tokiu 
nuoširdžiu savo darbo įvertinimu, tokiu dideliu auklėtinių dėkingumu. 
Kadangi mokinės pradžioje nežinojo, kad M. Pečkauskaitė turėjo po ranka 
Foersterį (Jaunuomenės auklėjimas teišėjo 1912 m.), tai, žinoma, manė, kad 
visas tas gražusis mokslas yra jos pačios kūryba, ir dėl to auklėtojos auto- 
ritetas joms buvo dar dvigubai didesnis. „Ji mums atrodė šviesi, aukšta, 
silpniems žmonėms nepasiekiama kolona.“ 

Kad ir tiek trumpai tepanagrinėję M. Pečkauskaitės pedagogikos pa- 
mokas, jau berods aiškiai suprantame, kokį platų dorinimo darbą varė ji 
Marijampolėje. Kaip matėme, vedamosios jos pedagogikos gairės galima 
pavadinti šiais keturiais savitvardo (daugiapusė asmens, o ypač valios 
kultūra. ..), plačiai suprasto altruizmo (jautri sąžinė, visuomeninės dory- 
bės. ..), patriotizmo ir religingumo (aukščiausios dorovinės ir religinės 
vertybės) vardais, bet jie juk jau pavaizduoja visą ugdymo plotą nuo indi- 
vidualinės žmogaus sielos per šeimą, tautą, žmoniją iki pačios Dievybės 
(fizinio ir estetinio auklėjimo galime čia ir nebeminėti). Ir kai dabar 
žiūrime į mūsų laisvos Lietuvos bendrojo lavinimo mokyklas — koks kon- 
trastingas auklėjimo skurdas! Apie atskiras auklėjimo pamokas, žinoma, 
niekas nė negalvoja, o ir tie vadinamieji klasių auklėtojai dažnai visas 
savo pareigas suveda vien į trimestrinių žurnalų tvarkymą ir dežuravimą 
koridoriuose. Na, jei dar per metus vieną kartą aplanko auklėjamosios 
klasės mokinių butus, tai jau ir visai geras auklėtojas. Gal tik dabar mo- 
kyklų reformuotojai atsimins ir tą į dangų šaukiantį mokinių auklėjimo 
reikalą. Neužmirškime Pečkauskaitės palikimo! 

3. MOKINIŲ BENDRABUTIS KAIP AUKLĖJAMOJI BENDRUOMENĖ 


Trečioji ir gal plačiausia M. Pečkauskaitės auklėjamosios įtakos sritis 
tai pats mokinių bendrabutis, kaip auklėjamoji bendruomenė ir kitos 
auklėjamosios mokyklos gyvenimo aplinkybės. Jeigu mokymo reikalais 
progimnazijoje visų pirma rūpinosi kun. M. Gustaitis, tai visas mokinių 
auklėjimas buvo M. Pečkauskaitės rankose, ypač bendrabutyje. Bendra- 
bučio santvarka, jo auklėjamoji atmosfera buvo perdėm M. Pečkauskaitės 
kūryba. Jos žinioje ir globoje buvo mokinių religijos, dorovės, net higienos 
ir pinigų reikalai. Nors ir neturiu duomenų, kurie charakterizuotų ben- 
drabutį prieš M. Pečkauskaitę (1908 m.), tačiau pasisekė sužinoti, kad tada 
tvarka ir drausmė nebuvusi pavyzdinga. Mokinės buvusios susiskaldžiusios 
i dvi kovojančias partijas: viena palaikiusi bendrabučio vedėją, o kita — 
jos padėjėją, kurios buvusios labai susipykusios. Prie Marijos greitai įsi- 
viešpatavusi taika, darbo nuotaika, vienoda, pastovi drausmė. Vėliau M. 
Pečkauskaitė turėjo Marijampolėje gerą talkininkę p. J. Kairiūkštytę (Tū- 
mėnienę), kuri net ir miegojusi su mergaitėmis bendrabutyje. 

Su naujomis užsieninėmis idėjomis atvykusi į progimnaziją, iš pat 
pradžios M. Pečkauskaitė bandė įvesti bendrabutyje mokinių savivaldybę 
(dar 1908 m. buvo rašiusi „Viltyje“ apie mokinių savivaldybes Amerikos 
mokyklose). Pav., 1909 m. spalių 2 d. visos bendrabutietės padarė pirmąjį 
savo susirinkimą! Pirmininkavo M. Blažonytė (mokinė), sekretoriavo 
pati M. Pečkauskaitė (mokytoja). Čia lyg ir pačios mokinės (žinoma, mo- 
kytojos vedamos) nustatė tokius bendrabučio tvarkos dėsnius: 

1) Bendrai kalbėti rytmetines maldas iš knygų, 

2) Dieną neiti į miegamąjį, 

3) Kasdien vėdinti lovas ir kambarius, 

4y Gulint nesikalbėti, 

5) Batus valyti iš vakaro prieš prausiantis, 

6) Praustis iki pusės, 

7) Mokantis pamokas (nuo 4 iki 7 v.) nesikalbėti, 

8) Lovos skalbinius mainyti kas dvi savaiti, apatinius kas savaitę, 

Be prezidiumo, protokolą dar pasirašiusios 10 mokinių. Kodėl tik 
tos kelios tepateko į minėtąjį protokolą, negalėjau išaiškinti. Greičiausia 
jos čia bus buvusios rinktinės visų mokinių atstovės (o gal paskirtos vir- 
šininkės, tvarkdarės, prižiūrėtojos...). Viena aišku, kad bendrabutyje 
Marijai buvo svarbu mokinių savarankiškumo principas. 

Laikas bendrabutyje, regis, pačios M. Pečkauskaitės buves šiaip su- 
skirstytas: 

1) 7 v. — keltis, rengtis; 

2) 8 v. — poteriai, pusryčiai; 
3) 9—12 v. — pamokos; 

4) 12—1214 v. — priešpiečiai; 
5) 12L;—21V4 v. — pamokos; 
6) 21;—3 v. pietūs; 


7) 3—4 v. — pasivaikščiojimas, poilsis; 
8) 4—7 v. — pamokų rengimas; 
9) 7—8 v. — vakarienė ir poilsis; 


* Protokolą radau M. Pečkauskaitės archyve. 


Marijos Pečkauskaitės pedagoginė praktika 59 


10) 8—9 v. — pamokų rengimas; 

11) 9—911 v. — poteriai, rengtis, praustis, 

12) 914 v. — gulti. 

Apie šitą tvarkaraštį nieko ypatinga negalima pasakyti; gal pažymėtina 
tik tai, kad M. Pečkauskaitė kreipia dėmesį ir į mergaičių rengimąsi (tua- 
letą), ypač rytmetyje. Poilsiui, bent miegui, čia net per daug laiko paskirta. 
Tik pavyzdingesnės ar labai negabios mokinės gaudavusios leidimą kokią 
valandą vėliau gulti ir per tą laiką ką paskaityti ar šiaip pasimokyti. 

Ir į darbą, ir į poilsį, ir valgyti, ir miegoti vis kviesdavo mokines var- 
pelis (kaip vienuolyne ar seminarijoje). Visur drauge su jomis būdavo 
pati M. Pečkauskaitė ar p. J. Kairiūkštytė, kurios tuose pačiuose namuose 
gyveno, net prie vieno stalo su mergaitėmis valgė. Joms padėdavo pačių 
mergaičių išrinkta (vėl savivaldybė) mokinė vyresnioji ir pasavaičiui ski- 
riamos (2—4) tvarkdarės, kurios skambindavo (tik keltis paskambindavusi 
tarnaitė), stalą rengdavo, valgius paduodavo ir atimdavo, tvarkos žiūrė- 
davo, net išeinamąsias vietas kontroliuodavo. 

Rytmetyje atsikėlusios mokinės turėdavusios iki pusės praustis šaltu 
vandeniu (Trakuose dažnai nubėgdavusios į ežerą, kur buvusios joms spe- 
cialios maudyklės), vėdinti ir tvarkyti lovas, nusivalyti ir susilopyti ar 
susiadyti drabužius, tvarkingai susišukuoti ir manikiūrą padaryti (juodų 
panagių įtaka sielai). Dažnai Marija pati ateidavusi patikrinti ir versdavusi 
mokines pakartoti tai, kas blogai ar visai nepadaryta. Pasislėpti ir išsisukti 
nebuvę galima, todėl pačios mokinės lenktyniaudamos tvarkos žiūrėdavu- 
sios. 

Atsikėlusios visos bendrai suklaupusios kalbėdavo poterius (Tėve mūsų, 
Sveika Marija, Viešpaties Angelas).  Maldas vesdavo viena tvarkdarė 
“ (Trakuose, rodosi, jau pati M. Pečkauskaitė). 

Valgydavusios (pusryčiams ir priešpiečiams kava su bandele; pietums 
iš trijų valgių, vakarienei kas nors šilta ir arbata) bendroje valgykloje su 
M. Pečkauskaite ir J. Kairiūkštyte. Mokytojos valgydavusios tuos pačius 
valgius, tik rytmetyje prie pyragaičių gaudavusios sviesto, o priešpiečiams 
dar kokį kepsnį (mokinėms tatai, žinoma, nepatikdavo). Bet Marija dažnai 
savo dalį kuriai mergaitei atiduodavusi. Per pietus pati Marija motiniškai 
kiekvienai mokinei įpildavusi sriubos, ar įdėdavusi kepsnio (graži tradi- 
cija!), o dežuruojančios išnešiodavusios sėdinčioms aplink stalą. Valgant 
Marija paskatindavusi auklėtines mąstyti apie tuos žmones, kurie valgo- 
muosius dalykus yra pagaminę (duona, cukrus, druska. ..), kartais ką pa- 
pasakodavusi. Prieš valgį ir po valgio visos balsu kalbėdavusios maldą. 

Po pietų poromis išrikiuotas mergaites M. Pečkauskaitė ar J. Kairiūkš- 
tytė vesdavo pasivaikščioti miesto sode ar kur už miesto „pašešupiais, čia 
jos galėdavo grynu oru pakvėpuoti, pasigrožėti gamtos vaizdais, o kartais 
ir pažaisti, Ė į 

Sugrįžusios iš pasivaikščiojimo, visos susėsdavusios prie bendro stalo 
(į miegamuosius buvo draudžiama dieną įeiti) ir tylėdamos rengdavo pa- 
mokas. Marija ir čia sėdėdavo drauge arba gretimais savo kambaryje, iš 
kurio pro atviras duris girdėdavo, kas mergaičių kambaryje buvo daro- 
ma. Pasitaikiusią triukšmadarę izoliuodavo mokytis atskirame kamba- 
ryje. Tad šitos trys popietinės valandos visados būdavusios intensyvaus 
darbo valandos. Vėliau, kai bendrabutyje mokinių padaugėjo, ištikimesnės 

mokinės buvusios nukeltos į antrą aukštą (bendrabutis buvo dviejų aukštų 
mediniuose namuose) pamokų rengti, kur priežiūra bebuvusi silpnesnė, bet 
čia mergaitės ir pačios vienos drausmę palaikydavusios. 

Įdomi būdavusi ta viena poilsio valanda po vakarienės. Rudenį ir pa- 
vasarį tuo laiku mokinės pasivaikščiodavo, palakstydavo, pažaisdavo mo- 
kyklos sodelyje (Trakuose į paežerį nubėgdavo), o žiemą būdavę įvairūs 
žaidimai, pramoniai, šokiai, kartais net kokie improvizuoti vaidinimai. M. 
Pečkauskaitė ar J. Kairiūkštytė paskambindavo, o mokinės šokdavo tuos 
šokius, kurių buvo mokiusios per šokių pamokas; eidavo ratelius, dainuo- 
davo. M. Pečkauskaitė joms pasiūlydavo tikrai įdomių, net auklėjamųjų 
ar lavinamųjų žaidimų: paslėpto daikto ieškojimas pagal muzikos garsumą, 
patarlių, homonimų spėjimas, literatūrinės kortos... Tikrai lavinamos ir 
auklėjamos reikšmės turėjęs patarlių (ar šiaip posakių) žaidimas. Paima, 
sakysim, patarlę: Verkia duona tinginio valgoma. Keturios dalyvaujančios 
žaidime pasako spėjančiai bent sakinį, o kartais net visą istoriją, kur kar- 
totųsi žodis verkia, paskui — duona, tinginio, valgoma. Jeigu neatspėja, 
pralošia fantą. Panašiai spėdavusios homonimus. Čia kiekviena dalyvau- 
janti žaidime apibūdina spėjamąjį dviprasmini žodį ar daiktą pirma vienos 
prasmės, paskui kitos, o kartais ir sumišai (tada kiek sunkiau). Jeigu, 
pavyzdžiui, spėjamasis homonimas yra žiedas, tai viena sako: „Man tas 
daiktas nepatinka, kad su skyle, bet patinka, kad kvepia“, o kita: „„Man 
tas daiktas patinka, kad skamba, o nepatinka, kad vysta“... Kiti tokie 
spėjamieji homonimai buvę trimitas, žiburys, kartis, rožė, mėnuo... Kar- 
tais būdavę ir labai juokingų, įdomių apibūdinimų ar sugalvotų fantastingų 
istorijų. Tokiais, tur būt, pačios sugalvotais žaidimais M. Pečkauskaitė, 
matyti, mokė savo mokines įsisąmoninti kai kurias stilistines kalbos ypa- 
tybes, lavino greitą orijentaciją ir žadino kūrybinę vaizduotę (čia auklė- 
jimas eina į talką mokymui). 

Dar charakteringesnis ir reikšmingesnis literatūrinis žaidimas (lite- 
ratūrinės kortos). Marija jau iš savo praktikos žinojo, kaip jauni žmonės 
mėgsta kortas. Tad ji sumanė šitą aplinkybę panaudoti mokymui ir auk- 
lėjimui. Sudaromos rašytojų ir jų veikalų kortelės: 


I. IŠ III. IV. 
Š. Ragana Š. Ragana Š. Ragana Š. Ragana 
Viktutė Vincas Stonis Dėl tėvynės Anuomet 
Vincas Stonis Dėl tėvynės Anuomet Viktutė 
Dėl tėvynės Anuomet Viktutė Vincas Stonis 
Anuomet Viktutė Vincas Stonis Dėl tėvynės 
Žemaitė Žemaitė Žemaitė Žemaitė 
Rudens vakaras Marti Petras Kurmelis „Sutkai 
Marti Petras Kurmelis Sutkai Rudens vakaras 
Petras Kurmelis Sutkai Rudens vakaras Marti 
Sutkai Rudens vakaras Marti Petras Kurmelis 


Po tokias keturias korteles su perstatinėtais veikalais galėdavo pa- 
rašyti kiekvienam žinomesniam rašytojui (Maironis, Baranauskas, Vaičai- 
tis, Lazdynų Pelėda, Jonas Biliūnas...). Korteles po lygiai išdalina ke- 
lioms žaidėjoms. Pirmoji iš dalytojos kairės pradeda šaukimą. Ji visų 

pirma ieško to autoriaus, kurio kortelių daugiausia turi. Jeigu ji įspėja, 
pas kurią draugę yra ieškomoji kortelė, tai ta turi ją atiduoti. O jei 
neįspėja, tai pradeda spėti pašauktoji. Antrai spėti lengviau, nes ji jau 
žino, kurio autoriaus pirmoji spėjėja daugiau kortelių turi. Kai kuri 
surenka visas vieno autoriaus korteles, tai tas autorius jau yra jos išloštas. 
Per tą žaidimą M. Pečkauskaitė tikrai du kiškiu sugaudavo: mokinės turėjo 
įdomų žaidimą ir tuo pačiu jau susipažindavo su lietuvių rašytojais ir jų 
veikalais. Tikrai produktingos pramogos. 

Todėl šitas vakarinio poilsio laikas buvęs mergaičių ypačiai mėgia- 
mas. Čia kiekviena mergaitė galėjo savaip pasireikšti, savo iniciatyvą pa- 
rodyti. Užtikusi kur ramesnę mokinę tuo laiku besėdinčią ar kurią mė- 
gėją su knyga rankoje, pati M. Pečkauskaitė tuoj pavarydavusi žaisti, 
judėti, 

Šitaip įdomiai ir įvairiai praleidusios tą poilsio laiką ir dar valandą 
rimtai tylėdamos pasimokinusios, mergaitės vėl drauge su auklėtoja kalbė- 
davo maldas, paskum vėl, kaip ir rytmetyje, prausdavosi iki pusės, plau- 
davo kojas, valydavo dantis ir eidavo gulti. Atgulusios tuoj turėdavo 
užgesinti šviesą ir migti (kalbėtis buvo draudžiama). „Kas vakarą ji (Ma- 
rija) mėgdavo pereiti per mergaičių miegamuosius, savo rankomis jas ap- 
klostydavo, žiūrėdavo, ar nėra mergaitėms šalta, patikrindavo, ar gerai už- 
darinėti langai.“ 

Šeštadienio vakarais, regis, po vakarienės mergaitės pamokų nebe- 
rengdavo, tuo laiku M. Pečkauskaitė tikrindavusi mokinių švarumą ir 
tvarkingumą (rankas, kojas, nešiojamuosius ir gulimuosius skalbinius. . .). 
Ypač idomus būdavęs galvų tikrinimas. Mergaitės su savo šukomis iš eilės 
eidavusios pas vedėją ar jos padėjėją, kurios pačios šukuodavusios jų 
galvas. Marija ypač švelniai šukuodavusi, todėl mergaitės lenktyniau- 
damos jos „dvasingų rankų“ viena kitai net pavydėdavusios. 

Be to, kas šeštadienį visos bendrabučio mokinės turėdavo su M. Peč- 
kauskaite rimtą auklėjamąjį pasikalbėjimą. Čia jos aptardavusios tuos 
mokinių elgesio trūkumus, kurie daugiau lietė bendrabuti ir bendrabu- 
tietes (ir kurių auklėtoja nespėdavo ar nenorėdavo per auklėjimo pamo- 
kas nagrinėti). Tam reikalui Marija turėdavusi per savaitę savo knyge- 
lėje prisirašiusi galybę pastabų (garderobos, savo daiktų, lovos ir kambarių 
tvarkymas, klasių vėdinimas, rašymas ant sienų, kojų, dantų, nagų ir nosies 
valymas, prausimasis, popiergalių ir valgių liekanų mėtymas, šokinėjimas 
per langus, mokyklos turto gadinimas, sveikinimasis, kalbėjimasis su tar- 
naite, dažnas verkimas, poteriai, bėgiojimas į bažnyčią, laiškai gimnazis- 
tams, lankytojos iš miesto, saldainių pirkinėjimas, išvietės, vėlavimas i 
pamokas, tvarkdarių pareigos ir daug kitų), kurias mokamai iškeldavo ir 
bendrai vertindavo. Nors tais šeštadienių vakarais M. Pečkauskaitė ir bū- 
davusi kiek griežtesnė, negu per auklėjamuosius pasikalbėjimus, bet ir čia 
mokėjusi mokines išjudinti, kad pačios suprastų pasikartojančias blogybes 
ir ieškotų priemonių joms pašalinti. 

Norėdama pačias mokines įtraukti į auklėjimosi darbą, M. Pečkauskaitė 
pačioje pradžioje buvo užsimojusi įvesti net savivaldybiškus mokinių teis- 


' P. Misiukevičienė apie bendrabutį Trakuose. 

mus. Jos archyve esu radęs 1909 metų lapkričio 13 dienos teismo proto- 
kolą, kur teisiamos 3 mokinės už kalbėjimąsi per pamokas, o viena — 
už netvarkingumą. Vienai už kalbėjimąsi teismas skyrė bausmę, kad su ja 
ištisą dieną nė viena draugė nesikalbėtų, antrai — visą savaitę sėdėti ir 
mokytis skyrium prie stalelio, ne su kitomis mergaitėmis, o trečią, kaip 
labai jauną ir nuoširdžiai apgailestavusią savo pasielgimą — nuo bausmės 
atleido. Ketvirtai teismas paskyrė visą savaitę be eilės dežuruoti ir tvarkos 
žiūrėti. Teismą, regis, turėjo sudaryti kiekvienos klasės (ir prieklasio) 
mokinių išrinktos viršininkės (1909 m. lapkričio 6 d. protokolas), tik jų 
nutarimai dar turėję būti M. Pečkauskaitės patvirtinti. Ar tuose teismo 
posėdžiuose dalyvaudavo ir visos mokyklos pačių mokinių rinkta vyresnioji 
(1909 m. spalių 9 d. protokolas), to aš negalėjau patikrinti. Jos svarbiausias 
uždavinys buvo prižiūrėti, kad susirinkimų (o gal ir teismo) nutarimai 
būtų mokinių vykdomi. 

Tokia platesnio masto mokinių savivaldybė, rodos, ir pasibaigė tais 
keliais bandymais. Tur būt, mokinės dar nebuvo tokiam atsakingam darbui 
reikiamai pribrendusios, o gal atsirado trukdymų ir iš šalies. Vėliau bene 
tik klasių viršininkės ar dežuruojančios mokinės turėdavo Marijai refe- 
ruoti visus pasitaikančius elgesio ar tvarkos trūkumus (Šiaipjau skundų 
mažai tebūdavę). Gal su jomis šeštadieniais kiek pasikalbėdavo, jei reikė- 
davo kurią mokinę nubausti. Kaip M. Pečkauskaitė žiūrėjo į bausmes, 
ryškiai pavaizduoja vienas įdomus atsitikimas. Kartą mokinė per pamokas 
įlindo į mokytojų kambarį ir, suradusi savo tą dieną rašyto vokiečių kal- 
bos rašomojo darbo sąsiuvinį, griebėsi tą darbą taisyti, pasižiūrėdama į 
kitų mokinių sąsiuvinius. Tuo tarpu tyliai atsidarė durys, ir įėjo M. 
Pečkauskaitė. Mokinė mirtinai persigando, o auklėtoja su ašaromis ėmė 
kalbėti: „Tai aš kalta, atsiprašau, aš per mažai jus auklėju...“ Tada mo- 
kinė sukliko tikros atgailos verksmu, maldaudama pasigailėjimo, pasiža- 
dėdama niekados taip nebedaryti. Tą pasižadėjimą tikrai ištesėjusi. Nie- 
kas kitas (nei mokytojai, nei mokiniai) apie tą įvyki nesužinojo. Tai 
labai stiprus auklėjamojo veikimo momentas. Tokios minutės tikrai šven- 
tos ir auklėtojui, ir auklėtiniui, bet, tur būt, retos.! 

Tiesa, buvusios jos mokinės, atsakydamos į mano ankietos klausimus, 
nurodė vieną faktą, kad kartą už vagystę buvusi mokinė pašalinta iš pro- 
gimnazijos, ir Marija tada sakiusi, kad vagių esą nebegalima pataisyti. Bet 
aš vis dėlto manau, kad tai jos pedagogikoje reta išimtis, nes ji stambesnių 
bausmių beveik visai nevartodavo. Jai nerūpėjo mokines bausti, bet norėjo 
jas taisyti. Vienas įspėjamas žvilgsnis ar pamokomas žodis jau buvo pa- 
kankamai stipri bausmė. O jeigu kurią Marija pasikviesdavo pasikalbėti į 
savo kabinetą, tai, sako, galėjai iš gėdos sudegti. Pakliuvusi į p. J. Kai- 
riūkštytės rankas, mokinė tik maldaudavusi, kad vedėjai nepraneštų, verčiau 
prisiimti ir didžiausią bausmę. 


* Kada tik man ateina į galvą šitas Pečkauskaitės žygis, aš vis skaudžiai prisi- 
menu vieną Pedagogų Tarybos posėdį iš savo mokyklinės praktikos. Keli IV. kl. 
mokiniai, įėję į neužrakintą mokytojų kambarį, surado savo žurnalą ir pasirašė sau 
kelis geresnius pažymius. Už tą nusikaltimą jie visi buvo be pasigailėjimo paša- 
linti iš mokyklos. Ar jiems padėjo tas pašalinimas? — Vargu. Greičiau juos dar 
blogesnius padarė. Tai mūsų auklėjimo pažanga! 

Šventadieniais M. Pečkauskaitė organizuotai vesdavusi mokines i baž- 
nyčią; čia progimnazistės drauge su rusų gimnazijų mokinėmis giedoda- 
vusios chore. Bet šiaipjau dažnai į bažnyčią lakstyti (davatkauti) Marija 
nenorėdavusi leisti. 

Kad šventomis dienomis mokinės, būdamos laisvesnės (ir varpelis re- 
čiau tebuvęs girdimas), netinginiautų ar neišdykautų, M. Pečkauskaitė 
suorganizavusi jas į draugijėles. Jaunesniųjų (I ir II kl.) mokinių kuo- 
pelė vadinosi „Rūtų vainikėlis“ (kaip ir vėliau Židikuose), o vyresniųjų 
(III ir IV kl.) — „Milda“ (ar „Kova“). Tų draugijėlių susirinkimuose 
Marija visados dalyvaudavo: mokydavo mokines skaityti referatus (Apie 
tėvynės meilę, Apie savęs pažinimą, Apie valios lavinimą. ..), diskutuoti 
įvairiais klausimais, vesti susirinkimus, rašyti protokolus... Be to, čia 
buvę aiškinami nesuprantami žodžiai, skaitomi mokinių kūrinėliai, dekla- 
muojamos eilės, dainuojama, net žaidžiama. Kartais į tuos susirinkimė- 
lius bene būdavę perkeliami ir M. Pečkauskaitės auklėjamieji pasikalbė- 
jimai, gerų darbų apyskaitos. Kai kurios mano talkininkės pirmąją drau- 
gijėlę tiesiog vadina gerų darbų, o antrąją — barbarizmų kuopele. Mat, 
draugijos nariai, be bendrojo auklėjimosi, dar turėję ir lietuvių kalbos 
gryninimo tikslą. Buvusios paskelbusios griežtą kovą barbarizmams, nus- 
tačiusios net piniginę bausmę už barbarizmų vartojimą: „viena kapeika 
už 3 barbarizmus, ir stropiai viena kitą sekdavusios. Surinktieji pinigai 
buvę skiriami naudingiems tikslams. Be to, draugijėlės rinkdavusios tau- 
tosaką ir ją skaitydavusios savo susirinkimuose. Čia Marija papasakodavusi 
mokinėms, kaip kitų tautų (vokiečių, šveicarų...) moksleiviai laisvai gali 
organizuotis ir viešai veikti, tuo būdu skiepydama į jaunų mergaičių širdis 
tautos nepriklausomybės idėją, drauge žadindama jose tautinį atsakingu- 
mą ir mokydama kritiškai vertinti lietuvių santykius su rusais. Tų drau- 
gijėlių šventėms M. Pečkauskaitė net chorą iš pačių mokinių sudarydavusi. 

Dar platesnės ir tautiškesnės reikšmės turėjusi greta šitų draugijėlių, 
o gal ir jų vietoje 1911 m. įsikūrusi Marijampolės ateitininkų kuopa. Čia, 
regis, progimnazistės susidurdavo prie bendro idėjinio darbo su rusų gim- 
nazijų mokiniais lietuviais (berniukais ir mergaitėmis). Ateitininkai daž- 
nai darydavę slaptus susirinkimus (pas vargonininką, pas kun. Gustaitį), 
didesnes iškylas (P. Kriaučiūnas visados dalyvaudavęs ir daug gyvumo 
įnešdavęs), net šventes. M. Pečkauskaitė leisdavusi ir bendrabutietėms 
dalyvauti (kartais ir vienoms ilgiau pasilikti), bet jos įtaka ir čia siekusi. 
Dažnai pati ateidavusi į susirinkimus ir skaitydavusi paskaitas, o kartais 
jos rašytas paskaitas patys mokiniai paskaitydavę. Čia vėl pirmoje vietoje 
jai rūpėjo auklėjimo reikalas. 

Toliau, su kitų mokyklų mokiniais ir šiaip su visuomene M. Pečkaus- 
kaitės bendrabutietės susitikdavo per metinius progimnazijos vakarėlius ir 
gegužines (Trakuose jų būdavę dažniau) pavasarį. Per tuos vakarėlius mo- 
kinės vaidindavo Marijos parašytus ar išverstus veikalėlius (Nepasisekė 
Marytei', Barbės edukacija, Godus daktaras, Ponia ir ponas, Maži fanfo- 
ronai*; pati M. Pečkauskaitė juos ir režisuodavo. Be to, dainuodavęs cho- 
ras; mergaitės deklamuodavusios patriotiškus eilėraščius; paskum būdavę 


* Vilnius, 1906. 
* Kai kurie jų 1920 m. išleisti rinkinėly „Vaikų žaislui“. 

tautiški žaidimai, šokiai ir panašios pramogos. Per gegužines mokinės 
gaudavusios po gražiai sutaisytą saldainių ar kitų skanumynų ryšulėlį. 
Kasmet būdavęs iškilmingas baigusių mokinių išleistuvių ir mokslo metų 
baigimo aktas, kur dalyvaudavę žymesnieji visuomenės atstovai. Kartą net 
vyskupas išdalinęs geriausioms ir pavyzdingiausioms mokinėms mokyk- 
los skiriamas dovanas (daugiausia knygas). Gabesnės mokinės čia vėl tu- 
rėjusios progos pasirodyti su dainomis, deklamacijomis, net vaidinimėliais. 

Tuose pasilinksminimuose dalyvaudavę ir kitų mokyklų mokiniai lie- 
tuviai; kartais vienai kitai buvę leidžiama pasikviesti savo pažįstamų, gi- 
minių („pusbrolių“). Kitų gimnazijų (ypač vyrų) mokiniai taip pat mielai 
kviesdavę progimnazijos mokines į savo vakarus, bet Marija ne visas (tik 
į rusų mergaičių gimnaziją kartais ir visos su auklėtoja nueidavusios) ir 
ne visados leisdavusi: kartais tekdavę burtus traukti, o kartais pati parink- 
davusi gabesnes ir rimtesnes mokines. Bet ir tai šokiams tik labai retai 
leisdavusi pusvalandį pasilikti. Jei mergaitės turėdavo reikalą mieste, tai 
Marija pasiprašiusias išleisdavo apribotam laikui ir tik po dvi. Net mieste 
gyvenančias mergaites M. Pečkauskaitė dažnai aplankydavusi ir žiūrėda- 
vusi, kad tinkamai visur elgtųsi, nevaikščiotų vienos į kiną ar kokius pasi- 
linksminimus. Tuo būdu susidaryti nepageidaujamų pažinčių ir prieiti iki 
flirto progimnazijos mokinės, rodos, dar beveik visai negalėdavusios. Tik 
Trakuose, kai karas jau buvo visą mokyklos gyvenimą išstūmęs iš norma- 
lių vėžių, ir mergaitės buvusios stipriau atakuojamos iš visur čia prisirin- 
kusių moksleivių ir šiaipjau ponų, besimokydamos prie ežero alėjoje ant 
suoliukų, kartais sulaukdavusios laiškelių, kviečiančių susipažinti. Vakare 
tie dūsautojai, plaukiodami laiveliais ežere, skambindavo graudžias sere- 
nadas ir pykdavo ant laumės Raganos (Šatrijos), saugojančios užburtas 
karalaites, o tos vėl, iššokusios iš lovos, rymodavo prie lango ir svajodavo, 
kol išgirsdavo auklėtojos žingsnius. Bet ir čia budri ir rūpestinga M. Peč- 
ass g globa mokėdavusi apsaugoti mergaites nuo jaunatvės pavojų 
ir audrų. 


Tad, rodos, jau ir bus visas M. Pečkauskaitės auklėjamojo veikimo 
plotas bendrabutyje ir dar už jo ribų. Bendrabutis buvo jai tas bandomasis 
laukas, tas medelynas, kur ji augino, auklėjo, kultūrino bręstančias jaunų 
savo auklėtinių, būsimų Lietuvos inteligenčių, asmenybes, čia jai buvo pir- 
moji visuomenė, kurioje pati auklėtoja ir mokinės galėjo praktikoje tai- 
kinti per auklėjamuosius pasikalbėjimus išnagrinėtas ir pasisavintas idėjas 
ir pasiryžimus. Nuo paprasčiausių tvarkos, švaros, higienos, sveikatos ir 
kitų vitalinių reikalų pradėjus, M. Pečkauskaitė randa čia apsčiai progų 
visoms žmogiškojo auklėjimo sritims. Ir elgesio bei gyvenimo estetika, ir 
daugiašakis individualinis savitvardas, ir daugiareikšmis visuomeninis 
altruistinis atsakingumas, ir tautinis, ir religinis auklėjimas jaukios ben- 
drabučio atmosferos šildomi skleidė čia pirmuosius savo žiedus jaunų lie- 
tuvaičių širdyse. Kruopščiai puoselėdama bręstančias asmenybes, M. Peč- 
kauskaitė ruošė savo mokines plačiam kultūriniam, tautiniam gyvenimui. 
Ne tuščiavidurės (lenkiško, bajoriško tipo) lėles, neišpuikusias, sentimen- 
talias, vėjagaudes (miesčioniškas) paneles auklėjo, bet būdingas ir aukin- 
gas, plačių pažiūrų ir giliai mylinčios širdies tikrai kultūringas Lie- 

tuvos inteligentes, būsimąsias žmonas ir motinas, vyrų talkininkes, o gal 
net ir konkurentes visose atgimusios mūsų tautos gyvenimo ir veikimo sri- 
tyse. Viena gal tik galima jos auklėjimui prikišti: per mažai dėmesio te- 
kreipė į praktiškuosius ir kasdieninio gyvenimo reikalus. Ji rengė labiau 
mokslininkes, kultūrininkes; net mergaičių rankdarbius menkai tevertinusi, 
gailėjusi jiems laiko. 

Lietuvos visuomenė, mokinių tėvai ir pačios mokinės bendrabutį labai 
vertino. Tai aišku ir iš to, kad kai kurios mokinės (Blažonytė, Žilinskai- 
tė...), jau baigusios mokyklą ir įstojusios į rusų (mergaičių) gimnaziją, 
mielai pasilikdavo gyventi Pečkauskaitės bendrabutyje, nors rusų gimna- 
zijos bendrabutyje drausmė buvusi daug lengvesnė. Dorovinis ir net moks- 
linis bendrabutiečių pranašumas buvęs ryškiai pastebimas. Išėjus, sako, 
Foersterio dvasia apnykdavusi. 

1912 m. „Žiburio“ draugijos susirinkimas „Vienybėje“ įdėjo šiuos įver- 
tinimo ir dėkingumo žodžius: 

„Susirinkimas išreiškė karštą padėką progimnazijos globėjams, ypač 
jos vedėjai p. Marijai Pečkauskaitei, kuri savo triūsu tiek daug padarė 
naudos: ji kelia ir jautrina jos dvasią.“ 

Viena kita mokinė, gal tada dar nespėjusi reikiamai įvertinti M. Peč- 
kauskaitės nepermaldaujamo griežtumo, gal ieškojusi platesnės elgesio ir 
santykių laisvės, ir dabar dar kritikuoja jos auklėjimo sistemą, lygindama 
tą mergaičių auklėjimą su Putino Vasario auklėjimu: 

„Ji mus gerai mokė, gražiai auklėjo, sekė kiekvieną mūsų žingsnį, kad 
nesukluptumėm, bet pakilti, išauginti mumyse sparnų ji nesugebėjo, nes 
mes nejautėme jos širdies. Kas kaltas! Aš linkus manyti, kad auklėjimo 
sistema buvo nevykus: visur tik sausa forma ir forma“. 

O daugumas vis dėlto pastebi jos auklėjime ir gilų turinį, ir didžią 
dvasią: 

„Ji vaikščiojo mūsų tarpe kaip saulės spindulėlis, kiekvienai suteikda- 
ma savo vidujinės šilimos, šviesos ir visada džiaugsmo. Visi ją labai my- 
lėjom ir branginom. "Tik dabar, gyvenimą pažinus, aš įvertinu, kokį turtą 
turėjome jos asmenyje.“ 

„Bendrabučių buvome patenkintos, nes jautėmės tvarkingai ir planin- 
gai gyvenančios, o taip pat laisvos ir čia pat turinčios savo gerąją mamy- 
tę — p. Mariją, kuri visas išbučiuodavo į veidą, jei tekdavo ilgesniam laikui 
atsisveikinti ir taip pat pasisveikindavo.“ 

„Gyvenimas bendrabutyje, bendrai imant, buvo jaukus; buvo jaučia- 
masi kaip namie. Tai buvo rami užuovėja nuo karo audros pabėgusioms, 
nuo tėvų atskirtoms mergaitėms.“ 

Šitaip rašo mokinės apie bendrabutį Marijampolėj, Trakuose, kur tikrai 
sunku buvo ir žmonišką jaukumą sudaryti (nebuvo vietos), ir auklėtojai 
kantrybės užtekti (karas veikė nervus). Tačiau ir pačiame karo ir okupa- 
cijos sūkuryje Marija Židikuose griebėsi vėl auklėjimo ir mokymo su ta 
pačia motiniška meile, kantrybe ir ištverme: 

„Mūsų geroji panelė mokytoja tokia nuoširdi, meili, visad besišyp- 
santi; ji kiekvieną nuglosto ir švelniai perspėja. Ji mums lyg angelas, lyg 
antroji mylima motutė.“! 


*' Iš vienos židiškės mokinės atsiminimų. 

Tad iš viso M. Pečkauskaitės per aštrų griežtumą ar atsiaurumą, tur- 
būt, tepajusdavo tik tos auklėtinės, kurios namie buvo labai išlepintos ir 
išpaikintos. Įdomu — pataikauti Marija nemokėjo ir nenorėjo. Kai jos 
nesiduodavo lenkiamos, tai laužte lauždavo. O kur būdavo tikras skurdas 
ir vargas, kur aplankydavo nelaimės, ligos, mirtis, ten ji, kaip jau matėme, 
pirmoji ateidavo su tokia karšta motiniškos meilės jėga, su tokiu rūpestin- 
gumu apgaubdavo nelaimingąją, kad ji ir ligi šiol tą meilę gyvai tebejaučia. 

Daugelis mokinių ir progimnaziją baigusios ilgai dar palaikė artimus 
santykius su M. Pečkauskaite, kai kurios net iki pat paskutinių dienų su- 
sirašinėjo su ja laiškais ir kiekviena proga reiškė jai savo prielankumą, 
pagarbą ir meilę. Taip stipriai buvo jas paveikusi tauri auklėtojos asme- 
nybė, toks galingai patrauklus buvo jos pavyzdys, taip gražiai derinosi jos 
žodžiai su darbais ir gyvenimu, kad ne viena net paaugusi ir jau savaran- 
kiškai gyvendama tebebrangino jos globą, patarimus ir pamokymus. 


III. KERSCHENSTEINERIŠKA M. PEČKAUSKAITĖS 
PEDAGOGINĖS ASMENYBĖS CHARAKTERISTIKA 


Dabar, peržvelgę M. Pečkauskaitės pedagoginės sielos evoliuciją ir jos 
pedagoginę praktiką Marijampolėje, drąsiai galime tvirtinti ją buvus pe- 
dagogę iš Dievo malonės ir visų pirma praktikę, o ne teoretikę, nes ir jos 
pedagoginiai raštai (Jaunuomenės auklėjimo vertimas, Rimties valandėlė, 
Motina auklėtoja, net Vincas Stonis...) yra kaip tik pedagoginei prakti- 
kai parašyti. Baigiant straipsnį, įdomu būtų kiek giliau panagrinėti pe- 
dagoginę M. Pečkauskaitės asmenybę. Prof. J. Kerschensteineris savo kny- 
goje „Die Schule des Erziehers und das Problem der Lehrerbildung“ nu- 
statė, kad tikro auklėtojo asmenybė yra būtinai visuomeninės (socialinės) 
prigimties (pagal Edv. Sprangerio „,Lebensformen“). „Visuomeninio tipo 
asmenybės pamatinis veikimo motyvas yra ne pažinimas, ne kūryba, ne pa- 
sitūrėjimas transcendentiniu pradu, bet tyra meilė gyvam žmogui su jo 
solidarumo jausmu, su jo nusiteikimu padėti artimui ir mielai už jį auko- 
tis.“ Kas nemoka žmonių mylėti, tas visai netinka į auklėtojus. Ypač 
ryškus visuomeninis tipas buvo didysis našlaičių bičiulis Pestalozzi. „Kad 
mano širdis prisirišusi prie vaikų, kad jų laimė — mano laimė, jų džiaugs- 
mai — mano džiaugsmai, tatai jie turėtų nuo ankstybo ryto iki vakaro 
kiekvieną akimirksnį iš mano veido, iš mano lūpų išskaityti.“! 

Dunin Borkowski pastebi: „,Savimaršiškoje meilėje pasiekia savo zeni- 
tą ne tik pedagoginio darbo gyvybingumas, bet taip pat mokslinės pedago- 
gikos teorijos vieningumas ir auklėjimo išminties metodas. Ta pedagogikos 
teorija, kuri į savo turinio branduolį neįpina meilės filosofijos ir meilės psi- 
chologijos, niekuomet nesuras tikrojo kelio į sėkmingą auklėjimo prakti- 
ką.“ Tikrai stipria žmonių meile pasižymėjo ir Foersteris (praeceptor ge- 
neris humani), ir M. Pečkauskaitė, didžiausia mūsų pedagogė. Juk visas 
M. Pečkauskaitės gyvenimas nuo Užvenčio (jauna dvaro panelė) iki Ma- 
rijampolės (įtakinga mergaičių bendrabučio vedėja), nuo Marijampolės iki 
Židikų (visų gerbiama Lietuvos rašytoja) yra gražiausiais artimo meilės 


* Pestalozzi, Simtl. Schriften, 9 t., 3 ss. 

darbais išpintas. Ne teoretinės studijos Šveicarijoje (metodikų ji mažai 
tepažino) padarė tokią sėkmingą ir vaisingą jos pedagoginę praktiką Ma- 
rijampolėje, bet jos pačios motiniškai mylinti širdis. 

Jeigu ieškosime M. Pečkauskaitės asmenybėje kitų E. Sprangerio tipų 
bruožų, tai šalia visuomeninio rasime dar gana stiprų religinį (į senatvę 
gal net vyraujantį) ir dar (ypač jaunystėje) estetinį (kūrybinį) nusitei- 
kimą, bet nei vienas, nei antras visiškai neprašoksta pamatinio jos sielos 
charakterio bruožo. Religingumas tik labiau pagilino, įprasmino jos vi- 
suomeniškumą (artimo meilę) ir vėliau skatino auklėjamąjį veikimą nu- 
kelti net į visą tautą, o stiprus estetinės kūrybos talentas (kurį laiką net 
sąmoningai slopinamas visuomeninio, tautinio veikimo sąskaiton) greičiau 
padėjo rasti reikiamų auklėjimo formų. Nei pavojingų nukrypimų į sausą 
teoriją, nei auklėjimui kenksmingų valdingumo (nepalenkiamo griežtumo 
į tą kategoriją negalime skirti) bruožų jos pedagoginės sielos konstrukci- 
joje daug nerasime. 

Prof. Kerschensteineris, norėdamas pedagogą išskirti iš visų kitų vi- 
suomeninio gyvenimo lyčių (gydytojas, dvasininkas, gailest. sesuo, visuo- 
menės organizatorius, suaugusiųjų švietėjas. ..), duoda šiokį jaunuomenės 
auklėtojo apibrėžimą: „Auklėtojas yra tokia dvasinėje tam tikros visuo- 
menės tarnyboje budinti pamatinio visuomeninio tipo gyvenimo lytis, kuri 
iš grynos meilės bręstančiam jaunam žmogui, kaip savaimingam būsimam 
amžinų vertybių turėtojui (Werttrūger), sugeba auklėjamai veikti jo sielos 
galių formavimąsi pagal specifini auklėjamojo paimlumą ir šitą nusiteikimą 
praktikuodamas randa sau didžiausią pasitenkinimą.“ 

Drauge su prof. Kerschensteineriu analizuodami šitą platų apibrėžimą, 
panagrinėkime ir M. Pečkauskaitės pedagoginę asmenybę. Pirmasis tikro 
auklėtojo bruožas, Kerschensteinerio nuomone, tas visus kitus palinkimus 
pranešąs grynas nusiteikimas auklėjamai veikti individualinio žmogaus 
brendimą. Ir M. Pečkauskaitei šitas nusiteikimas ryškus, ji mylėjo vaikus, 
ji pati ieškojo jų per visą gyvenimą (Užventis — Židikai) ir kur suradusi 
(pav., angelaičiai Židikuose) juos mokė, grynino, auklėjo. Tikras džiaugs- 
mingas prieraišumas, pestalozziška vaikų meilė („Kartais žmogui taip įdo- 
mu pabūti truputį vaiku,“ Pestalozzi) kyla, tur būt, iš tam tikro auklėtojo 
sielos vaikiškumo, iš auklėtojo ir vaiko dvasinio giminingumo (juk abiejų 
sielos turi tą patį dievišką pradą). Nors M. Pečkauskaitė iš paviršiaus at- 
rodė šalta, išdidi, nors mokiniai jos dažnai bijojo, bet iš tikrųjų ji labai 
giliai suprato jaunuomenės palinkimus, interesus, pageidavimus, mokėjo 
atsižvelgti į savaimingą jaunų žmonių gyvenimo, veikimo ir galvojimo 
būdą. Todėl ir jos auklėjimo pamokos nebuvo atgrasūs įsakymai, o bičiu-- 
liški, mielai prisavinami patarimai. Tikrai graži, prasminga, meilės pilna 
visa jos pedagoginė praktika Marijampolėje (pav., mokinės užklupimas 
betaisant savo rašomąjį darbą. . +). Jos visiškai nenustelbė nei /į senatvę 
didėjęs reflektingumas, nei sunkių pergyvenimų (karo baisenybės) našta, 
nei pasitenkinimas, kyląs iš pedagoginio pažinimo! O tokia meilė daug 
kuo skiriasi nuo asmeniškos meilės (kokios Marijampolės mokinės patir- 
davo tik nelaimės ar ligos ištiktos). Auklėtoją ir auklėtinį labiau suartina 

tai, kad abu jaučiasi nariai tos pačios vertybių visuomenės (tauta, bažny- 
čia, žmonija), kuriai gyvena ir dirba. Ypač tautinis ir religinis auklėjimo 
motyvas stiprus M. Pečkauskaitės pedagoginėje praktikoje. O kadangi 
mes už savo mcilę taip pat laukiame meilės, tai ji net neturi būti vyriau- 
sias mūsų pedagoginio veikimo motyvas, kad apsaugotume auklėjimą nuo 
egoistiškos savimylos pavojų. Svarbiausias pedagoginio veikimo motyvas 
turi būti vien auklėtinio ir drauge su juo visuomenės vertybių ugdymas. 
Tas motyvas (auklėtinio sielos galių ugdymas, tautinės, altruistinės, reli- 
ginės idėjos...) ir yra stipriausias M. Pečkauskaitės pedagoginėje prak- 
tikoje. 
Vienas auklėjamasis nusiteikimas dar nepadaro tikro auklėtojo prak- 
tiko. Tad antras įgimtas auklėtojo asmenybės bruožas bus pats sugebėji- 
mas auklėjamai veikti bręstantį žmogų norima kryptimi. Visų pirma čia 
auklėtojas turi gerai pažinti savo auklėtinį, turi mokėti įsiskverbti į kito 
žmogaus asmenybę, apčiuopti ją atskirose žmogaus reiškimosi kryptyse 
(kalboj, veikime, veido išraiškoje), turi sugebėti įsijausti į auklėtinio 
sielą. Apie M. Pečkauskaitę jos auklėtinės sako, kad ji tiesiog kiaurai 
permatydavusi žmogų, niekaip nebuvę galima nuo jos savo ydų ir dorybių 
paslėpti. 

Prie šito įgimto pedagoginio jautrumo dar būtinai reikalingas suge- 
bėjimas kiekvienam reikalui pritaikyti auklėjamąjį veikimą pagal aukštes- 
nius tikslus. Čia būtinai reikalingas apdairus pedagoginis taktas, kuris 
nurodo, kokį auklėjimą ir kokias auklėjimo priemones taikyti įsijautimo 
būdu teisingai pažintai asmenybei. Taktingumo M. Pečkauskaitei netrūksta. 
Jei kai kurios jos auklėtinės ir mini Marijos rūstumą, vieną kitą neatsargų 
aštresnį žodį, tai tas dar nereiškia, kad šitos priemonės jau parodo jos pe- 
dagoginio takto stoką. Gal kai kurioms mažiau išprususioms auklėtinėms 
tuo momentu tokios stipresnės priemonės buvo kaip tik vaisingiausios. 

Trečiuoju charakteringu tikro auklėtojo bruožu J. Kerschensteineris 
laiko tą savaimingą linkimą su auklėjamuoju veikimu krypti kaip tik į au- 
ganti žmogų, į pumpure tebesančią asmenybę. Tikras psichologinis jaut- 
rumas padeda auklėtojui įsijausti į kiekvieną individualinę žmogaus būklę 
ir intuityviškai nuvokti tą asmenybės idealą, kurio užuomazga yra jau auk- 
lėtinio prigimtyje. Čia auklėtojas turi turėti labai subtilų sugebėjimą 
atsargiai stebėti, sekti palengvėle bundančios, bręstančios asmenybės sro- 
vėjimą. Sitą sugebėjimą Kerschensteineris vadina retai sutinkamu asmeny- 
bės diagnostiko talentu. Norėdamas teisingai ir tiksliai nustatyti auklėti- 
nio asmenybės diagnozą, auklėtojas turi būti labai budrus ir prietaiklus, 
kad galėtų su vienodu objektyvumu vertinti kiekvieną auklėtinį ir su ta 
pačia rūpestinga meile apglobti net visai priešingų vertybių asmenybes. 

Jeigu labiau išdykusios, mėgstančios puoštis, iš turtingesnių šeimų, 
namie kalbėjusios lenkiškai Marijampolės progimnazijos auklėtinės ir gavo 
pajusti griežtesnę M. Pečkauskaitės ranką, nekaip vargingesnės, bet kuk- 
lios ir darbščios lietuviško kaimo dukros, tai tas dar nerodo nepakanka- 
mo auklėtojos objektyvumo. Juk kaip tik stipresnių auklėjimo priemonių 
reikėjo, kad apsaugotų, atitiestų jau labiau nuo tikro asmenybės idealo nu- 
krypusias mokines. Kur vienoms pakako numatomosios, kitoms jau reikėjo 
ir baudžiamos drausmės. Kad per lietuvių kalbos pamokas ji vienas moki- 

nes sąmoningai pastūmėjo į savarankišką kūrybą, o kitas nuo poezijos at- 
grasė, tai čia gal ir turėsime  Kerschensteinerio pažymėtąjį asmenybės 
diagnostikos talentą. 

Ketvirtas dar labai svarbus auklėtojo prigimties bruožas tai nusista- 
tymas veikti auklėtinio brendimą tikslingai (paskiriamai). Pagrindinis 
kiekvieno auklėjimo uždavinys yra įskiepyti auklėtiniui kiek galima vie- 
ningesnį nusistatymą ir išugdyti tvirtą charakterį. Kad tai būtų galima 
padaryti, pats auklėtojas turi būti charakterio žmogus, nes tik iš tikros, 
užsigrūdinusios asmenybės, iš rinktinės valios tegalime laukti pastovios 
vieningos auklėjamosios įtakos. 

Šitą savumą, galingai pasireiškusį, randame ir M. Pečkauskaitės peda- 
goginėje asmenybėje. Ir valios stiprumas (niekados nepalinko į šalį bet 
kuris jos nusistatymas), ir sprendimų pajėgumas, ir nuostabus nuotaikų 
valdymas (jų palenkimas aukštesnėms vertybėms ar idėjoms) sudarė tuos 
mokinių pagarbiai respektuojamus auklėtojos bruožus, tą aukštą, nepa- 
siekiamą kalną. Visų pirma mokydama mergaites savitvardo, ji pati buvo 
Marijampolėje tikrai karžygiško valdymosi, nusigalėjimo pavyzdys. Mer- 
gaitės ją matė visados vienodai ramią, tylią, susikaupusią, susirūpinusią 
auklėjimu, nors pačiai dažnai tekdavo nemalonių, liūdnų, net tragingų va- 
landų pergyventi (ypač stipriai veikė paskutinio brolio mirtis). Bet M. 
Pečkauskaitės auklėjamoji charakterio jėga buvo ir pasiliko tik meilės 
jėga, dorovinės vertybės, protinio ir moralinio pranašumo jėga, be pavo- 
jingo linkimo į viešpatnumą, į išviršinę prievartą. Be to, griežtas neper- 
maldaujamas tiesumas, visiškas žodžių ir darbų sutikimas tikrai didelę 
įtaką darė auklėtinėms. Nė vienas kitas mokytojas tokio autoriteto Mari- 
jarapolėje neturėjo. Net jos aukštas ūgis, tamsios prasmingos akys, plaukų 
šukuosena (sklastas per vidurį), kuklus, paprastas be jokių papuošalų, bet 
skoningas apdaras, ramus vienodas laikymasis tai ištisas mokymo ir auk- 
lėjimo pasaulis susižavėjusioms jaunoms mergaitėms. 

Tad matome, kad Kerschensteinerio auklėtojo asmenybės analizei ran- 
dame apsčiai medžiagos ir iš M. Pečkauskaitės pedagoginės praktikos. 
Joje pastebėjome ir nuolatinį dvasinių vertybių pamėgimą, ir gyvą atjau- 
timą artimo fizinių ir moralinių vargų, ir ryškų nusiteikimą auklėjamai 
veikti jauną, bręstantį žmogų, ir sugebėjimą įsijausti (dvasingos rankos, 
motiniškumas) į vaiko sielą, gražų pedagoginį taktą ir objektyvumą, pažy- 
mėtinus tvirto charakterio (valdymasis) bruožus, didelį mokinėms auto- 
ritetą. 

Jeigu kiek mažiau joje užtiksime H. H6ffdingo charakterizuoto didžio- 
jo humoro nuotaikos, tos giedrios gyvastingos gyvenimožiūros (jaunystėje 
ir tat buvo), to giedro optimistiško tikėjimo šviesia žmonijos ateitimi, tai 
jo vietoje rasime gilų religingumą, kuris išaugino jos prasmingą artimo 
meilę, herojiško aukingumo ir kruopštaus pareigingumo moralę, kuri ly- 
dėjo M. Pečkauskaitę į visus auklėjimo žygius, padėjo nugalėti pasitaikan- 
čias kliūtis ir formavo jos įgimtus ir įgytus pedagoginius gabumus. 

Kaip giliai M. Pečkauskaitė mokėjo vertinti auklėtojo pašaukimą nuo 
pat jaunų dienų, parodo kad ir šitos jos dienorašty 1894 metais užrašytos 
mintys: 

„Nauczycielstwo to kaplafistwo, bez powotania prawdziwego przystę- 
powač do niego nie wolno. Trzeba umitowač glęboko ten zaw6d, tržeba 
mu pošwiecič wiele, bardzo wiele. Mžoda nauczycielka, džiewecžko, musi 
byč baczną na siebie w každej chwili, bo ona ma uczyč nie tylko sžowem, 
ale przyktadem wlasnym wažnych prawd žycia, ktėrych ksiąžka nie na- 
uczy. Zawėd to piekny, podniosly i wielki! Potėž rękę na sercu i zapy- 
taj co ono odpowie, zajrzyj w nie glęboko, czy žnajdžiesž tam tyle mitošci 
i zaparcia, ile do tego stanu potrzeba.“ 

Tos gilios pedagoginės meilės rado ji savyje gausią atsargą ir dėl to, 
atitikusi tikrąjį savo pašaukimą, net per tokį trumpą kelerių metų laiką 
paspėjo surinkti tikrai gražių, susidomėjimo vertų savo auklėjimo vaisių. 

Turiningos M. Pečkauskaitės pedagoginės asmenybės charakteristiką 
užbaigsiu šiuo Bauerio apibrėžimu: „Vyras, kurio išlavintas protas ir iš- 
auklėta valia sugeba nugalėti savo kūno nuotaikas ir gresiančius senatvės 
vienašališkumus, kuris kaip tikrai subrendęs visa savo asmenybe semiasi 
krikščionybės mokslo ir per jį savo skaidriu žvilgsniu stebi pasaulį ir gy- 
venimą; kurį tam tikras išvidinis nusiteikimas verste verčia perduoti ki- 
tiems, o ypač augančiajai kartai tai, ką yra pats išmokęs ir patyręs, kad 
galėtų ir ją vesti į visišką subrendimą; kurio asmens pranašumą betarpiš- 
kai jaučia auklėjamieji, bet niekados tas pranašumas jiems netampa sle- 
giančia našta, o veikia kaip skaidrinanti, baudžianti, kelianti ir žadinanti 
jėga; kurio šventa meilė jaunimui jungiasi su ypatingu mokėjimu prie jo 
prisitaikyti ir kiekvieną individualizuotu būdu vesti į Dievo jam paskir- 
tą tikslą — tas yra tikras au klėtojas. 2 

Tie žodžiai gražiai tinka ir mūsų didžiajai auklėtojai. 


5 G. Bauer, Erzieherberuf, Enzyklopūdie des gesamten Erziehungs-und Un- 
terrichtswesens. š P 

Iš ko kilus Vaičaičių pavardė — nežinia ir atspėti nelengva. Ją už- 
tiksi daug kur Lietuvoje — ir panemunėse ir Žemaitijoj. Net bažnytkai- 
mis — Vaičaičiai, Sintautų parapijoj Vaičaičių lizdas XIX. šimtmety buvo 
Rūgių kaime. Iš čia paplito Santakų, Žėglių, Bridžių kaimuose. Rūgiuo- 
se, Žėgliuose, Bridžiuose jau išnyko, nors ten buvo gausios šeimos. Teliko 
Santakuos Vaičaičių šeima. Ir čia vos Vaičaičių pavardė užsilieka, 

Santakų Vaičaičiai poeto Prano tėviškėje — ateiviai: jų senelis atkly- 
do iš Rūgių kaimo. Rūgių kaimo laukai menkesnės rūšies, todėl žentu 
eiti į Santakus nebuvo pažeminimas; juo labiau, kad ir ūkių dydis ir kaimo 
išvaizdą atitiko. Rūgių sodybos, Novos įkrantėse, apaugusios medžiais ir 
Santakų sodybos abipus Pentos skendi medynuose. Santakų kaimo laukų 
koks trečdalis buvo užžėlęs krūmais, medeliais, taip, kad, prie kaimo gy- 
„ venant, dirbamos žemės buvo neperdaug. Ir gyventojų būta, kaip senukai 
pasakoja, nedaug. 18 šimtmetyje tebuvo tik du, ūkininku, 19 šimtmetyje 
padaugėjo lig 13, bet šio šimtmečio pradžioje beliko tik 6 namai. Iš tų 4 
namai susigiminiavę su Vaičaičiais. Dabar jau vėl ima smulkėti ir daugėti. 

Poeto senelis, Kazimieras, atėjo iš Rūgių į Santakus žentu į Duobų na- 
mą ir visą savo amžių pragyveno prie kaimo (rėžiuose). Lengvesnė kaipo 
karališkųjų baudžiavos našta, kitų besiskirstančių kaimų į vienkiemius ir 
Paprūsės pavyzdys, paskatino Santakų gyventojus keltis i vienkiemius. 
Bene 1872 m. Santakai sukruto skirstytis. Imantieji geresnės žemės skly- 
pus turėjo varžytinėmis pridėti menkesnių dalių ūkininkams. Vaičaičių 
ariamos žemės dalis skaitėsi prastesnė, bet, kad daug jai teko Pentos lan- 
kų, turėjo kaimui primokėti 400 rublių. Tais laikais didelė suma. Kaimo 
sodybos nėjo į dalybas, nes kiekvienam gailėjo gražių medžių, kiekvienas 
turėjo nemenką vaisinių medžių sodelį, be to buvo jau supratę kitų klaidą. 
Sodybos liko rėžiuose. 

Vaičaičiai iš sodybų nesiskubino keltis, nors laukas ir buvo atidalytas 
nuo kaimo, nes jų sodybos susisiekė galu su paimtuoju sklypu. 

Juozo tėvas, Kazys, mirdamas (1871 m.) paliko ūkį Juozui, paskyrė, kad 
Juozas išmokėtų dalis dviem ištekėjusiom savo seserim pinigais. Ir kai tik 
tėvas mirė, sesers užgulė dalių ieškoti. Naujas šeimininkas atsidūrė bėdoje. 
Tiesa, Juozas vesdamas Marijona Urbaitytę (poeto motiną) nelauktai gavo 
iš Marijonos brolio — kunigo 200 rublių (tais laikais nepaprasta dalis). 
Bet, kad nuo seniau išteklių nebuvo, toji suma ūkininkavimo pradžioje, į 


* Redakcija, norėdama pagausinti žinias apie Praną Vaičaitį, kreipėsi į poeto 
brolį Juozą, šiandien Griškabūdy klebonaujantį, prašydama patiekti visuomenei 
daugiau informacijų, Patenkindamas tą prašymą, Kun. Vaičaitis perleido mūsų 
žurnalui čia dedamą žinių pluoštą, už kurį tariame nuoširdų dėkui. Red. 

vienkiemius skirstantis, greit išdulkėjo. Juo labiau, kad Vaičaičių na- 
muos iš senų laikų nebuvo įprasta atsargos kapitalų dėtis. Be to, ir papro- 
čiai kliudė. Sakysim — Kazys, atėjęs į Santakus, iš savo tėviškės gavo 
bičių kelmą dovanų su sąlyga, kad to kelmo ir, iš to kelmo atsiradusių, ki- 
tų avilių medus eitų pusiau. Santakuos su bitėmis sekėsi; greit prasigy- 
veno lig 10 avilių. Sutartims ištikimi, nužiūrėję vasaros laisvesnį tarpelį, 
santakiniai parsikviesdavo Rūgių Vaičaičius dalyboms. Tada kuopinėda- 
vo, į liepines medų pildavo, bet jo daugiau patekdavo į katilą prie „prūsi- 
nės“, ir šiąja virintine vaišindavosi kelias dienas. Retai „kuopinėjimo“ 
šventė baigdavosi trečią dieną. Panaši šventė kitokia proga būdavo suruo- 
šiama ir Rūgiuose. 

Juozas 1873 m., pats suaugęs, veda suaugusią kaimynų merginą — Ur- 
baitytę Marijoną, augusią prie patėvio Jono Vaiciekausko. Marijona, tu- 
rėjo gražų balsą ir, visą jaunystės laiką bažnyčioje giesmininkavusi, tikė- 
josi piršlių iš garsesnių vietų. Ilgai savojo neatitikusi, ryžosi kaimynys- 
tėje apsigyventi. Marijonos motinos senelė buvusi evangelikė ir tik miru- 
si katalike. Galimas daiktas, kad ir kilmė buvo maišyta su vokiečiais, nes 
dar Marijona prisimindavo vieną motinos artimą giminę su vokiška ar su- 
vokietinta pavarde — Kriūgas; dalis giminių buvo Prūsijoj. Bet, kad ti- 
kėjimas skyrė, pažintis su tėvų mirtimi pasibaigė. 

Kaip Juozas, išvaizda — lietuvio tikras tipas, buvo lėtas, pakantrus 
darbe ir nelaimėse, taip Marijona buvo juodų akių ir plaukų, karšto būdo, 
greit nerimaujanti, iš viso vieko dirbanti. Namų sunkenybės, vaikų išsi- 
sklaidymas greit Marijonos sveikatą pakirto ir prie lovos prikalė. Negalė- 
dama stengdavosi, eidavo — nesulaukus 50 metų paliego ir po keletos metų 
pasekė į kapus savo apgailaujamą sūnų Praną. 

Juozas buvo linksmo būdo, turėjo gerą atmintį. Mėgdavo daug kal- 
bėti, atsimindavo senų prietykių, juos su pagražintomis smulkmenomis at- 
pasakodavo, iškrėsdavo juokų. Girdėtus bažnyčioje pamokslus pakartoda- 
vo po kelerių metų. Jam esant kompanijoj, nebūdavo nuobodu. 

Mokyti žmonės tada — retenybė. Juozas nė skaityti, nė rašyti nemo- 
kėjo, bet mokslo stoką visą amžių jautė ir stengėsi nepalikti vaikų be- 
moksliais. Marijona, irgi gyvo, linksmo būdo, mokėjo skaityti tiek, kiek 
giesmininkei reikalinga. Sugebėjo ji kaimynystę palaikyti, rūpestingu 
darbštumu namo išteklių dauginti. Mažo mokslo Marijona dar labiau už 
savo vyrą suprato mokslo naudą. Dar prie motinos ir patėvio būdama Ma- 
rijona sukurstė savo brolius nusimažinti dalių, kad jauniausias brolis (iš 
patėvio) galėtų mokslus eiti. Tasai vėliau atsidėkodamas, jai tekant, su- 
teikė dalios 200 rublių. 

Keleri metai prabėgo, kol Juozai persikilnojo trobesius iš sodybų į 
paimtąjį 43 margų sklypą. Sklypas buvo menkesnės žemės, nuotakumų iš- 
vėngiuotas, bet vienas iš gražesniųjų. Iš dviejų pusių siaučia upeliai su 
aukštokais krantais, visu sklypo šonu tęsiasi medžiais apžėlusios sodybos. 
Gyveno, tartum, pamiškėje. Naujojoj vietoj pirm trobų prisisodino me- 
džių ir užvedė sodelį, kuriame vyšnių skyrius — didžiausias. Vyšnių so- 
delis buvo tikroje prasmėje „vyšnių sodelis“. Po keletos metų kuklios, 
prastutės trobelės su zanavykiškąja klėtele paskendo medelių pavėsyje. 

Tas medelių pamėgimas pasiliko ir vaikuose. Nusižiūrėję į tėvus, vai- 
kai kas pavasaris parsinešdavo visokių medelių, iš kur pakliuvo, ir kišdavo 
į žemę apie trobas. 

Poetas savo medelių daigyną atskirą turėjo ir jų sodinimą eilėmis 
apdainavo. 

Vaičaičių kaimynai daugumoj buvo giminės. Tarpusavio santykiai 1a— 
bai kaimyniški. Bylų dėl kapčių, dėl javų, pievų išganymų nežinojo. Ki- 
lus bet kokiam nesusipratimui, išspręsdavo taikiu būdu ir kaimyniškos 
magaryčios baigdavo ginčą. 

Didesnis nesusipratimas išėjo su seserimis, kurios sumanė nubausti 
brolį, reikalaudamos staiga išmokėti dalis. Mat, joms nepatiko, kad bro- 
lis veda kaimynų merginą, jų nuožiūra neturtingą. Reikalavimas sunkus, 
šimtinės tada nesimėtė. Bet nauji giminės, naujos jėgos, pradedančiųjų 
gyventi pakilęs ūpas — išvedė iš bėdų. Nuo tada Juozo ir jo seserų namai 
nutolo, atšalo. Mums vaikams beaugantiems tetos (tėvo sesers) mažai pa- 
žįstamos. Motinos giminės — tikri giminės ir tėvams ir vaikams. 

Santakų kaime gyvenimas patriarchališkas, ramus. Visi patenkinti 
padėtimi ir kaimynais, nors Santakų duona iš baudžiavos laikų buvo nu- 
šaukta dirsėta. 

Juozui jaunystėje teko paragauti baudžiavos. Senyvą tėvą reik va- 
duoti, todėl bepriaugąs Juozas dažniausiai išsirengdavo i baudžiavos dar- 
bus. Baudžiava sintautiškių nebuvo sunki, kaip kad kitų dvarų, nes visos 
apylinkės kaimai skaitėsi karališkais. Vis dėlto po 8 dienas vasaros dar- 
bų tekdavo nudirbti ir be to dar viena — kita diena prisidėdavo nepapras- 
tų darbų, vadinamų „gvoltų“, kaip medžių vežimas, prūdų valymas, pyli- 
Tmaijes 

Kartą Juozas su kaimynu piovė dvare vasarojų. Buvo skirta vienam ir 
antram po atžingsniuotą margą nupiauti. Įsakyta piauti su lankeliu prie 
dalgiakočio.  Prižiūrėtojui pasišalinus, abudu piovėjai išsitraukė lanke- 
lius ir užsikišo už diržo; su lankeliu sunkiau piauti. Iš netyčių prižiūrė- 
tojas atskrido ir sučiupo kaimyną. Juozas spėjo nepastebėtas įsikišti lan- 
kelį ir tuo tarpu liko teisus. Bet nutolus prižiūrėtojui, vėl ėmė pagunda 
piauti be lankelio. Baigtas darbas, taisosi abudu vežimą ir brauks namo. 


Kur buvęs — nebuvęs prižiūrėtojas pagakt, čiupo pasilenkusiam Juozui 
prie vežimo už plaukų ir kančius būtų sušveitęs už lankelį. Mitrus vyras, 
plaukai drūti — visu smarkumu šokęs, partrenkė su plaukų pluoštu sau- 


joje poną ir leidosi į laukus. Kaimynas pasiskubino į dvaro raštinę, užžy- 
mėjo savo ir Juozo dirbtą dieną. Pasisekė nuo bausmės ištrūkti. 

Naujas Vaičaičių kiemas, naujai perstatyti trobesiai, suskleidęs so- 
delis, medynas ir dar be to vaikų balsai — darė patenkintos šeimos pilną 
vaizdą, tėvams davė daug noro gyventi ir prasigyventi. Ištiko dveji bado 
metai, ir tie prabėgo nejučiomis. Kartą Juozas pastebėjo nepažįstamą se- 
nutę, bebraidžiojančią po pievą. Buvo Juozas beeinąs išbarti ir išvyti iš 
žolės. Priėjęs pamatė, kad ji traukė smilgų - dirsių viršūnes ir sėklas dė- 
josi į krepšelį maistui. Susigėdęs šeimininkas, nieko nesakęs grižo namo, 
nes savoji šeimininkė dar išteko miltų sau ir pavargėliams. 

Išsikėlus į viensėdiją, dingo plačios bendros ganyklos. Mažai naudingi 
plotai virto dirvomis. Naudos padaugėjo — ir darbo padvigubėjo. Vai- 

čaičiuos, kaip ir kaimynuos prireikė samdytų darbininkų. Tada eidavo 
tarnauti vedę. Berno žmona, vadinama berniene, atlikdavo antros tarnai- 
tės darbą ir abudu samdiniu imdavo bendrai atlyginimą. Vaikams buvo 
nevalia tokius bernu ar berniene pravardžiuoti: buvo dėdė, teta ir vienam 
ir antram reikėdavo, ko nors prašant, ranka bučiuoti. Užtat dėdė, teta bū- 
davo, tarsi tikri giminės: ir lauktuvių vaikams parnešdavo ir verkiančius til- 
dydavo ir nuo motinos rykštės gelbėdavo. Tikrai patriarchališka šeima. 
Ar ištikdavo dviem šeimom, viename name gyvenant, tiek vaidų, kaip kad 
šiandien tik žentui — marčiai į namus įžengus, nesiimu lyginti. Šeiminin- 
ko žodis taikiu būdu išspręsdavo ginčą, nes su namų nesantaika garsintis 
būdavo labai negražu. Todėl nejučiomis iškildavo, dar patyliau nuslūg- 
davo namų kivirčai. 

Tokia aplinkuma, tokie asmens buvo pirmieji Prano Vaičaičio auklė- 
tojai, kada dar būsiąs poetas suposi lopšelyje, pakabintame ant leinos kar- 
ties tarpubalkyje. „Lopšys“ — sūpynė ėjo paveldėjimo teisėmis jaunes 
niesiems broliams. Vyresnysis kraustydavosi į lentų lovelę, sarkastiškai 
pašiepdamas jaunesnįjį: dar jam lopšio bereik. Pranas gimė 1876 m. va- 
sario mėn. 10 d. 

Taip, Pranas neilgai suposi lopšyje, nes jam antrus metus baigus 
„lopšį“ užėmė Jonas. Visuomet jaunesnysis vaikas tėvų labiau paikinamas, 
o vyresniajam tenka sunkumai atlikti. Pranas, šeštų metų vaikas, vasarą 
jau gano gyvulius, vakarais mokomas poterių, o žiemomis vedamas moky- 
tis į Sintautus pas Piklerį, paliegusį, šlubą vokieti. Jis mokė vien lie- 
tuviškai skaityti, rašyti. Sintautuose buvo rusų mokykla, bet kadangi ten 
vien rusiškai mokoma, todėl tėvai leidžia Praną pirma lietuviškai pramokti. 
Piklerį rusų valdžią bandė bausti už vaikų mokymą, bet paliegėlio - pa- 
vargėlio pagailo ir pro pirštus žiūrėjo į Piklerio mokyklą. Po dviejų žie- 
mų pas Piklerį Pranas Sintautų mokykloje rusų raides badinėjo. 

Vaičaičių name pirmiena — mokinys; vakarais prie silpnos lemputės 
šviesos destlinėja jis raides ir nesuprantamus rusų žodžius. 

Pranas vaikas tylus, lėtas, nesilaikydavo kitų, priseidavo jo ieškoti 
valgyti, o jis sau atkaitoje lipindavo, drožinėdavo, pagalius  kalinėdavo. 
Mokyklą pradėjęs dar nekalbesnis pasidarė. Gavo daugiau laisvo laiko. Iš 
mokyklos grįžęs vaikas buvo visą pusdieni laisvas nuo darbo; su Jonu atsi- 
durdavo ir sodybose pagrybauti ir po medžius palaipioti. Įvairių lenkty- 
nių sugalvodavo, sakysim, kuris greičiau į medį įsliuogs. Kartą vienas 
paskubomis stvėrėsi už sausos šakos ir iš šešių metrų aukštumos išdribo. 
Pusgyvis parneštas namo, tik po valandos atsipeikėjo. | 

Belakstydami vaikai aptiko žydo kieme pikio. Pranas, kaip kad ir kiti 
vaikai, pasigriebė gabalą ir parsinešė namo. Čia prasidėjo figūrų lipdy- 
mas. Kokia smagi meniška pramoga! Užmatė motina. „Iš kur gavai?“ 
— buvo pirmas klausimas. Noroms nenoroms reik prisipažinti. „Nešk 
tuoj atgal!“ Ir nors vėlybas vakaras, teko motinos klausyti ir prižadėti, 
kad nė šapo svetimo nelytės. 

Mokslas Pranui nėjo sklandžiai, todėl jis jo visai netraukė. Mėgo vai- 
kas pasvajoti, savarankiškai drožinėti, arba sau vienas Pentos pakrantėse 
pagoglinėti. Kas mažojo tada galvą suko, koki planai vaidenosi — neži- 
nia. Pranukas ir tada nemėgo vaikų susibūrimo; niekam nesigirdavo, ką 

pradės, ką sakys. Jei kokį juoką iškrėsdavo — tai darydavo visiems iš 
netyčių. Dviejų, trijų tarpe Pranas dar mielai jausdavosi, kalbėdavo. Di- 
desnė vaikų krūva — ne jo jau kompanija. Ypač vengė mažesniųjų, kad ir 
savo brolio. Toki mažieji būdavo visuomet privilegijuoti, o Prano, matyt, 
būta iš mažens skaudinamųjų prieteliu. 

Mokyklos suole aiškiau pasireiškė Prano būdas; toks jis liks visą jo 
neilgą gyvenimą. Gimnazija jį nuslidino, bet jo mėgiamas vienumas, pa- 
linkimas pasvajoti, skaudinamųjų atjautimas, tokiems visos širdies pa- 
šventimas likosi be žymių pakeitimų. 

Kad Pranas būtų norėjęs toliau mokytis, negalima sakyti. Pradžios 
mokykla gana įgriso ir tą slogą vilko tik dėl to, kad tėvai įsakė. Ne veltui 
atostogas sugalvojo ir 2 savaiti slapstėsi rugiuose, kad mokyklos išvengtų. 
Projektas į gimnaziją leisti — vienų tėvų sumanytas. Pranas sužinojo apie 
gimnaziją tik tada, kada jam pranešta: važiuosime į Kaletninką ir į Suval- 
kų gimnaziją. Sintautuose nebuvo kam vaikas į gimnaziją parengti. Pra- 
džios mokyklos mokslas toli neprilygo prirengiamajai gimnazijos klasei. 
Be to Pranas visos pr. mokyklos ir nebuvo išėjęs. Tačiau šiąja bėda nei 
tėvai, nei juo labiau vaikas galvos nekvaršino. Kaletninke klebonavo kun. 
Vaiciekauskas, tikras dėdė. Jis paragindavo vaikus mokslinti; pas jį vie- 
šėdavo kunigai ir ponai iš Suvalkų... Taigi, dėdė ras būdą Pranuką įsta- 
tyti į Suvalkų gimnaziją. 

Tėvų valia — vaikams įsakymas. Ir Pranas be abejojimų važiuoja — 
reik. Parengta ilgas vežimas, prikrauta 4 dienoms pašaro, žmonėms maisto. 
Tėvai su Pranu važiuoja į Kaletninką. (Nuo Sintautų į 125 kilom.). 

Pranas pirmą kartą išvažiuoja iš savųjų tarpo. Pripratusiam vienam 
apie namus sukinėtis, buvo baugu pakliūti tarp svetimų. Bet tėvų noras 
jį ponu padaryti, mintis, kad atsikratys įkyrios ganiavos ir kitų panašių 
darbų — vertė Praną noriai važiuoti į gimnaziją. 

Tėvų planai suiro, dėdė nesutiko vežti vaiko į Suvalkus. Gabena tė- 
vas Praną į Marijampolę. Ir vėl kibelė. Gimnazijos raštinėje sužinojo, kad 
kandidatų į pirmą klasę yra jau 80, priims tik 30. Sekretorius nė nepatarė 
kvotimams statyti. Kas daryti? Grįžta tėvas vėl į Kaletninką tartis. Pa- 
galiau dėdės patarti važiuoja į Marijampolę. Čia pasamdomas gimnazis- 
tas, kad per keliolika dienų paruoštų Praną kvotimams. Be to tėvas at- 
vežė sekretoriui iš dėdės „laišką“. Po laiško Prano užregistravimas iš 
paskutiniųjų atslinko į pirmaeilius. 

Po keliolikos dienų Pranas apsiprato su vieta, su žmonėmis, šiek tiek 
pasirengė gimnaziniu metodu, todėl kvotimuose buvo drąsesnis ir vargais 
negalais pateko į pirmąją klasę. 

Tų metų rudenį (1887 m.) tėvas atvėžina Praną į Marijampolę, pasamdo 
prie kitų kambarį. Ir jau Pranas — gimnazistas. Tėvai patenkinti. 

Marijampolėje Pranui viskas kitaip. Ir čia jis šalinasi nuo draugų, 
vaikštinėja dažniausiai vienas. Tas Prano šalinimasis sukelia draugų pa- 
šaipą, pradeda vaikai iš jo tyčiotis, užgaulioti, juo labiau, kad ir mokslas 
visai nesisekė. Tai ne Sintautai, kur jo kiūtinėjančio niekas nekliudė. 

Kentęsis mėnesį, Pranas rašo tėvams, kad gelbėtų — mokytis nesiseka, 
nevalioja, vaikai jį skaudžia... Be to, savųjų pasiilgimas pribaigė jauną 

atsiskyrėlį, pirmą kartą į pasauli išvykusį. Tėvas pinigų pasigaminęs, mo- 
tina ragaišio prikepusi, važiuoja sūnaus raminti. 

Tėvui pasirodžius, Pranas atgyja, su nepaprastu atvirumu, širdingumu 
pasakojasi savo bėdas. Pirmą kartą Prano jauna širdis taip jautriai išsilie- 
ja prie savųjų. Vėliau tasai artumas bus dar žymesnis. 

Prisiėjo samdyti vyresniųjų klasių mokinį, kurs Pranui padėtų pri- 
ruošti pamokas, papildytų žinias, kurių jo galvoje trūko. Atvežtieji ra- 
gaišiai palenkė draugų prieteliškumą. Atlankymas, suraminimas nutildė 
išsiillgimo karštį. Žodžiu, Pranas keliais metais paūgėjo, parimtėjo, pa- 
drąsėjo, prilygo kitiems gimnazistams. Dar viena smulkmena pagreitino 
tėvą sūnų lankyti. Rudenį gauna tėvai laišką. Rašo kažkoks Marijampolės 
gimnazistas, kad Pranas trankosi, tinginiauja ir ko gero gali iš gimna- 
zijos išlėkti. Lyg perkūnas būtų trenkęs į Santakų ramų namelį. Nejau- 
gi visą laiką tylus, ramus vaikas išsyk imtų ir išdyktų? Bet raštas moky- 
to žmogaus. Pasirodė skundiko melagio būta. Pranui mokslas, tiesa, 
prastai ėjo: menkas parengimas, rusų kalba, kurios maža buvo ragavęs, 
šlubavo. Skundikas norėjo tėvus įgąsdinti ir patsai, jiems atvažiavus, siū- 
lėsi už pinigą Praną prižiūrėti, pamokyti. Tėvas pasamdė kitą mokinį, 
kurs, kaip Pranas sakė, ir neprašomas jam padėdavęs. 

Marijampolės gimnazija buvo rusų numatyta kaipo gera rusinimo po- 
zicija, todėl į mokinių galvas rusų dvasios diegė kiek tik galėjo. Mokyto- 
jai būdavo rinktiniai žmonės, kad Marijampolės gimnazijos vardą iškeltų 
(kaip Petropavlovski, Bieliajev, Savicki). Dviem gabesniam  mokiniam 
būdavo duodama po stipendiją į Maskvos universitetą. Jie manė palenk- 
sią prie Rusijos lietuvius ir nejučiomis užauginsią rusofilą. Rusai sker- 
sa akimi matė, kad Lietuvos inteligentija sirguliuoja lenkiška dvasia. Taip 
darė lenkų patyčioms. 

Nors Pranui mokslas nekaip sekėsi, bet pas geresnius mokytojus bu- 
vo įsigijęs gerą vardą: už rūpestingą darbą, tylų pavyzdingą elgesį. 

Gimnazijoj direktoriavo Ant. Gejevski. Jis nei lietuviškumo, nei ru- 
sofilų užgaidų nepaisė, brangino gimnazijos gerą vardą. Mokinių tarpe 
šnipinėjimo kas lietuviškai skaito, rašo, rodos, nebuvo. Lietuvių kalbos 
pamokos, kurios buvo legalizuotos rusų šriftu, pavestos vieninteliui tada 
gimnazijoj lietuviui mokytojui Staniškiui. Lietuviškasis klausimas jau- 
nose krūtinėse kerojo, brendo. Tereikėjo nežymaus paraginimo. 

Gejevski buvo pašalintas, kaipo rusų tikslams neatitinkąs. Prie jo įpė- 
dinio Masakovskio gimnazija pradėjo smukti, vaikų skaičius mažėti. Pa- 
čioje gimnazijoje įtaisyta cerkvė, protarpiais daromos pamaldos. Katali- 
kai nebuvo verčiami į cerkvę, bet perkrikštas mokytojų padėjėjas iš pasalų 
gundė, klausą turinčius, katalikus eiti į cerkvę; už giedojimą jis ir pinigi- 
nį atlyginimą išrūpinsiąs. Vis dėlto parsidavėlio nė vieno neatsirado. 
Pranas, kaipo bebalsis, tos bėdos nepatyrė. Bet pasidžiaugdavo jis visa 
širdimi, kai mokiniai valstybinėse dienose suvaryti į bažnyčią, verčiami 
rusų himną „Bože caria“ giedoti — kačių balsais nukniaukdavo. Mat pats 
choro vedėjas „pravoslavas į bažnyčią neidavo, ji pavaduodavo kviestas iš 
miesto, mokinių nepažįstąs — todėl vyresnieji išsižioję pastūksodavo, o 
mažesnieji nenusivokdami, kas darosi, savaip nukarkindavo. Himnas nesi- 

sekdavo bažnyčioje sugiedoti, bet jis liautasi giedoti tik revoliucijos 
1905 metais. 

Buvo užvestas bendrabutis, į jį prievarta skiriami mokiniai, valdiškai 
prižiūrima, ir rusų dvasioje auklėjama. Jame iškrypimo pradžią pasisėmė 
ir rusų prietelis Kapsukas (Vincas Mickevičius). 

Mokytojas Staniškis, kaip lietuvis, iškeltas į Lomžą. Jo suartėjimas 
su mokiniais - lietuviais rusams netiko. Bet „Staniškių dėdės“ (taip mes 
jį vadindavome) atsargios pastabos, mintys prigijo ir mokiniai jautėsi lie- 
tuviais, rengėsi būti veikėjais ir jau atostogų metu bandydavo įkaitinti tą- 
ja dvasia savo brolius, seseris. Gyvai ruseno dar nesenai iš Marijampolės 
išvytų lietuvių mokytojų Petro Kriaučiūno, Armino mintys. Jų mesta- 
sis lietuvybės grūdas prigijo, kerojo. Rusų uoslė jautė tai ir pradėjo šni- 
pinėti, pasikliaudama silpnavaliais mokiniais. Prisėjo nepasitikėti vienas 
kitu ir slapstytis, mažais rateliais bendraujant. Aukštesniųjų klasių moki- 
niai turėjo savo slaptus knygynus ir pristatytojus, o keturklasiai savus. 
Tokiu tarpininku, naudotoju lietuviškos knygos buvo ir Pranas. 

Jauno karštis pasireiškė dainose. Pranas pradeda jau 4—5 klasėje 
eiles statyti. Menka jų vertė — tai pirmi bandymai. Širdies skausmą iš- 
lieti, nematomam Teisėjui pasiskųsti. Pranui rodėsi gyvas reikalas, kaip 
kad valgyti. Pranas mėgo eiles; eiliuodavo sau vienas ar prie vieno - dvie- 
jų draugų, jam palankių. Deklamacijos pradžioj rusiškai skambėjo, per 
penktą klasę persiritus — lietuviškai. Tame amžiuje retą kurį jaunuolį 
nepagauna poetiškas ūpas. Vaikų tarpe vaikiška poezija. Daniliauskas 
Antanas iš Sintautų, vienklasis Prano draugas, Praną pamėgdžiodavo: 


Vaičaitis Pranz po s'enočkam raschaživajet 
I kilbūsoj po stienočkam postukivajet... 


Jei Pranas būdavo gerame ūpe, pasiųsdavo draugo adresu „durak“, bloges- 
niame atsitikime paboksuodavo. Daniliauskas didesnis, stipresnis, todėl 
Pranas dažniausiai nukentėdavo, o visiems būdavo juokų. 

Juo Pranas didesnis, juo darosi rimtesnis ir darbštesnis. Mokslo pa- 
žymiai vidutiniai. Pasitaiko ketvirčiuose po vieną — du dvejetuku, bet 
iš klasės į klasę persistumia be vargo, be pataisų. Matematika, lotynų 
kalba sunkiausiai ėjo. Daug skaito, užrašinėja nugirstus, išskaitytus, jam 
mažai žinomus žodžius. Popiergaliuose be lietuviškų randasi ir lenkiškų 
išsitarimų užrašai. Matyt, jau jo bandoma ir lenkiškų knygų skaitinėti. 

Iš užrašų pavyzdžiu imsiu vieną popiergalį: atyda — uvoga; nešvan- 
kus — nepristojny; iždas — skarbas; bailus — truslivy; darbštumas — 
trudoliubie; esybė — lico; Mikas pykęs pyko ir keikė savo bobą; Kocha 
jak pies dziada; z jednego drzewa i kržyž 1 lopata bywa. 

Septintosios klasės metinis mokslo įvertinimas: tikyba — 5, rusų k. 
— 3, lotynų — 3, graikų — 3, algebra — 3, trigonometrija — 3, fizika — 
3, istorija — 4, prancūzų — 4, lietuvių — 5, gimnastika — 4, elgesys — 5, 
klusnumas — 4, stropumas — 4. Kitų metų pažymiai maža kuo skyrėsi. 
Žemesnių klasių draugams Pranas prieinamas, padeda, pamoko neprašo- 
mas (sako kun. Krakaitis). 

Šeštoje klasėje būdamas, jis gauna lengvatų. Pedagogai leidžia jam 
būti mokinių prižiūrėtoju. Tad už kambarį, maistą mokėti nereik, be to 

pradeda apmokamai silpnesnius pamokyti. Ir 4—6 rubliai mėnesiui įkris- 
davo į kišenių. Duoti pamokas — gimnazistui garbė, ne vienam akstinas 
alaus bonką, midaus stiklelį paragauti, Pranas netokių draugas. Galvai 
skaudant nuo darbo, ar šiaip pavargęs, nubėgdavo jis už 3 kapeikas zelte- 
rio stiklą su uogų sunka išgerti. Dažnai ir man užteikdavo už tris kap. 
šnypščiančio stiklą. Labai retai priešpiečiais susigundydavo nusipirkti 
kapeikinę bandutę. Pranui šeštoj klasėj esant, tėvas atveža mane į Ma- 
rijampolę ir palieka jam parengti į pirmąją klasę. Todėl, kas ten drįs 
niekams pinigus mėtyti. Viena Prano silpnybė — įprotis rūkyti, jį pametė 
tik plaučiais susirgęs. 

Paskesniais gimnazijos metais dėl gaunamų pamokų likdavosi Ka- 
lėdoms, Velykoms Marijampolėje. Taip, smulkiems reikalams iš savęs už- 
sidirbdavo. 

Iš Prano 6—7 klasės laikotarpio priminsiu kan. Valaičio prisiminimų 
žodžius: „Pranas stebino mus savo rimtumu ir giliu religingumu. Pama- 
tę, kad Pranas per rarotus priėjo išpažinties įr mes eidavome ir stengdavo- 
mės neišdykauti, kad nesudrumstume jo rimtumo. Jis gaivino mumyse pa- 
triotizmą.  Parūpindamas lietuviškų raštų, taip atsargiai dalindavo, kad 
mes mokiniai vieni nuo kitų slėpdavomės, koncentruodamiesi vien. a. a. 
Prano asmenyje. Pranas imponavo mums svao gražiu elgesiu, savo kuk- 
lumu ir idealizmu.“ Jis toks pasiliko ir ligi mirties. 

Pavaikščioti išeidavo jis šalutinėmis gatvėmis; dažniausiai jo vaikš- 
čionė turėdavo kitą tikslą — nueiti pas draugą, jam ką pranešti, „kontra- 
bandą“ pakeisti... Beeidamas nesidairydavo, mažai ką matydavo, sau vie- 
nas mąstydavo. 

Velykoms Pranas buvo likęs Marijampolėje. Brolis Jonas, mane at- 
vėžinęs po švenčių, gatvėje sutiko Praną, pareinantį namo. Pranas praėjo 
pro brolį nepamatęs ir neprataręs jam nė žodžio. Sakėsi, nematęs. Taip 
dažnai Pranas eidavo susimąstęs, nieko gatvėje nepastebėdamas. Tai visai 
atitiko jo būdui. 

Kas Praną gąsdino eiti į kunigus, niekad niekam neprasitarė. Apie 
kunigus blogai nemanydavo, nekalbėdavo, pasišaipydavo iš kaikurių len- 
kuojančių, bet tik tiek. Niekad nepareiškė nė noro, nė nenoro i kunigų 
seminariją. Tėvams ar šiaip kam užsiminus apie seminariją, kukliai nu- 
tylėdavo, arba atidėdavo vėlesniam laikui, kai mokslus baigsiąs... Gimna- 
ziją baigęs, tarėsi jis su draugais apie universitetą. Saviesiems, seminari- 
jos šalininkams nei jis aiškiai pritardavo, nei griežtai gindavosi. 

Tylus, slaptas jo rengimasis į universitetą, ir nuduotas į kunigų se- 
minariją žygis privedė prie skaudaus konflikto su tėvu. Jei būtų Pranas 
pramatęs, kad jo planas suirs dėl nediskretiško draugų liežuvio, be abejo- 
jimo būtų ryžęsis pats tėvams pasiaiškinti. Ir būtų viskas baigęsis la- 
bai tyliai. 

„„ Galimas daiktas, kad Pranas nebuvo galutinai nusistatęs prieš semina- 
riją, tik atvykęs į Seinus, pamatęs keistus sieksninio storio mūrus, niūrias 
celes, prisiminęs legendarines pasakas apie „monachus“ ir neradęs nė vieno 
iš vienklasių draugų — pabūgo. Tada nulėmė nestoti, netikti ir tik vėliau 
namieje, geresnėse aplinkybėse tėvams pasiteisinti. 

Kaip ten bebūtų buvę — tėvai skaudžiai atjautė seminarijos įvykį, ne- 
mažiau atjautė ir Pranas. Būdamas jautrios širdies, ilgą laiką jis grau- 
žėsi, tėvus užgavęs nedėkingu slaptumu atsimokėdamas už jų paskutines 
dėl jo pastangas. 

Laikas — geriausias nesusipratimams vaistas. Prabėgo mėnesių po- 
ra. Tėvai apsiprato su suirusiomis svajonėmis, kad jų sūnus laimins juos 
ir visus žmones nuo altoriaus, bus Dievui pašvęstas, žmonėms naudingas. 
Stengėsi visi įsitikinti, kad ir valdininkas, jei išbus geras katalikas, nepar- 
siduos rusams, pravoslavijai — irgi gera. Juo labiau tėvai raminosi, kad 
nevienas Pranas tokis, kad Prano draugas, o Vaičaičių veik kaimynas, Da- 
niliauskų Antanas taip pat ruošiasi į universitetą. Tebus ir taip, jei tokia 
Dievo valia — tai šeimyninė rezoliucija, kuri pakirto visokiems nesusipra- 
timams šaknis. Visi visomis išgalėmis (1895 m.) rengia Praną į Peterbur- 
gaą. Pranas, norėdamas tėvams atsigerinti, giriasi, kad pradžiai pinigų iš 
savęs išteksiąs, toliau gal pasiseksią užsidirbti pamokomis. Taip buvo 
raminęs ir p. E. Volteris, su kuriuo netikėtai vasarą teko susipažinti ir kuris 
žadėjo Peterburge gelbėsiąs ir gelbėjo. — Rašyk, sūneli, jei reiks pinigų, 
sudarysiu ir atsiųsiu, — tai buvo pakartotini tėvo žodžiai. 

Didelės bėdos Pranui Peterburge nebuvo. Paguodą ir paramą rasdavo 
jaunas studentas p. E. Volterio namuose; greit jis apsiprato su visu studen- 
tišku darbu ir gyvenimu. 

Visur Pranas taupus, tylus, kuklus. Kada antraisiais metais jis gauna 
stipendiją, ir keli rubliai atlieka nuo pragyvenimo, siunčia protarpiais į 
Santakus po 20—30 rublių, kad serganti motina kreiptųsi į gydytojus ir 
pirktųsi vaistų. Gaili Prano širdis negali kitaip; dar gimnazijoj bebūda- 
mas, jis niekad neatsakydavo prašančiam pavargėliui, kad ko nedavęs, nors 
savo turtą kapeikomis teskaitė. Vargo žmogus ne tik buvo Prano ideali- 
zuojamas žodžiu, eilėmis, bet visa širdimi mylimas ir kiek išgalint šelpia- 
mas. Kad be to, vasarą atostogų parvažiavęs, studentas poteriaudavo, su 
visais eidavo į bažnyčią, rimtas būdavo per pamaldas — pilnai užsitrynė 
baugūs tėvų spėliojimai, kad Rusijoj gyvendamas, „maskoliu“ netaptų. 
Todėl Pranas ėjęs — nėjęs į seminariją, buvo tėvų mylimas ir kiek tesėjo, 
kiek išmanė tėvai rūpinosi jam padėti ir ligoje gelbėti. 

Studentaudamas Pranas tikra prasme ne sau gyvena. Jis komitete lie- 
tuviškam vakarui ruošti, jis susirašinėja su redakcijomis, gabenasi laikraš- 
čius, knygutes... Santakuos būdamas, pasakoja namiškiams apie rusų 
priespaudą, atsitikimus iš Kražių, prancūzų revoliucijų žiaurumus, Itali- 
jos bedievių kovas, Bažnyčių niekinimus... Su pasibaisėjimu jis piešdavo 
rusų, ypač studentų, ištižimą, viešą ištvirkimą gatvėje, valdininkų tar- 
pe... Šitaip pakrikęs gyvenimas prives prie bankroto. „Šitokiam jauni- 
mui išėjus i gyvenimą, tasai gyvenimas turi pakrikti“, — sakydavo. 

Matyt, sveikų pažiūrų ir dorovės vaikinas visa savo prigimtimi biau- 
rėjosi miesto puvėsiais. Religinis jo gyvenimo pagrindas atlaikė ji aukš- 
tumoj, toli nuo purvų. Bažnyčioje Pranas pasisemdavo jėgos. Pranaity- 
tės Julės žodžiais: „Vargu kurį šventadienį jis apleido Mišias. Jei ne šv. 
Kotrinos bažnyčioje, tai akademijos koplyčioje Praną būtinai galima buvo 
pamatyti gražiai besimeldžiantį“. Daug religinės įtakos jam davė akade- 
mijos prof. kun. Pranaitis (vėliau Taškento klebonas). Čia tvėrėsi tasai 

ratelis, kuriame plėtojosi, religingumu šildomas, lietuviškumas ir jis vis, 
kaip tas vargelis, „labiau bujojo“. Apgailestaudavo Pranas, kad nevieną 
ir lietuvį palaidumo sūkurys pagaudavo ir tas, sąžinę sugadinęs, tiesiu 
keliu nužygiuodavo į pravoslaviją, į surusėjimą. Vedė rusę, gavo riebią 
vietą... ir sudie savo tėveliams ir tėvynei! Tokius persimetėlius Pranas 
vadina burliokais, niekšais. 

Pranas tokių kilpų — pagundų nebijojo: jis buvo pasirinkęs gyvenimo 
drauge lietuvaitę, bebaigiančią čia pat Peterburge gimnaziją. Tiesa, toj 
mergaičių gimnazijoj lenkiška dvasia viešpatavo, bet mergaitė, savo brolio 
patrioto palaikoma, buvo karšta lietuvė. Nepaisant lenkų mokytojų grū- 
mojimų, ji klasėje protestuodavo, jei kada ten akiplėša mokytojas drįsda- 
vo Lietuvos vardą žeminti. Temų rasdavosi dažnai, ar tai Radvilų gimi- 
nę, ar Vytauto politiką kliudant, ar Sienkevičiaus apysakų lietuviškuosius 
tipus nagrinėjant. Prano pasirinkimas buvo labai tinkamas. Tai pora 
liepsnuojančių lietuvių.  Pasimatymai būdavo reti, pasikalbėjimai rimti 
apie Lietuvos ateitį, kas kaip parengti, padaryti, ir tuo tėvynei patarnauti. 

Tada benebus subrendęs projektas, kad Pranas, išėjęs juridinį fakulte- 
tą, važiuos į Belgiją komercijos aukštosios mokyklos baigti; grįžęs jis 
sukurs Lietuvos mieste savo lizdą ir nė dėkui - nė išgraušk rusų valdinin- 
kui. Čia tėvynėje jis tarnaus savo žmonėms, kels jų susipratimą ir reikia- 
miems darbams pasidarys pinigų. Jei žydams netrūksta pinigų, kodėl tu- 
rėtų trūkti lietuviui, jei jis imsis prekybos tinkamai pasirengęs? Be to 
Pranas jautė savo netinkamumą advokatauti. Ginčių vesti, įtikinėti žo- 
džių smarkumu — ne jo būdui. Teisėju būti čia tėvynėje lietuviui, nesi- 
lenkiant, nesilaižant rusų valdininkams, vilties nebuvo. Verstis komercija 
tyliam, bet nuoširdžiam jo būdui, rodėsi, tiko kuogeriausiai. Daug gera 
prigalvota, prisvajota. 

Drėgnas Peterburgo žiemos oras pagavo Praną ir po plaučių uždegi- 
mo paliko džiovos diegą. Esant išteklių, išbandžius visas gydymo priemo- 
nes, gal būt buvę ir galima jo džiova užslopinti. Bet per neapsižiūrėjimą, 
visų nepaprastų pastangų gydytis išsyk  nepritaikius, džiova įsigalėjo. 
Po keturių mėnesių jau buvo per vėlu ir vaistai ir šilti kraštai. Mirtis su- 
ardė visus planus. "Toji gimnazistė, baigus mokslus, liko pažadams išti- 
kima — netekėjo, nors daug kas piršosi. Pasak jos — tokio nebus, kitokio 
nenoriu. — Gražios, labai ideališkos sutarties ir meilės būta. 

1901 m. žiemą Pranas ligonis parvažiavo į Santakus. Lietuvos oras 
kur kas geresnis už Peterburgo, todėl ir tikėtasi, nesant išteklių į kurortą, 
kad Santakuos sulauks pavasario. Pavasario saulės šiluma, ąžuolynų, ber- 
žynų kvapsnis užsūpuos kriunantį; mamytė lietuvišku, natūraliu maistu 
atganys paliegėlį — ir Pranas bus sveikas. Prano mylimi, jo ranka sodin- 
ti, medeliai, plačiašakės kriaušės, išdūlėjusiuose savo viduriuose slėpusios 
nuo žandarų kontrabandos knygeles, Prano eilutes, paguos, nuramins Lie- 
tuvos dainių.  Atgijusi Lietuvos oru dvasia atsvers kūno negalę — ir liks 
Pranas gyvas. 

Liūdnas buvo Vaičaičių namelis 1901 m. vasarą. Motina, ką tik pa- 
vaikščiojanti, vedė namų tvarką. Brolis Jonas — Taškente kareivis. Aš 
iš Seinų parvažiavau tą vasarą irgi kriunąs paliegėlis. Vienas tėvas ga- 
lingas, bet jam ne jaunatvė, šeštą metų dešimti baigė. 

Visa ligoninė su trimis ligoniais klėtyje. Šiltą, saulėtą dieną išsi- 
tiesdavo ligoninės padangtė vyšnių sodely. Iš ten gražiai matėsi kapų ber- 
žynėlis. Tąja tema dažnai baigdavosi raminimo pašnekos. 

Keletą kartų buvo vežamas kunigas su šv. Sakramentais. Nors negeso 
noras, viltis pagyti, bet vis tik, sunkiai jaučiantis, rengėsi amžinybėn. Tas 
Kristus, kurs jo katalikiškąją dvasią gimnazijos metais gaivino, kurs sau- 
gojo nuo ištižimo didmiestyje — Jis jo paguoda ir dabar, kraujais atsiko- 
kosint, ir viduriams sugedus, ir džiovininkiškiems prakaitams kankinant, 
ir kada gydytojas Brundza sudraudžia nuo Slavuto, suprato, kur nesupras, 
ką tai reiškia, ligoniui einant blogyn, patarti: nevažiuok į sanatoriją. Tu- 
rinčio :ukštesnį idealą už žemiškuosius neišmuša iš vėžių nė tiesioginis 
pranešimas, tuoj mirsi. 

Klebonas Paulionis ir vikaras Keblaitis protarpiais atlankydavo 1i- 
gonį, paguosdavo. Užkliūdavo kartais ir vienas — kitas draugų. Dažniau- 
sias lankytojas — Sal. Banaitis. Geresnių dienų prisiminimai priduodavo 
ūpo, ligonis pagyvėdavo, užsimiršdavo sergąs, kad pavargęs už kelių va- 
landų labiau pajustų gestančios jaunystės baisumą. Kaip toji religija pa- 
kelia žmogaus dvasią! Su ramia šypsena galėdavo Pranas motinai prisi- 
minti: „Neužilgo, mama, važiuosiva į beržyną!“ 

Toji vasara lyg tyčia buvo įkyri: šalta, vėjuota. Taip, kad rugpiūčio 
mėnesi teko ligoniams susimesti į šeimyninę. Čia viename kampe motina 
dejuojanti, kitame Pranas bekrankščiąs, (aš kiek pagėrėjęs, išvykau į Sei- 
nus mokslo tęsti). i 

Skubūs ligos žingsniai 1901 m. rugsėjo mėn. 21 d. užmerkė Pranui 
akis. Motina sulaukė dar sausio mėn. 7 d., bet iš lovos jau nekėlė, sūnaus 
mirusio palydėti negalėjo, tik su lova išnešta atsisveikino akimis ir aša- 
romis beišlydintį. 

Prieš amžinai užmigsiant, Pranas persižegnojo, ir su vos girdimu bal- 
su tariamieji Dievo žodžiai užmirė jo lūpose, kad juos siela užbaigtų ten 
anapus karsto. "Taip baigiasi laimingoji, paskutinė kelionė, apie kurią 
Pranas nekartą kalbėjo ir rašė: 

Jau pajėgos mažinas, vystu kaip lapas, 
Jau protas leinesnis, šaltesnė širdis, 


Ir greitai slogins mane amžinas kapas, 
Ir plaus mane užmaršos greitai vilnis. (72) 


Gyvenimo mano saulutė jau leidžia 
Kaskartą šešėlius ilgyn ir ilgyn, 

Jausmai bekovodami pasilsio geidžia, 
Kasdieną prie karsto slenku jau artyn. (74) 


Tada nors Tu Aukščiausias savo globą 
Man nelaimingam vargšui duok, 
Įveski į garbingą Tavo trobą, 

Ir nuo nelaimių išvaduok! 


Atkreipk į mane Tavo Sūnaus veida, 
Atkreipk Jo ištiestas rankas, 
Kuris jau ne vienam kaltes atleido, 
Malonės siųsdamas bangas. (70) 


Skaudžios Vaičaičių šeimai dienos. Vienų vienas tėvas nesusigaudo 
rūpesčiuos. Prano laidotuvių tvarkymu užsiėmė, giliai užjaučiąs nelaimei, 

Saliamonas Banaitis. Jis buvo daug kartų su sveiku Pranu Lietuvos ateities 
planus kūręs, vykdęs, nuo žandarų gynęs, ir dabar bičiulišką širdį rodė. | 

Nepaprastos nepaprasto jaunuolio laidotuvės sutelkė didelę žmonių 
minią. Visos galimos iškilmės bažnyčioje buvo padarytos. Ir kapų ber- 
žynėlis priglaudė viską. 

Banaičio rūpesčiu surinktomis aukomis pastatytas akmens kryžius, 
jame iškalta: „Vai lėkite dainos, iš vargo nupintos. ..“ 

Greta jauno sūnaus po kelių mėnesių atsigulė motina, o po 15 metų se- 
nutis tėvas. Ir visi trys, tiek vargų vargę, ligose kamavęsi, geresnių vil- 
čių gaivinami pas Viešpatį sulauksią — atsigulė greta vienas kito. Tėvas 
susilaukė spaudos atgavimo ir, kada pamatė Mariampolėje studentus, at- 
gimstančios Lietuvos vaizdus vaidinant, nejučiomis tarė: „Vyrai, ką jums 
pasakytų Vonsiackis?“ (Mariampolės žandarų viršininkas, daug lietuvių 
kankinęs). 

Pranas laisvos spaudos nesulaukė, bet jis jos ilgėjos, ją pranašavo; 
jis tikėjosi, kad tėvynei bus kada lengviau: 

Jau mūs tautystės aušta laimė, 

Jau josios užmatyt ruožai... (7) 

Jau bunda Lietuvos vaikai. (14) 
Kad spaudos laisvė bent kokia sugrįš, jau tada buvo žymių. Rusų tarpe 
buvo jau asmenų, kurie smerkė lietuvių spaudos uždraudimą. Pasirodyda- 
vo rusų spaudoj, kaip „Peterb. Viedomosti“, lietuviams prielankių straips- 
nių. Bet kad Lietuva būtų nepriklausoma, tai tik Dievo Apvaizdos darbas. 

Aukštas Prano idealas. Dėl to idealo jis nesigaili nieko, nesibijo nie- 
ko, drąsus pats, drąsos reikalauja iš visų. Nors šiaip sau labai maža teski- 
ria, maža kuo apseina, maža ką ir broliams pageidauja. 

Nenorim mes viešpatauti, 

Nenorim pamušti tautas... 

Mes geidžiam, kad žmonės vargingi 
Tarnaujantys Dievui širdingai, 
Žmogaus nors įgytų tiesas. (38) 

Kad Lietuvą išgarsintų, jos vardą pakeltų — nepraleidžia Pranas 
progos. Radęs keistesniu raštu nuaustą juostą, užtiesalą, vežasi jis į 
Peterburgą; įsideda visą skilandį, kad jo proga prie arbatėlės pasigirtų 
su Lietuvos gražiais savotiškumais. Kartą iš Bartininkų su jaunų svečių 
būreliu nuvyko į artimą „Pilekalnio“ kalną. Berausinėdami ikrantę randa 
jie žmogaus kaukuolę. Kaukuolę Pranas vežasi į Petersburgą. Bene kas 
ižymesnio rasis ir Lietuvos vardui patarnaus. ž 

Pramatytas įvykis nepakirsdavo Prano nusistatymo ir pusiausvyros, 
bet netikėta nelaimė ar nuotykis jį išsyk išgąsdindavo. Kartą iš Vilka- 
viškio važiavova mudu tik du. Arkliai pasibaidė ir pradėjo nešti. Prie va- 
džių buvo Pranas, įsispyręs į vežimėlio pryšaki, bandė atlaikyti dūkstančius 
arklius. Kur tau! Vežimėlis lengvas, plentu arkliai lekia, kaip nieko 
neturį. Pryšakinė lentukė neatlaikė spaudimo, išlėkė spiriama ir Pranas 
pasijuto neturįs, atramos.  Išsigando, šūktelėjo: „Šokiva lauk!“ ir per 
vežimo galą išsirito susižeisdamas. Aš sugriebęs vadžių galą, po truputį 
trukčiodamas, balsu ramindamas, apsistabdžiau arklius, prilaukiau susižei- 
dusio. Išsigąsti nebuvo ko, nes arkliai nesimėtė į šonus, kaustėjo tiesiai. 

Kur reikalas pasiaukoti kitiems, tautai, Pranas nė nemirkteldavo, nė 
nekrūpteldavo. Kartą gimnazijos inspektorius Voinov iš netyčių užklupo 
kratą daryti Prano globojamųjų mokinių sandėliuose. Kai kas buvo „trep- 
na“, bet Pranas šypsodamas, juokus krėsdamas, taip mus padrąsino, kad 
dėl naujų maldaknygių buvome bepradedą patį revizorių užkabinėti, pa- 
šiepti. Kada išnešiodavo „kontrabandą“ jaunesniems draugams, darė jis 
atsargiai, prigrasindamas visiems atsargiai elgtis, neplepėti. Pats prisikai- 
šiojęs knygutėmis kišenius ar po marškiniais, ramus praeidavo pro gimna- 
zijos šnipus, pro žandarus. Jo rami veido išraiška priduodavo drąsos jo 
bendradarbiams. Mažai kalbas, niekur neišsišokęs, rūpestingas darbe, matyt, 
nesukeldavo įtarimo — ir ligi studentavimo laikų rusų akyse buvo ištiki- 
mas (blagonadežny). Santakuos irgi atsargus. Turėjome sodybose išdūlė- 
jusią kriaušę, per kurios išpuvusią apačią buvo galima daug prikrauti į jos 
vidurį. "Tai buvo saugiausia spinta, tik jąja naudotis reikėjo atsargiai: 
naktį, ar nuduodant kokį nors darbą apie medį. 

Nusižadinimų Pranas neieškojo kur kitur: jo būdas neleido kitų sun- 
kinti, iš kitų reikalauti, kad jam laiko pavestų. Išmoko gimnazijoj vamzdį 
pūsti ir švilpaudavo, kada tik noras užeidavo pasilsėti. Smagiausia jo pra- 
moga skaityti, rašinėti, be to, dar atostogų metu po sodą trūsinėti. Į sve- 
čius nueiti Praną sunkiai priprašydavo, vengė kiek galėjo laiko gaišinti. 
Svečiuos jis sugebėdavo rimtą kalbos temą parinkti, palaikyti. Lietuvių 
laimėjimai, skaudūs savųjų nuotykiai, kas nauja spaudoj, kur koki veikė- 
jai... Šitose temose Pranui netrūkdavo kalbos ir noro kalbėti. Čia pasi- 
reikšdavo ir lengvos Prano iškalbos gyslelė. Gal tasai pasitenkinimas ir 
bus Praną pakreipęs į teisių fakultetą. 

Gailestingas Pranas iš mažens. Gimnazijoj nors pats mažai teturįs, 
pavargėlio prašomas, nepraleisdavo ko nedavęs. Motinai dažnai siuntinėja 
po 20—30 rub. vaistams, nors pačiam vargiai likdavo kita tiek.  Broliui 
kareivijoj nuolat rašo, jei ko truks, rašyk jam, esą, jis rasiąs ir atsiųsiąs 
pinigų. Ir siųsdavo. Visiems Pranas sakydavo, negailėk pinigų, nepri- 
griebk sveikatos, bet jų sau palepinti labai mažai, tikriau nieko neskyrė. 
Matyt, save jis laikė sveiku, tvirtu, nereikalingu paramos. Savo jėgų Pra- 
nas nė nemanė skalsinti, o nebuvo kas jį sudraudžia. 

Prano laikais buvo daug lietuvių inteligentų, kuriems tautinis darbas 
greit įkyrėdavo. Kur kas lengviau pavėjumi pūsti, pavėjumi bėgti. Rusijos 
didieji plotai išsklaidindavo lietuvių studentus ir surusėjimo, supravosla- 
vėjimo, geriau pasakius, subedievėjimo banga paskandindavo daug tėvy- 
nėje užaugusių vaikų. Pranas matė tąją dvasinę — tautinę ligą ir ją savo 
žodžiais, pavyzdžiu stengėsi gydyti. 

Tas Prano dvasinis receptas ir šiandien būtų pravartu taikinti: dirbti 
ir dirbti, be sustojimo, bet tik su Dievu, dėl amžinojo idealo. Jo žodžiais: 


Man darbo duokit, — dirbti noriu... 
Nors sunkų darbą, bet tik dorą... 
Tą darbą geisčiau dirbt tėvynei, 
Kad ir nuėjus į kapus 
. O šiandien dar liki, varginga tėvyne, 
„ Dar liki po priegloba Dievo šventa! (22) 

Lietuviai Sudermann'o „Lietuviškose Apysakose“ 


1. ĮŽANGOS ŽODIS 


Vokiečių raštijoje yra didelis skaičius garsių, lygiai kaip jau ir visai 
užmirštų, vardų, kurie vienu ar kitu atžvilgiu yra susieti su lietuvių tauta. 
Šiandien mes dar nesame visų tų rašytojų pažinę bei jų „lietuviškųjų“ vei- 
kalų ištyrę, todėl tikrai nė nežinome, kiek literatūros lobio esame vokie- 
čiams paskolinę ar tiesiog atidavę. Be abejo, jų tarpe yra buvę vienas kitas 
ir lietuvių kilmės, nes daugelis jų yra gimę Prūsų Lietuvoje ar Vokietijai 
priklausiusiame Klaipėdos krašte. 


Taigi lietuvių tautos vakariniame šone vyko labai panašus procesas 
į tą, koks ėjo jos pietuose, lenkų pasienyje. Ir ten ir čia asimiliuota lietu- 
vių tautos dalis tapo trąši dirva, kurioje išaugo kūryba, turinti savyje lie- 
tuviškų pradų, tačiau pasireiškusi tik svetima kalba. 


Čia paminėsime Hermann'ą Sudermann'ą, klaipėdietį, kuris savo „Lie- 
tuviškomis Apysakomis“ pastatė puikų paminklą gimtajam savo kraštui, 
kuriame praleido ankstyvosios savo jaunystės dienas. 

Jis gimė Macikių dvare, prie Šilutės, 1857 m. Jo protėvis, išvytas iš 
Olandijos menonitas, atsikraustė prie Elbingo, o tėvas iš ten atsikėlė į Klai- 
pėdos kraštą. Nedidelio dvaro savininkas, Sudermann'o tėvas buvo labiau, 
negu kiti vokiečių dvarininkai, sutapęs su lietuvišku kaimu. 


Savo tėvo dvare, Macikiuose, Sudermann'as praleido visą kūdikystę, 
dvylika amžiaus metų. Vėliau tarnavo Šilutės vaistinėje ir pagaliau mo- 
kėsi Tilžės gimnazijoje. Taip iki 18-tų savo amžiaus metų jis nuolat su- 
sidurdavo su lietuviais, kaime ir mieste, ir gerai juos pažino. Jo amžiaus 
metai jam jau leido visai sąmoningai juos stebėti ir domėtis tuo, kas tikrai 
lietuviška. Taigi lietuvių ūkininkų, lauko darbininkų ir žvejų gyvenimą, 
lietuvių liaudies dainas, papročius, prietarus, būdą, santykius su vokie- 
čiais ir tarp savęs jis matė netarpiškai, tikrumoje. Iš lėto, leisdamas savo 
jaunystės metus, jis nesąmoningai įsigyveno į lietuviško kaimo gyvenimą, 
į lietuvių jausmus, į jų galvoseną ir visą būdą. Lietuviškos jo tėviškės 
dvasia stipriai įsigėrė jam i sielą, todėl jos neužmiršo ir vėlioje senatvėje, 
gyvendamas Vokietijos širdyje: retkarčiais bent sugrįždavo iš aukštai ci- 
vilizuotų Vakarų į savo paprastą tėviškę pasilsėti ir aplankyti senųjų savo 
bičiulių. Šie atsilankymai jam jaunystės įspūdžius papildė, pagilino ir, 
savo ruožtu, naujais praturtino. 

„Ir taip jau šeštą dešimtį metų baigęs poetas, išmėginęs visokias temas 
iš Europos didmiesčių gyvenimo ir bibliškos senovės, atsibodėjęs įvairio-- 
mis socialinėmis ir moralinėmis problemomis, pasineria į jaunystės atsi- 

minimus ir 1917 m. išleidžia apysakų rinkinį, pavadintą „Lietuviškomis 
Apysakomis“ (Litauische Geschichten). 

Jose jis be galo nuoširdžiai ir su pilnu šilumos jumoru pasakoja apie 
žmones, kurių jausmus jis atjaučia, lyg tai būtų jo paties jausmai, apie 
atsitikimus, kurie, rodos, taip tikri ir žinomi, kad neverta į smulkmenas 
nė gilintis, apie tą kraštą, kurio visus kampelius jis pažįsta, kaip ūkinin- 
kas savo kiemą, — šituose pasakojimuose Sudermann'as pasireiškia visa 
savo talento grožybe. Mums čia nerūpi Sudermann'o apysakų literatūrinė 
vertė, bet tai, kaip jis jose vaizduoja savo gimtąjį kraštą, tą lietuvišką savo 
tėviškę, pats būdamas vis dėltc ne lietuvis. 


2. APRAŠOMAS LAIKAS 


„Lietuviškos Apysakos“ pasirodė Didžiojo Karo metu, bet jose vaiz- 
duojamas taikos meto lietuvių gyvenimas. Tad aišku, kad pamatan Su- 
dermann'as padėjo tų laikų gyvenimą, kurį jis pats matė savo akimis, gy- 
vendamas Klaipėdos krašte, vadinas, 8-tąją pereito šimtmečio dešimtį. 
Bet kai kuriose apysakose minimi konkretūs atsitikimai, k. t. geležinkelio 
tilto statymas per Nemuną ties Tilže ar Bismarko kolonijos kūrimas Rup- 
kalvių pelkėse, yra jau iš vėlesnių laikų, būtent, 19-tojo šimtmečio pabai- 
gos ar 20-tojo pradžios. Šiaip ar taip, „Lietuviškose Apysakose“ vaizduo- 
jami seni, prieškariniai, ramūs laikai, kada pastovi tvarka buvo įsiviešpa- 
tavusi visose gyvenimo srityse: valdyme, ekonominiuose ir socialiniuose 
santykiuose. Tada gyvenimas ėjo, palyginti, gana lėtu tempu, ypač kaime. 
Tas tempas buvo juo lėtesnis šitame tolimame, lietuvių apgyventame, Vo- 
kietijos kampe, nes lietuviai aktyviai visai nedalyvavo vokiečių moderniš- 
kos civilizacijos vystymesi. Aišku tad, kad čia vienas antras dešimtmetis 
neturi jokios reikšmės: panašus lietuvių gyvenimas buvo prieš Suder- 
mann'ą ir toks pat paliko vėliau, iki pat Didžiojo Karo. 


3. APRAŠOMOS VIETOS 


Kaip tikras „tėviškės poetas“ (Heimatsdichter), Sudermann'as ir savo 
apysakų veiksmą sukoncentruoja aplink savo gimtinę, būtent, apie Šilutę. 
Galima būtų net sakyti, kad „Lietuviškose Apysakose“ lietuvių ūkininkų 
gyvenimas. Mat, visi kaimai, kuriuose gyvena apysakų veikėjai, išdėstyti 
aplink Šilutės miestą, k. t.: Vilviškiai prie Kuršmarių, Bismarko kolonija 
prie plento į Rusnę, Usainiai, Vyželiai, Minijos kaimas, Augustenhofo 
dvaras. Apysakose paminėta ir tolimesnių vietų bei kaimų, tačiau tik atsi- 
tiktinai arba labai trumpai. 

Kaip matome, Sudermann'as mėgsta aprašinėti tikrus atsitikimus ir 
rodyti tikras vietas. Ta maniera „tėviškės poetui“, be abejo, labai tinka. 
Tuo jis pagyvina pačias apysakas ir iškelia charakteringesnių ir tikresnių 
bruožų iš aprašomų žmonių gyvenimo. 

Bet nereikia manyti, kad tas vaizdas, kurį mums Sudermann'as nu- 
piešia, tinka tik tam siauram Maž. Lietuvos kampeliui. Panašių ir lygiai 
tokių pat gyvenimo bruožų mes rasime ir kitose Maž. Lietuvos vietose. 
Rašytojas, kad ir kaip stengtųsi vaizduoti tik tam tikros vietos gyvenimą, 

bus vis dėlto dar labai bendras, ir jo nupieštas vienos vietos vaizdas tiks 
daug platesniam ratui. Sudermann'as jokio specialaus apsiribojimo Šilutės 
apylinke neturėjo, taigi ir jo parodytas lietuvių gyvenimas drąsiai galima 


taikyti visoms Maž. Lietuvos vietoms. 

4. KAIMO LIETUVIšKUMAS 


Sudermann'o aprašomi lietuviai daugiausia yra kaimo žmonės: ūkinin- 
kai, ūkio darbininkai bei tarnai ir žvejai, kurie kartais ir ūkininkauja 
kartu. Miestelėnų lietuvių, galima sakyti, nėra, nes kurie lietuviai patenka 
į miestus, ypač į didesniuosius Vokietijos miestus, tie suvokietėja ir lie- 
tuviais nebesivadina. Tokių nutautusių lietuvių randame ir vietiniuose 
miesteliuose; toje pačioje Šilutėje turi krautuvę „Frau Schlopschnys“, ku- 
rios pavardė išduoda jos kilmę, bet skirti ją prie lietuvių, tų lietuvių, ku- 
rie gyvena kaime, negalima. 

Kaimas Maž. Lietuvoje iš tikrųjų yra visai lietuviškas. Nė viename 
Sudermann'o paminėtame kaime nematome šalia lietuvio ūkininko gyve- 
nant vokietį. Visi Anso Balčiaus kaimynai Vilviškių kaime („Kelionė 
į Tilžę“) — Dočys, Pilkūnas ir, be abejo, kiti yra lietuviai, nes tą aiškiai 
rodo jų pavardės. Anso žmona Indrė yra duktė turtingojo Jakšaičio iš Mini- 
jos kaimo, vadinas, irgi tikro lietuvio. Net Bismarko kolonijoje, kur susi- 
rinkę visoki svieto perėjūnai, daugumą gyventojų bene lietuviai sudaro. 
Jons Baltrušatis su savo žmona Erdme — gryniausio molio lietuviai, jų 
kaimynai: pamaldusis Tarutis, vokiškos išvaizdos Vitkūns, lenkiško veido 
Smailius ir net vienas žmogžudys, kurio nė vardo Sudermann'as nepamini, 
visi kalba tarp savęs lietuviškai ir skaitosi lietuviais. 

Šioje kolonijoje gyvena, be abejo, ir vokiečių, nes greičiausia vokie- 
tinimui varyti ji čia ir buvo įsteigta, tačiau ji juk yra išimtis krašte. Pa- 
prastesnis, kraštui charakteringas kaimas, koks yra, pav., Ūsainiai, yra tik 
lietuvių ūkininkų gyvenamas. Kaimo vyriausieji šeimininkai yra lietuviai 
ir tokiais jie save skaito. Gal kur ir yra vokietis ūkininkas, tai tas, aišku, 
tesijaučia čia svetimas esąs. 

Vokiečiai kaimuose — tai stambieji dvarininkai. "Tai „ponai“, kurie, 
galima sakyti, prie kaimo nė nepriklauso. Tokio vokiško dvarininko ti- 
pas — tai Augustenhofo savininkas John Westphal, apylinkėj pramintas 
„Viešpačiu“. Jis kartu yra ir valsčiaus viršaitis. Lietuviai kaimiečiai jį 
labai gerbia už jo teisingumą, išmintį ir galią, o jo žmoną — myli už ge- 
raširdiškumą ir duosnumą. Bet nors vokietis, šis dvarininkas lietuvius ger- 
bia ir jų nespaudžia. Jo dvare visi darbininkai, kumečiai ir tarnai, pra- 
dedant vežėju Miku su kiaunių kepure ir baigiant kambarine, yra lietuviai, 
išskiriant vieną kitą specialistą darbininką (pav., pienininkas yra šveicaras; 
jo vietoj anksčiau buvo lietuvaitė Marikė Tamošius). 

„Šalia ūkininkų reikia paminėti kitas lietuvių luomas — žvejai. Vieną 
pusiau žvejų, pusiau ūkininkų kaimą, Vilviškius, ant Kuršmarių krašto, prie 
Minijos žiočių, Sudermann'as plačiau aprašo. Jame vyksta Anso Balčiaus 
drama. Visi to kaimo gyventojai — lietuviai. Lietuvių žvejų kaimų yra 
Nėrijoje ir net anapus Nemuno: Karklė, Įsė ir Tovė. 

Neužmiršta Sudermann'as ir savo vokiškų skaitytojų su sielininkais, 

„džimkiais“, dideliais dainininkais ir labai širdingais žmonėmis, kurie su 
savo sieliais atplaukia čia iš anapus sienos, iš Didž. Lietuvos. 

Neturintieji savos nuosavybės lietuvių vyrai eina tarnauti į dvarus ar 
dirbtuves (pav., lentpiūvėsna, kurių čia labai daug), o merginos dažnai sa- 
vo laimės ieško tarp vokiečių, t. y., eina tarnauti į miestų II ar III rūšies 
restoranus ir viešbučius. Bet apsukresnės pasiekia net Berlyno kavines. 
Tokiame Šilutės viešbutyje Erdmė savo ateities gyvenimui susikrovė visas 
66 markes. 

Yra ir mokytų lietuvių, kilusių iš kaimo. Pav., Juozupo Vilkačio 
broliai tarnauja Berlyne policijoje; Ulelė („Jons ir Erdmė“) iš Bismarko 
kolonijos pelkių prasimušė iki muilo fabriko vedėjos vietos, o jos kaimynė, 
Ustė Baltrušatis, pasidarė net rusų (ir ne rusų) grafų kurtizanė Europos 
didmiesčiuose... Indrė Balčius savo sūnų išleidžia į kunigus, ir visi pa- 
rapijiečiai jį gerbia, kaip tėvą. 

Šio krašto lietuvių kareivių skaičius yra toks didelis, kad Tilžėj yra 
net „Lietuvių dragūrų princo Albrechto pulkas“, kurio kapelija tilžiečius 
kartais palinksmina gera muzika. 

Žodžiu sakant, lietuvių sutiksime visur. Miestuose jie tėra paskiri 
vienetai, o kaime — vienalytė masė. Taip yra visame Maž. Lietuvos kraš- 
te, net toli už Nemuno, kur Karklė, Įsė ir Tovė. Aprašydamas šį kraštą, 
kurį pats gerai pažino ir kurį norėjo teisingai ir gražiai atvaizduoti, nes 
tai buvo jo gimtinė, Sudermann'as savo aprašymams kitokio vardo nė ne- 
galėjo duoti, kaip tik — Lietuviškos apysakos. 


5. ŪKININKŲ EKONOMINĖ PADĖTIS 


Štai Enskio iš Ūsainių ūkis, i kurį „auf Prob““ Marikė Tamošius: „Ke- 
turios juodmargės karvės ganėsi diendaržy. Kad tai buvo šaunios pieno 
davėjos, apie tai ji žinojo dar būdama pieninėje. Darželis pilnas gėlių. 
Visas kiemas išgrįstas akmenimis. Kuliamosios mašinos strampas stūkso 
ties masiviškais kluonais“ (352—3). Be abejo, tai pasiturinčio ūkininko 
sodyba, kurios savininkas, matyti, nusimano, kaip vesti ūkį ir gauti pelną. 
O Juozupo Vilkačio, Enskio kaimyno, ūkis dar puikesnis nes ten „rau- 
doni čerpių stogai, kurie dengia net tvartus ir kluoną, yra tikriausias tur- 
tingumo ženklas“ (415). UŪsainių kaimui neužsileidžia Vilviškių kaimas. 
Čia Ansas Balčius irgi ūkininkas, kuris nesidrovi su savo Žmona pusry- 
čiauti gerame Tilžės restorane ir žmonai dovanų pirkti šalį iš brangiausių, 
koki tik yra krautuvėje. Jo seklyčioje jaunavedžių kertėje nuo pereitų 
metų stovi du raudono pliušo foteliai. Netgi pasakoja, kad ji (Indrė) ma- 
žajai Elzikei, kai šiai sueis septyneri metai, nori pirkti pianiną“ (12). Ind- 
rės tėvą iš Minijos kaimo visi aplink kitaip nė nevadina, kaip tik „tas tur- 
tuolis ĮJakštatis“. Vadinas gerų ūkininkų yra ir Minijos kaime. 

Čia paminėti ūkininkai yra pamario ūkininkai, kurių tarpe gyvena ir 
ne per daugiausia pasiturinčių žvejų, bet ūkininkai į krašto vidurį yra 
dar turtingesni. Taip ne pamary, o netoli rusų sienos esantis našlės Aliu- 
tės Lampsatis ūkis yra 120 margų, ir nieko jame netrūksta. 

Žodžiu sakant, lietuviai yra pasiturį ūkininkai, ūkius vedą vokišku 
būdu, patys tačiau vokiečiais nevirsdami. Tai yra tie patys Maž. Lietuvos 

„laukininkai“, kokius mes matome ir šiandien. Jų sodybos gražiai išstaty- 
tos, dažniausiai raudonais stogais, jei ne visi trobesiai, tai bent grįčia. Jie 
laiko geros veislės karves, arklius, stato pieną į pienines, laukus dirba ma- 
šinomis ir nusimano ūkio vedime. Jų gyvenamos trobos dviem galais, dar 
su keliomis kamarėlėmis; tarnai gyvena ir valgo atskirai nuo šeimininkų ; 
seklyčios įrengtos visai miestiškai, kur sofos, veidrodžiai, gražaus darbo 
baldai ir net pianinai ne naujiena. 

Aišku, yra ir neturtingų ūkininkų, pav., Bismarko kolonijos lietuvių 
kaimelis: Tarutis, Smailius ir Vitkūns. Jie teturi po sklypelį pelkių že- 
mės, iš: kurios, žinoma, ne ką gali išspausti. Bet visai skurdžiai jie nėra. 
Ogi jų kaimynas Baltrušatis tose pat pelkėse prasimušė iki tokio turto, 
kad Šilutės taupomojoj kasoj gulėjo 5000 markių. Sudermann'as sako, kad 
už Rusnės, Medžioklių ir Bredžiulių pelkėse gyvena „neturtingiausi iš ne- 
turtingųjų“; bet tai yra pelkių sritis, kur iš vandens turtus, žinoma, ne- 
išspausi. Skurdžiai gyvena Vyželių kampininkas Kibelka, Vilviškių Pil- 
kūnas, bet tai yra girtuokliai ir tinginiai, neišvengiamos išimtys. Šiaip ar 
taip, neturtingų ūkininkų yra mažuma. Vyraujantį krašto vaizdą sudaro 
pasiturintieji ūkininkai. 

Lietuviai ūkininkai net geriau stovi už kai kuriuos vokiečius dvari- 
ninkus, nes neturi skolų, o vokiečiai yra prasiskolinę. Taip, pav., Baltru- 
šačio duktė ištekėdama savo pasoga išpirko savo jaunikio vokiečio prasko- 
lintą dvarą. 

Moderniškai ūkininkauti moka lietuviai nė kiek ne menkiau už vokie- 
čius. Pav., Baltrušatis perka karvę tik su kilmės liudijimu, už savo au- 
gintas apdovanojamas pagyrimo lapu, iš Raiffeiseno kasos skolintais pini- 
gais gerina žemę ir inventorių ir kt. Kaip veda savo ūkius toki turtuoliai, 
kaip Ansas Balčius, ar Juozups Vilkatis, smulkiau nenupasakota, bet jau 
vienas išorinis jų ūkio vaizdas leidžia suprasti, kad ir jie moka naudotis 
valdžios ekonominių įstaigų pagelba ir išmano ūkio moksle. 

Savo ūkyje lietuvis tad jaučiasi, kaip karalius savo karalystėje: tvar- 
kyti ar įsakinėti teisė čia tik jam vienam priklauso. Šiuo atžvilgiu lie- 
tuvis ūkininkas labai ambicingas. Kai Jakštatis iš Balčiaus pareikalavo at- 
leisti tarnaitę Bušę, tai šis, tiesa, tepramurmėjo „na, na“, nes buvo pastaty- 
tas į labai keblią padėtį; bet jei ne ta nelemta padėtis, „jis tikriausiai būtų 
atstatęs krūtinę ir surikęs, kad čia yra jo ūkis ir kad čia tik jis pats gali 
ką nors sakyti...“ (18). 

Lietuviai ūkininkai žino savo vertę ir stengiasi ją kur reikia parodyti. 
Turtingasis Jakštatis pas žentą vyksta ne valtimi, nors gyvena paupy, bet 
važiuoja uždengtu vežimėliu su vežėiu — žentui „nušluostyti nosi, kad ta- 
sai žinotų, koks tas namas, iš kurio turi paėmęs žmoną“ (16). Savo tur- 
tingumą ir namo garbingumą lietuviai įpratę parodyti vaišėmis. Jei kuris 
turtingesnis ir save gerbiąs ūkininkas kelia vestuves, laidotuves ar kito- 
kią iškilmę, tai visi svečiai privalo ne tik kad būti sočiai ir gardžiai pri- 
valgydinti, bet ir turi matyti, jog nieko, ko tik geidžia, vaišėse nestokoja. 
Valgių ir gėrimų gausumas rodo ūkininko turtingumą, iškelia jį aukščiau 
už kitus, teikia jam garbę ir gerą vardą žmonėse. Per laidotuves juo dau- 
giau bus išgerta, tuo didesnį prisirišimą prie mirusio parodys šeimininkas. 
Aliutė Lampsatis, laidodama savo podukrą Anikę ir norėdama pasirodyti 

buvus jai gera pamotė, suruošė laidotuves, kur „iškilmės truko dvi dienas, 
o prie to buvo išgerta trys bačkos alaus ir 20 stopų degtinės“ (126). 

Lietuviai ūkininkai ne tik savo tarpe moka aukštai neštis, bet ir mies- 
te, viešumoje, tarp vokiečių, neleidžia manyti žemesnį esą. Pav., Ansas Bal- 
čius Sudermann'o ne be reikalo vadinamas „beveik tikru ponu, kuris su 
vokiečiais kalba vokiškai, kaip vokietis, kuris savo grogo stiklą siurbia, 
kaip vokietis, ir kuris savo bylose moka taip puikiai gintis, kad gali sutau- 
pyti advokato išlaidas“ (12). Tilžėje šį vardą savo elgesiu jis visiškai pa- 
teisino. . 

Lietuviai ūkininkai, net ir samdiniai moka vokiškai kalbėti ir rašyti, 
o jaunieji yra išėję visą pradžios mokyklą. Yra, matyti, ir nemokančių 
vokiškai, nes teisme yra lietuviams vertėjas, bet tokių, rodos, bus maža. 
Kad ir moka vokiškai, bet ja naudojasi tik būtino reikalo verčiami, tarp 
savęs kalbasi tik lietuviškai. Savo gimtosios kalbos lietuviai taip tvirtai 
laikosi ir ją taip gerbia, kad ir patys vokiečiai į juos kalba lietuviškai. 
Net „Viešpatis“, dvarininkas Westphal, Marikės Tamošius vestuvėse jau- 
nuosius sveikino lietuviškai. 


6. LIETUVIŲ PAPROČIAI 


Nepaisant to, kad lietuviai ūkininkauja visai vokišku būdu ir jų ūkiai 
yra visai vokiško tipo, bet jie išsaugojo dar nemaža tautinių papročių, k. t. 
tautinius drabužius, kai kuriuos senoviškus vestuvių papročius, talkavimą, 
marčios „tyrimą“ ir k. 

Tautinius drabužius dėvi visos kaimo moterys ir mergaitės. Kurios 
yra paragavusios vokiško poniškumo, kaip, pav., Baltrušačių dukters, tos 
tautiškus parėdus jau laiko per nieką. Bet tos suponėjusios lietuvaitės 
vis dėlto nesugundo kitų savo kaimo draugių mesti senuosius parėdus. Tau- 
tiniai drabužiai yra lietuvaičių išeigos drabužiai, su kuriais jos eina į 
bažnyčią, į miestą ar šiaip kur į žmones. Pav., Madlynė („Miks Bumbulis“) 
teisme „buvo šventadieniniais rūbais, dėvėjo žalią šilkinę žiurstą ant savo 
pačios rankomis verptos ir austos marginės ir marškinius, kurių baltos, 
kaip žiedas, rankovės kabėjo iš po gausiai išmargintos striukės. Tikra kai- 
mo mergaitė, kaip iš operetės“ (79—80). Tautiškuose rūbuose ji atrodė 
„kaip aštuoniolikametė lėlytė, tyromis, kaip vanduo, akimis ir vyšnių bur- 
nyte“ (79). Sudermann'ui, vokiečiui, taip išsipuošusi lietuvaitė atrodo ir 
graži ir truputį juokinga. Lietuvaitės iš tikrųjų yra gražios, gražesnės už 
vokietes. Indre, jau trijų vaikų motina, apsivilkusia tautiškais rūbais, Til- 
žės restorane vokiečiai negali atsigėrėti: „Jei kuri lietuvė graži, ji yra 
daug gražesnė, negu mes vokietės, — tarė ponia. O ponas atsakė: — Tru- 
puti išblyškusi, ji atrodo tokia pilna malonaus švelnumo, lyg madona dai- 
lininko...“ (49). 

Vyrai tautiškų drabužių nepažįsta, o gal ir nemėgsta. Jie bevelija 
ant šalies sušukuotus plaukus, kareivišką kepurę ant kairės ausies ir bliz- 
gančiais aulais batus... 

Be margai austų žiurstų ir išrašinėtų striukių yra dar vienas dalykas, 
kuriuo lietuvaitė didžiuojasi ir kuris savotiškai ją puošia — tai gelių dar- 
želis, kuriame svarbiausia ir mylimiausia gėlė — rūta. Vesdamasi mergai- 

tė puošiasi rūtų vainikėliu, kuris turi būti nupintas iš savojo darželio. 
„Ūkininkaitei kitaip netinka“ (211), aiškiai pabrėžia Sudermann'as. Jis 
visur lietuvių savotiškumus pabrėžia, nesgi vokiečiai to kitaip nepastebė- 
tų. Lietuvaitė grožisi ir didžiuojasi tik savo darželio gėlėmis; kambario 
gėlių jos neaugina, nes tai miestiečių ir nelietuvių papratimas. 

Be gėlių lietuvaitės dar labai myli dainas. Madlynė savo ilgesį myli- 
mojo arba Marikė savo gailesį mirusiojo išreiškė dainomis. Sudermann'as 
paduoda ir tų dainų tekstą, kur erotiniai jausmai atrodo perdaug „suder- 
mann'iški“. Jos bus „greičiausiai, paties autoriaus sukurtos pasinaudojant 
lietuviškų dainų vienu kitu motyvu. Bet per vestuves dainų jau negirdime. 
Matyti, daina lietuvių tarpe ar tik nebus pradėjus nykti. Tik „džimkiai“, 
kurie atplaukia iš Didž. Lietuvos, dainų neužmiršę, ir jas dainuoja kas 
vakaras iki gilios nakties. Mėgdami dainas, lietuviai mėgsta ir šventas 
giesmes, kurias gieda sekmadieniais namuose ar šiaip prie geros progos. 

Vienas kitas senoviškas paprotys yra dar išlikęs ir lietuvių vestuvėse. 
Pirmiausia, tai jaunosios puošimasis rūtomis. „Paliestoji“ tos teisės ir 
garbės neturi. Į šliūbą važiuoja ir bažnyčioj, iki pat kunigui išeinant lai- 
minti, abi šalys sėdi atskirai. Per vestuvių puotą jaunosios tėvas, jei nori 
prieš žmones pasirodyti, turi gausiai apdovanoti žento artimuosius gimi- 
nes rankšluosčiais, pirštinėmis, gražiai austomis juostomis. To reikalau- 
ja geras, senas paprotys. Vestuvės trunka mažiausia pora, tris dienas, 
ir valgymų ir gėrimų būna visą laiką pilni stalai. 

Tokios vestuvės buvo Marikės su Juozupu Vilkačiu. 

Vestuvių dainų bei raudų, piršlio vaidmens, kraičio pervežimo ir mar- 
čios sutikimo čia jau nematome. Tuos papročius, kurie Didž. Lietuvoje, 
dar ir dabar gyvi, Maž. Lietuvoje bus išnaikinusi aukštesnė Vakarų kul- 
tūra... Dabar vedantieji apsieina arba visai be piršlio, arba, jei nesiseka 
greitai rasti turtingą jaunikį, tai kreipiasi į profesionalą tarpininką, kaip, 
pav., padarė Erdmė, kurios dukteriai toks tarpininkas per aštuonias dienas 
surado atitinkamą penkiems tūkstančiams markių pasogos jaunikį — prasi- 
skolinusį vokietuką dvarininkaitį. 

Marčiai ieškoti Maž. Lietuvoje yra savotiškas būdas. Tėvai, nužiū- 
rėję kur darbščią ir iš pakenčiamų namų mergaitę, pasamdo ją pas save tar- 
nauti, „auf Prob““, kaip sako Sudermann'as. Jei sūnui ji, o jai sūnus pa- 
tinka ir tėvai ko nors neišranda, tai po kokio pusmečio keliamos vestuvės. 
Tokia „auf Prob““ paimta tarnauti buvo ir Marikė, deja, jos istorija pasi- 
baigė labai liūdnai: vokiečių įstatymai tokius „bandymus“ smarkiai bau- 
džia, bet lietuviai nuo seno tai laiko sutinkančius su Dievo valia. Suder- 
mann'as savo apysakoi parodo, kad griežtieji vokiečių įstatymai yra tei- 
singi... 

Neturtingieji ūkininkai turi gražų paprotį vieni kitiems padėti — eiti 
į talką. Po talkos būna pabaigtuvės, vaišės, kokias kvietusis įstengia iš- 
taisyti. Taip Jons Baltrušatis, pasiprašęs kaimynus talkon, surentė tro- 
bos sienas ir uždėjo gegnes, ko vienas negalėjo atlikti, o samdyti darbinin- 
kus neturėjo iš ko. Stambieji ūkininkai talkų nedaro: jiems užtenka sam- 
dinių. 

„ Bet ir be talkos kaimynai nešykšti vieni kitiems pagalbos. Baltruša- 
čio kaimynas Vitkūnas, nusimanąs visuose darbuose, jo trobai įtaisė pečių, 

sudėjo lubas, apmušė sienas iš oro sąmanų žemės luitais, kad būtų šiltes- 
nės, ir kitų darbų nesuskaitomą daugybę padarė. Erdmė Baltrušatis, jam 
atsilygindama, užvaduodavo jo paliegusią žmoną, pamelždavo karvę ar 
kitą kurį namų ruošos darbą padarydavo. O mažosios Ulelės buvo visur 
pilna, visiems ji surasdavo laiko pagelbėti. 

Bendrai sakant, kaimyniški santykiai tarp lietuvių yra geri. Vaidų 
tarp jų maža. O moters, tai sudaro tarp savęs daug artimesnę draugystę. 
Kai Ansas Balčius susidėjo su Buše ir ėmė savo žmoną Indrę mušti, tai 
kaimynės susirinkusios padarė savo teismą, surado išeitį, ir geroji Anė 
Dočys atėjusi tarė Indrei: „Mes negalime ilgiau į tai žiūrėti, mes visos 
"aplinkinės. Mes nutarėme, kad aš parašysiu tavo tėvui“ (14). Anė Indrei 
iš tikros širdies užjaučia ir apsiima globoti jos vaikus, jei Indrei „susi- 
taikinimo kelionėje“ kas atsitiktų. Kaimynių tarpe barnių ir apkalbų Su- 
dermann'as nemini, gal, duok Dieve, jų Maž. Lietuvos moteryse ir nėra... 


7. PER DARBA Į TURTUS 


Kai mes matome lietuvių gražias sodybas, gerus gyvulius ir neperge- 
riausią dirvą, paverstą trąšiu lauku, tai savaime darosi aišku, kad visa tai 
jie įgijo ne kitaip, kaip tik per savo darbštumą. Ir iš tikrųjų, lietuviams 
nei ūkininkams, nei samdininkams šitos dorybės netrūksta. Čia reikia tik 
prisiminti Joną su Erdme, ir kaip jie iš paprastų samdinių pasidarė 'tur- 
tingi ūkininkai. Tik keturias darbo rankas teturėdami, juodu, pradėjo gy- 
venti Bismarko kolonijoj ant gauto nuomon vieno ha pažliugusios vande- 
niu sąmanų dirvos. Dirbdami, kamuodamiesi be poilsio, jie praturtėjo, iš- 
sistatė gražius namus, prisiaugino veislinių gyvulių, išaugino dvi išlepin- 
tas dukteris, žodžiu, pasidarė turtingi ūkininkai, kad net visi aplinkiniai 
iš pavydo jiems į šermukšnius kabindavo memeliukus, bet vis dėlto nieko 
bloga neatsitiko. 

Toliau, Bušė, kuri tarnavo pas Ansą Balčių, nors ūkininkaitė ir savo 
šeimininką vynioja, kaip vilną ant piršto, bet dirba — už tris. Panašiai 
ir Miks Bumbulis, kol buvo laisvas samdinys, tesitrankė po smukles ir nešė 
kontrabandą, bet ūkyje pasidarė uolus darbininkas, kurio rankose viskas 
tarpte tarpo. Ir Marikė, ir Madlynė, ir Indrė — visos be galo apsukrios 
moters. Apie tokius ūkininkus, kaip Balčius ar Vilkatis, negali sakyti, ir 
apysakose nepasakyta, kad jie taip darbais kamuotųsi ar būtų kamavęsi, 
kaip Baltrušačiai, betgi ir jie nevaikšto po savo laukus rankas susikišę: 
Vilkatis pats aria, akėja ar ką kita dirvose dirba ir prie visko pratina dar 
mažuti savo sūnų, kuris už darbų griebiasi, tarsi tai būtų jam smagiausias 
žaislas. 

Darbštumas yra įėjęs į lietuvių kūną ir sielą. Bet koks yra vyriausias 
akstinas to jų nepaliaujamo darbštumo? Trumpai sakant, turtai — gra- 
žios trobos, geri gyvuliai, tūkstančiai banke. O visa tai po tėvų galvos 
kad liktų jų vaikams — štai galutinis tikslas. Erdmė visą savo sveikatą 
padeda, kad tik jos dukterys galėtų „šilkuose ir aksomuose vaikščioti“. Ir 
kai viena jos dukterų iš Berlyno grįžo iš tikrųjų „šilkuose ir aksomuose“, 
„tai Erdmei rodėsi, kad ji turi listi kur į tamsų kampą ir verkti ir melstis, 
kad Dievas nepanorėtų jos nubausti už šitą perdidelę laimę“ (299). Deja, 

Dievas ją nubaudė už per didelį troškimą iškilti, pasidaryti turtuole. Tos 
dukterys, kurioms ji „šilkus ir aksomus“ savo prakaitu uždirbo, ją paliko, 
maža, kad paliko, — apvogė iki paskutinio pagalvio. Ir taip visas darbas 
ir triūsas, visi turtai, kuriuos Erdmė ir Jonas sukrovė, nuėjo niekais, net 
savi vaikai apleido. 

Didžiausia jų klaida ir yra ta, kad, patys buvę plikiai ir juodadarbiai, 
savo dukteris išaugino per poniškas. Poniškos dukterys prastuolius savo 
tėvus negi gali labai gerbti ar mylėti? Čia nėra ko stebėtis. panašus 1i- 
kimas yra visų, kurie iš elgetų pasidaro „ponais“. 

Šitos tėvų tragedijos — kad vaikai užmiršta tėvus — nesusilaukė tie, 
kurie išmintingiau naudojosi savo turtais, kurie nors turtingi, bet žino, 
kad yra ūkininkai, darbininkai, ir toki turi būti jų vaikai. Pav., Juozups 
Vilkatis savo sūnų jau iš mažens pratina prie darbų, lygiai kaip ir jis pats, 
matyti, buvo pratinamas. Taip pat Indrė, išmintingai išauginusi savo vai- 
kus, laimingai baigia savo gyvenimą prie sūnaus. 

Nereikia manyti, kad lietuviai yra tik akli turto gobšai. Teisinga bus 
pasakius, kad jie yra turtingi tik dėl savo sumanumo, dėl mokėjimo vers- 
tis gyvenime, plačiau sakant, dėl dvasinių savo gabumų. Juk ne vien 
darbščios rankos jiems turtus sukrovė. Reikėjo, kad rankas valdytų pro- 
tas, o darbą ištesėtų valia. 

Sumanumo, apsukrumo ir mokėjimo verstis gyvenime pavyzdys, dar 
daugiau: idealas yra Ulelė. Tai pelkių vunderkindas! Jau tryliktų metų 
ji taip kalba ir veikia, kaip suaugusi ir gerai gyvenimą pažinusi moteris. 
Tėvui ji surado dvi žmonas, ir ne bet žmonas, o su kraičiais ir vis dėlto su- 
tinkančias eiti į pelkes ant sklypelio žemės. Ištrūkusi iš namų, ji ima sau 
laimę kalti miestuose. Jos planas toks: išmokti mašinraščio, buhalterijos, 
ūkvedybos ir tapti — dvaro šeimininke ar ekonome. Kaip mokslui lėšų 
surasti, ji galvos nelaužo — tai tik menkniekis. Savo planą ji ir išpildė, 
tik vieton dvaro ūkvedės, tapo muilo fabriko vedėja. Nors ir visai nepa- 
trauklios išvaizdos, bet savo tikslų siekia „durch das Mannsvolk“: ji „drau- 
gauja ir su savo fabriko savininku, ir su vyriausiu buhalteriu ir baigia tuo, 
kad buhalteris tampa fabriko pusininku ir ją veda. Didesnio darbštumo, 
vikresnio apsukrumo ir stipresnės valios nebereikia... 

Ką Ulelė pasiekė savo protu ir valia, tai Baltrušačių duktė Urtė įgijo 
gražiu veideliu ir — pasakysime stačiai — mergiška gudrybe. Savo laimę 
ji pasiekė tik „durch das Mannsvolk“: pasidarė tikra miestietė, rafinuota 
aristokratų kurtizanė, žodžiu, laimės vaikas, kuriam, anot jos pačios žodžių, 
pinigai guli gatvėje. Deja, nekokia laimė rinkti pinigus iš gatvės... 

Tai tokia lietuvaičių dalia miestuose. Nelinkėtina dalia. 

Gudrių galvų lieka dar ir savam krašte, visos į Berlyną neišsidangina. 
Bušė, pav., sugalvoja baisų būdą, kaip Ansas Balčius gali nusikratyti savo 
žmona, o Aliutė Lampsatis savo gudrumu apsuka galvas ir pačiam teismui, 
kad tas žmogžudį išteisina. Šių moterų piktą gudrybę atsveria Indrės 
šventoji išmintis. Indrė aiškiausiai permato Anso piktą valią, tačiau ji 
neieško progų, kaip čia išsisukus, o savo nepaprastu atsidavimu, savo tyra 
meile, švelnumu, dieviškai paprastais išrodinėjimais jo blogos valios ji at- 
verčia vyrą prie tikros atgailos ir susitaikinimo. Ne tuščiai Sudermann'as 
sušunka sujaudintas: „Ir jei aš būčiau Ansas, aš kelčiau savo rankas į 

dangų, rytą ir vakarą, kad ji yra mano žmona, o ne kuri kita“ (13). Tokių 
tad „amžino moteriškumo“ pilnų moterų yra lietuvių tarpe! 

O Erdmės sumanumas ir mokėjimas išeiti iš visokių padėčių, pav., kad 
ir išsisukti iš kolonijos viršininko grūmojimų kalėjimu už vaidus su vy- 
ru, o Anso Balčiaus mokėjimas elgtis Tilžėje, tarsi jis būtų tikras mies- 
tietis, o ne žvejas, — juk tai rodo, kad lietuviams proto netrūksta. 

Bet lietuviams ne vien proto užtenka, jie ir valios ir pasitikėjimo sa- 
vimi turi pakankamai. Kai Jons ir Erdmė, praėjusiu pro puikias Bismarko 
kolonijos sodybas, pamatė tuščią pelkę, kurioje kolonijos viršininkas 
jiems paskyrė 1 ha žemės, juodu pasidavė rankas ir prisiekė: „Ką kiti 
įstengė, turime įstengti ir mes!“ (152). Ir nė kartą nesusvyravę, jie savo 
įžadą ištesėjo. Bet Juozupo užsispyrimas siekiant savo tikslo yra jau per- 
nelyg atkaklus. Ką jis negali padaryti geruoju, tą įveikia jėga. Juk Ma- 
rikę jis plėšte išplėšė iš Enskių namų. Ir visi kiti lietuviai, kuriuos Su- 
dermann'as parodo, niekada nesustoja pusiaukely, tikslo nepasiekę, —vis- 
tiek, ar gero, ar blogo jie siekia. 

Tik savo darbštumu, sumanumu ir pasitikėjimu savimi lietuviai pasi- 
darė turtingi ūkininkai, tikri savo krašto šeimininkai, kuriuos gerbia ir 


vokiečiai. 
8. LIETUVIŲ YDOS 


Šalia gerųjų sielos ypatybių lietuviai nešioja savo širdyse ir baiseny- 
bių versmes. Jų sielose keistu būdu sutelpa dangus ir pragaras. Tai žmo- 
nės, kuriuose aistrų siaubimas pasireiškia nežabota jėga. Ypač baisios yra 
moters. Pav., Bušė. Ji sukurstė Miką Bumbulį nužudyti senį eigulį, ker- 
šydama Mikui nukankino Anikę, Miko mylimą augintinę, pagaliau ir patį 
Miką pražudė. Policininkams vedant surakintą Miką, ji šoko aplink jį, iš- 
skėtusi nagus ir rodydama jam liežuvį“ (140). Toliau, Ansas Balčius, kaip 
tikras budelis, plaukia Nemunu į Tilžę, norėdamas pakeliui nuskandinti 
savo žmoną. Arba Miks, Aliutės sukurstytas, ramiausiai nušauna seną ei- 
gulį pro langą. Arba senė Vilkienė, kuri įmaišo į valgį nuodų Marikei 
nunuodyti. Visiems jiems nužudyti žmogus — lyg kokį gyvulį papiauti, 
tik tas skirtumas, kad žmogų žudyti reikia slaptomis, iš nežinių. 

O tačiau kitais atvejais šie žudytojai rodo pilną žmoniškumo ir ge- 
rumo širdį. Pav., Miks, po eigulio nužudymo, visą gyvenimą paaukojo 
palikusiai našlaitei Anikei. Kai žiūri į jį, ant kelių šokinantį tą Anikę ar 
jos globėjo vaikus, niekaip negali leisti, kad tas žmogus būtų drįsęs tai- 
kyti į ramiai savo kambary besėdintį senį. 

Tad tokių lietuvių Sudermann'as mums sako esant. Deja, sunku jam 
tikėti, nes tai yra ne gyvenimo žmonės, o Sudermann'o materialistinės pa- 
saulėžiūros padarai, kuriems duota tikriausia teisė „išgyventi visas savo 
prigimties galias“. Nors, siekdami savo tikslų, Sudermann'o žmonės pa- 
rodo didelę valios jėgą, bet savo aistroms valdyti jie neturi jokios valios. 
Todėl jei žmoguje buvo sužadinta piktybės ir keršto aistra, tai ta aistra 
ir siaučia visu savo gaivalingumu. Kada tame pačiame žmoguje bus pa- 
žadinta geroji aistra, jis iš velnio virs angelu. Toks yra Mikas, toks An- 
sas, panašūs ir kiti, 

Vis dėlto, kai susiveda galai su galais, atrodo, kad Sudermann'as rodo 
Gideles lietuvių piktadarybes, bet didelių lietuvių piktadarių nerodo. Juk 
ir Ansas ir Mikas savo širdies gilumoje yra labai geri žmonės. Jų nusi- 
kaltimas — laikinas apsvaigimas. 

Yra tačiau aistra, kurios svaigulys nepraeina — tai seksualinė aistra. 
Tos aistros apsėsta Aliutė Lampsatis, „graži trisdešimtametė, plačiomis 
šlaunimis ir rūpestingai sušniūruotomis krūtimis. Raudoname mėsingame 
veide — pora neramiai geidulingų akių...“ (78). Ji nežino jokio pasi- 
gailėjimo tam, kuris tik pastoja jai kelią i geismo objektą — Miką. Tad 
žūva senis eigulys, Anikė, pagaliau pats Mikas, nes jis nenorėjo jos aistrai 
pasiduoti. Visai panaši seksualinė natūra ir Bušė. Yra ir vyrų, tos pašė- 
lusios aistros apimtų, pav., Juozups Vilkatis. Jis tikrai lyg vilkas, tik 
laukė progos Marikę praryti, ir tol nenurimo, kol pagaliau ją gavo. Bet 
ir jisai, panašiai kaip Aliutė, savo aistrą vėliau pavertė kerštu. 

Erotinius ir seksualinius jausmus nevaržo nė kiti jauni žmonės. Kam 
jiems pagaliau varžyti, jei pats Sudermann'as pripažįsta, jog tai „jaunų 
žmogaus vaikų yra tikra teisė“... (71). Kai autorius laikosi tokio nusista- 
tymo, tai tuščia būtų daugiau kas tuo klausimų besakyti. Viena tėra aiš- 
ku, kad koks bebūtų lietuvių jaunimo dorumas, bet tokius iškrypimus, 
kaip Aliutės ar Juozupo, į lietuvišką kaimą tegalėjo atnešti Sigmund'as 
Freud'as, Sudermann'ui savo apysakomis tarpininkaujant. Ir pats Suder- 
mann'as, kai užmiršta psichoanalizę ir „teisę išgyventi visas prigimties 
galias“, parodo tikrų, natūralių meilės scenų, kaip, pav., Marikės ir Jur- 
gio žvejonė ar net ir Anso ir Indrės pasivažinėjimas valtimi po Ibenhorsto 
mišką. 

Nenorėdami pripažinti tų lietuviams Sudermann'o primestų seksuali- 
nių iškrypimų, vis dėlto negalime užginčyti tikrųjų lietuvių ydų: pavydo 
geriau gyvenančiam savo kaimynui, kai kurių ūkininkų prasigėrimo, pa- 
motės neapykantos savo podukros ir p. Pagaliau reikia paminėti lietuvių 
kreiva priesaika teismuose. Neteisingai liudyti ir prisiekti, jei tik sava 
byla to reikalauja, jiems nieko nereiškia. Pav., Madlynės kreiva priesaika 
išteisino eigulio nužudytoją Miką. Yra dar vienas blogas lietuvių papra- 
timas: šaudyti draudžiamus žvėris. Nei bylos, nei kalėjimas lietuvius nuo 
brakonieriavimo neatpratina. Toks nepataisomas brakonierius — tai vis 
tas pats Miks. 


9. RELIGINGUMAS IR BURTAI 


Lietuviai yra labai religingi ir pamaldūs žmonės. Netikėjimo Dievu 
ar abejojimo amžinais dalykais jie neparodo nė krislelio. Priešingai, vi- 
suose savo darbuose ir elgesiuose jie rodo didžiausią pasidavimą Dievo va- 
liai. Jie ne tik uoliai lanko bažnyčią ir nuolankiai klauso Dievo žodžio, 
bet ir namuose nepraleidžia progos pagiedoti šventų giesmių. Su malda 
Jie pradeda ir baigia sėjimą, namų statybą, talką ar kitą kurį svarbesnį 
darbą, pav., Baltrušačiai. Prispaudus nelaimei, stiprinasi Dievuje, kaip, 
pav., Indrė savo kelionėje į Tilžę. Net ir brakonieriai, nudėję žvėrį, su- 
kalba „Tėve mūsų“, kad eigulys nepagautų. 

Didelį lietuvių religingumą parodo ir tai, kad jų tarpe nemaža yra 
„pamaldžiųjų“, arba „apšviestųjų“, sektos išpažinėjų. Ši sekta kaip tik 
atitinka pamaldžiai lietuvių sielai. 

Būdami religingi, lietuviai ir vedybas tik tada skaito įvykusias, kai 
paima šliūbą bažnyčioje. Taip, pav., Jons ir Erdmė, nors ir įsirašė pas 
kolonijos viršininką metrikų knygose, bet svarbesniu dalyku laiko užsira- 
šyti pas kleboną, kad suteiktų jiems moterystės sakramentą. Taip pat ir 
su priesaika. Priesaiką teisme jie neskaito šventu daiktu; bet priesaika 
namie, prie degančių žvakių ir evangelijos knygos, tai tikra ir neatšau- 
kiama priesaika. Tokią priesaiką davė tėvui Jurgis ir, ją sulaužęs, rado 
mirtį mariose... 

Ne ką kitą, o tik didelį lietuvių tikėjimą rodo įsišakniję lietuvių tar- 
pe prietarai ir burtai. Tarp tų prietarų ir burtų yra išlikusių dar daugel 
senovės lietuvių pagonybės liekanų. Pav., Giltinės, mirties deivės, nura- 
minimo burtas — pakarti ant mirusio kapo keptą gaidį ir butelį alaus. 
Tokiu būdu nori Miks nuvyti kasdieninius sapnus apie Anikę, nes, jo ma- 
nymu, Anikė jam rodantis, kad Giltinė jai grabe neduoda ramybės. 

Ir gilus krikščioniškas tikėjimas ir dar seno pagoniško tikėjimo lie- 
kanos susijungia viename taške — tikėjime bendravimu su mirusių vėlė- 
mis. Nepaprastai gilų mirusiems artimumo jausmą parodo Marikė, naktį 
viena tarsi kalbėte kalbėdavusi su mirusiu Jurgiu. 

Vis dėlto gryno, tikro religingumo Sudermann'as savo apysakose ne- 
rodo. Krizės momentuose Sudermann'o žmonės neprisimena to Dievo, ku- 
rio vardą šiaip jau labai dažnai minėdavo. Pav., Erdmė, pabėgusi nuo vyro, 
dukterų apleista, palikusi be turto, mėgina skandintis, bet apie aną gyve- 
nimą nė viena mintimi neprisimena. Arba Miko „atgaila“ už eigulio nu- 
šovimą. Rodos, taip nusižeminusio ir pasiaukojusio žmogaus siela turėtų 
atsiminti ir Dievą, bet jo vardo Miko lūpose neišgirstama nė kartą. Su- 
dermann'as Miko asmeny, tur būt, norėjo parodyti ne tiek lietuvį, kiek pir- 
mykštį, taip sakant, kultūros nesugadintą, gamtos žmogų. Miko sieloj 
viešpatauja gamtos jėga, jis nesupranta, kas iš tikrųjų yra gera ir kas blo- 
ga. Aliutė jam ikalbėjo, ir jis nušovė eigulį, net, gal būt, nepagalvojęs, 
kad jis daro bloga. Bet kai jį suėmė, kai jis pamatė palikusią našlaitę, 
jame sukilo natūralaus žmoniškumo jausmas, ir jis ėmė našlaitės gailėtis 
ir ja rūpintis. Tačiau gailestis už padarytą žmogžudystę, kaipo tokią, ir 
vėliau paliko svetimas. 


10. TAUTINIAI SANTYKIAI 


Maž. Lietuvos kaimas tik lietuvių gyvenamas. Vokiečių tėra Bis- 
marcko kolonijoje arba dvaruose. Taip pat vokiečių didžiuma yra mieste- 
liuose. Vokiečiai yra visi valdininkai: teisėjai, vietos valdžios tarnauto- 
jai, policininkai, kurių punktai yra ir kaimuose, mokytojai ir kunigai, 
nors šių pastarųjų vienas kitas bus ir lietuvių. Vokiečiai yra ir kiti mies- 
telio inteligentai, k. t., aptiekininkas, laukininkai, pagaliau krautuvinin- 
kai, viešbučių, lentpiūvių ar kitų įmonių savininkai. 

Su vienais šių vokiečių inteligentų lietuviai turi santykių ir reikalų 
daugiau, su kitais mažiau. Dažniausia susiduria lietuviai su vokiečiais 

dvarininkais, savo kaimynais, kunigais ir teismais. Nematyti, kad šie 
santykiai, pav., lietuvių su dvarininkais vokiečiais, būtų blogi. „Priešingai, 
tarp Ūsainių ūkininkų ir „Viešpaties“ yra net širdingi santykiai. . „Vieš- 
patis“ yra didelėj pagarboj tarp apylinkės ūkininkų, nes yra teisingas ir 
neatsisako ūkininkams reikale pagelbėti. Atėjusiai pas save Marikei, da- 
bar jau Juozupo žmonai, „Viešpatis“ tuoj paklausė, ar nenorįs jos vyras 
gauti hipoteką, kurią jis mielai suteiktų. Jis net parodo didelę pagarbą 
savo kaimynams: į Marikės ir Juozupo vestuves atvažiuoja su ponia jau- 
nųjų pasveikinti ir atneša dovanas. Į susirinkusius prakalba lietuviškai, 
kaip tikras kaimynas. Lietuviškai su ūkininkais kalba ir daug kitų vo- 
kiečių inteligentų, k. t., kunigas, kolonijos viršininkas, ūkio vedėjas, ku- 
ris pasirodo esąs didelis lietuvių folkloro rinkėjas ir k. 

Žodžiu sakant, santykiai tarp dviejų šio krašto tautų, nors viena val- 
domieji, o antra — valdantieji yra gražiausi. Apie lietuvių spaudimą, jų 
niekinimą už tai, kad jie lietuviai — nė pusės žodžio neišgirstame. 

Ir vis dėlto lietuviai nėra tikri vokiečių draugai. Lietuviai nerodo 
vokiečiams jokio priešingumo, laiko garbe vokiškai kalbėti ar su vokiečiais 
susigiminiuoti, gerbia vokiečius savo geradarius, yra paklusnūs valdinin- 
kams ir teisėjų sprendimams, tačiau gilumoje širdies vokiečiais nepasiti- 
ki, nes tie, vis riečia nosį ir į lietuvį žiūri, kaip į galviją“ (180). Mes 
matėme, kad „galvijais“ lietuvius niekas iš vokiečių nelaiko, priešingai, 
labai vertina, bet, matyti, Erdmė pažįsta ir kitokių vokiečių. Lietuviai 
vokiečius laiko lyg blogesniais už save žmonėmis: Aliutė juos išvadina 
kvailiais, o dievobaimingas ir šiaip padorus ūkininkas Enskys mano, kad 
„vokiečiai įgijo kitokį supratimą apie Dievą, kaip mes“, t. y., lietuviai, 
ir dėl to yra negailestingi, kaip tik vokiečiai negailestingi gali būti“ (372— 
3). Kaip lietuviai apie vokiečius bemanytų, bet tas jų manymas nepasi- 
reiškia jokia šiurkščia forma. 

Kad ir būdami blogos nuomonės apie vokiečius (pav., Erdmė), lietu- 
viai vis dėlto stengiasi juos sekti, patys pasidaryti, kaip vokiečiai. Nieko 
nepadarysi, tokia jau yra visų pavergtų ir mažiau kultūringų tautų tra- 
gedija. Maž. Lietuvoj matome pamažu vykstant, panašų procesą, kaip kad 
daug kur Didž. Lietuvoj prieš Did. Karą vyko lenkų atžvilgiu. Didž. Lie- 
tuvoje kas norėjo pasirodyti inteligentiškesnis, kultūringesnis — kalbėjo 
lenkiškai ir laikė save lenku, o Maž. Lietuvoje — kalbėjo vokiškai ir 
skaitė save vokiečiu. Tik Maž. Lietuvoje lietuviai pasirodė daug atspa- 
reshi vokiečių asimiliacijos bangai ir, nors visi mokėdami vokiškai, ypač 
ėjęs vokiškas mokyklas ir tarnavęs kariuomenėj jaunimas, bet nenustojo 
save lietuviais vadinti. 

Kitaip yra su palikusiomis savo kraštą lietuvaitėmis (gal būt, ir lie- 
tuvaičiais).  Baltrušačių duktė Urtė, kuri Vakaruose pasivadino Ortrud 
ir pavardę pakeitė į Baltė ar Balthasar, sugrįžusi į savo tėvų namus jau 
yra svetima. O Vakaruose lietuvaite, ji, be abejo, nieku būdu nesivadina. 
Suvokietėja ir išėjusios už vokiečių vyrų lietuvaitės, kaip, pav., antroji 
Baltušačių duktė Katrė. Vyrai labai lėtai asimiliuojasi, vokiečiais išvir- 
tusio nematome nė vieno. Labiausia vokietėjimas eina Bismarcko koloni- 
joje. Ten gyvenusių lietuvių vaikai visi suvokietėjo. Kodėl lietuviai vo- 
kietėja? Dėl to, kad kildami ekonomijos srityje, jaučia būtiną reikalą 

kilti ir kultūros srityje. Savos kultūros neįstengdami kurti, ima ją iš vo- 
kiečių, o drauge su vokiečių kultūra jie priima ir vokietybę, asimiliuojasi. 
Jeigu toji asimiliacija ėjo vis dėlto Maž. Lietuvoj gana pamažu, materia- 
linei gyventojų gerovei smarkiai kylant, tai tik dėl nepaprastai gajaus ir 
atsparaus lietuvių tautiško instinkto. Lietuviai visai nesuvokietėjo, bet 
ir sąmoningais lietuviais nebuvo ir nepasidarė. Tautiškam jų instinktui 
iškelti į sąmonės sritį, pažadinti juos aktyvion tautiškon kūrybon tegalėtų 
tautiškai susipratę inteligentai, bet tokių Maž. Lietuvoje prieš Didįjį Ka- 
rą buvo mažiau, negu rankos pirštų. 


11. UŽBAIGOS ŽODIS 


Gale būtų galima paklausti: ar Sudermann'o parodyti lietuviai yra 
tikrai lietuviški? Į ši klausimą, su mažais rezervais, galima atsakyti „taip“. 
Mat, rašydamas šias apysakas, jis savo fantazijoj tolimus atsiminimus, 
šiek tiek pagražino, jei jam buvo malonūs, arba dar pajuodino, jeigu kėlė 
nemalonumą. Tad jo vienoj apysakoj sutelpa ir draugiška Indrė ir de- 
moniška Bušė, ir meilinga Marikė ir „vilktakis“ Juozups. 

Tačiau pro šiuos Sudermann'o fantazijos priedėlius įžiūrimi ryškūs 
bruožai tikro lietuvių tautinio charakterio. Pav., Jons Baltrušatis ar Ens- 
kys — tikri lietuviai ir savo išore ir savo dvasia. Pagaliau ir visi kiti 
apysakų veikėjai, išskyrus tik tokius, kaip Juozups ir Aliutė, yra lie- 
tuviško būdo žmonės. Jų lietuviškas būdas reiškiasi toje paprastoje, tie- 
sioje, bet iš gilumos einančioje kalboje, jų nemėgime vaidinti, pozuoti, jų 
natūraliame ir neiškraipytame jausmų reiškimesi (išskyrus, žinoma, tokią 
Aliutę ar Juozupą), iš viso nemėgime savo jausmus, ypač meilės ir džiaugs- 
mo reikšti iškalbingais žodžiais, jų lėtame būde, jų giliame pasitikėjime 
Dievu, jų prisirišime prie savo žemės (ką labai gražiai išreiškė Vitkūns per 
talką pas Baltrušatį), pagaliau jų atkaklume arba net ir vyrų nuolaidume 
moterims. 

Jeigu vaizduotėje sugretinsime Sudermann'o atvaizduotą lietuvi su 
Didž. Lietuvos lietuviu, tai pamatytume vis dėlto kai kurių skirtumų. Pir- 
miausia Maž. Lietuvos lietuvis apskritai daugiau išprusęs, toliau jis turi 
didesnį, pasakytume, pažinimą socialinių gyvenimo formų. Jis žino ir su- 
pranta, kas yra įstatymas, sąmoningai gerbia savo vyriausybę ir klauso jos 
ne bijodamas, bet jausdamasis pilietis. Pagaliau Maž. Lietuvos lietuviai 
daugiau pasitiki savo jėgomis, darbe rodo daug daugiau valingumo. 

Šitie skirtumai visai suprantami. Jie yra vokiečių kultūros įtakos iš- 
dava. Ilgą laiką būdami vokiečių valdžioje, lietuviai, aišku negalėjo tos 
įtakos išvengti. 


JONAS GRINIUS, KAUNAS 
Vienažindžio poezija 


Antanas Vienažindys nuo Dusetų, vadinas iš grynųjų aukštaičių, kurių 
temperamente pasireiškia tai sangviniškumas, tai melancholija. Gimė jis 
1841 m. iš stambių ūkininkų šeimos. Vidurinį mokslą ėjo drauge su broliu 
Panevėžio gimnazijoj. 1861 m. Antanas įstojo į Varnių kunigų seminariją, 
kurioj išsimokė lig 1865 m. Seminarijos laikai — laimingiausi Vienažindžio 
metai. Jis kūrė dainas ir, parvažiuodamas atostogų, jas dainavo su savo 
broliais jaunimo būry. Vienažindžiui, kaip lakštingalai, gana svarbiu aks- 
tinu buvo Stauskaitė Rožė, kuriai jis parašė ne vieną dainelę. Bet užsimez- 
gusi lakštingalų idilija buvo neužilgo sunaikinta — po 1863 m. sukilimo ru- 
sai ištrėmė jaunojo poeto dainų sielą su jos namiškiais į tolimąją Samarą. 
Tas persiskyrimo skausmas ir įkvėpė Vienažindžiui pačias gražiausias 
dainas. 

Baigęs seminariją, kurią pirma buvo ketinęs mesti, Vienažindys išsi- 
šventė į kunigus ir apie vienuolika metų iškamendoriavo įvairiose parapijo- 
se. 1876 m. buvo paskirtas klebonu į Laižuvą, kur ir mirė 1892 m., pastatęs 
laižuviečiams bažnyčią. 

Vienažindžio - Vienažinskio charakterio vienas pagrindinių bruožų — 
jautrumas. Jis gabus kalbėtojas kartais apsiverkia besakydamas pamokslą, 
o dar dažniau dainas-giesmes bedainuodamas. Iš jo jautrumo greičiausia 
kyla ir jo staigumas. Mat, jis staiga ir giliai supykdavo, bet atsileidęs vėl 
rodydavo gerą širdį. O prie ko prisirišdavo, su tuo buvo nuoširdus bičiulis; 
savo pirmosios lakštingalų meilės visą gyvenimą negalėjo užmiršti ir ne- 
sijaudinti prisiminęs. Jei supykęs Vienažindys net apkuldavo netvarkin- 
guosius, tai čia greičiausiai bus kalta anų laikų žema kultūrinė aplinkuma. 
Jei dar dabar inteligentas kaime „apsamanėja“, sukaimėja, suvulgarėja, tai 
tada, kada kaimas laikraščio neturėjo arba jį slapta, kaip kokį dyvą, gau- 
davo, tada „apsamanėti“ buvo daug lengviau. Be to ir kaimiečio prigim- 
tis Vienažinskyje atsiliepdavo: kaimiškai, gausiai, stipriai valgydavo pas 
tėvus, taip pat paprastai nerafinuotai valgė gėrė būdamas klebonu, tad kai- 
mietiškai tvarkė ir parapijonius, kurių dauguma puikiausiai baudžiavą at- 
siminė. Vienažindys buvo ir geras šeimininkas, praktiško sveiko proto 
žmogus. Tai gal taip pat iš dalies kaimo įtakos ir gyvenimo reikalavimų 
padarinys. Jei Vienažindys mokėjo nuliūsti ir pravirkti, jis mokėjo ne- 
blogiau juoktis ir pastebėti juokingąsias gyvenimo puses. Kan. Tumas pa- 
sakoja, kad keliamas į Krinčiną, kun. Vienažindys į ten nuvažiavo nieko ne- 
pranešęs. Žiūri, kamendorius Talačka ruošiasi išvažiuoti, bet vis delsia 
ir virkdina susirinkusias moterėles. Vienažindžiui toks kamendoriaus el- 
gesys pasirodė juokingas, todėl nebeiškentęs, už žmonių nugarų, užgiedojo 
gavėninės giesmės tonu: 

Verkit mergelės ir senos bobelės: 

Karalius jūsų įsėdo į karą — 

Talačka iš Krinčino į Šiaulius važiuoja. 
(Palyginkit „Verkit angelai, verkit dvasios šventos“). 

Bendrai imant Vienažindys atrodo sangvininkas su nemaža doze me- 
lancholiko. Šie dvejopo temperamento bruožai geriausiai matyti jo poezi- 
joj, kur sutinkamos dainuškos ir dainos-giesmės. 

Vieno žymiausių mūsų lyrikų, kun. Vienažindžio kūryba nėra gausi. 
Tiesa, poetas yra žymiai daugiau dainų parašęs, negu jų užrašytų mes šian- 
dien turime, tačiau dingusios vargiai duotų mums kitokį Vienažindžio, 
kaip poeto, vaizdą. „Lietuvninko Dainos“, pradėtos rašyti tada (1862), 
kada dailiosios literatūros kūrėjų tik vienas kitas tebuvo pasireiškęs (Duo- 
nelaitis, Stanevičius, Strazdelis, Baranauskas), kada periodinės spaudos 
visai neturėjome, yra brangus idėlis į mūsų literatūrą. Brangus ne dėl 
retenybės, bet ir dėl pačios poezijos, dėl jos lietuviškumo ir įvairumo. 

Padarius šitas bendras pastabas ir pereinant arčiau prie Vienažindžio 
poezijos, reikia pasakyti, kad ji nėra lengva įvertinti grynai literatiniu ir 
istoriniu atžvilgiu. Kada kritikas eina prie jos su įprastiniais kriterijais, 
jis visada rizikuoja suklysti čia labiau, negu apie kurį nors kitą poetą 
(pav. Maironį) kalbėdamas. Šių dienų literatūros kritikui tai lengvai gali 
atsitikti todėl, kad jis dažnai nebeturi Vienažindžio kūrinių ju integralioj 
meninėj čielybėj — jis nebeturi melodijos, su kuria tie kūriniai gimė ir 
yra nedalomai suaugę, arba nebūdamas muzikologu, jis nieko nega'i pasa- 
kyti apie estetinę vertę Vienažindžio dainų, neatskirtų nuo muzikalinio 
elemento. Jei turime galvoj tas daineles be melodijos kritiko stebimas, 
visada gali iškilti vaizdas jaunos ir simpatingos merginos, kuri per nesu- 
sipratimą, visai nesiruošus, nesidabinus, su kasdieniniais rytiniais drabužė- 
liais staiga pateko į saloną prie nekviestos jury komisijos kritiškų akių 
jos grožiui įvertinti. Kaip šitokiose aplinkybėse jury komisijos sprendi- 
mas būtų žymia dalim nukreiptas merginos nenaudai, taip literatūros kri- 
tiko žodis gali dar labiau išeiti Vienažinskio dainų nenaudai, kai jos sto- 
ja prieš tyriančias akis pusiau apnuogintos, be įprastinio meliodinio rūbo. 

Šitos aplinkybės verčia kritiką būti nuolaidžiu, ypač kai kalbama apie 
Vienažindžio dainelių - eilėraščių techniką, apie ritmą, rimą. Nors Vie- 
nažindys buvo šiek tiek mokykloj susipažinęs su literatūrine eilėdara, ta- 
čiau daineles eiliuodavo dažnai grynai liaudiškai — teksto kirčiams mažai 
teduodavo savarankiškos reikšmės, nes žodžiai turėjo susiderinti su melo- 
dija, kur žodinio ritmo šlubavimai išsilygindavo arba buvo pridengiami me- 
lodinio ritmo. Nutilus melodijai dainos techniniai netobulumai gana rė- 
kiančiai krenta į akis ir drumsčia skaitytojuje simpatiją, kurią jis jaučia 
autoriaus nuoširdumui, jo pergyvenimų reiškimo būdui. Šitos techninės 
ydos ritmo ir rimo srity taip pat padaro tai, kad reikia visai atsisakyti ver- 


tinti Vienažindžio daineles šituo atžvilgiu... Todėl kalbant apie jo poe- 
ziją tenka daugiau ieškoti kitų pusių, estetinių ir kultūriškai — istorinių 


aspektų, kurie verti susidomėjimo. 

Visi žino, kad Vienažindys priešaušrinio periodo žymiausias indivi- 
dualistas, kuris daugiausia dainavo savo širdies gyvenimą. O kadangi jis 
buvo kunigas, tai a priori galima spėti, kad turėjo paliesti kunigų speci- 

finį gyvenimą. Iš tikrųjų taip ir yra. Jis pirmas pajudina tas temas, ku- 
rios spirginančioj formoj iškilo nesenai išėjusiame Putino romane „Alto- 
rių Šešėly“. Dvasininkai buvo Strazdelis ir jaunasis A. Baranauskas, ta- 
čiau jų poezijoj kunigų gyvenimo reiškiniams, jei neklystu, nebuvo vietos. 
Kiek kitaip yra su Vienažindžiu. Kada jaunas kamendorius, kilnojamas iš 
vietos į vietą, konfratrų (paniurusio lenko Lichodziejevskio) skundžiamas 
užgieda, kad laimingiausias ir turtingiausias pasauly būtų, jei: 


„„„atrasčiau tokią širdį, 

Kuri moka jausti, 

Drauge džiaugtis, drauge juoktis, 
O skausme priglausti, 


mums atrodo, kad mes iš tikro girdime Vasariaus pirmtako tolimus skun- 
dus. Kad tie skundai būtų tik dėl moters, to pasakyti negalime, ypač, kai 
už 10 eilučių sutinkame grynai personalines aliuzijas į piktąjį dekaną Li- 
chodziejevskį šitaip išreikštas: 


O Podbiržės piktadėjas 
Paskandint ketina. 


Nors skundas čia ne dėl moters, tačiau jis šiek tiek vasariškas ir dar dau- 
giau kunigiškas. Iš Vienažindžio biografijos žinome, kad poetas — dai- 
nininkas, kompanijų ir svečiavimosi mėgėjas labai gerai jautėsi Krinčine, 
o Podbiržės dekano skundžiamas ir nublokštas į Žemaičių užkampį, iš nu- 
siminimo dar labiau pradėjo gerti ir krypti alkolizman. 

Greta šitokių nusiskundimų dėl vienatvės, dėl užjaučiančios širdies 
stokos, kurie gali būti ir bendrai žmogiški, Vienažindžio poezijoj sutin- 
kame grynai kunigiškų, tiesiog profesinių motyvų. Jie ryškiausiai iškyla 
jo dviejose dainelėse, kurias Vaižgantas-Tumas vadina ,„Kamendoriaus var- 
gai“, „Kamendoriaus laimės“. Jau patys vardai pasako, kad liečiami ne 
bendrai kunigiški dalykai, bet vienos kunigų dalies reikalai. „Kamendo- 
riaus varguose“ beveik protokoliškai, nors ir jumoristiniu atspalviu sumi- 
nimos visos žymiausios negerovės. Štai administracinės — iš parapijos į 
parapiją kilnojimas, kuri pats Vienažindys patyrė prakiurusiais keliais 
važiuodamas dažnai į naują paskyrimą. Finansiniai „vargai“ taip pat ne- 
užmiršti: 

Alga kamendorių kunigų 
Dvidešimt rublių pinigų, 
Jiems krikštas per pusę, 
Kalėdos nususę, 

Menki įvadai. 


Taip pat protokoliškai paliečiami kamendoriaus vargai ligoje ir palygina- 
mi su klebono, kuri slaugo ir liokajus ir gaspadinė, ir su paprasto klebono 
filialisto, kuris taip pat nėra toks apleistas, kaip vikaras. Šie be to turįs 
drebėti nuo vietinės „administracijos“ 


! Cituojama iš doc. J. Tumo, Liet. Literat. Draudž. laiko paskaitos. Kaunas 
1925. 

Bijokis klebono, 
Kaip ant savęs pono, 
Gaspadinės antros. 


Visa kamendoriaus vargų dainelė žymesnių estetinių vertybių neturi, iš- 
skyrus tą vieną jumoristinį atspalvį, kuriame dar galima įžiūrėti buities 
satyriškumo tik toje vienoje pastraipoje apie gaspadinės administracinę 
galią. 

„Kamendoriaus laimėse“ Vienažindys tenkinasi suminėjimais, kurie iš 
kitos pusės paliečia vikaro gyvenimą. Iš tų laimių nurodytos šios: visų 
meilė kamendorių, gausios dovanos įvairiausia natūra ir tai, kad: 


Klebonas duod gatavą stalą, 
Mergaitės jį myl be galo. 


O jei suserga kamendorius, tai vienos moterėlės bėga slaugyti, kitos ap- 
lankyti. Tik visas tas laimes sudrumsčia vietos keitimas, ir tada: 

Jis pats lūpas stato, 

Kad verkiančias mato 


Geras bobeles, 
Mielas mergeles. 


Ir čia tas pat jumoras, kaip ir anksčiau cituotame eilėrašty. Tais dviem 
dalykais, greta liūdnos „Taip kiekvienas gal per dienas“ dainelės, Viena- 
žindys ne tik pirmą kartą iškelia mūsų literatūroj kunigiškus motyvus, 
paliečia kunigų realųjį gyvenimą, bet drauge pasirodo, kaip jumoristas. 
Sangviniško temperamento skatinamas jis čia pasirodo mokąs juoktis ir 
būti linksmas, nerūpestingas, o netik sentimentališkai melancholiškas. 
Jumoristiškas geraširdis aukštaitis pasirodo Vienažindys dar dviejo- 
se dainelėse, susijusiose su jo, kaip kunigo, profesija. Tai kalėdninkų 
dainos.  Kalėdojimą pas naujakurius ūkininkus, poetas šitaip nusako: 


Šmota kiemų pervažiavom, 
Patys valgio neragavom, 
Arkliai dves' be šieno. 
Tušti, tušti ir mūsų maišeliai. (2 kart) 
Drovu ir vežime vežti, 
Kad kalėdas gal sulesti 
Višta su višteliais. 


Greta šitokio skoningai jumoristiško pasakojamo gabaliuko, neblogai at- 
skleidžiančio kalėdninkų psichiką, mes sutinkame nemažiau jumoristišką, 
bet jau aprašomąjį vaizdelį. Jis autoriui pavyko nupiešti, stebint ka- 
lėdninkų mimiką, atvykus į turtingų, įsigyvenusių ūkininkų namą: 


Zokrastijons gale stalo stovi su kropylu, 
Vilkui kantoriui bažnyčios šnibžd į ausį tylu: 

— Gal sakyti jau ant vieros, 

Kad Kalėdos bus čia geros — 

Prote gaspadinė; 
Tai girdėdams senis kantor's, biskį pravypsojęs, 
Ir klapčiukui klebonijos užmynė ant kojos: 

— Giedok balsiai netylėki, 

Ir tu gausi čion dvylekį — 

Bagots gaspadorius. 

Tai ne nublukusi fotografija, bet gyvas pilnas gestų ir mimikos, miniatu- 
rinis, realistinis būties paveikslas, lyg komedijos scena, beveik prilygs- 
tanti  dramatingoms La Fontaine pasakėčioms. Tas paveikslėlis mums 
drauge sako, kad Vienažindys turi buities piešėjo, jumoristinio pasakc- 
riaus — epiko talentą, kuri jis tiesa, neišplėtojo net ligi tiek, kiek išvyst: 
savo lyrinius sugebėjimus. 

Nors kunigų kalėdojimas yra labai reikšmingas momentas ano laiko 
tautos veidui parodyti (kalėdojimas tada buvo liaudiški generaliniai meti- 
niai egzaminai daugeliu atžvilgių), tačiau Vienažindžio tėra pripuolamai 
paimtas be jokių ypatingesnių intencijų. Todėl kultūriškai istorišku at- 
žvilgiu kalėdninkų dainos maža ką teduoda. Tačiau nereikia manyti, kad 
epochos nuotrupų tik tose dainose teužeiname. Yra jų išbarstyta po visą 
jo poeziją; bet mums įdomiausi, nes skaudžiausiai pergyventi, yra santy- 
kiai su rusų administracija, su jos antilietuviškais darbais. 

Paprastai yra įsigalėjusi nuomonė, kad Vienažindys nėra kovotojas 
dėl lietuvybės. Bet toji nuomonė tik iš dalies tėra teisinga. Jis nedalyva- 
vo draudžiamoj spaudoj taip aktyviai, kaip kun. Pakalniškis - Dėdė Ata- 
nazas ar kun. J. Tumas-Vaižgantas, jis nesėdėjo kalėjime dėl spaudos pla- 
tinimo, tačiau jo dainelių antirusiškos aliuzijos ėmė stiprintį liaudį jau 
tada, kada dar nė Aušros, Tėv. Sargo ir Apžvalgos nebuvo. Vienažindys 
per daineles veikė tada, kai tebuvo vysk. Valančiaus sąmoningas tylus pa- 
sipriešinimas ir vysk. Baranausko dainų katalikiškas patriotizmas. 

Vienažindys savo dainelėmis nekursto ir net negrąsina, kaip A. Bara- 
nauskas, „Kad tu gude nesulauktum“, bet pažymi faktus, kurie patys iš 
savęs byloja, instinktyviai žadina reakciją. Štai: 

Aštrūs valdžios peiliai širdį man parvėrė 
Ir sunkų lenciūga ant kaklo užnėrė. 


Tai grynai asmeninis skundas, atsiradęs po Rožės Stauskaitės ištrėmimo 
į Samarą, tačiau kiekvienas lietuvis, pravoslavo žandaro koliojamas ar 
valsčiaus „pišoriaus“ savavališkai skriaudžiamas, populiarios Vienažindžio 
dainelės žodžius galėjo sau prisitaikyti. O tai nejučiomis ji ragino šiauš- 
tis prieš atėjūnus prispaudėjus. 

Vienažindys tiesiog neragino, neagitavo tėvynės mylėti, kaip darė 
aušrininkai ir jų ipėdiniai, tačiau šitą meilę jis žadino ne tiesiog, bet na- 
tūraliai. Štai poetas vaizduojasi lietuvius, ištremtus iš savo krašto į Sa- 
marą. Jis atjaučia jų nostalgiją ir sukuria dainelę „Oi, tu sakal, sakalėli“, 
kur skaitome: 

Oi, Lietuva, tu mieliausia 
Mūsų motinėle, 
Norint gyvenam toliausia,“ 
Pas tave širdelė... 
Gardesnė tavo duonelė, 
Norint bėralinė, 
Ne kaip ašaroms maišyta 
Samaros kvietinė... 
Tavo kvepią ir vėjelis, 
Saulelė skaistesnė, 
Gal būt ant tavo rankelių 
Ir mirtis lengvesnė. 

"Tos kelios atskiros pastraipos rodo, kad nekovotojas Vienažindys mokėjo 
neblogiau dainuoti apie savo krašto meilė, negu aušrininkas Vanagėlis — 
Ksaveras Sakalauskas. Instinktyviai keldama patriotizmą, toji dainelė 
taip pat fiksuoja tą epochos momentą, kada po lenkmečio buvo 


„..„lig grabo nešt uždėta 
Pančiai ištrėmimo — 


tie patys rusiški pančiai, kuriuos vėliau nekartą pajuto draudžiamosios 
spaudos darbininkai. 
Epochos žymes taip pat nešiojo dainelės priminimai apie tai, kaip, 


Numylėtoj mano vietoj 
Gyvena barzdyla, 


o kadaise lankytos seklyčios mergelė su broleliais kukuoja „Samaroj kaip 
gegužėlė“. Čia epochinis faktas ir asmeninis skundas primindavo lietu- 
viams jų žemių kolonizaciją ir antirusiškai nuteikdavo, nes lietuvis in- 
stinktyviai prie žemės prisirišęs negalėjo džiaugtis savo kaimyno išvary- 
mu. Pykino jį ir brovimas stačiatikių kacapų, kurie buvo svetimi ne tik 
papročiais, bet kalba ir tikyba. Dar labiau artimos, lyg agituojančios, lie- 
tuvio jausmus įspėjančios atrodė Vienažindžio dainelės tuo, kad jose buvo 
daroma aliuzijų į kasdieninius to laiko reiškinius — į mokesčių sunkumą, 
valdininkų sukčiavimą ir kišininkavimą, žodžio nelaisvę, kaip antai: 


O tas „skladkas“ šiokias tokias 

Kas gal išmokėti? 

Toks plėšimas, toks lupimas — 

nebgal išturėti... 
Činauninkai, kamarninkai 
Vien tik ir važiuoja; 
Visaip žemę išmieravę, 
kišenius mieruoja. 

Sakyč daugiau neteisybių, 

Bet užginta yra... 


Tai yra eilėmis nusakyti tie patys ano laiko Lietuvos gyvenimo reiškiniai, 
kuriuos satyriškai su geliančiu maištingumu traktavo Kudirka. 

Ne tik epochos lietuvių negerovių konstatuotoju, bet visai sąmoningu 
patriotu Vienažindys pasirodo „Vilko ir Ožio“ sakmėje, parašytoj 1891 m. 
vienam konspiratyviam susirinkimui atminti. Toje sakmėje vilku įsikūnijęs 
rusas siūlosi ožiui-lietuviui iš negražaus sutvėrimo padaryti gražų, garsų 
ir stiprą, į vilką panašų. Ožys nesupranta, kaip ožiu gimęs, ožkos pienu 
mitęs, tarp ožiukų augęs galėtų stebuklingai pasidaryti vilku. Šis paaiš-- 
kina, jog metamorfoza įvyksianti, kai jis ožį papiaus, suės, o perėjęs ner 
vilko kraują ožys vilku užgims. Dabar ožys-lietuvis supranta vilko krau- 
gėriškus norus ir šitaip atsikerta: 

— Dantų, tarė, neaštrink ir tu paslėpk nagus — 
Atmink, jog Dievas man davė labai kietus ragus. 


Netaip lengvai tu pats vienas mane sudraskysi, 
O kietais ragais mano tu tik užsirysi. 

Toji sakmė ne tik gerai parodo Vienažindžio pažiūras i lietuvių rusų 
to laiko santykius, bet taip pat yra vienu iš labiausiai nusisekusių poeto 
kūrinėlių apskritai. Tai bene viena iš geriausių sakmių iš viso lietuvių 
literatūroj. To kūrinėlio proga tiesiog negalima susilaikyti nepacitavus 
J. Tumo, kuris puikiai reziumuoja Vienažindžio instinktyvų, bet vis labiau 
sąmonėjantį tautiškumą ir jo įtaką žmonėms. „Ir vis dėl to jis, kaip Bara- 
nauskas, sako J. Tumas, buvo gilus politikas, gal to visai nenusimanydamas 
pats. Jis tą politiką, tą antagonizmą esamajai biurokratinei valdžiai skie- 
pijo pavojingesniu būdu, nes poezija pasaldintu, ašarom ir dejavimais pa- 
mirkytu. Jis neturėjo jokios kitos programos, nei tautinės nei politinės, 
be savo jautrios sielos, kuria tuč tuojaus reagavo visiems negerumams. 
Tai buvo sveikiausia, nes natūrali programa. 

Pagaliau, baigiant kalbėti apie epochinius atspindžius Vienažindžio 
poezijoj gal reiktų kiek sustoti dar ties dviem dainelėm gana populiariom. 
Viena „Neeik už bernelio, panele jaunoji“ mums primena tada labai dažnų, 
dar nė dabar neišnykusi paprotį — žmonos vedimą dėl pasogos, — o antra, 
žymiai poetiškesnė už pirmąją, „Žirgeliai sukinkyti, prie gonkų pastatyti“ — 
iškarpa iš vestuvių apeigų, kurios dabar baigia išnykti. Toji antroji dai- 
nelė tokia švelniai elegantiška ir melancholiška, pilna simbolių ir lygi- 
namųjų kontrastų, ir tokia vientisos nuotaikos, jog ją tiesiog tenka laikyti 
viena iš geriausiai nusisekusių Vienažindžio dainelių. 

Vienažindys rašė ne tik savo laiko žmonių vargus apdainuodamas ar 
tuos žmonės linksmindamas, jis komponavo savo daineles ir pamokymui. 
Kaip žmonių ganytojas-dainininkas, jis dviem sritim atrodo susirūpinęs, 
kad jaunimas mylėtų skaistybės dorybę, ir kad suaugusieji susilaikytų nuo 
netvarkingo girtuokliavimo. Jis nėra niurus asketas, jis nedraudžia meilės 
dainų, nes pats jas komponuoja, nes tyra meilė ir skaisti jos svajonė nėra 
nuodėmė; jis taip pat nedraudžia jaunimui gražiai džiūgauti; priešingai, 
Vienažindys tiesiog ragina linksmintis „kolei jauni esam“, nes, kai visas 
jaunimas sustojęs ratu su „ukvata“ traukia „dainelę savo giesmelę“, tada 
mažiausiai pavojaus nusidėti skaistybei. Bet kad skaistybės dorybė būtų 
mylima, Vienažindys pozityviai nori jos groži iškelti, kad jos meilė įeitų 
į širdį su daina. Tam reikalui jis į dainą 'pina ir estetinius, ir moralinius, 
ir teologinius argumentus. Todėl skaisčios panelės žiba „kaip ant dan- 
gaus žvaigždelės“, ir: 

Tegul nors viso svieto 
Susirinks į vieną vietą 
Visokias grožybes 

visas brangenybes, 
O mums daug yr skaistesnis 
Daug kartų brangesnis 
Mūsų vainikėlis, 

doros kvietkelis. 

Nemainysime jo „ant aukso palociaus, namų bagočiaus“, vertesnis jis 
už auksus, sidabrus, žemčiūgus ir deimantus, nes po mirties jų neklaus 
ponas Dievas, bet klaus, ar skaistus doros kvietkelis: 


* J. Tumas, Liet. Literat. Draudžiamojo laiko paskaitos, Kaunas 1925, ps. 50. 

Ar jisai iškentėjo 

Putimus šiaurės vėjo, 

Ar tav' nepakando 
piktybių šalna? 


Nors intencijos gražios, nors viena kita poetinė priemonė vykusi, ta- 
čiau visa dainelė „Sustokim dabar ratu“, skaistybės išgarbinimui paskirta, 
yra silpnoka, sausoka, viena iš menkiausiai nusisekusių. Negeresnės ir tos 
dainos, kuriose rodomi girtybės padariniai. Dainoj „Kas ten rėkia, kas ten 
šaukia“ Vienažindys nori nupiešti girtuoklio mušeikos šlykštų paveikslą, 
vietomis taip ima tirštinti spalvas, pavartoja nevykusi palyginimą, kad 
net verčia skaitytoją šypsotis, kaip antai: 


Ir sučiupęs už čiuprynos, 
Kaip vanagas vištą, 

Muša, peša, kojoms spardo, 
Kad net seilės tykšta. 


Visa dainelė protokclinė. Tik tas judėjimas, maišatis, baimė, kuriuos 
sukelia girtuoklio pasirodymas namuose neblogai perduotas. 

Dainelė „Kaimynas laukus apsėjo“, vaizduojanti girtuoklio šeimyninę 
ir ūkio netvarką, menišku atžvilgiu nepralenkia pirmosios. Pažymėtina 
tik, kad vaizdingumui sustiprinti Vienažindys, kaip kontrastą girtuoklio 
gyvenimui, rodo padoraus ūkininko šeimos ir ūkio tvarką. Tie du kont- 
rastai eina greta viens kito per visą eilėraštį, kuris baigiasi moralu: 


Gerdams tur prie to prieiti, 
Kad reik iš namų išeiti. 


Toki užbaiga didaktiniam dalykėliui, be abejo, visai vietoj. Tačiau 
primintina, kad Vienažindys didaktikas pasirodo kartais ten, kur jo ma- 
žiausiai laukiama. Antai, graži dainelė „Linksminkimės, linksminkimės“ 
paskirta jaunystės grožiui ir jos džiaugsmui apdainuoti; jos premisos nieko 
nesako apie pamokomąsias tendencijas, o pabaiga išeina didaktinė — jei 
dorai gyvensime, 


Mylės mumis Ponas Dievas 
Ir kunigs klebonas. 


Grynai pasauliškėmis akimis žiūrint paskutinės eilutės argumentas 
tikrai keistas. Jis tesuprantamas tik giliai katalikiškame krašte ir ano 
laiko Lietuvoje, kada didžiausias autoritetas žmogui buvo klebonas. Bet 
to silpno argumento pabaigoje pavartojimas rodo, kad Vienažindys norėjo 
būti morališkai naudingas savo parapijonims net juos linksmindamas, o gal 
būt jis linksminimą žmonių dainomis laikė pastoracijos dalimi, kaip vėliau 
Vienožindžio kai kurias daineles iš dalies pastoraciniais tikslais platino 
kun. A. Vitartas. 

Ar tik neturi paslėptų pastoracinių-didaktinių tikslų ir tokia populiari, 
stiprių etnografiškai tautiškų žymių turinti dainelė „Kaip gi gražus — 
gražus rūtelių darželis“, kurią su dideliu užsidegimu nesenai gal visos 
Lietuvos merginos dainuodavo? 

Iš pradžios autorius duoda idealų ano laiko lietuvaitės darželio apra- 
šymą, suminėdamas mylimiausias gėles; toliau iškelia mergaitės vertingumą 
virš visų gėlių, parodo darželio bendrą grožį vienoj kitoj gamtos atmainoj: 


Čia lakštingalėlė, meilinga paukštelė, 

Gieda po darželį kasdien rytelį; 

Anksti rytelį kaip teka saulutė, 

Rasa po žolynus rieda, kaip perlai. 
Man ramus vėjelis nuo žolynų pučia, 
Kaip gi gardžiai kvepia mano darželis. 
Norint aš nuvargus ar nuliūdus būčia, 
Čia mane prakalbin kožnas kvietkelis. 


Pažymėjęs šitą moralinę įtaką į mergaitę, autorius baigia dainelę Dievo 
galybės suminėjimu. Taigi, nėra jokio moralo, jokio paraginimo, tačiau 
visas eilėraštis, ypač jei prisiminsim jo gaidą, yra persunktas tokia dar- 
želio meile ir entuziazmu, kad jis tiesiog veikia moraliai stiprinančiai. O 
ta meilė ir prisirišimas prie darželio, ir tuo pačiu prie skaisčios jaunystės, 
lietuvaitėms pasirodydavo tuo gyvesnis ir meilesnis, kad, rodos, jokia kita 
daina taip stipriai neapeliavo į mergaitišką ambiciją, kaip Vienažindžio 
dainelės posmas: 

O ašai mergaitė, visų kvietkų ponia, 
O aš karalaitė tarp visų žiedų, 
Giedu sau daržely aš jaunystės stone, 
Dar aš nesuprantu vargų nė bėdų. 


Liaudies dainoj kaimietė buvo vadinama ir balta gulbele ir balta 1e- 
lijėle; bet ar ji buvo kada anksčiau apdainuojama karalaite? O įsivaizduoti 
arba norėti būti taip puošniai ir gražiai, kaip karalaitei, daug realiau ar- 
timiau mergaitės ambicijai negu gulbele skraidyti. Drauge dainelėj su- 
gestionuojama, kad ji tol yra karalaitė, kol tebėra mergaitė nežinanti rū- 
pesčių ir vargų, kol daržely nė viena piktžolė neauga, nes kada ji pra- 
deda darželį apleisti, reiškia, kad kažin kokių rūpesčių atsirado, kad in- 
tegrali, pavyzdinga mergystė dingsta. Štai kaip nejučiomis darželio mei- 
lės ir grožio entuziastišku apdainavimu Vienažindys nejučiomis morališ- 
kai veikia, ikvėpia skaisčios mergystės meilę. Jis, rodos, dar labiau su- 
stiprina mergystės meilę kita dainele „Ar negaila, seserėle, rūtelių, rū- 
telių“, kai jaunimo akyvaizdoj pravirkdo ištekėjusias moteris. Ir rūtelių 
— jaunų dienelių laikas atrodo juo labiau viliojantis, kad dainelėj mote- 
rystės gyvenimas, ypač išėjus už našlelio, parodytas stiprioj melancholi- 
jos šviesoj, ir gal net labiau sutelktai išreikštas negu entuziastiška mer- 
giška darželio meilė. 

Be abejonės galima sakyti, kad ne paslėpta moralizuojančia medžiaga 
Vienažindys palenkia visos tautos, ypač moterų, širdis savo kūrinėliams, bet 
tuo, kad mokėjo prabilti liaudžiai įprasta dainos forma, jos simboliais to- 
kiais, kaip rūta, rūtų darželis ir t.t. Be abejo, nėra tautos, kuri nemėgtų gėlių, 
bet taip pat tur būt nėra kitos tautos, kurioj darželis reikštų tokią mer- 
gaitės atestaciją, kaip lietuvių. Lietuvaitės mergystė, jos švarumas, darbš- 
tumas, geras skonis Vienažindžio laikais buvo glaudžiai susiję su darželiu. 
Darželis — mergaitės gyvenimo centras — rytą į darbą eidama, ji bėga 

kokio žiedo nusiskinti ar gėlių palaistyti, per pietus vėl bėga pasidžiaugti 
ir kokią nenaudėlę žolę išrauti, o vakarais — vėl palaistyti, po dienos darbo 
atsikvėpti, o sekmadienio pavakary — su draugėmis padainuoti. Sugebė- 
jimas darželį tvarkyti reiškia lietuvaitės subrendimą; ji daržely dainuo- 
dama, apie nežinomą bernelį svajoja, ji su tyliu išrinktuoju dažnai daržely 
pasikalba, ji į darželį eina rūtos nuskinti į bažnyčią susituokti važiuoda- 
ma, ji jaunamartė į darželį užsuka su tėviške atsisveikindama ir į vyro pusę 
išvažiuodama. Apie tai mums byloja šimtai liaudies dainų; tai fragmenta- 
riškai pasakoja Vienažindys savo dainelėse, nes taip jo laikais buvo ir dar 
dabar ne visai retai taip pasitaiko. 

Koki bebūtų to darželio, pasakyčiau, kulto kilmė, vis dėlto Vienažin- 
džio ir vėlesniais laikais jis buvo etnografiškuoju lietuviškuoju reiškiniu. 
O dainoje džiaugtis darželiu arba dejuoti jo netekus reiškia kalbėti į širdį 
visoms Lietuvos moterims ir net daugeliui vyrų. Rasti taip platų aidą, 
reiškia būti tautiniu poetu. Vienažindys juo buvo. Buvo, nes dainavo apie 
darželį; jis juo buvo, nes su didele simpatija giedojo apie antrą brangųjį 
jaunystės, mergystės ir ištikimumo simbolį — rūtą. Kodėl toji, kituose 
kraštuose laikoma itartina, žolė liko tautiniu simboliu, ne mums čia spręsti. 
Svarbu tik pastebėti, kad per amžius dainose ir darželiuose ji taip įsigy- 
veno, jog įsigijo nepanaikinamų tautinių etnografinių teisių ir reiškia 
mūsų mergaičių gyvenime tai, ką šveicarų ir prancūzų jaunikaičiams reiš- 
kia edelveisas. 

Pažymėję šituos du tautinius motyvus Vienažindžio poezijoj, tuoj tu- 
rime iškelti ir tretįjį, kurį pats poetas net labiau pabrėžia negu pirmuo- 
sius du. Tuo motyvu yra dainos meilė, džiaugsmų ir sielvartų reiškimas 
daina. 

Kokią reikšmę Vienažindys teikia dainai, matyti iš jo prisipažinimo 
lyrikos. Štai kas jam daina asmeniniame gyvenime: 


Dainos mano — dūšia mano... 
Dainos mano, sparnai mano... 
Dainos mano, raudos mano... 


Taip jis pradeda beveik paeiliui kelias pastraipas kūrinėlio, kalbančio 
apie dainą. Pagaliau dainos reikšmę savo paties psichinei nuotaikai dar 
šitaip nusako: 


Oi, dainos — dainelės, jūs mano patieka — 
Visi širdies skausmai pas jumis palieka. 
Tada aš laimingas, kad dainas dainuoju, 
Kada savo vargus, verkdams, išrokuoju, 


Kaip gera išpažintis, kaip sielvarto pasipasakojimas mielam draugui, 
daina sumažina įtempimą, palengvina krūtinę, iškrauna dali susitelkusios 
energijos. Kad šitokį vaidmenį atlieka meno kūrinys kūrėjo gyvenime, tai 
modernioji psichologija patvirtina ir tai yra tiesa. Taip pat tiesa, kad kal- 
bėdamas apie meilę, apie jaunystę ar reikalą linksmintis, Vienažindys daž- 
nai mini dainą. Jų minėjimas ir duotos citatos mums nedaug pasakytų apie 
paties poeto realią dainos meilę, jei nežinotume iš jo biografijos, kad per 

visą gyvenimą jis yra buvęs „nepagydomas“ dainuotojas. Ta dainos meilė 
ir savo kūrybos pareiškimas dainos forma Vienažindį sujungė su tauta, 
suteikė jo kūrinėliams dar vieną tautišką (beveik etnografišką) žymę. 

Jei kas paklaustų ar dainų meilę būtų galima laikyti mūsų tautine žy- 
me, nedaug pasvyravus, reiktų atsakyti: taip. Įsižiūrėjus į tautų kultūros 
istoriją galima pastebėti, kad įvairiose tautose ir net įvairiose epochose 
išugdomos vienos ar kitos meno šakos. Antai graikai išugdė kelias meno 
rūšis, bet tik smulkmenas tedavė tapyboj ir nieko muzikoj, o krikščioniš- 
kojoj epochoj viduriniais amžiais iškyla muzika, su kuria eina architek- 
tūra, literatūra, skulptūra. Kitose epochose klesti įvairūs menai; bet štai 
impresionizmo laikais tik tapyboj, literatūroj ir muzikoj ta srovė tebuvo 
atstovaujama. O jei paklaustume, koks menas charakterizuoja XX. am. 
pirmąją pusę, tur būt, nedaug svyravę atsakytume, kad kinematografas. 
Tuo tarpu senovės žydai apie toki meną gal nei sapnuoti nesapnavo. Jie 
mums nepaliko kito meno, kaip žodinį, Šventojo Rašto Senojo Įstatymo 
pavidalu. 

O ką gi lietuvių tauta sukūrė charakteringo? Jei ne nuolatinis inte- 
ligentijos mirimas svetimtaučių jūrose, gal senoji Lietuva būtų pasiro- 
džiusi keleriais menais. Bet taip nebuvo. Ir lietuvių liaudis kūrė meną 
tokį, koks yra artimas žemdirbių tautoms, būtent, dainą. Bet žemdirbių 
rasės, klimato ir istorinės aplinkybės nevienodos, todėl ir jų dainos cha- 
rakteris skiriasi. Vienų daina gyva ir linksma, kitų liūdna, melancholiš- 
ka, pilna ilgesio, kokia yra lietuvių daina. Vieniems greta dainos yra ki- 
toks menas, o kiti tik vieną dainą ir pasaką teturi. Senoji Lietuva dainą 
ir tik iš dalies pasaką tekūrė, nes nemokant rašto, menui telieka žodis. 
Jis gali būti sustiprintas ritmu, melodija. Negalėdamas kitokio meno 
kurti, senasis lietuvis, ypač lietuvė sutelkė visą dėmesi į sustiprintą žodį, 
dainą. Todėl ir dainavo Lietuva vasaros vakarais, per šienapiūtę, per li- 
narautę, per talkas, per vestuves, per krikštynas, dideliais būriais ir ma- 
žesniais būreliais įvairiomis progomis. Ponų baudžiavos slegiama savo 
širdies skausmus išliedavo Lietuva platiesiems laukams melancholiška, 
graudžia, beveik religine - bažnytine melodija. Dar baudžiavos jungas 
nevisai nuslinko, dar Lietuva vos tik ėmė mokytis rašyti, kaip vėl naujas 
smūgis jai buvo suduotas — uždrausta spauda. Tyliai kenčiant ar tyliai 
maištaujant vėl nebeliko nieko lietuviui, kaip tik savo nelaimes ir vargus 
daina išlieti ir vieninteliu plačiai prieinamu dainos menu estetinį sielos 
alkį pasotinti. Tokiu būdu švelni, graudi, liūdna daina skambėjo šimtme- 
čiais ir giliai suaugo su lietuvio siela, kad net liaudies dainoj jai reiškia- 
ma tokia pat meilė, kokią jai rodė Vienažindys. Ji buvo savas, tautinis me- 
nas, lyg gyvenimo būtenybė Vienažindžio laikais, kaip savas buvo meniš- 
kas darželis ir to darželio centras — rūta. Kaip baskams ar airiams dėl 
didelio prisirišimo prie universalios katalikybės, ji tapo tautiškumo atri- 
butu, taip universalioji daina be kito ko yra patapus lietuviškai tautiškos 
kultūros atributu, o Vienažindys dėl dainos meilės, dėl to motyvo dažno 
priminimo savo kūryboj yra likęs tautiniu poetu, glaudžiai sutapusiu su 
plačiomis tautos masėmis, 

Vienažindys ne tiktai palaiko ir tobulina tą mylimąją tautiškąją meno 
šaką, kaip koks įsišokėlis, bet jis tęsia lietuvišką poetų tradiciją. Antai 

Strazdas, kad ir nekalba entuziastiškai apie dainą — džiaugsmų ir siel- 
vartų reiškėją —, tačiau žymi dalis jo kūrinėlių dainiškai parašyti. Ba- 
ranausko Peterburgo kelionės dalys taip pat buvo žmonių pasisavintos 
dainuoti. Toj srity neatsiliko nė Maironis. Jis nesitenkino teoretiškai 
branginęs ir estetiškai džiaugęsis daina, o sukuria nevieną kūrinį, kurį pla- 
tieji liaudies sluoksniai mielai savinasi. Ir šitame mūsų tradiciniame 
bendradarbiavime tarp liaudies ir atskirų poetų Vienažindys užima gar- 
bingiausią vietą. Savo sielos gyvenimui meniškai pareikšti jis teranda 
vieną meno šaką — dainą, kuria per šimtmečius tauta tegalėjo reikšti savo 
vidaus gyvenimą. 

Greta rūtų darželio simboliškos meilės ir dainos meilės, kuriuos tenka 
laikyti tautiniais motyvais, Vienažindys savo lyrikoje duoda bendrai žmo- 
giškųjų dalykų: meilės džiaugsmai ir sielvartai, vienatvė, praėjusios jau- 
nystės gailesys, dangaus ilgesys ir t. t. 

Jei imame meilės motyvą, tai jame galime dar pastebėti kelias rūšis — 
erotinė, tėvų, vaikų, Dievo, gamtos meilė, o erotinėje meilėje kelis žymes- 
nius niuansus — meilės svajonę, siekiančią elegišką meilę, džiūgaujančią 
meilę, turint mylimos širdies pritarimą, apviltą meilę, likimo sudaužytos 
meilės skausmą, meilės ilgesi, gal dar vieną kitą erotinio jausmo atspalvį. 
Vienažindys nevisas meilės rūšis paliečia, visos pažymėtos erotinės skalės 
neužpildo. 

Jei paliksime dabar nuošaly dainos, rūtų darželio, motinos ir Dievo 
meilę ir sustosime ties erotine, pamatysime, kad autorius nedainuoja mei- 
lės svajonės, nė apviltos, paniekintos kerštaujančios meilės. Džiūgaujan- 
čios emocijos taip pat labai maža. Tik vienoj „Pasakyki, panaitėle“ dai- 
nelėj laimės ir pasitenkinimo nuotaika pragena liūdesio šešėlius. Dau- 
guma dainelių liūdnos, elegiškos. Trys jų — „Oi, rūpestis, sunki našta“, 
„Žirgeliai sukinkyti“ ir „Šia, motute, galionėlis“ — parašytos trečiame 
asmeny, o visos kitos pirmajame ir neviena turi autobiografiškų žymių. 
Kada trumpai pažymėjęs nerūpestingą jaunystę: 


Nors rūpesčiai spaudė, širdies neskaudėjo 
Ir dainavau dainas, net laukai skambėjo, 


jis priduria ir gailisi pažinęs meilę: 


Oi, tu meile, meile, kam pažinau tave. 
Už ką gi tu taip puikų vardą nešioji? 


mes įspėjame, kad tas gražusis vardas yra Rožės Stauskaitės, kurios ištrė- 
mimas, kaip koks žiaurus likimas, sudaužė viltis ir taip prikankino, kad net: 


„..„ mylėt užsižadėjau; 

Gana skausmus vien kentėt. 

Ir pirštus kryžium sudėjau — 
Gana, gana jau mylėt... 


Juk taip, kaip čia dainuoja, taip ir padarė. Su sužeista širdimi, ne- 
tekęs Rožės, atsisakė žemiškos meilės siekti, liko mi 4 ir per visą gy- 
venimą ilgėjosi sudužusių vilčių ir tolimojo dangaus. Šitos likimo sudau- 

žytos meilės skausmo įtakoje Vienažindys pasirodo tikras romantikas, 
kuris drįsta mesti net tokį stiprų posakį, kaip kad: 


Tegul iš meilės ir numirsiu — 
Mirtis dėl meilės Dievui tiks. 


Kas Lietuvoj pirma Vienažindžio taip romantiškai driso pasakyti? 
Tur būt niekas. Ir bendrai individualiosios poezijos atstovų tarpe Vie- 
nažindys bus pirmasis, kuris meilę traktuoja lyriškai romantiškai. Ankš- 
čiau jo tą jausmą, švelniai, romantiškai, iš dalies sentimentaliai traktuo- 
jamą tesutinkame tik liaudies dainoj, tuo tarpu kai individualiosios poe- 
zijos atstovams meilė kaip džiaugsmų ir sielvartų šaltinis beveik neegzis- 
tuoja. Valiūnas „Birutės“ dainoj paliečia romantinę meilę, bet ją trak- 
tuoja cpiškai istoriškai. Strazdo meilė daugiau žinoma iš realistinių anek- 
dotų, o ne iš jo dainų. Jose net didesnių meilės trupinių vargiai būtų ga- 
lima rasti. Taip pat ir Klemento sielenkose meilė nėra romantiška. Ten 
daugiau kyšo pseudoklasikiniai svarstymai apie „reikalą mylėtis“, o ne 
pergyventas jausmas srovena. O A. Baranauskui, kuris taip jautriai rea- 
gavo į gamtą ir mokėjo romantiškai ilgėtis, erotinio jausmo poetinis pa- 
sireiškimas atrodo visai svetimas. Ir štai Vienažindys lieka pirmasis indi- 
vidualiojoj lietuvių lyrikoj. Jis apie meilę nesamprotauja ir netraktuoja 
paviršutiniškai, sangviniškai. Jis sangviniku aukštaičiu pasirodė, kalbė- 
damas apie parapiškus nuotykius, apie senmergės pastangas ištekėti (Sen- 
mergės daina), bet kai dainuoja apie meilę, jis parodo savo tikrąjį, gilųjį, 


melancholiškąjį „aš“, kurį kasdieniniame gyvenime pridengdavo visuo- 
menišku sangviniškumu. 


Ne tik niekas prieš Vienažindį mūsų individualiojoj lyrikoj nekal- 
bėjo rimtai apie meilę, bet retas taip tiesiogiškai, nuoširdžiai, žmogiškai 
mokėjo byloti net vėliau. Tiesa, i erotinio jausmo paslaptingumą, burti- 
ninkiškumą ir komplikuotumą įsižiūrėjęs, jaunasis Vienažindys ima neva 
poetiškai filosofuoti, meilės grožio prasmės ieškoti, tačiau tai yra lyg ko- 
kia išimtis. "Tos išimtinės refleksuojančios meilės dainelės charakterį 
neblogai nusako pati pradžia: 


Pasakyk man, kodėl lakštingalėlė 
Gied tarp žalių krūmų, prie sraunaus upelio? 
Kodėl gi ieško pilkoji bitelė 
ydinčio medžio, kvepiančio kvietkelio? 
Pasakyk man, kaip regis tau, 
Kodėl gražumas kožną trauk pas sav? 


Toji refleksuojanti, ir todėl labiau sentimentali negu kitos meilės dai- 
nos, yra sakytum, lyg koki Vienažindžio nuodėmė tam betarpiškam emo- 
cionalumui, kuris trykšta iš kitų. Šitą savo refleksinę „nuodėmę“ meilės 
dainoj padaro iš dalies savo mokytumo, o iš dalies to paties romantizmo 
skatinamas. Jis meilę pergyveno visu jaunystės romantiškumu, bet kadangi 
joj nebuvo nieko žemo, tai patsai jausmas tebeturėjo visą savo žavingumą 
ir groži. Jaunas poetas panorėjo jį išaukštinti ir jo mįslę įspėti. Išaukštino 
jį tikrai romantiškai, bet iš knygų išskaitytai, kaip šit: 

Oi, kaip laiminga ant svieto grožybė: 
Dėl tavęs dainos ir visokis donis! 
Ar gal būti tarp mūsų vienybė: 
Tu karalienė, aš — tavo padonis. 
Nesakyk man, man nekalbėk, 
Jei neverts meilės, tai nors pagailėk! 


Tai knygiškai riteriška ir sentimentalu! Bet jaunas poetas matomai 
tai rašė, nepatyręs perskiriančio amžiams likimo smūgio, kuris parodė 
jam tikrąjį kelią, kaip poetui, ir meilės giliąsias šaknis. Dainoj ,„„Pas2- 
kyk man“ Vienažindys išėjo iš savo nuoširdumo linijos dėl jaunystės entu- 
ziazmo, dėl poetiško nepatyrimo. Negi jis žinojo, kad girimas ir aukšti- 
nimas poezijoj žymiai sunkiau sekasi, kaip tiesioginės natūralios būklės 
stilizuotas išliejimas? Negi jis žinojo, kad geriausias ir poetui labiau- 
siai tinkąs meilės išgirimas ir meilės mįslės įspėjimas yra pati nemeluota 
daina? Tiesa, melancholiškas pasilieka Vienažindys ir šitame kūrinėly, 
tačiau toji melancholija, pridengta romantiškai sentimentaliais gestais ir 
terminais, neturi to nuoširdaus žmogiško gilumo, kurį atskleidžia „Sudiev, 
kvietkeli, tu brangiausias“, „Ilgu, ilgu man ant svieto“, „Saulė nusileido 
už aukšto kalnelio“, „Kur prapuolė tas takelis“ ir net „Oi, rūpestis, sunki 
našta“: 

Pasiklausykime tik dainelės „Saulė nusileido už aukšto kalnelio“. 
Autorius pirmiausiai duoda tikrą įkvėptai gražų pavasario vakarą. Visur 
viešpatauja gili tyla, tik viena lakštutė neužmiega ir gieda per nakti. Jos 
nemiga primena paties poeto sielvartingą nemigą, kuri yra skaudesnė 
negu ano giesmininko paukštelio: 


Čia jums tikra laimė, jūs, valios paukšteliai, 
Kur tik širdis trokšta, ten jus neš sparneliai. 
Užmik, lakštinigalėle, aš viens čia paliksiu. 
Žinau, šią naktelę aš tik neužmigsiu. 


Meilės netikrumas, apkalbos, ilgesys, viskas taip susitelkę sieloj, kad 
nebėra beveik vilties palengvinti širdį nemigos daina, bet norisi tiesiog 
užmigt amžinu miegu ir vis mylėt: 


Eičiau ieškot miego ant šaltų kapelių, 
Aš norėč užmigti po medžių lapelių, 


T LT 


Ir man apie meilę miegančiam kalbėtų... 


Instinkto vedamas gali paukštis neužmigti per naktį, bet jis nesigar- 
džiuos savo skausmu. Tik žmogui prieinama laisvai su noru skauzmą ar 
sielvartą prisiimti. Toji strofa erotinį jausmą, tą giliai žmogiškąjį aspektą, 
kaip tik pabrėžia: geriau kentėti, net miegoti „ant šaltų kapelių,“ vadi- 
nas beveik numirti, bet kad tik būtų galima mylėti. Svajoti apie mirtį, 
o mirus vis dėlto mylėti — grynai romantiška mintis, kurios, man rodos, 
mes nesutinkame nei vėlybesnėje. povienažindinėje lyrikoje. Tiesa, reikia 
pasakyti, kad cituotoje strofoje mirties idėja nėra aiškiai pasaizoma, bet su- 
gestionuojama. Kai kam gali pasirodyti, kad geidimas miegoti ant šaltų ka- 
pelių yra noras paprasto isimylėjusio klajoklio, kuris nebedrįsta pareiti vė- 
lai namon. Tačiau iš tikrųjų taip nėra. Kada, įsiklausius į pavasario nakties 

tylą ir tolimą lakštutės čiulbėjimą, ima noras eiti ant kapelių, net ant šaltų 
kapelių ir ten užmigti, tai reiškia, kad reali ir vaizduojamoji meilė yra 
pasiekusi tokį paslaptingą tašką, kur ji giminiuojasi su mirtim. Tokios 
meilės, to iš esmės gyvybinio jausmo, paslaptingos būsenos yra žinomos 
psichologijai ir labai brangios romantikams, panašiems į Novalį. Meilės 
ir mirties paslaptingą seserišką giminystę Vienažindys ne vien iš knygų, 
išskaitė ir kažin kaip Lermontovo itikinamai su juo į romantišką kelią 
pataikė, tur būt realiai savo širdies pasiklausęs. O kad su meile sieti 
mirties idėją Vienažindžiui nėra svetima, tai matyt bus, prisiminus 
citatą, kad mirtis dėl meilės Dievui tiks. 

Jei kas ir nenorėtų tikėti, kad cituotoj strofoj matyti sugestyvus mir- 
ties viliojantis balsas, tai vis dėlto turėtų sutikti, kad pati apdainuojama 
meilė yra kažin koki fluidiška, perregima. "Tegu tas miegas ir nebūtų 
amžinuoju miegu, tačiau noras mylėti sapne turi taip pat stiprų, nereališką, 
romantišką meilės charakterį. Kai skaitome tą pageidavimą, kad užmigus 
vėjelis pūstų, lapeliai šlamėtų ir apie meilę kalbėtų, o: 


Kad gražūs balseliai, kaip sapnuote sapnuotų, 
Ir man apie meilę daineles dainuotų, 


mes įsitikiname, kad tas meilės reiškimas kiekvienu gyvenimo momentu, 
net sapnu, yra ne tik romantiškas, bet stipriai nuoširdus su visu mylin- 
čio jaunuolio naivumu. 

Nemažiau nuoširdūs, tikrai žmogiški, bet ir romantiški, yra „Sudiev, 
kvietkeli, tu brangiausias“ jausmai. Persiskirdamas amžinai su mylimuoju 
žmogumi, Vienažindys dainuoja: 


Ir dilgė ne visur žaliuoja, 

Šaka be rasos neprigis, 

Ir medis pakirstas svyruoja, — 

Kaip mano širdis bepagis! 
Aušra man nepriduos skaistumo 
Nei ramus vėjas nuramins, 
Nei saulė neatineš linksmumo, 
Nei tamsi naktis užmigdys... 

Mylėjau tave ir mylėsiu, 

Kol mane žemėms neužkas; 

Sparnuotom's mįslėmis atlėksiu, 

Ir krašte svieto širdis ras. 


Čia nelaiminga meilė nebesutapdoma su fizine mirtimi, bet už tat šitoj 
dainoj, iš vienos pusės, tolimesnis gyvenimas yra vaizduojamas, kaip dva- 
siškai emocionalinė mirties, o iš kitos pusės, meilė kaip ištikimybė iš- 
tverianti lig mirties, kaip dvasinė jėga nežinanti erdvės. Nors tikėjimas 
meilės amžina ištikimybe ir pastovumu yra romantiškas dalykas, tačiau 
taip pat ir labai žmogiškas, nes esmingas žmogaus meilės prigimčiai. Taigi, 
nors viename eilėrašty (Pasakyk man, kodėl laikštingalėlė) Vienažindys 
ir pasirodo, kaip knyginis romantikas, tačiau savo geriausiose dainose, 
kur jis pasiekia romantizmo esmines gelmes, jis yra drauge žmogiškiausias 
širdingiausias. natūralus ėjimas į žmogiškas emocijos gelmes bus padaręs 
iš Vienažindžio savotišką spontanišką romantiką. 

"mas romantiškas, dainose sutinkamas, gamtos sugyvinimas (vėjelis, 
medžio lapeliai atrodo galį kalbėti apie meilę; aušra, vėjas, saulė, tamsi 
naktis rodos nusiteikę raminti meilės nelaimėje) ir savo paties jausmo 
reiškimas gamtos priemonėmis bei simboliais (nevisur žaliuojanti dilgelė, 
pakirstas medis) yra spontaniškas, instinktyvus. Atrodo, kad Vienažin- 
džiui neteko tų priemonių tyčiom ieškoti, o jos savaime atėjo iš to ne- 
pastebimo, bet realaus ryšio, kuris yra tarp gamtos ir netoli jos gyve- 
nančio žmogaus. Kiek kitaip atrodo ištisai simboliška beveik alegoriška 
dainelė „Vaikščiodamas keliu žemybės“, kuri švelniais žodžiais pasakoja 
poeto meilės istoriją.  Vienažindžiui atrodo meilė, kaip dangiška gėlė. 
Kūdikiškas angelėlis žemėje žaidė su ta gėle; Dievo balsą išgirdęs, angelas 
paskubėjo į dangų, užmiršęs gėlę. Ji palikta viena pražydo gražiausiu 
žiedu ir sukvipo žavinčiais kvapsniais, kurie užburia poetą. Siekdamas 
gėlės, kuri prakalba, jis pasijunta su ja danguje. Tada: 


Prrašvito sielos šviesybė, 

Laimių saulė užtekėjo, 

O meilumas ir linksmybė 

Kaip ir vandenys tekėjo. 
Apsiautė mus angelėliai, 
Ilgai su džiaugsmu žiūrėjo, 
Kaip meilūs kvietkų pūkeliai 
Į mano širdį birėjo... 


"Toji laimė netrunka ilgai. Nelaimių triukšmas sumaišo dangų su žeme 
ir Dievas ištremia poetą. Jis vaikščioja vienas tamsioj pakalnėj, nežino- 
damas, kur jo gėlė, ar turi bent rasos lašeli, o ji: 


Dalnguj palikt nebgalėjo, 
Nes savo žaliais lapeliais 
ios žemės dasilytėjo. 


Šitoji dainelė gal sentimentalesnė už „Sudiev, kvietkeli...“, tačiau dėl 
savo švelnaus, nuoširdaus ir skaistaus naivumo nemažiau charakteringa 
Vienažindžiui. Nors ir atsiremdama refleksiniu elementu, vis dėlto ji 
jo neturi tiek, kiek „Pasakyk man, kodėl lakštingalėlė“. Ši pastaroji, 
priežastingumo kritiškai beieškanti, skamba stipriai falšyvai nepajėgiančiam 
samprotauti poetui, o „Vaikščiodamas keliu žemybės“ strofos savo skaisčių 
naivumu, pasakojamuoju tonu, švelnia melancholija, simbolių meile arčiau 
prisiderina prie bendro kitų dainų charakterio ir liaudies poezijos ap- 
skritai. 

Tos „Vaikščiodamas keliu žemybės“ strofos įdomios tuo, kad jos 
atskleidžia dar vieną seną romantiškąjį aspektą — meilės siejimą su ne- 
žemiškuoju buvimu. Tai buvo brangu ne tik tokiems romantikams, kaip 
Novalis, A. de Lamartine, Lermontoff, bet to aspekto šaknys per Petrarką 
ir Dantę siekia Platono. Platoniškasis meilės pažinimo susiejimas su am- 
žinųjų idėjų pasaulio meile, įvairiai ir sustiprintai išaukštintas tikrųjų 
meilės trubadūrų, Petrarkos, ypač Dantės, iš naujo atgimęs romantikuose, 
rado atbalsį ir Vienažindžio poezijoj. Šituo meilės aspektu atsiekdamas 
vieną iš seniausių ir giliausių romantizmo šaknų, Vienažindys iš pirmo 
pažvelgimo gali pasirodyti apdulkėjęs knyginio romantizmo dulkėmis. 

Taip gali atrodyti ypač todėl, kad minėtoji meilės dainelė neatskleidžia 
taip jaudinančiai gilaus pergyvenimo, kaip ankščiau pacituotosios. Gal 
būt, kad dainelėje pačios vaizdavimo priemonės (meilė — dangaus gėlė 
angelo atnešta į žemę ir užmiršta, gėlės suradimas, stebuklingas pateki- 
mas su ja į dangų ir to dangaus netekimas) yra šiokios tokios užmiršto 
romanso ar skaitybos reminiscencijos bei refleksijų išdavos, tačiau pačią 
dainelės kilmę ir intencijas laikyti knygine romantika būtų netikslu. 

„Vaikščiodamas keliu žemybės“ dainelės impulsas greičiausiai buvo 
asmeninis, nes kūrinėlis yra ne kas kita, kaip Vienažindžio meilės simbo- 
liška istorija. Be to, reikia neužmiršti, kad kiekviena neiškrypusi, neper- 
sisotinusi, bet jauna ir tikra meilė turi savy palaimos teikiančios ir kil- 
ninančios galios. Ją kaip tik galėjo stipriai pajusti Vienažindys, nes jo 
emocionaliniai santykiai su mylimąja mergina tebuvo platoniški. Todėl, 
atrodo, nesuklysime galvodami, kad po laimės teikiančios ir kilninančios 
meilės patekęs į sielvartą, poetas spontaniškai panoro savo meilę išaukš- 
tinti, beveik šventumo aureole papuošti. Kad jis gan mėgsta aukštai 
iškelti savo pergyventą meilę, tai matyti iš kitos dainelės, kuri prasideda 
„Kas suskaitys skausmus ir ašaras mano?“ Ten meilės nebedengia sim- 
boliais, bet jos įkvėpėja šitaip metaforiškai kvalifikuoja: 

Dangaus dukteraite aš tave vadinau... 
Aš tariaus atradęs tikrą angelėlį... 


Taigi ir „Vaikščiodamas keliu žemybės“ dainelės pati intencija ir aks-— 
tinas buvo nuoširdžiai realūs, tačiau priemonės galėjo būti iš kokių romansų 
ar sentimentalių skaitybų reminiscencijų. Nors dainelė išėjo švelniai sal- 
desnė negu kiti meilės eilėraščiai, bet ji nemenkiau už kitas pasiekia ro- 
mantinių aspiracijų gelmes. 

Kurdamas savo lyrikos dalykėlius bendrai žmogiška meilės tema, per 
ją stipriausiai parodydamas melancholiškąją temperamento pusę ir drauge 
iškildamas kaip romantikas, Vienažindys dar mėgsta savo meilę pareikšti 
daina kaip ir tautosakoj. 

Kada mes įsižiūrime, kaip ir kada yra dainuojamos dainos, pastebime, 
kad jos dažnai būna priemonė kitos lyties atstovams reikšti simpatiją. 
Dainuodami dainą su meilės tema, jaunieji lietuviai, sakytum, vilioja mer- 
geles, jei jų nėra drauge būry; o jei jos drauge, ir jei jų tarpe yra širdies 
išrinktosios, tai daina tiesiog turi pasakyti meilę, niekuo realiu neužan- 
gažuodama subjekto. Kadangi lietuvių dainos yra daugiausia kolektyviai 
dainuojamos, tai jos dažnai išvirsta nerealiu meilės pasikalbėjimu arba 
meilės svajone, nors dainose tematinis erotinis jausmas būtų toli nuo sva- 
jojimų. Tiesa, individualinės dainos ir kitų tautų tautosakiniai dainuo- 
jamieji kūriniai dažnai renkasi erotines temas, tačiau kitų tautų žmonėms 
meilės svajonės ir emocijos meniškai nebūtinai turi reikštis daina; lie- 
tuviui lig Vienažindžio laikų ir po jo meniškai reikšti meilę tebuvo galima 
tik daina. Ir todėl lietuviams susidarė toks įspūdis, kad apie ją tegalima 
svajoti tik dainoj, tik joj intymius to jausmo niuansus tevalia emociona- 
liai išpažinti. Kad tik taip lietuviui ar lietuvei tetinka pareikšti erotines 
svajones, tai matyti kartais iš pačių dainų pradžios. Štai viena jų šitaip 
prasideda: 

O kas išmanė 

Dailias daineles 

Jei ne tie galvočiai. 

Akmuo be šaknų, 

Vanduo be sparnų, 

Papartis be žiedelių, 

Taip aš jauna 

Be jaunų bernelių.' 
Koki mergina drįstų taip pasisakyti kitur, jei ne dainoj? Kad šitaip ga- 
lima tik dainoj, dainininkas prisega pradžią apie dailias daineles, — pra- 
džią, su kuria pati tolimesnė daina niekuo nesiriša.  Nesselmanno užra- 
šyta panaši daina dar ryškiau pasako, kad apie meilę tinka daugiausia 
dainoj kalbėti: 

Aš padainuosiu 

Dainų dainelę, 

Aš dainų bernužėlis, 

Aš atdarysiu 

Dainų skrynelę... 
ir toliau jau dainuojama apie jauną mergužėlę, o antroj šakoj mergužėlė 
dainuoja apie bernelį. Arba štai dar viena, rodos, gana senoviška joniš- 
kiečiuose dainuojama dainelė su meilės tema prasideda šitaip: 


Aš padainuosiu dainų dainelę, 
Kurią girdėjau vakar dienelę, 
Oi lilia, lilia, oi lilia, lilia, 

Kurią girdėjau vakar dienelę. 

Taigi, nors lietuviui atrodo, kad daina turi būti proga apie meilę kal- 
bėti ir svajoti, bet kadangi ji vis dėlto viešas dalykas, todėl tenka vengti 
žalių vaizdų, tenkintis simboliais, neįžeisti kuklumo. Bet prie to taikan- 
tis, erotinę energiją belieka išlieti melodija, pačiu dainavimu ir to daina- 
vimo jėga ir energija. Kad taip per dainą lietuvių jaunimas, pasakytum, 
flirtuoja ir per ją iškrauna besitelkiančią erotinę energiją, gali pastebėti 
kiekvienas, kas paseka kolektyvų dainavimą. 

Šituo atžvilgiu Vienažindys tikras lietuvis. Jo meilė reiškiasi daina, 
kaip lakštingalos. Tai mes žinome iš gyvenimo, tai matyti iš jo lyrikos 
liudijimų. Stai vienoje dainelėje skaitome: 


Oi, kaip aš tavęs pasiilgau, 
Baltoji gulbele, 
Senai senai jau skambėjo 
Tarp mūsų dainelė. 
Tegul skamba, garsiai skamba 
Tarp mūsų dainelės — 
Oi, kaip linksma yr? dainuoti 
Prie savo panelės! 


Vienažindžiui daina — tikroji meilės kalba. Sutikęs mylimąją ir drau- 
ge su ja dainuodamas, jis išlieja jai savo ilgesį. Jam nutilus, jis 
vėl daina išdainuoja savo meilės džiaugsmą. Kaip dažnai mūsų liaudies 
dainoj, pasibučiavimai, spaudimas prie širdies, glamonėjimai neranda vie- 
tos nė atgarsio Vienažindžio lyrikoj. Joje nėra nei lydėjimų, prie šalelės 


* Binkis — Šimonis, Dainos, Šiauliai, 1922; psl. 153. 

sėdimo, rankos spaudimo, meilių žodelių kalbėjimo, kas dažnokai mūsų 
liaudies dainoj apdainuojama. Vienažindžiui kaip poetui šitokie konkre- 
tūs meilės pareiškimai neegzistuoja. Juos visus pavaduoja daina — vienas 
iš dvasiškiausių sielos pasireiškimo būdų. 

Ne tik meilės ilgesį ir meilės džiaugsmą Vienažindys reiškia daina, 
kad net laukai skamba, kaip pats prisipažįsta; daina ypač jam tarnauja 
meilės sielvarto valandomis, netekus mylimosios. Kada toks smūgis iš- 
tinka, kad net „liūsta upės, miestai, paukščiai“, kada „linksmai nebedai- 
nuoja mūsų vargdienėliai“ ir dainomis „jau nebskamba Lietuvos lauke- 
liai“, kada sunkiai „liūdnai dūsauj' žalios girios“, tada sielvartaujantis 
poetas lieka tik su viena daina. Daina — jo meilės raudos, jo dūšia, jo 
meilės sparnai; dainos žodžiai — kregždės lakūnėlės sparnai, kurie turi nu- 
nešti mylimąjai paguodos žodelius. 

Vienažindys atrodo taip supratęs, suaugęs su daina, su skambesiu, kad 
net svajoja apie meilę garsais. Tai liudija mums toji dainelės vieta, kur 
autorius sakosi norįs miegoti kapuose. Jis trokštų: 


Kad vėjelis pūstų, lapeliai šnibždėtų 

1r man apie meilę miegančiam kalbėtų. 
Kad gražūs balseliai, kaip sūpuot sūpuotų, 
Ir man apie meilę daineles dainuotų. 


“ 


Visoj „Saulė nusileido...“ dainoj vyrauja girdėjimo įspūdžiai, bet šitoj 
citatoj pati meilės svajonė tik vienais švelniais garsiniais efektais tereiš- 
kiama. Gal daugiau šitokių tobulai „skambių“ vietų ir nebūtų galima rasti 
Vienažindžio lyrikoj, tačiau duotoji citata paremia tą mintį, kad poetas 
į meilę mėgsta reaguoti garsais dainos pavidalu. 

Jei tokio reagavimo ir nelaikytų kas lietuvišku, tai vis dėlto turėtų 
sutikti, kad Vienažindžio poezijoj erotinis jausmas įgauna gana origina- 
laus atspalvio. Iš vienos pusės jo reiškiamoji meilė susisiekia su gamta 
ir daina, o iš kitos su mirtimi ir dangumi. Iš pirmo pažvelgimo jau susi- 
dūrimo sritys rodo poeto apdainuotos meilės dvasinį charakterį. O kai 
giliau įsižiūrime į tekstus, Vienažindžio egoistinėj lyrikos formoj iš- 
reikšta meilė pasirodo tikrai psichinė — fiziologinio momento nematyti 
nei gestuose nei išsireiškimuose (čia neturime galvoj epiškai satyrinio 
pobūdžio „Senmergės dainos“, kuri yra išimtis ir nesiderina su visų kitų 
elegiška melancholija). Galima net drįsti manyti, kad padorios psichinės 
meilės vyravimas visoj lyrikoj kaip tik buvo viena iš Vienažindžio popu- 
liarumo priežasčių. Žmonės instinktyviai linkdami į erotines temas ir 
rasdami jas giliai nuoširdžias ir padorias, perduotas nekomplikuota liau- 
džiai priimtina forma, nejučiomis jas pamėgo juo labiau, kad jose rado ir 
kitų jiems brangių temų. 

Kalbant apie bendrai žmogiškus motyvus Vienažindžio lyrikoj, rei- 
kia pastebėti, kad jam nesvetimas vienatvės jausmas, ypač visiems roman- 
tikams brangus ilgesys. Vienažindyje jis nekyla iš nuobodžiavimo, iš ne- 
žinojimo ko griebtis ar šiaip iš kažin kokių nežinomų priežasčių. Mūsų 
aukštaičio poeto ilgesys turi tris ryškesnes priežastis. Viena jų — din- 
gusios jaunystės ilgesys. Jam poetas nedaug vietos tedavė. Sulaukęs 
senatvės, grįždamas į saulėtą jaunystę, jis tik vieną dainelę tesukūrė. 

Pasijutęs senstąs, autorius įsivaizduoja jojąs ieškoti jaunystės ir pradeda 
liaudiškos dainos priemonėmis: 

Pabalnokit man žirgelį, 

Pabalnokit juodbėrėlį — 

Josiu per žalias gireles, 

Plauksiu per gilias mareles. 
Tikisi sugrįžti jaunas, mergelėms darželius tverti, joms meilius žodelius 
kalbėti, bet nesileisti, kad jos savo kasomis jį sugautų. Tačiau toji sva- 
jonė greitai baigiasi: 

Joju, lekiu, klausiu kelio, 

Saulė leidžias už kalnelio. 


Dar ir miško neišyydau, 
Ir čia pat namie paklydau. 


Tiesa, tas jaunų dienų gailesys nėra persunktas stipria melancholija, todėl 
atrodo daugiau, kaip jaunystės svajonė. Ilgesys įgauna skausmo ir nebėra 
svajingas, kai jis būna siejamas su meile. Daug kur toks ilgesys yra jau- 
čiamas, kitur nusakomas aplinkiniais žodžiais ar simboliais, o trečiur aiš- 
kiai pasakomas. Jis ilgisi, kada klausia, kodėl neatskrenda aplankyti jo 
gulbelė, arba kada skrenda sparnotomis mintimis i svetimą kraštą; jis il- 
gisi, kada reiškia noro pavirsti paukšteliu, ir kad per dienas - nakteles 
gali skristi meilės aplankyti arba kada jo daina turi nunešti mylimajai pa- 
guodos žodelį. Kitur nebesusiradęs simbolių ar aplinkinių pasakymų jau 
tiesiog paprastai skundžiasi: 

Ilgu ilgu man ant svieto, 

Nors ko reikia, viskas yr. 


Ilgesys, kilęs iš meilės, yra vienas iš gausiausiai atstovaujamų jausmų. 
Pažymėtina, kad jis nėra maištingas sprogdinąs, o daugiau tylus rezig- 
nuojąs. Šitą jaučiamą rezignaciją poetas net aiškiai dainoj pasako: 


Norint man negaila, kad mylėt nevyko, 
Tik graudu ir skaudu ir ilgu paliko. 


Ir šitas sužeistos širdies rezignacingas ilgesys kartais jo dainos mintis 
nukreipia nuo žemės. Jis mato, kad žmonėse neras paguodos: kada jam 
„visur ilgu, visur liūdna“, tada „visi linksmai šnek“. Žmonės tik širdį 
užgauti temoka, bet nepaguosti. Sielos ramybė kitur: 


Jei nulėks prie Dievo savo, 
Ten tikrai nebilgu bus... 


Štai ir vėl atėjome prie to taško, kai grynai žmogiškas jausmas priveda 
poetą lig dangaus vartų. Ir tada, sakytum, iškyla trečias ilgesio aspek- 
tas — dangaus ilgesys, kuris sužadina pačius švelniausius ir estetiškiau- 
sius širdies atodūsius: . 


Oi gi gražus gražus tolimasis dangus 

Kada man'. pašauksi ten, Dievuliau brangus? 

Kada aštrius takus šios žemės pereisiu, 

Kada žvaigždėms grįstu keliu vaikštinėsiu? 
Kada aš po vargais gausiu atsilsėti 

Ir ant Tavo švento veido paveizdėti? 
Diena po dienelei gal man pavadinsi, 
Kaip menką žolelę nuo žemės nuskinsi? 

Ar priimsi tada, Aukščiausis Tėveli, 
Biedną man vargdienį, nabaga žmogelį? 
Mane menką dulkę, man saujelę dūmo 
Ar gi greit įleisi į dangišką rūmą? 


Kas gali tikrai pasakyti, ko čia daugiau, ar dangaus ilgesio, ar rezig- 
nacingo atsisakymo nuo žemės?  Entuziastiškas Vienažindžio gerbėjas 
Kun. Lindė-Dobilas šitaip apie tą dainelę kalba: „Vienažindžio dainelė 
sklidina-intimiausių žmogaus jausmų Kūrėjui, tačiau gerai įsiklausius, 
pro harmoningiausius meilės, prisirišimo ir, jei taip galima išsireikšti, 
kilniausio mielavimosi akordus girdi kažkur ten giliai liūdną, skurdų toną. 
Visai taip pat, kaip pas Dantę ir bažnytinėse giesmėse. Tatai šios žemės 
gyventojo protestas prieš pavergimą jo, nors ir kilniausiai, tik išimtinai 
vienai idėjai“: Gal būt, kad toj dainelėj girdėti kiek žmogiško skundo, 
tačiau jį pralenkia atsidavimas, sūniškas pasitikėjimas Dievo gailestin- 
gumu, savo dulkiškos, kaip dūmo, menkystės pajautimu ir ilgesiu to to- 
limojo gražiojo dangaus, kuris grįstas šviesiomis žvaigždelėmis. DParodęs 
savo giliai religingos sielos krikščioniškumą, šitą bendrai visuotinai žmo- 
gišką santykių su dangumi gilųjį motyvą, Vienažindys drauge išsakė ano 
meto Lietuvos susikaupimo valandų intymiausią nuotaiką. Iš gilumos sie- 
los pasakydamas savo santykius su dangumi, jis reagavo ir parodė juos 
taip, kaip jautė ir reagavo per ilgus amžius įvairiai skriaudžiami lietu- 
viai, kurie stipriausiai interesų bendrumą pergyvendavo bažnyčioj, giedo- 
dami šventas giesmes. 

Ir šitą Vienažindžio artimumą tautai vėl gražiai nusako tas pats J. 
Dobilas: „„Toj dainelėj Vienažinskis pasakė tą pat apie Lietuvą, nors ir 
nesulyginamai prastesnėj formoj, ką Dantė apie viduramžius. Į kur nu- 
kreipė tauta savo galingą ir taip turtingą dvasią stabmeldystei žlugus? 
Kur randa ji, jos didingai laimės piliai griūnant ir nelaimėms po nelai- 
mių ant jos galvos verčiantis — kur randa ji širdies nusiraminimą, jėgą 
ir ištvermę tam sunkiam kryžiui nešti? Man rodos, jog nėra lietuvio, 
kuris užginčytų visa tai ją sėmus iš tolimojo dangaus. Ten žibėjo jos 
skaisčiausios mintys, ten skrido jos kilniausi, karščiausi jausmai! O grįž- 
dami vėl, lygiai kaip Noaso išleistasis balandėlis su alyvos šakele, nešdavo 
tos mintys ir jausmai į tą ašarų ir skurdo pakalnę tos pačios rūšies ano 
nuostabaus pasaulio, nuostabių gėlių žiedus — nepajudinamą tikybą, 
skaisčiausią viltį, kilniausią meilę, nusižeminimą, rezignaciją, kantrybę, 
ištvermę ir ramumą ne tik varguose, bet ir didžiausiose kančiose, kaip 
mes tatai matome pas pirmųjų amžių krikščionis.“? 

Taigi išeitų, kad religingoji „Kaip gi gražus gražus tolimas dan- 
gus“ dainelė yra tautiškiausias lietuviškiausias Vienažindžio kūrinėlis. 
Jis lietuviškiausias ne vien todėl, kad palietė brangiausius lietuviui daly- 
kus, bet kad poetas reaguoja į krikščionybę taip, kaip ilgų amžių lietu- 


* J. Dobilas, Reikalingumas mums renesanso ir kun. Vienažinskis, Skaitymai, 
1922 m. XVII kn. psl. 104. 


* Ten pat. 

viai, su naivumu, paprastumu, instinktyviu nuoširdumu. „Lietuviui sve- 
timos buvo visos teologinės spekuliacijos, sako Dobilas, bet jis pasiekė 
krikščionybės dvasią, — tokią, kokią jis mato Kristuje, apaštaluose, šven- 
tuosiuose ir su visu nuosakumu stengėsi jį vykdyti gyvenime, kiek tai 
jo aplinkybėse galima. Ir, kad mūsų tautos dvasios mažai beliko už tiky- 
bos ribų, tatai, man rodos, sunku užginčyti! 

Gal šitoji „Kaip gi gražus gražus tolimasis dangus“ religinga dainelė, 
atsakanti lietuvio jautimo būdui, kaip tik ir bus viena iš Vienažindžio po- 
puliarumo priežasčių? Jei iš vienos pusės pati dainelė atrodė lyg suvar- 
ginto rezignacingo lietuvio religinių emocijų veidrodys, tai iš kitos pusės 
giliai religinis jos charakteris sudarė progą net jos išviršiniai propogan- 
dai. Žinodami, kad jaunimui sunku net gavėnioje nedainuoti, kai kurie 
pažangesnieji kunigai pasukdavo dainų mėgėjams Vienažindžio „Kaip gi 
gražus gražus tolimasis dangus“. Šias eilutes rašančio motina aiškiai pri- 
simena, kaip žinomas apžvalgininkas ir „Tėvynės Sargo“ bendradarbis, 
Maironio bičiulis kun. A. Vitartas jauniems dainininkams leisdavo net 
per gavėnią dainuoti minėta dainelę. Jis matomai gerai suprasdavo, kad 
toki religinė daina ne tik patenkina jaunimo dainos meilę, bet drauge at- 
lieka ir pastoracini darbą, nejučiomis įkvėpia religingumo. Bet kadangi 
kitos Vienažindžio dainelės buvo moralios, tai jas buvo galima dainuoti 
kitu negu gavėnios laiku. Kaip kun. Vitartas, šitaip galvojančių grei- 
čiausiai buvo ir daugiau kunigų, kurie, kreipdami jaunimą nuo pavojingų 
pramogų, galėjo paskatinti dainuoti tuos jų konfratro išspausdintus kū- 
rinėlius apie tolimojo dangaus ilgesį, apie rūtas, rūtų darželio meilę, apie 
reikalą linksmintis kolektyvia daina. Jei vienur kitur šitoks išviršinis 
akstinas buvo, tai jaunimas, išvidinių dainelių ypatybių traukiamas, dar 
greičiau galėjo Vienažindžio rinkinėlį pamilti ir daugelį jam artimesnių 
kūrinėlių pasisavinti. 

Pagaliau baigiant kalbėti apie bendrai žmogiškus motyvus, reikia pa- 
sakyti, kad Vienažindys rezignacingai nusiteikia ne tik meilės ir tolimojo 
dangaus ilgėdamasis, jis tiesiog duoda rezignacinę par excellance dainelę, 
kurios pirma strofa šitaip skamba: 


Jau žvaigždė vilties žibėt nustojo — 
Viskas ant svieto man juoda, 
Ar kas grožybes po kojų kloja, 
Ar karčią tulžį gert duoda, — 
Man vis tiek pat, man vis tiek pat. 


Ir vėl čia Vienažindys eina pirmas ir iki galo. Niekas pirma ir gal net 
paskui tokios absoliučios rezignacijos, tokios gyvenimo atsisakymo, sa- 
votiško pavargimo, atsidavimo likimui neparodė. Nenurodydama tos vi- 
suotinės rezignacijos priežasčių, toji dainelė vėl padvelkia mums roman- 
tizmu beveik tiek, kaip meilės dainos ir tolimojo dangaus ilgesys. „Jau 
žvaigždė vilties žibėt nustojo“ yra nemeluotai autoriaus pergyventa, nuo- 
širdesnė už „Pasakyk man, kodėl lakštingalėlė“, bet taip pat, kaip ir ši 
pastaroji, yra imituota iš svetimųjų. Tai žymiai numuša jos vertę ir pa- 


* Ten pat, psl. 106. 

aiškina, kodėl ji maža teturi liaudiškos dainos elementų ir naivaus natū- 
ralaus sentimentalumo (tas pat yra ir su „Pasakyk man“). 

Kas pasakyta apie Vienažindžio poezijos morališkumą, rūtų darželių 
meilę, ilgesį ir rezignaciją, tuo visu (net temų atžvilgiu) jo kūryba ski- 
riasi nuo žymiausio jo pirmatako Strazdelio. Bet yra ir tokių motyvų, 
kurie bendri Vienažindžiui ir Strazdui. Kartais net tų motyvų trakta- 
vimas beveik vienodas. Antai, religiniams jausmams reikšti Strazdas pa- 
rašo „Pulkim ant kelių“, o Vienažindys „Kaip gi gražus gražus tolimasis 
dangus“. Kada tuos kūrinėlius lyginame, pasirodo, kad Vienažindys per- 
gyvena ir išreiškia subtyliau, intymiau, emocionališkiau, su didesniu nu- 
sižeminimu, tuo tarpu kai Strazdo malda atrodo racionalesnė, iškilminges- 
nė, oficialesnė. Strazdui, rodos, labiau rūpi išviršiniai gyvenimo faktai, 
o Vienažindžiui patsai sielos gyvenimas. Tačiau jau aukščiau esame pa- 
stebėję, kad jam rūpi ir žmonių reikalai ir negerovės, pav., girtuokliavi- 
mas. Tuo sielojosi anksčiau Strazdas ir buvo parašęs „Pijoką“. Viena- 
žindys duoda dvi daini „Kas ten rėkia, kas ten šaukia“ ir „Kaimynas lau- 
kus apsėjo“. Jose tik kitais žodžiais, švelniau, su jumoru ir su pamo- 
kančiu finalu antrojoj pasakoja tai, apie ką dainavo jo pirmatakas. Todėl 
nenuostabu, kad J. Gabrys šiam pastarajam ir priskyrė vienažindišką 
„Kaimynas laukus apsėjo“. 

Vienažindys kaip ir Strazdas, neužmiršta apdainuoti žmonių vargų. 
Jiems jis paskiria savo dainelę „Karvelėli, paukštužėli“, kur užtinkame 
šitaip žmonių gyvenimo rezultatus subalansuojant: 


Mus žmonelius vargdienėlius 

Tai vargai įveikia. — 

Mums vaitoti, mums dejuoti, 

Ir nenorint reikia. 
Procevojam prakaituojam 
Per visą amželį, 
O ką turim? Kai pažiūrim — 
Tiktai sermėgėlę. 


Nors dar ir primena poetas visokias „skladkas“, „podatkas“, valdininkų 
lupimus, plėšimus, (ko nenutyli nė. Strazdas), tačiau Vienažindžio paliesti 
žmonių vargai neatrodo pavaizduoti taip ryškiai realistiškai, kaip jo pir- 
matako. Gal taip todėl yra, kad Vienažindžio laikų lietuvį skriausdavo 
visokie „činauninkai“, „kamarninkai“, o Strazdo laikais baudžiauninkui 
teko bijoti ne tik tijūno ir urėdo, bet ir dvaro šlektos. „Pulkim ant ke- 
lių“ autoriaus raštuose socialinė neteisybė, skirtumas tarp paprasto kai- 
miečio ir dvaro pono taip pat stipriai pabrėžtas; tuo tarpu Vienažindžio 
dainelėse socialinio radikalizmo nuotaikos visai neužtinkame. 

Žmonių varguose abu dar išskiria našlaičių likimą. Žinoma, Strazdo 
„Siratos dainoj“ našlaičio dalia parodyta gyvenimiškiau, konkrečiau, o 
Vienažindžio „Sunku gyvent našlaitėliams“ bendriau, švelniau, lyriškiau. 
Tačiau įsidėmėtina, kad abu baigia beveik visiškai vienodai: vienas ir an- 
tras nelaiminguosius našlaičius nuveda ant kapų ir baigia savo dainas 
malda į Dievą, visų našlaičių Tėvą. Gal tokią beveik tapatingą pabaigą 
jiems pasiūlė gyvenimo logika, o gal ta linkme paveikė liaudies dainos 
apie našlaičių likimą? 

O toji folklorinė daina abudu poetu yra gerokai veikusi. Vienažindys 
turi tiesiog nemaža gausių punktų, kur jis susisiekia su liaudies daina. 
Apie šios bendrąjį charakterį B. Sruoga šitaip kalba: „Lietuvis savo 
užuomaršos vienumoje dūmoja apie kitą pasaulį, kur ir vėjai jaukiau pu- 
čia, kur ir saulelė motinėlė grakščiau šildo savo vaikus, kur nėra bakūžių 
samanotų ir dalios nedalužės — kur tiktai aukšti, margi dvareliai, su sa- 
kalais krypuojančiais, su kurteliais belojančiais, kur tėvelio dukrelės mei- 
latės marškinėlius audžia... Lietuvis savo dainose sukūria nelyginant 
„tretįjį pasaulį“. Premisa neabejotinai reali: natūralingiausi jausmai, 
paprasčiausi posakiai, kasdieniniai gyvenimo reiškiniai. Ir vis tiktai 
jausmų reiškimo simbolių vidujinė koordinacija toli išeina iš realumo 
sienų. Jeigu jau būtinai tektų lietuvių dainas trumpu posakiu apibū- 
dinti, tai vargu bau būtų galima rasti tikslesnis pavadinimas, kaip natūra- 
listinis romantizmas“! 

Šitaip geriausiai tiktų charakterizuoti ir Vienažindžio poeziją. Jis 
beveik visada išeina iš konkretaus fakto, iš realaus jausmo ir siekia žy- 
miai aukščiau. Pamilo poetas merginą, patyrė meilės palaimos, jau ir kyla 
jis į dangų ieškoti nuostabios gėlės kilmės; pergyveno meilės sielvartų 
ir nemigo naktį, o jau garsais svajoja apie amžiną miegą su meilės išgy- 
venimu; meilė sudužo ir ilgesį tepaliko, o poetas skrenda į tolybes arba 
ieško susiraminimo danguj; pagailo dingusios jaunystės, ir jis jau joja 
juodbėriu žirgu į nežinomą šalį; pagaliau gyvenimas privargina, Viena- 
žindys visai rezignuoja ir kaip saujelė dūmų nori pasiekti tolimąjį dangų. 
Štai kaip netilpsta Vienažindys regimoj erdvėj, lygiai kaip mūsų liau- 
dies dainų aspiracijos. Tos jų aspiracijos nudažytos naiviu sentimenta- 
lumu ir švelniu liūdesiu; Vienažindžio didžiuma dainų taip pat elegiškos, 
ilgesingos, naiviai sentimentališkos. Lietuvių liaudies dainos vengia ypač 
erotinio realizmo ir opesnius erotinius momentus išverčia simboliais; mūsų 
poetas taip pat ta linkme eina. Jo apdainuojama meilė reiškiama dar 
skaisčiau, dar mažiau konkrečiai negu liaudies lyrikoj. 

Vienažindys kartais pradeda savo kūrinėlius tokiais išsireiškimais ir 
posakiais, lyg jie būtų paimti iš liaudies dainos. Štai pora pavyzdžių 
palyginti. 


Liaudies daina: Vienažindys pradeda: 
Verkia jauna mergužėlė Oi, tu sakal - sakalėli 
Pas langelį sėdėdama... Sviete vandravoji, 
Ašarėles šluostydama. Oi, tu sakal - paukštužėli, 
Vai tu sakal sakalėli, Tu toli lakioji 
Vai tu raibas raibūnėli! Nulėk per plačius laukelius, 
Tu nulėki, sakalėli, Už aukštų kalnelių 
Tolimon šalužėn, Kur pilni keliai keleliai 
Rasi tenai, sakalėli, Kryžių koplytėlių. 
Jaunų raitelių pulkelį, Ten rasi tarp ežerėlių... 


Tai ten raibas pamatysi 

Mano jauną bernužėlį* 
Liaudies dainos sakalas turi papasakoti berneliui mergelės sielvartą ir il- 
gesi, o Vienažindžio sakalas turi surasti tarp lietuviško peizažo „prastas 


*" Sruoga B., Dainų poetikos etiudai, Kaunas, 1927 m., psl. 9. 
* Binkis - Šimonis, Dainos, psl. 76. 

grįčias mūsų vargdienėlių“ ir, pasveikinęs tėvelius, brolius, seseles ir kai- 
mynus, papasakoti ištremtos į Rusijos gilumą mergelės sielvartus, ilgesį, 
nelaimes. Iš šito palyginimo atrodo, kad Vienažindys paėmęs kokį liau- 
dies motyvą (šičia sakalą, kaip žinios nešėją), juo pradeda dalyką, jį pri- 
taiko savo reikalui, pergrupuoja aplinkybes, sukeičia veikėjus... Pasiim- 
tas liaudies motyvas, sakytum, poetą įvesdina, nuteikia pagal tautos dainą, 
kurios paskui autorius griežtai nesilaiko, bet jos priemonių dažnai ne- 
užmiršta. 

Kad liaudies dainų reminiscencijos Vienažindžiui kartais būna proga 
sukurti naują dainą, ar seną naujoms aplinkybėms pritaikinti, matyt dar 
ir iš sekančio sugretinimo: 


Vienažindys pradeda: Vienos liaudies dainos vidurys: 
Žirgeliai sukinkyti, Stovi žirgai pakinkyti, 
Prie gonkų pastatyti, — Ant dvarelio pastatyti. 
Sudiev, sudiev, miela sesutė, Sustok, sustok, bernužėli, 
Nebegreit pasimatysime, O aš eisiu į darželį, 
Matyt gal pasimatysime, Dar aš eisiu į darželį, 
Susitikt gal susitiksime, Nusilenksiu rūtytėlėms. . // 


Bet jau drauge vienam būrely 
Mes tavęs nebelinksminsime. .. 
Cituojamoji liaudies daina atrodo senesnė už Vienažindžio. Ji yra savo- 
tiška stambiais bruožais atvaizduota vestuvių istorija (atvažiavęs jaunasis 
klausia mergelės; motina pasako, kad ji rūtų daržely vainiką pina; pirš- 
lys iš ten ją nusiveda seklyčion; mergelė išmėtinėja motinai, kodėl taip 
greit atidavė; pagaliau, matyt bažnyčion važiuodama, atsisveikina su dar- 
želiu ir svirneliu). Tuo tarpu Vienažindys savo dainoj nežino jokios is- 
torijos; jis pagauna matomai jam žinomą atsisveikinimo motyvą, jį taip 
išplečia ir išvysto, jog jis lieka tiesiog mergelės atsisveikinimo daina su 
namiškiais, išvažiuojant po vestuvių gyvent pas bernėlį. Vienažindžio 
daina lieka taip pat ilgu išvažiuojančios mergelės graudinimu. Jam tar- 
nauja darželio ir kvietkelių dažnas priminimas. Kad mergelę labiau su- 
graudintų, pačios rūtelės verkia: 
Verkia tavo rūtytėlės, 
Linguoj svyruoj nuo vėjo, 
Kad nebravės baltos rankelės, 
Kuri pirmiau ravėjo. 


Prieš šitą švelnų estetišką graudinimą liaudies dainoj atsistoja pats mer- 
gelės verksmingas atsisveikinimas: 
Į darželį eidama, 


Ant rūtelių perpuldama: — 

Verk, rūtele, verk, žalioji, 
Nors Vienažindys neparafrazuoja liaudies dainų, nors jų motyvus ir sim- 
bolius savaip pritaiko, tačiau iš sugretinimų matyt, kad jos kartais duoda 
jam išeinamąjį punktą ir toliau moduliuoja jo emocijų išraišką. Prie šitos 
kūrinėlių moduliacijos liaudies dainų stiliumi nemaža prisideda Vienažin- 
džio vartojamos folklorinės kūrybos priemonės. 


* Binkis - Šimonis, Dainos, 157 psl. 

Nekalbėsime čia apie mažybinius ir malonybinius daiktavardžius, ku- 
rie iš dalies naiviu sentimentalumu nudažo mūsų liaudies dainas ir yra 
gausiai vartojami. Vienažindžio poezijoj jų taip pat apstu. Jo simboliai 
dažniausiai — mūsų dainų simboliai: sakalėlis, rūtelė, berželis, gegutėlė, 
gulbelė, vainikėlis, žirgelis — vyriškos jaunystės simbolis. Greta šių poe- 
tas dažnai vartoja paukštelę, kvietkelį. Jie atrodo daugiau miesčioniški, 
atneštiniai. Mūsų liaudies kūrėjai bendrinę paukštelę sukonkretintų į ge- 
gutėlę, lakštingalėlę, volungėlę, gulbelę, žiūrint kokiomis aplinkybėmis 
jis būtų taikomas mergelei. Kvietkelis taip pat išvirstų rūtele, lelijėle ar 
kita konkrečia gėle. 

Liaudišką charakterį Vienažindžio poezijai teikia taip mūsų dainų 
mėgstami paralelizmai. Štai pora jų iš Vienažindžio paimtų: 


Kur prapuolė tas takelis, Anksti rytą gegužėlė užkukuos užkukuos, 
Kur pro kryžių ėjo? Tau našlelio kūdikėliai vis rypuos 
Kur paliko ta seselė, vis rypuos, 


Kur mane mylėjo? 
Tai patys bene gražiausi paralelizmai, geriausiai atsaką dainų dvasiai. Čia 
pastatomas ne bet koks panašumas tarp žmogaus ir gamtos, bet tiesiog 
veiksmo panašumas. Kadangi pirmasis cituotas paralelizmas pradeda kū- 
rinėlį (kas liaudies dainoj labai dažnai atsitinka), tai jis jam duoda labai 
mūsiška toną; bet kai toliau perskaitai apie numylėtosios vietoj gyvenantį 
barzdylą, pirmas teigiamas įspūdis dingsta, dainos nuotaika suskyla, ir 
mes gailimės, kad pagal šitą paralelizmą poetas neišvystė visos dainelės. 
Vienažindys labiau už paralelizmus mėgsta palyginimus, tačiau jų 
tik vienas kitas padarytas mūsų dainų dvasioje, kaip antai: 
Tu tarp savo brolužėlių laimėjai laimėjai, 
Kaip lelija tarp rūtelių, žydėjai žydėjai. .. 
Kaip gaili rasa skalsiai krinta, 
Taip mano ašaros riedės. 
Šitokius artimus paralelizmui palyginimus Vienažindys dažniau pakeičia 
retesniais abstraktesniais arba sudėtingesniais, sakytum, literatūriškes- 
niais: 


Kaip ant dangaus žvaigždelės, Ir dilgė nevisur žaliuoja, 

Taip ant žemės panelės, Saka be rasos neprigis, 

Žib' ir merk prie savęs Ir medis pakirstas svyruoja — 
doros skaistumu. Kaip mano širdis bepagis! 


Šitie palyginimai mums dar kartą parodo, kad Vienažindys nesitenkina 
liaudies dainų plotu ir jos priemonėmis. Jo savi ir poetiniai išgyvenimai 
nėra visi tokie liaudiškai paprasti. Todėl jis kartais savo palyginimais 
nori iškelti gilesnę mintį, o savo simbolius atremia į gilesnę prasmę. Juk 
šitų platesnių išgyvenimų vedamas jis parašo „Vaikščiodamas keliu žemy- 
bės“ dainelę, kur mergelę ir meilę simbolizuoja iš dangaus į žemę atnešta 
ir angelo užmiršta gėlė.  Platesnius užsimojimus rodo ir Vienažindžio 
gamtos traktavimas. 

Mūsų liaudies dainoj gamta tėra primenama trumpai, kaip fonas (sau- 
lės tekėjimas, arba leidimasis); jos atskiri elementai, kaip jūra, upė, taip 
pat neaprašinėjami, bet tik trumpai pasakomi; dažniausiai gamtos reiški- 
niai dainoj tarnauja simboliams, palyginimams, metaforoms, paralelizmams. 
Vienažindys traktuoja gamtą šitaip ir eina dar toliau. Jam gamta lieka, 

sakytum, tiesiog suinteresuota poeto pergyvenimais, o nebėra šaltais pa- 
našumo ar skirtingumo sugretinimais ar lakonišku fonu. Mūsų liūdintį 
poetą gamtos reiškiniai stengiasi suraminti, isimylėjusiam turi kalbėti apie 
meilę; taigi jie lieka sugyvinami. Bet to permaža. Vienažindžiui gamtos 
grožis kaip toks turi savarankiškos reikšmės. Antai mergaitės grožėji- 
masis savo rūtų darželiu rytais saulei tekant, rasoms krintant, ramiai vė- 
jeliui pučiant, yra gėrėjimasis gamta. Tačiau dar subtilesnis gamtos gro- 
žio pergyvenimas ir jo mokamas išreiškimas matyti šiose strofose: 
Saulė nusileido už aukšto kalnelio, 
Sulaukėm gegužės šilto vakarėlio. 
Vėjelis apilsęs jau pūsti nustojo, 
Paukšteliai, nutilo, kur linksmai giedojo. 
Ant dangaus žvaigždelės vakarinę maldą 
Kalb prie Dievo tėvo, kursai visus valdo. 
Dienelė apsnūdo, šviesą užmerkdama, 
Naktelė atėjo poilsį nešdama, 
Visur! toks tykumas, tartum, laukai pievos, 
Tylėdami, klauso, ką pasakys Dievas. 
Visus užmigdina motutė naktelė, 
Tiktai neužmiega viena lakštingėlė. 
Čia jau aiškiai matyti, kad gamta turi savo paslaptingus burtus, kurie vei- 
kia poeto emocijas ir kurių veikimui jis pasiduoda, lyg impresionistas. Be 
abejo ir čia yra vykusio gamtos sužmoginimo, tačiau citatoj vyrauja objek- 
tyvus momentas, gamta, o ne subjektyvus „aš“, kuris vien savo nuotaikai 
pasakyti renkasi gamtos reiškinius. Nors liaudies daina jautri gamtos gro- 
žiui, tačiau jį susubjektyvinti ir vis dėlto palikti savarankišką, platų, sul- 
tingą tepajėgia subtilesnių, gilesnių, aktyvesnių išgyvenimų kūrėjai. Tai- 
gi, Vienažindys iš vienos pusės yra glaudžiai susijęs su liaudies, bet iš ki- 
tos pusės jis savo meilės romantizmu, savo dangaus ilgesiu, jautrumu gam- 
tai ir savarankišku dainos priemonių rinkimusi yra įstojęs į didžiųjų 
poetų kelią. 

Tiesa, kalbant apie Vienažindžio negalėjimą pasitenkinti folklorišką 
daina, reikia pasakyti, kad liaudiškas ir individualias priemones jam nevi- 
sada pavyksta suderinti. Vieną kitą kartą jos susipiauna. Tai dažniausiai 
atsitinka tada, kai į liaudies dainų toną ir į jų maždaug nusistojusią, kiek 
suabstraktintą, sušvelnintą terminologiją įsibrauna konkreti realybė su aiš- 
kiai apibrėžtomis realiomis sąvokomis ir žodžiais. Tokio susikirtimo ir 
įspūdžio skilimo pavyzdžių turime dainoje „Kur paliko tas takelis“, „Kar- 
velėli paukštužėli“, „Kas ten rėkia, kas ten šaukia“, „Neik už bernelio“, 
„Vaikščiodamas keliu žemybės“, „Sunku gyvent našlaitėliams“, „Pabalno- 
kit man žirgeli“ ir dar vienur kitur. Neskanaus susikirtimo tarp dainų ir 
individualių priemonių ir žodyno beveik nepasitaiko ten, kur jo paties jaus- 
mai yra netekę rėkiančio aktualumo ir perdidelio individualumo. To susi- 
kirtimo nejaučiame dainose „Kaip gi gražus gražus rūtelių darželis“, „Ilgu 
ilgu man ant svieto“, „Saulė nusileido...“, „Dainos mano...“, „Žirgeliai 
sukinkyti“, „Ar negaila, seserėle...“, „Oi tu sakal sakalėli“, „Jau žvaigž- 
dė vilties žibėt nustojo“, „Oi gi gražus gražus tolimasis dangus!“ Šitose 
dainelėse, žinoma, vyrauja arba liaudies dainų tonas ir žodynas arba labiau 
individualinis tonas su bendrine kalba; tačiau kol reiškiami bendrai žmo- 
giški jausmai be subjektyvių aplinkybių, kūrinėliai nerėžia ausies. Tų neva 

dviejų stilių ryškiausias pavyzdžiais gali būti „Žirgeliai sukinkyti“ (liau- 
dies dainų tonas ir priemonės vyrauja) ir „Saulė nusileido už aukšto kal- 
nelio“ (vyrauja bendrinė kalba su individualinėmis priemonėmis). 

Įsižiūrėjus į dainas, atrodo, kad Vienažindžiui sunkiau išlaikyti sai- 
ką ir gerą skonį, kada individualines poetines priemones renkasi iš bendri- 
nės šnekamosios kalbos. Kada jis kuria kokį palyginimą, paralelizmą, ar 
kitą poetinę priemonę liaudies dainų dvasioj, jis beveik nesuklysta dėl jų 
estetiškumo. Tuo tarpu kai, nepasitenkindamas folkloristiškomis poeti- 
nėmis priemonėmis ir ieškodamas stipresnės ekspresijos, griebiasi jų su- 
daryti pats, sakytum, pagal literatūrinę dvasią, tada išeina neskoningų da- 
lykų: vienur proziškų nedasakymų, kitur sentimentalių perdėjimų. Štai 
pora tokių pavyzdžių greta vienas kito: 


Nelaimių triukšmas didžiausias Kasdieną man ašarų pietus 
Sumaišė dangų su žeme; Atneš nelaimių debesys ... 
Daleido tada Aukščiausias Nors kryžiai kris kaip smarkūs lietūs, 
Ištremti iš dangaus mane. Bet meilės tik nebužgesys. b 


Tiesiog ima pagunda manyti, kad šios pastarosios strofos neskoningi per- 
dėti vaizdai, kurie gadina visą gražią „Sudiev, kvietkeli, tu brangiausias“ 
dainą, yra tikrai sukurti kokios literatinės reminiscencijos įtakoj. Ar tik 
jie nebus kokio nors anų laikų (apie 1863 m.) lenkų mėgiamo sentimenta- 
laus romanso nesąmoningas atgarsys, taip nelietuviškai rėžiąs ausį? Ta 
mintis dar labiau tvirtėja prisiminus, kad maždaug tuo pačiu laiku ra- 
šydamas savo „Neramumą“, A. Baranauskas pavartoja vieną analogišką sen- 
timentalų vaizdą: 

Žmonės, nelaimėmis aptekę, 

Valgė verksmo pietus. 
Jei tokių romansų įtaką panašiame abiejų poetų posaky būtų tikrai galima 
įrodyti, tada galėtume guostis, kad neskoningus ir nelietuviškus vaizdus 
Vienažindžio poezijoj pasėja svetimieji, kaip turėjome kartą progos tai 
pastebėti, kalbėdami apie poeto romantizmą. 

Nežiūrint visų įtakų ir formos trūkumų, vis dėlto iš aukštesnio nagri- 
nėjimo seka, kad Vienažindys yra tikras jautrios širdies poetas iš prigim- 
ties, ir kad jo dainelės yra svarbi data mūsų neturtingoje XIX a. lyrikoje. 
Vienažindys mums brangus, kad per dainą jis plačiai mokėjo prabilti į 
tautą. „Turėdamas visą savo gyvenimą pridėjęs ausį prie tautos širdies, 
jis taip ją pažino, jog šituo žvilgsniu užsitarnavo sau vietą šalia didžiau- 
sių dailiosios literatūros kėrauninkų. Jis siekia į ją tiek toli, kur ji, susi- 
liedama su visos Žmonijos dvasia, daro harmoniją, už kurią gražesnės nėra 
žmogus šiame pasaulyje girdėjęs. Ir niekas, kad jo mintys kitos atrodo 
skolytos, kitos dainelės net imitacijomis, dar kitos stačiai verstos — kiek 
Krilovas turi neskolytų siužetų, Šekspyras, berods, nė vieno? — bet jis tik- 
rai girdėjo jų nuostabias melodijas toj krūtinėj, prie kurios prisiglaudęs 
visą savo amžių nugyveno, ką aiškiai liudija, kaip aukščiau nurodžiau, sta- 
čiai išvogti iš lietuvio širdies žodžiai ir išsireiškimai. Kas iš to, kad kar- 
tais ir gaideliui pasiseka deimanto grūdelis rasti, kad jis nemoka jo nei įver- 
tinti, nei sunaudoti?“: Beveik su visais Dobilo žodžiais čia tenka sutikti. 


i ' Dobilas, Reikalingumas mums renesanso ir Vienažinskis, Skaitymai, XVII, 
psl. 101. 

Metmenys pasakos poetikai 


Įžanga. Domėjimasis pasaka kaip poezijos kūrinių 


„Tokio gražumo aš niekad nemačiau ir nematysiu. 
O jūs rasit ir norėtumėt to pamatyti?..“ 


— Et, pasakos! — ir paniekinamai mojame ranka, klausydamies neįti- 
kimų dalykų, lyg parodydami, kad pasakos neverta klausytis. 

— Et, vaikų pasakos! — kartais dar priduriame, lyg pažymėdami, kad 
pasaka yra vaikų, ne suaugusių dalykas. 

Tačiau ta mūsiškai niekinama pasaka, kaip istorija rodo, buvo mėgstama 
visose tautose, visuose luomuose, ir mažų ir suaugusių.' Tiesa, ne visais am- 
žiais vienodai. Europoje pasakos labiausiai klestėjusios viduriniais am- 
žiais. Renesansas ir klasicizmas šviesuomenės akį nukreipė į antikinę lite- 
ratūrą. Šviesuomenės tarpe labiausiai niekinamos pasakos buvo 18., racio- 
nalizmo amžiuje. Jos buvo laikomos auklių padaru vaikams žadinti, bet 
ir tai netikusiu padaru, nes nustelbiančios vaiko protaujamąją galią, iš- 
mokančios vaiką svajoti, nerealiai mąstyti ir gyventi. Jų vietoj raciona- 
listai protegavo pasakėčią. 

Po racionalistinio, pasakas niekinusio amžiaus su visu karščiu jas ėmė 
-adoruoti romantikai. Nesitenkindami tik vienu žavėjimusi, broliai Grimmai 
išleido liaudies pasakų rinkinius (1812, 1815) ir jais davė konkretų impulsą 
visuotiniam susidomėjimui? Nuo tada imta pasakos 1) rinkti, 2) tirti, 
3) kurti — perdirbinėti. Ir ligi šiol tos pasakų literatūros susidarė tiek, 
kad vienam žmogui vargiai ji ir perskaitoma.* 

Pasakos tyrėjai matė pasakoje a) šaltinį primityvaus žmogaus kultūrai 
pažinti, b) šaltinį tautos dvasiai ir istorijai susekti, c) poezijos kūrinį kaip 
tam tikrą estetinę vertybę. 

I pasaką, kaip į tam tikrą literatūrinį vienetą, norima žvelgti ir šiame 
straipsny, nes artimesni yra estetinei sričiai, nekaip istorijai ar didakti- 
kai, ir pasakos charakteris ir pasakos uždavinys — palinksminti, pasma- 
ginti klausytojus. Savo uždavinį pasaka atlieka, nukeldama klausytojus iš 
kasdieninio, realaus gyvenimo į kitą, kur viskas dedas taip, kaip klausyto- 
jas norėtų. Jeigu ir patiriama nelaimių, tai tik tam, kad po ašarų būtų 


* Pal. Bolte u. Polivka: Anmerkungen zu den Kinder u. Hausmžrchen der 
Brider Grimm IV. Leipzig. 1930. 

* Apie lietuvių pasakų pirmuosius rinkinius žiūr. Grigonytė-Zablockienė, E.: 
Pasakų tyrimo metodai. Mūsų Tautosaka VIII, 17—25 p. 


i 2 Antti Aarne: Ūbersicht der Marchenliteratur,  Hamina 1914 (XIV, 
nr.). 


Metmenys pasakos poetikai 127 


galima nuoširdžiai juoktis, kad po lietaus pasirodytų saulė, nes normali 
pasaka baigias „gerai“. 

Tiktai pasakos pasaulis nuo realaus gyvenimo nutolęs nelygiai. Vie- 
nose iš realaus gyvenimo esti paimti elementai, bet jie sujungiami ir tarp 
savęs santykiuoja ne realaus pasaulio dėsniais. Šitokiose pasakose burtai, 
magija, stebuklai ir kiti nuostabūs realiam gyvenimui reiškiniai ten yra ga- 
limi ir natūralūs. Šitos pasakos vadinamos tikrosios pasakos!, arba fantas- 
tinės (pav., pasaka apie raitelį, kurs su auksiniu žirgu užjojo pas karalaitę 
ant stiklinio kalno!). 

Kitose pasakose ir elementai ir jų sujungimas, kompozicija yra gyve- 
nimiškesnė; santykiai tarp daiktų tvarkomi panašiais dėsniais, kaip realia- 
me gyvenime. Šitos rūšies pasakos vokiečių vadinamos Schwank, o šiame 
rašinyje (nesuradus specialaus vardo) bus vadinamos tiesiog realistinės 
pasakos (pav., pasaka apie Šiokį I. 139)? 

Skirtumas tarp tų dviejų pasakų grupių tenka turėti prieš akis, nagri- 
nėjant pasaką apskritai. Tačiau tiek į vieną, tiek į antrą galima žiūrėti kaip 
į epinį pasakojimą, kuris iš gyvenimo paimtą ar pramanytą medžiagą su- 
organizuoja į tam tikrą visumą. 

Kuriom priemonėm toji medžiaga esti suorganizuota pasakoje ir kokį 
estetinį įspūdį jos daro — ir norima čia apžvelgti. Kitaip sakant, norima 
apžvelgti pasakos poetika pačiais elementariaisiais bruožais. 

Pasakoje, kaip ir kiekviename epiniame pasakojime, yra šios sudeda- 
mosios dalys: išviršinis statinis pasaulis (fonas, veikėjai), i š- 
viršinis dinaminis pasaulis (veiksmas), išvidinis pa- 
sakojimo pasaulis (veikėjų ir autoriaus nusiteikimai)? 


1. PASAKOS STATINIS PASAULIS 


„Mačiau tik iš tolo, per kopūstų lysę, 
juos karūnavojant...“ 


Pasaka, nukeldama klausytoją į kitą pasauli, nesirūpina aiškiai charak- 
terizuoti nei to pasaulio fono (laiko, vietos), nei veikėjų. 

Laikas arba visai neapibrėžiamas, arba nurodoma tik, kad viskas įvy- 
kę kažkada seniau. Dažniausiai tas praeities fonas lietuvių pasakose su- 
sakomas tokiomis formulėmis: Buvo toks žmogelis (III. 106 — laikas visai 
nepažymėtas!)... Sykį važiavo ponas ir kūčierius (I. 1)... Kitasyk... Vie- 
nąsyk... Vieną kart... Gilios senovės čėsuos... Jau seniai... Pirm ilgų 
čėsų... Ne šiandien, ne vakar, bet senos" gadynės'... Nežinau, nei kur, nei 
kada... Senuosiuos amžiuos... Seniai, labai seniai. 

Dienos ar metų laikas, atmosferiniai ypatumai tepažymimi tik tada, 
jeigu jie turi reikšmės veiksmui: 

Viens šaunus ūkininkas sykį į miestą važiavo, o kaip jis į girią įva- 
žiavo ir Jabai miglota buvo, tai jis paklydo (I. 22). 


' Pavyzdžiai visur iš Basanavičiaus rinkinių „Lietuviškos pasakos yvairios“ I, 
II, III, IV t. 

* Pal. Weber, L. F.: Marchen und Schwank. Kiel 1904. 

* Žiūr. Athenaeum 1933 m. 145 p. 

Vieta irgi charakterizuojama griežčiau tik ten, kur jų iškeliamos 
ypatybės veiksmui reikšmingos': 

Dabar jis rado kaimenę galvijų ant plikos juodos ganyklos, ale galvijai 
buvo visi labai gražūs... Toliau... jis rado gražią, žaliuojančią lanką ir 
toj šauną kaimenę galvijų, tie buvo virš| iki pilvo žolėj, ale taip blogi ir 
kūdi, kad vėjas juos galėjo parpūsti (I. 21). 

Šiaip pasaka pasitenkina suminėjusi patį vietos rūšinį vardą: girią, 
daržą, pievą, marias, ežerą, upę, rūmus - palocius, pragarą, dangų, rojų, 
miestą, dvarą. Ne dėl to jų neaprašinėja, kad nepažintų. Neaprašinėja nė 
kaimo pirkios, kuri pasakotojui labai sava. 

Tik realistinės pasakos, neišvesdamos klausytojo į fantastinį pa- 
saulį, o palikdamos jį arčiau realiojo gyvenimo, ir patį laiką atkelia arčiau 
į mūsų dienas ir vietą griežčiau susako. Ne „seniai, labai seniai“ pradeda 
sekti, bet „Kad buvau mažas ir ganiau pas gaspadorių kiaules“ (III. 63)... 
Kad kitą syk, kad buvo baudžiavos, ponai ant žmonių, turėjo didelę valią 
(III. 14)... Seniau, kada dar ponai turėjo žmones vergijoj (III. 14). Arba 
vieta — bent tikriniu vardu suminima: „vienam kieme, kurs Vargužiais 
vadinamas buvo, gyveno burs, tas buvo vardu Vyturys (ib. 32). 

Vis dėlto bendra išvada: pasakos charakteris reikalauja pro daiktus 
praeiti greitosiomis, foną nusakant tik schematiškai. 

O kaip atrodo tokiam fone 
veikėjas? 

Kaip veikėjai pasakose dalyvauja, pirmiausia, žmonės. "Tai pasakos 
pagrindas. Bet su žmonėmis susiduria aukštesnės ir žemesnės už žmogų 
būtybės. Dėl to šalia žmogaus paprastai veikia augalai, gyvuliai, paukščiai, 
velniai ir kt. Tik atskirose pasakų rūšyse dominuoja ne žmonės, bet gy- 
vuliai, pav., gyvulių pasakose. Tačiau ir tas gyvulių gyvenimas yra žmo- 
giškas. 

Antra, šitie veikėjai žmonės esti arba aukštojo luomo: karaliai, kuni- 
gaikščiai, ponai, arba žemojo luomo, valstiečiai: ūkininkai, žvejai, amati- 
ninkai, ypačiai siuvėjai, dailidės, rečiau kareiviai. Fantastinės pasakos 
labiau mėgstančios operuoti aukštojo luomo žmonėmis, realistinės — siu- 
vėjais, kareiviais. Svarbiausių herojų amžius — maždaug bręstančio ar 
subrendusio žmogaus amžius. Žinoma, kitaip esti pasakose, skirtose vai- 
kams. 

Pasaka į savo spielčius mėgsta įjungti dviejų kartų žmones: dažnai 
papasakoja, kaip tokiems ir tokiems tėvams gimė sūnus, ir tik paskiau, 
palikus senąją kartą, jau pasakoja jaunosios kartos herojaus žygius. 

Trečia, tuos savo veikėjus charakterizuoja labai šykščiai: sumini, kad 
jis žmogus, vadinas, duoda tik rūšies vardą. Net tikriniai vardai (Jonukas, 
„Elenutė) tų veikėjų nieko individualesnio neiškelia. Kartais net nurodoma 
profesija yra ne iš esmės sutapusi su veikėjo charakteristika, bet tik atsi- 
tiktinai: vietoj siuvėjo įdėsi į pasaką kareivi ar tik žmogų, ir ji nieko ne- 
nukentės. Tik realistinėse pasakose labiau veikėjo darbai susiję su jo pro- 
fesija. 


* Pal. Harold: Dort und Stadt. Handwė6rterbuch des d. Marchens. B. I, Berlin 
u. Leipzig 1930/33, 401—408 p. 

Ketvirta, jeigu jau keliais žodžiais veikėjas ir charakterizuojamas 
griežčiau, tai dažniausiai iškeliamas tik vienas kuris jo būdo bruožas: kad 
jis kvailas, kad jis gudrus, kad tinginys, kad gražus, geraširdis, šykštus, 
o jeigu keli bruožai, tai visi gerieji, arba visi blogieji. Tokiu būdu suku- 
riamas schematiškas tipas. Bet veikėjo išorės pasaka nemato konkre- 
čiai. Net jeigu sako, jog karalaitė esanti graži ir net labai graži, tai kuo 
tas gražumas reiškiasi — ar ji šviesiaplaukė, ar liekna, ar veneriška, ar 
rubensiška — nemini.! Ž 

Apsisaugoti, kad šitie teigimai nebūtų suprasti per plačiai, ar per siau- 
rai, geriausia pasiiliustruoti pavyzdžiais: 

Buvo sykį vienas žmogus (I. 2)... Sykį buvo du žmonės, vyrs ir mo- 
teriškė, o juodu neturėjo vaikų, bet buvo bagoti (4)... Syki buvo vienas 
gaspadorius (6)... Buvo karalius, tas turėjo labai gražią pačia (7)... 
Buvo idu broliu, viens labai didelis bagočius, kupčius buvo mieste, o ne- 
turėjo nė vieno vaiko... ale kits buvo vargdienys ant kiemų, bet tas toks 
vargdienys buvo, kad neturėjo nė ką į burną dėti (9)... Buvo sykį labai 
nelabs kunigs viename bažnytkaimy, o godings be galo, be krašto, ir taip 
durus kad pas jį joks berns ištrivoti negalėjo (18)... Buvo karalius ir 
turėjo tris dukteris: viena graži, kita dar gražesnė, jauniausia gražiausia 
(102). ; | bi 

Vengdama aprašinėti foną ir veikėjus, pasaka visą dėmesį sutelkia į 
veiksmą, įvykius. Statinis pasaulis svarbus ne savaime, bet tik kaip pasto- 
vi atrama, kurioje ir apie kurią plėtojasi įvykių visuma. 

Taigi, kaip suorganizuotas tas įvykių pasaulis? Tą klausimą nagri- 
nėja antroji rašinio dalis, 


2. PASAKOS DINAMINIS PASAULIS 


„Ir jis iš tikro užjojo ant to kalno, 
parsivedė labai gražią princesę.“ 


Ekspozicija. Pasaka neprasideda momentu, išgriebtu iš veiksmo 
vidurio — kokiu staigiu įvykiu ar dialogu. Normalus pasakų kelias — nuo 
ekspozicijos, ilgesnės ar trumpesnės. Iš karto duodamas pažinti veikėjas, 
o tokiose pasakose, kaip „buvo trys broliai“ arba „gyveno du kaimynai — 
turtingas ir neturtingas“, parodomi ekspozicijoje net keli personažai. Ta- 


' Tiesa, šitokį teigima gali sugriauti, kad ir tokis veikėjo charakterizavimas 
vienoje Basanavičiaus rinkinių pasakoje: 

Bagotoj žemėj augo karaliaus vienturtis sūnus, taip didiai švaraus vei- 
do, taip nesvietiškos sylos, tokios aukštos išminties, tokio švankaus elgi- 
mos, tokios drasios širdies, jog jam lygaus ant žemės nebūtumei radęs. 
Po tėvo galvos jam teko didelė bagota karalystė. O toli Kitajų žemėj 
jam. augo vienturtė karalaitė, graži ant veido, kain saulės duktė, augalota, 
kaip eglė girioj, ant viso kūno daili, kaip nudrygiuota, gelsvų kaselių, mė- 
lynų akelių, raudonų lūpelių, mandagi, dora, meilinga, išmintinga be galo, 
be krašto, kokios visame sviete nerastumei, kurios gražumą tūkstant raš- 
tininkų. neaprašytų. 

Šita jau platesnė charakteristika pasakai, atrodo, nenatūrali. Ji bus čia 
atsiradusi greičiausiai iš kvieslio oracijos, kur jaunųjų ypatybės esti išdėstomos 
smulkiai.  Kvieslio oracijos visai kitas ir tikslas: išgirti, išgarbavoti! jaunuosius. 
Tačiau ir šitas prisiplakėlis motyvas kuria ne individualų charakterį, bet tik idealų 
tipą. 

čiau toliau pasakojama ne apie visus lygiomis. Pagrinde esti tik vieno 
istorija — biografija. Kiti asmenys yra judąs fonas, kuriame atsimuša 
svarbiausiojo herojo veiksmai. Šitokį foną sudarantieji žmonės yra ryš- 
kiai, net rėkiamai kontrastingi pagrindiniam herojui: jei herojus laikomas 
kvailiu, tai jo partneriai išminčiai, jei vargšas — tai partneris turtuolis; 
jei gailestingas, kuris net šuniuką už paskutinius skatikus išpirks nuo 
mirties, tai partneris beširdis, kuris broliui akį išlups už paskolintuosius 
pinigus. 

Intrygosužuomazga prasideda tik tada, kada veikėjas jau pa- 
žįstamas. Jis bus išsiųstas į gyvenimą, ir ten prasidės jo nuotykiai, epizo- 
dai vienas po kito. 

Kas gi duoda impulsą herojui iš ekspozicinės situacijos pasinešti į 
veiksmą? Pažymėtinas pirmiausia žmogaus prigimties dinamiškumas, ku- 
ris pastūmi žmogų judėti gyvenime. Kada herojus sulaukia tam tikro 
amžiaus, jis pats išeina į pasaulį ,,vandravot“, svieto pažinti, aiškaus tikslo 
neturėdamas; kitur tas tikslas aiškiau apibrėžiamas — žmonos susiieškot, 
iš velnio atimti raštelio, kurį tėvas buvo išdavęs. Kitur ir tėvai išsiunčia. 
Bet labai dažnai nepakenčiamos namie sąlygos išveja: materialinis skur- 
das, tėvas ar brolis nori dukterį ar seserį vesti, dėl to ji pabėga, pamotė 
išveja podukrą. Tik rečiau tokie aukštieji motyvai, kaip „12 brolių“ pa- 
sakoj brolių meilė. 

Šitaip išėjusį į gyvenimą veikėją ištinka visa eilė įvykių — epizodų, 
kuriuos papasakoti yra pagrindinis pasakos uždavinys. 

Epizode dėmesys sutelkiamas į situaciją, kurioje yra atsidūręs he- 
rojus, ir į būdą iš jos išsisukti. Tas kliūtis herojus nugali dažniausiai 
fizine jėga: stipriojo Jono kova su ilgabarzdžiu; gudrumu: kareivis su- 
raišiojo 100 žmogžudžių; atsitiktinumas herojui padeda: aklasis vaikinas 
nusiklausė žvėrių pašnekesio apie gydomąjį vandenį; gyvulių — žvėrių 
padedamas, pagaliau magiška galia: pabėgusi nuo tėvo duktė sudainuoja 
prie ąžuolo „atsiverk“ ir gauna stebuklingus drabužius. 

Magiškos galios ir magiškos priemonės išsisukti iš situacijos yra mėgs- 
tamiausios fantastinėse pasakose. Realistinės pasakos gyvenimiškai 10- 
giškesnės: herojų laimėjimas pagrįstas dažniau jų gudrumu ar atsitikti- 
numu. 

Pasakoje sutelktos visos poetinės priemonės, kad tos situacijos būtų 
ar baisesnės, ar įspūdingesnės, ar graudesnės, ar juokingesnės, atsižiūrint, 
kokia bendra pasakos nuotaika. Kad būtų juo baisesnė situacija, pasaka 
griebiasi išviršinių priemonių: jei nepavogsi mano visų gražiausio žirgo, 
tai nukirsiu tau galvą (II. 26). Šitokia alternatyva labai dažna, bet pri- 
mityvi. Jau daug tobulesnė priemonė, kada pasaka sustato į kovą du prie- 
šininku, abudu stipriu. Tada ji parodo priešininko stiprumą ir sykiu tą 
pavojų, kuris gresia herojui. Klausytojas, girdėdamas tą pavojų, baiminasi 
dėl savo herojaus likimo. Kai herojus laimi, klausytojo nuogąstavimas 
pavirsta pasitenkinimu. Tokis įtempimo ir atoslūgio pasikartojimas duoda 
klausytojui malonumo. Tas malonumas nėra grynai estetinės kategorijos, 
jis paremtas smalsumu. Tačiau pažymėtinai pasakoje jis dažnas. 

Situacijos įspūdingos pasakoje sudaromos ypačiai ten, kur vartojamos 
magiškos galios. Čia pasaka paleidžia fantazijos vadžias, herojams leisda- 

ma pasiversti įvairiausiomis būtybėmis, sugalvodama priemonių nelaimėms 
išvengti, situacijoms laimėti. Tačiau pasaka mažiau aprašinėja pačias tas 
priemones ir pačius tuos neribotos fantazijos sukurtus paveikslus, bet 
kaip jais nugali savo partnerį, kokį įspūdį jie partneriui daro. Antai, 
Elenytė, apsitaisius magiškaisiais saulės drabužiais „apšvietė visą bažny- 
čią: niekas į ją negalėjo tiesiai žiūrėti kaip į saulę“ (III. 102). Na, kur 
jau tokia nesusidomės karaliūnas! "Tas magiškas daiktas ne pats savaime 
įdomus, bet tik tiek, kiek jis daro įtakos kitiems, veiksmą stumia. 

Graudumo įspūdžiui sudaryti pasaka griebiasi net lyriškų situacijų, 
jas sustiprindama eiliuotomis dainelėmis', nors ir jos reikalingos intrygai. 
Kai pamotė ragana išvarė Onutę arklių ganyti, ji dainavo tokią dainą: 

Ei, žirgeli juodbėrėli, 
Ko neėdi žalią žolę, 
Ko negeri srovę upę? 
Tai tas arklys prašneko ir atsakė: 
Ką aš ėsiu žalią žolę. 
Ką aš gersiu srovę upę? 
Ana, Laumė, raganėlė 
su broleliais vyną. geria, 
O tu brolių sesužėlė 
Turi žirgelius ganyt (pal. III. 29, II. 104). 

Pagaliau tam tikras situacijas pasaka stengiasi parodyti juokingas, 
komiškas. To komizmo esama daug primityvaus, neestetiško, paremto vul- 
garizmu, trivialumu. Bet esama ir estetiškesnio juoko — būvių komizmo. 
Antai, nueina žmogelis i pirtį, atsigula į vonią. Nakčia ateina kažkas, at- 
neša pilną dubenį varškėčių lašinuočių. Palieka, Vaikinas paima dubenį, 
pusę nuvalgo. Girdi, ateina dvieje. Radę, kad nuvalgyta, skundžias katinu. 
Bet susėdę baigia valgyt. Vaikinas nori pasižiūrėt, kas toki. Pasiverčia 
ir kad kris su visa vonia ant žemės. Atėjusieji išbėga (II. 61)... Toki triu- 
kai nieku nemenkesni už amerikoniškų komedijų triukus. 

Dažniausiai vis dėlto juokas kyla iš charakterių, žmonių kvailumo, go- 
dumo... Tas kvailumas esti sukarikatūrintas, bet tarpais jis tik humoriškas, 
žaismingas (pal. II. 80, 81). Arba: 

Kai Dievulis keliavo per pasaulį sykiu su žydu, gavo juodu kažkur 
sūrį. Benešdamas žydas suvalgė. Priėjo ežerą. Dievulis pasiūlo užsikasti. 


Sūrio nėra. 
— Na, tai tau, o kur dėjai: — klausė senukas. 
— Ui, senuk, aš nežinau, — užsigynė... Eina abudu per vidurį ežero, 


žydą apsėmė vanduo iki kelių; klausė senelio: 
—Ui, senuk, kodėl aš klimstu į vandenį? 
— Pasakyk, kas sūriuką suvalgė? 
— Senuk, nežinau. 
Eina toliau. Žydą apsėmė iki juostai. 
— Ui, senuk, gelbėk! Kodėl aš skęstu?.. 
— Pasakyk, kas sūriuką suvalgė... 
— Senuk, Dievaži, nežinau. 
Eina toliau, žydą apsėmė iki kaklui, suriko: 
— Ui, senuk, gelbėk jau skęstu! 
— Kas sūriuką suvalgė?.. 
— Nežinau, senuk, tikrai nežinau!.. 


* Apie eiles pasakoje žiūr. Kaklo G.: Die Verse in den Sagen und Marchen, 
Iena 1919, 

Davė pakajų senukas žydą kankinęs. Perėjo per ežerą ir susėdo ant 
kranto pasilsėt; pasilsėjus liepė žydui eiti atsinešti spatą. Kada atsinešė, 
„kask“, sako senelis. Žydas iškasė tris puodus raudonųjų pinigų.  Senu- 
kas sako: 

— Tai vienas tau, o kitas man. 

— Ui, senuk, kam trečias?.. 

— Trečias tai tam, kas sūrį suvalgė. Kkki - 

— Senuk, aš!.. tikrai aš. Žinai, senuk, aš vis paskui ėjau ir tuokart 
suvalgiau (III. 37). 

Prie šitokio aukštesnės estetinės vertės charakterio juoko pridėtinas 
dar sąmojis: 

Sykį žmogus rado lapę duobėj, ir lapė prašosi: 

— Ištrauk mane iš duobės; ka norėsi, tą duosiu. 

Žmogus ištraukė. Lapė nubėgdama pasakė: 

— Ką nori, tą pasiimk (II. 59). 

Taigi, pasaka apeliuoja ir į klausytojo smalsumą, ir į vaizduotės įspū- 
dingumą, į lyrines ar juoko emocijas, nors nevienodos estetinės vertės 
priemonėmis. 

Tačiau visos tos situacijos parodomos dinamiškai. Tas dinamizmas, 
jei taip galima pasakyti, esti dvejopas: horizontalinis ir vertikalinis. Ho- 
vizontalinis ta prasme, kad pasakos veiksmas visą laiką šoka pirmyn, ieš- 
kodamas naujų įvykių. Dėl to pasakojimas, palyginti, toks kondensuotas, 
be gamtovaizdžių, be aprašymų. Antai, kaip be jokių tapybinių epitetų, 
ištiktukais ar savotiškais veiksmažodžiais dinamiškai parodomas žmonių 
sumišimas dėl vilko: 

Sode buvo veselė. Nuėjo žvirblys su vilku į sodą, lipi vilku įlinsti į 
kanapius tes langu (tyčiomis rašoma su visais tarmiškumais!) — ir pats 
žvirblys tup kanapiusi, o vasaras laiki langai atidarinieti, susiedin“ žmonis 
apei stalą, gier“, valga, jukes. Kur bus nebuvįis žvirblys purst! ir įlieki par 
langą ant stala, pradie meisą lesti: čak! čak! Pamati bobos pradie šaukti: 
„Žvirblys, žvirblys les meisą!“  Veselnįkai, viskon pametin, pradie žvirblį 
gauditi.  Žvirblys purst! pakila į palubį, pradie po trobą lakioti, o vesel- 
nikai sukilo visi gauditi žvirblį po trobą. Žvirblys iš trobos į bukavą, iš 
bukavos į priesienį; gauda veselnįkai žvirblį, o vilks tu tarpu dreikt! pa- 
šoka ant stala, pradie jesti meisą ir ragaišius — jed kiek noriedams. Kur 
bus nebuvusi pamati motriška, kad vilks ant stala, pradie šaukti: „Vilks! 
vilks.“ — Ti, pametin žvirblį gauditi, puli pri vilka.  Vilks par langą 
drykt iššoka, visako prijedįs, o žvirblys par duris purst! išlėki, ir abudu 
nueje atgal i mišką (II. 13). 

Pasakos dinamizmas yra vertikalinis ta prasme, kad stabtelėjusi prie 
kurio daikto, pasaka yra linkusi daiktą, būtybę ar jos galią dažniausiai 
tik padidinti ar sumažinti — suhiperbolinti. Natūralias daikto ribas pa- 
saka pratęsia ar susiaurina, visai nesiskaitydama su realybe. Dėl to ji taip 
mėgsta milžinus ir nykštukus; dėl to mėgsta baisybes ne kaip fantastiš- 
kiau išpiešti, bet duoti joms 3, 6, 9 galvas; dėl to kalvio krepšys pasakos 
fantazijoj išsiplečia tiek, kad į ji telpa ir velniai ir šv. Petras, o milžinas 
taip knarkia, kad net medžių šakos linksi. Pasireiškia labiau kiekybinis 
fantazijos polinkis. 


Ir pati žodinė išraiška, konkreti, daiktinga, atrodo labiau plastiška, nei 
tapybiška. Toje plastikoj brėžiamos tik pačios ryškiosios linijos; pus- 
tonių nepažistama. Primityvus žodinės išraiškos plastiškumas ir konkre- 
tumas daugiausia ir imponuoja. 

Jau mažiau estetinių vertybių pastebima epizodų sujungime, bendroje 
pasakos kompozicijoj. 

Epizodaisujungiami ne visada vienodai. Dažniausia vis dėlto 
forma — vienas epizodas eina paskui kitą, mechaniškai sudėti apie tą patį 
herojų, kaip žiedai sunerti ant piršto. Pav., III. 70 pasakoj herojus, iš žvė- 
rių patyręs paslaptis, išsigydo akis, paskiau nueina išgydo karalaitę, pas- 
kiau miestui grąžina vandenį. Galėtum karalaitės išgydymą ir miestui van- 
dens grąžinimą sukeisti, bet kurį epizodą išmesti, ir fabula nenukentės, 
nes epizodai nėra sujungti išvidine logika. Šitas mechaniškas sujungimas 
ir duoda pagrindo naujiems varijantams!'. 

Nors pasakos sankūra atrodo tokia nesucementuota, tokia trapi, vis 
dėlto ji aiškiai rodo tendencijos apsiriboti tam tikra schema. Natūrali 
pasaka palinkus rečiau į dviejų ir dažniau į trijų epizodų schemą, trijų 
dalių schemą, trijų motyvų schemą: tris darbus atlieka, trys broliai gyvena, 
trejopus drabužius, arklius, obuolius, paukščius. . . turi, tris slibinus sutinka, 
tris žvėris talkon gauna... 

Dviejų epizodų, dviejų dalių pasaka dažniausiai yra iš gyvenimo im- 
toji: turtingas ir neturtingas, beširdis ir gailestingas. Jos gana artimos 
pasakėčioms. Šitos rūšies pasakos pagrįstos kontrasto dėsniu. 

Kontrasto dėsnis suskaldo kartais ir fantastinę pasaką į tris dalis: 
karalaitis išvaduoja užburtą karalaitę ir veda, paskui ji prapuola, trečia 
dalis — ji vėl atrandama; arba Genovaitės tipo pasakos: laimė, nelaimė, 
vėl grąžinama laimė. Čia, kaip matyt, nepasitenkinama laime ir nelaime: 
pasaka reikalauja, kad perėjęs per eilę mėginimų herojus vėl sugrįžtų 
į laimę. 

Tačiau dažniausiai pasitaiko trijų epizodų ar motyvų gradacija: 
žvaigždžių, mėnesio, saulės žirgas, drabužiai; boba įsigeidė būti ponia, 
karaliene, Dievu... 

Šitas epizodų gradavimasis yra jau daug aukštesnės estetinės vertės 
nekaip lygiarūšiai epizodai. Jis dažnesnis fantastinėje pasakoje nei re- 
elistinėje. 

Ligi šiol buvo žvelgta į pasakas, kurių epizodai yra vieno pagrin- 
dinio herojaus nuotykiai. Tokių pasakų daugiausia. Tačiau randam ir 
kitokių, ypačiai vaikų pasakų, kurių kompozicija savotiškai įdomi, pa- 
grįsta masine akcija — pagrindinis herojus lyg dirigentas, o visi kiti 
yra masinis kolektyvas. Visas kolektyvas, kaip varpos, vėjo pučiamos, 
svyra vienas paskui kitą į vieną pusę; paskui įvyks kas nors, nelyginant 
varpas nustos vėjas pūtęs, ir visi veikėjai pasisuka į kitą pusę. Šitos ma- 
sinės akcijos lietuviškose pasakose nesunku pastebėti trejopi varijantai: 

Kad kita kartą buvo senis žvirblis; jis nulėkė pas kieti ir sako: „Kieti, 
kieti, pasupki mane“. Kietis nesupa, nei neklauso. Nulėkė pas ožka, sako: 
„Ožka, ožka, eiki graužt kiečio“.  Neklausė nė ožka. Nulėkė pas vilką, 
sako: „Vilke, eiki ožką pjaut, ožka neina kiečio graužt; kietis nesupa, nei 
neklauso.“  Neklausė nė vilkas. Nulėkė pas medėja, sako: „Medėji, eiki 
vilką šaut; vilkas neina ožkos pjaut; ožka neina kiečio graužt; kietis ne- 
supa, nei neklauso“. Neklausė nė medėjas... 


* Kaip nauji varijantai atsiranda, pal. Kaarlė  Krohn: Die folkloristische 
Arbeitsmethode, Oslo 1926. 

Ir žvirblis lekia toliau pas ąžuolą, pas ugnį, pas vandenį, pas jautį, pas 
žydą... ir kiekvieną kartą vis su didesniu skundų našuliu. Bet visi skun- 
džiamieji stovi, nejuda. Tik kai nulekia pas velnią, viskas persisveria, ir 
prasideda dinamika: 

„Velnias paklausė ir pradėjo žydą smaugt; žydas pradė jauti pjaut; 
jautis, pradė vandenį gert; vanduo pradė ugnį liet; ugnis pradė ąžuolą 
degint, ąžuolas pradė medėjąi mušt... . kietis žvirblį pradė supt; dar ir da- 
bar, jei uzsitupia, taip gi supa“ (III, 56). 

Jeigu šitoj pasakoj visi veikėjai masiškai stovėjo, tik paskiau masiš- 
kai sujudo, tai randam kitą pasakos tipą, kur masinė veikėjų grupė auga 
palaipsniui: pradės kas nors viena linkme eiti; pakeliui prie jo prisideda 
kiti, ir visa masė auga, graduojasi, kaip sniego kamuolys nuo kalno; pas- 
kui vėl po vieną nyksta, nelyginant nuo sniego kamuolio atitrūktų po 
vieną dalelę, kol atlekia iki mūsų pati paskutinė, ir ta nuo saulės sutirpsta. 
Labai graži tuo atžvilgiu pasaka „apie katiną ant pakutos“ (II. 59). 

Ir pagaliau trečias šitokios masinės akcijos tipas — kada į tą masę vei- 
kėjai dedasi vienas paskui kitą, ir paskui ta masė kartu sprogsta, nelygi- 
nant stiklo kamuolys, sudavęs į sieną, sutykšta šukelėmis (pal. II. 60). 

Šitokia masine akcija pagrįsta pasaka apeliuoja ne į klausytojo smal- 
sumą, bet greičiau į motorinius refleksus, duoda jam pajusti tą pasakos 
veiksmo dinamiką, išdėstytą tam tikru ritmu. Ritmiškas įvykių bangavi- 
mas klausytojui malonus. 

Motorinę ritmiką dar labiau čionai sustiprina akustinė: nesunku būtų 
pajausti pasakos sakinių struktūroj tam tikras gana taisyklingas ritmas, 
o jį dar labiau niuansuoja ir pabrėžia dvilypiai rimuotiniai vardai: lapė- 
kapė, katins-patins, zuikis-ruikis... Taigi tokios rūšies negausingose pa- 
sakose gauni pasigrožėti pačia forma. 

Pabaiga. Pasekus eilę herojaus gyvenimo epizodų, pasaka baigia- 
ma herojaus laimėjimu, dažniausiai vestuvėmis, nelaukiant mirties. Tačiau 
pačiai pabaigai pasigaunama ypatingos formulės. Petsch!, ištyrinėjęs įvai- 
rių tautų pasakų baigiamąsias formules, konstatuoja, kad jas ypačiai vartoją 
rytų prūsai, slavai, latviai, lietuviai. Lietuvių pasakos mėgstama baigti 
tokiomis formulėmis: (citatose pažymima ir dalis pačios pasakos, kad būtų 
matyti, kaip pritampa prie jos baigiamoji formulė): 

Paskui buvo tos merginos veselija; ji pavirto į ponią. Aš ir ant tos 
veselijos buvau, per barzda taukai varvėjo, burnoj nieko neturėjau; ten 
valgiau ir gėriau, dikčiai linksmybių turėjau (III. 7). 

Kada Jonas su ta tarnaite apsivedė, tai buvo puikios vestuvės, ir aš 
ten buvau, valgiau ir gėriau, per barzdą taukai varvėjo, burnoj nieko ne- 
turėjau. Įlindau į viralinę, pasigriebiau šmotą mėsos ir valgiau; virėjas 
pamatė, pagriebęs ližę kaip davė man per subinę, aš pasijutau besėdinti 
ant suolo ir pasaką bepasakojanti (III. 10). 

7 Ant to baliaus ir aš buvau... ka mačiau ir girdėjau ir jums pabar- 
bėjau (III. 11). 

Ant to baliaus ir aš buvau... girts atsiguliau į pakulas ir užmigau. 
Buvo vaina, armotas provijo, tai su pakuloms kimšo; bekimšdami ir mane 
šičia atšovė, ir dabar jums papasakojau šitą pasaką (III. 16)... Ar graži 
mano pasaka (III. 62)... Jums graži, ir man graži (III. 63). 


' Petsch, Robert: Formelhafte Schlisse im Volksmžrchen, Stuttgart 1900. 

„„„padarė balių, ant katro ir mane paprašė, čėstavojo vynu ir midumi ; 
aš viska valgiau, gėriau, dūšios neregėjau, per ūsus varvėjo, burnoj ne- 
turėjau. Kaip aš ėjau namon, tai ponas mane apdovanojo viskuo. Davė 
man popieriaus žiponuką, sviesto kepurukę, stiklinius čebatus, ir aš pėsčias 
ėjau namon. Tada buvo purvynas, ir aš, išėjęs ant plento, nusikratysiu 
purvyną nuo čebatų; ale nepaspėjau aš patrepsėti, kaip mano iš batukų pa- 
biro tik šmotai. Einant namon mane ištiko vėjas ir žiponuką mano su- 
draskė į šmotukus, o prie tam saulutė visą skrybėlaitę sutarpino, ir aš 
basas, vienmarškinis, vienplaukis parbėgau namon pas tėvus (III. 70). 

Kiekvienas ir senas ir jaunas gėrė ir valgė, per barzda varvėjo, burnoj 
nieko neturėjo. Ir dabar, jeigu nenumirė, tai Jonas gyvena (III. 71). 

Jis iš tikro užjojo ant to kalno, parsivedė labai gražią ir bagotą prin- 
cesę ir su ja linksmai svodbą laikė. Ant jo svodbos ir nuėjau. Apsirėdęs 
buvau stiklinėmis kurpėmis, sviesto kepure, margos popieros sermėgaite, 
vortinklėlių kelinėmis.  Pasvyruodamas pokšt į akmenį, sukūliau kurpes; 
įkritau į krūmus, suplėšiau trinyčius, o kelnes vėjas sudraskė, kepurę saulė 
sutirpino, vos-ne-vos parsislapsčiau apyžlėjo (I. 43). 

Taip paikuiis princesę laimėjo kaip mučę (I. 47). 

Užaugę susimilo ir susivedė. Mačiau dar iš tolo per kopūsto lysvę, 
pro plyši juodu karūnavojant. Tokio gražumo aš niekur nemačiau ir ne- 
matysiu. O jūs, rasi ir norėtumėt to matyti? Tai palaukit, kol vėl kartą 
taip nusiduos“ (I. 75). 

Tose formulėse aiškiai mėginama sujungti klausytojas arba pasako- 
tojas su pačiu įvykiu; kitur mėginama padaryti viso pasakojimo santrau- 
ka, rezultatas; mėginama pažvelgti į tolimesnį herojų likimą, padaryti mo- 
ralinė išvada. 

Kokis psichologinis ar estetinis pagrindas toms formulėms? — Be- 
rods, kiekvienas yra pajutęs, kaip dažnai sunku kalbėtojui pabaigti. No- 
rėtum ką nors pasakyti. kas pačią mintį sustabdytų, ir jau nieko negalė- 
tum pridėti. Norėdamas minčiai sudaryti tokią užtvarą, kasdieninis kal- 
bėtojas ar publicistas pavartoja dažnai net mechanišką trafaretinę for- 
mulę: tokia yra mano nuomonė, tai tiek tuo tarpu ar panašiai. Taigi ir 
pasakos formulė yra kilusi iš bendro psichinio reikalavimo padaryti pa- 
sakojimą pabaigtą, nebegalimą toliau tęsti. 

Antra, pasakai tokis pabaigimas juo labiau reikalingas, nes klausyto- 
jai buvo nukelti iš kasdieninio pasaulio į kažkokį tolimą. Šitokia formulė 
vėl parkelia klausytoją, lyg kokiais laiptais į kasdieninį realų gyvenimą 
ir savo aiškiai tikrovei priešingais sugretinimais sudaro nuotaiką, kad 
ir ten, toje pasakoje, viskas buvo gražus tik prasimanymas. Tokia išvada 
juo labiau peršas, kad baigiamosios formulės pasitaiko kaip tik fantasti- 
nėse pasakose ir beveik niekad realistinėse. Realistinės baigiamos pačiu 
įvykiu, arba dar priduriama kartais: „O tai tau...“ ir pan. 


Matom, kad pasakos dinaminio pasaulio struktūroje esama daug šab- 
lono ar sujungiant epizodus, ar juos išbaigiant. Vis dėlto konstatuota, 
kad pasakoje pasireiškia kūrybos. Jos daugiausia sudarant epizodą - įvykį. 
Tas epizodas — įvykis, parodydamas daugiausia kūrybos, parodo daugiau- 
sia ir veikėjų bei paties pasakotojo nusiteikimus, kurie juos spiria savaip 
elgtis. Išorinis įvykių pasaulis, dinaminis pasaulis, yra tik išdava vidaus 
pasaulio. Taigi kuriais nusiteikimais gyvena pasakų veikėjai ir pats au- 
torius? 

Tas klausimas gvildenamas trečiame skyriuje. 

3. PASAKOS IŠVIDINIS PASAULIS 


„Aš viską valgiau, gėriau, 
dūšioj neturėjau...“ 

Pasakos veikėjų psichinės galios labiau atsiskleidžia, kaip jų išorė. 
Ir kyla klausimas: kurios galios pasakoje vyrauja ar bent pasireiškia: 
intelektas, emocijos. ..? 

Intelektas - gali būti teorinis ir praktinis. Kad pasakos hero- 
jai būtų teorinio proto, nežymų.  Nerandam pasakų, kur herojus būtų 
faustiškos prigimties, kur intelektualinis pažinimas skatintų jį į žygius, 
o visa pasaka tokiam intelektualizmui pritartų. Iš nelaimių herojų va- 
duoja ne protas ir skiriamus jam uždavinius atlieka ne protu, bet dažniau 
dėkingų gyvulių ar žmonių padedamas. Dėl to pasakose taip dažnai ir 
laimi kvailiukai. Tik realistinėse pasakose herojai paleidžia į darbą savo 
protą. Tačiau jų protas ne loginis, teorinis, bet praktinis, intuityvinis. 
Prisimintina tik žmogus, kurs su velniu rungėsi: katras aukščiau išmes, 
katras katrą įveiks, katras katrą pralenks. Pasaka mėgsta dialektinį ginčą, 
kuriame matyti ne tiek samprotavimo logika, kiek intuicija, nujautimas. 
Tuo paremtos ištisos mįslių pasakos, uždavinių pasakos, kur karalaitė su- 
tinka ištekėti už to, kas ją peršnekės (pal. II. 21); dar populeresnė pasa- 
ka, kaip dialektiškai mergina rungiasi su karalium, kuris jai liepia nei 
ateiti, nei atvažiuoti, nei raitai, nei pėsčiai, nei nuogai, nei apsirengusiai. .. 
(D 175), 

Idealizuodama realistinį praktišką protą, pasaka mėgsta pasijuokti iš 
tų, kurie toje gyvenimo praktikoje nesusiorientuoja (pal. kaip septyni 
gaspadoriai pirko bažnyčią II. 155). 

Herojus į gyvenimą atsiliepia ne tiek protu, kiek juslėmis ir jausmais 
(sensualistinis ir emocionalinis gyvenimas). Kas juslėms ir jausmams ma- 
lonu, tai brangina; kas nemalonu — vengia. Malonumą keliančių akstinų 
skalė nėra plati: 1. fiziologinis noras gyventi: kai neturi ko valgyt, eina 
žvejot, medžiot ar pasikarti; kai neišgyvena pas pamotę, pabėga; 2. natū- 
ralus dinamikos geismas, kuris verčia žmogų vietoj nerimti (už kurį su- 
augusieji tiek pribara vaikus!): sueina į metus ir vaikai, palikę tėvus, iš- 
eina „vandravot“; 3. lytinis instinktas: iškeliauja žmonos ieškoti, žygius 
atlieka dėl karalaitės; 4. aukštesnieji, dvasiniai akstinai: socialiniai, eti- 
niai — sesuo brolių ieško, žmogžudys atgailoja. 

Sensualizmas. Su fiziologinių noru gyventi, su lytiniu instinktu 
yra artimai sutapę pasakų motyvai apie herojų aistras, gobšumą, tinginia- 
vimą, norą gerai pavalgyti, pavydą, kerštingumą. Vis tai žemieji žmogaus 
prigimties politikai, kurie yra įsigalėję veikėjų psichologijoj. Jų vedami 
herojai pridaro ir kriminalinių dalykų: vagia, apgaudinėja, užmušinėja, 
net brolis brolį, vaikus pameta, seksuališkai nusikalsta. (Vienas teisinin- 
kas Wulffen net suregistravo vokiečių pasakų kriminalinius nusikaltimus).: 

Už nusikaltimus didžiausia bausmė — fizinė: mirtis, kalėjimas... Už 
gerus darbus didžiausias atlyginimas materialinės, sensualistinės gėrybės. 


'! Wulffen: Das Kriminelle im deutschen Volksmžrchen. Archiv fiir Krimi- 
nalanthropologie und Kriminalistik, B. 38. 1910. 

Jei materialinės, sensualistinės gėrybės tiek reikšmingos žmonių gy- 
venime, tai nepaprasti žmonės iš kitų tarpo ir iškyla dažnai savo sensua- 
listinėmis galiomis, kurios arčiausiai yra susijusios su medžiaga. Kuo, 
pav., karalaitė skiriasi nuo kitų? Ji nepaprastai jautri: per septyneris pata- 
lus žirnis jai taip spaudžia šoną, kad ji negali užmigti. Idealizuojamos ir 
kitos juslės: stiprus regėjimas, kad net žolę augant mato. Tik pastebė- 
tina, kad herojų akis ir pati pasaka nelabai jautrūs spalvoms: dažniausiai 
jie pastebi tik tamsumo, šviesumo įspūdį. Šviesumas reiškiasi aukso spal- 
va, vadinas, gelsva, retkarčiais raudona. Jų akis labiau pastebi dinamiką, 
judėjimą. 

Svarbūs veikėjams jų akustiniai sugebėjimai: pridėjęs ausį prie žemės 
herojus girdi atsivejant; akustiniais dalykais kitus žavi: bernas savo mu- 
zika sužavi velnius ir giltinę; Jonukas, pavirtęs geneliu, savo dainomis 
sužavi pirklius, net raganą pamotę. Uoslės, skonio juslės rečiau pasitaiko 
herojuose. Nepaprastą uoslę randam greičiau nežmogiškų būtybių: raga- 
nius, velnias... užuodžią, kad jo pirkioje žmogienos esama. 

Tačiau labiausiai herojuose reiškiasi fizinė jėga: užmeta ant kaklo 
girnų akmenį, stiprusis Jonas taria, kad lapas užkritęs; nusikala geležinę 
lazdą, bet pirštu užgavęs ją sulenkia. Su fizine jėga eina ir fizinio skaus- 
mo pakentimas: kai paukštis, benešdamas herojų iš požemio, išalko, he- 
rojus pjauna mėsos gabalą sau iš šlaunies ir paukštį šeria; merginai nu- 
piauja su žiedu pirštą, ji tyli. 

Tokis fizinio skausmo pakentimas, fizinė jėga, juslių jautrumas labai 
imponuoja primityviam žmogui. Tatai pastebima ir dabartinėse nekultū- 
rinėse tautose. Tačiau kaip nekultūrinėse tautose, taip ir pasakose šalia 
sensualistinio gyvenimo, šalia žemosios žmogaus prigimties yra labai stiprus 
ir aukštesniųjų žmogaus emocijų gyvenimas: etinis, socialinis, kiek reli- 
ginis ir estetinis. 

Etinei, moralinei tvarkai jeigu ir nusikalsta veikėjai, tai pati 
pasaka gale duoda aiškų etinį sprendimą: už kaltes baudžiama, ir už dorybes 
atlyginama. Išimtis kai kam atrodo tipas pasakos apie gudrų vagį, kuris 
pavogė ponui jaučius, nuo pono žmonos marškinius, kleboną nešė į dangų, 
o nunešė į vištidę. Girdi, čia neišsilaiko pasaka etinėje aukštumoje. Vis 
dėlto ir šita pasaka idealizuoja ne pačią vagystę, bet tą praktiškąjį gud- 
rumą, sąmojingumą. Daugiau etikai nusikalsta realistinės pasakos'; fan- 
tastinės švaresnės. 

Socialiniai jausmai pasakų herojams nėra svetimi. Tik jų skalė 
siaura: teapima savą šeimą, giminę, artimuosius draugus. Tiesa, gana 
dažna yra artimo meilė, užuojauta net kenčiantiems gyvuliams. Bet vis tai 
konkrečios būtybės. O platesnio masto ir, be to, abstraktesnės būtybės: 
tautos, valstybės, žmonijos, meilė pasakų herojams svetima. Tik realis- 
tinėse „pasakose reiškiasi platesnis socialinis jausmas — simpatija vals- 
tiečių luomui, antipatija ponams. 

Bet kiek socialinis jausmas siauras, tiek jis gilus. Ir šitas artimo at- 
jautimas sukuria visą eilę idealistinių paveikslų: jaudinantis tarno išti- 


' Kai kas dėl realistinių pasakų vulgarumo mano, kad jos (Schwank) esąs vyrų 
padaras, fantastinės — moterų. 

kimumas ponui, duodasi net galvą nukertamas jam išgelbėti; pasiauko- 
jančios sesers meilė, kad ji ryžtas net dvylika metų nekalbėti; netur- 
tėlio gailestingumas, kad net paskutinius skatikus atiduoda už pasmerktą 
žudyti šunelį; brolio meilė, kad pats rizikuodamas gyvybe, jo eina 
ieškoti; moters viską nugalintis kantrumas ir nusižeminimas, su kuriuo 
ji klaidžioja po mišką ir ten gyvena, netekusi vyro (Genovaitės tipas). 

Religinių jausmų ir pažiūrų randam mažiau (jie reiškiami dau- 
giausia padavimuose, ypačiai mitiniuose!). Tik vėlesnės pasakos — 1e- 
gendos, jau krikščioniškai suformuotos, parodo pasakos supratimą apie 
dievybę, žmogaus santykius su dievybe. 

Dievybė gali būti pergyvenama, pasak R, Otto', trimis pagrindinėmis 
formomis. 1? pajuntama, kad dievybė yra iš ano pasaulio — paslaptinga, 
mysterium; 29 kad tas mysterium yra tremendum — verčianti mus drebėti, 
bijoti, savo rūstybę apreiškianti gamtos katastrofomis; 30 pagaliau šitas 
mysterium yra fascinosum — žmogų patraukianti savo išvidiniu gerumu. 
Tokia dievybė vadinama paprastai — „geras tėvas“. 

Negausingose lietuviškose pasakose Dievas yra tik fascinosus, pri- 
traukiantis. Ir Dievo ir šventųjų buveinė, pavidalas, psichologija tokia 
žmoniška, tokia suetnografinta. Dievas — ubagas, kunigas su barzda 
(IV. 2), dažniausiai senukas, kuris kreipias į žmones, juos vadindamas 
vaikeliais (IV. 5); jais tėviškai rūpinas, pabausdamas, o kai susipranta, ir 
vėl atleisdamas. Šv. Petras mūsų pasakose irgi įsivaizduojamas kaip die- 
dukas, Dievo Motina — bobutė. Taigi žmogaus santykiai su jais pagrįsti 
nuolankumu, meile, ne baime. 

Nepaliesta dar liko, kiek pasakos veikėjai jautrūs 

estetinėms vertybėms. Pasakos herojus mėgsta, kas gražu. Kas 
gi jam gražu? 

Gamtos grožiu veikėjas nesižavi* Daug prieinamesnis jam daiktų 
(stalų, lovų, rūmų, drabužių) grožis. Jų gražumą ir patikimą apsprendžia 
ne forma, bet medžiaga: gražu, kas iš aukso, sidabro, deimanto. Dėl to ir 
našlaitė gauna žvaigždžių, mėnesio, saulės arba sidabro, aukso, deimanto 
drabužius. Gražu, kas nepaprastą smalsumą žadina. Dėl to karalaitė siun- 
čia nakčia savo tarnaites vieną po kitos, o paskui ir pati eina pas dziego:- 
meistrą, kad išprašytų iš jo stebuklingą laikrodį. Gražu ten, kur švaru, 
tvarkinga. 

Dar jautresnis pasakos veikėjas žmogaus grožiui. Dėl to karalaičiui 
patinka tik gražios karalaitės. Kada karalaitė buvo paversta į varlę ar 
nuskurusią bobą, ir ją išgelbėti galėjo tik pabučiavimas, tai karalaitis re- 
tai tesiryžta tokiam žygiui.  Pabučiavimas, kaip išvadavimo priemonė, 


* Mūiller: Psychologie d. d. Volksmūrchens, 89 p. 

a Tiesa, Kahlo (Handworterbuch d. d.Marchens. B. I. 132 p.) sako, kad gamtos 
grožiui pasakos herojus esąs jautrus. Jis iš Grimmo pasakų nurodo net pavyzdžius, 
kaip gamta aprašoma: „Es war ein sch6ner Abend, die Sonne schien zwischen den 
Stimmen der Baume hell ins dunkle Grin des Waldes (K. H. M. 69 nr.); „die 
Abendsonne schien iiber die glūnzendėn Steine; sie schimmerte und leuchtete so 
prachtig in allen Farben“ (K. H. M. 161 nr.). Tačiau nesunku pastebėti, kad toki 
gamtos aprašymai yra užrašinėtojo priedas (pal. ir „Mūsų pasakų“ stilizavimą. 
„Židinys“ 1934. 19 tomas 425 p.). Iš dalies su ta mintimi sutinka ir pats Kahlo. 

dažniau vartojamas padavimuose, kurie baigias katastrofa. Pasakose ka- 
ralaitės vaduojama kitais būdais — herojus fiziškai turi rungtis su slibi- 
nais, turi visaip jų gąasdinamas neišsigąsti. Nugalėti slibinas, ištverti 
vaiduokliai jam lengviau nekaip pabučiuoti negraži būtybė. 

Ir moteris, rinkdamosi vyrą, vadovaujasi gražumu. Patinka jai vyras 
gražaus kūno: princesė išteka už elgetos, kada jis buvo išpraustas ir su- 
šukuotas; dvi mergaitės atsisako nuo jaunikio, nors jis išgelbėjo nuo mir- 
ties jų tėvą — atsisako, nes jis trejus metus plaukų nekirpęs, barzdos ne- 
skutęs, nagų nepiaustęs. Tik trečioji aukojasi, bet ir tai išteka jau tada, 
kai jis buvo apsikirpęs ir apsiskutęs. O tuomet kitos dvi seserys, pama- 
čiusios, kad neteko tokio gražaus vyro, iš gailesčio ir piktumo pasikorė 
Paprastai su fiziniu grožiu eina ir moralinis grožis: pamotės raganos ir 
jų dukterys bjaurios, našlaitės — gražios. 

Žavėjimasis daiktu dėl jo medžiaginio brangumo yra glaudžiai suta- 
pęs su gobšumu.  Žavėjimasis intryguojančiu daikto nepaprastumu susi- 
jęs su smalsumu. Žavėjimasis žmogaus grožiu yra plonom gijom susietas 
su erotinėm ar etinėm emocijom. Taigi pasakos veikėjų estetinis skonis yra 
susipynęs su naudingumu, su smalsumu, su erotizmu ir kitom neestetinėm 
vertybėm. 

Tačiau esama ir gryno estetinio pajautimo, ypačiai dažnai, muzikai: 
skurdi daina karalaitės — našlaitės, kurią ragana pavertė piemenaite, iš- 
vilioja iš namų pasiklausyti josios brolius.  Jonuko sielvartinga dainelė 
sustabdo pirklius; sujaudina tiek, kad tie biznio žmonės meta našlaičiui 
pinigų maišeli. Muzikanto smuikas taip sužavėjo net Giltinę, kad ji už- 
simiršo ir vogti. Daina ir muzika taurina pasakos klausytoją. 

Taigi pasakose reiškiasi tiek sensualistinis gyvenimas, kaip žemesnės 
žmogaus prigimties dalykas, tiek moralinės, estetinės, religinės, socialinės 
vertybės, kaip sveiko natūralaus žmogaus aukštesnės prigimties žymės. 
Kurių daugiau, pareina nuo atskirų pasakų.! 

Tačiau ir natūralus žmogus, su tomis pačiomis emocijomis ir juslė- 
mis, dar gali skirtis temperamentais. Pasakos mėgsta parodyti herojų 
jausmus iš karto su nepaprastu intensyvumu ir reaktyvumu įsiliepsnojant. 
Tada jie visai aptemdo sąmonę, ir afekto pagautas žmogus padaro savo žy- 
gius: tik pamatė karalaitę ir taip pamilo, kad be jos gyventi negali; tik pa- 
matė karalaitis, kad ištikimasis Jonas neva bučiuoja jo žmoną, ir nori jam 
galvą kirsti; tik išgirdo iš akmenų atverstas jaunikaitis, kad jo išgelbėtojas 
brolis nakvojo su jo žmona, čiupo kardą ir nukirto jam galvą, o kada su- 
žinojo, jog tarp brolio ir žmonos buvo padėtas kardas, vėl puolėsi užmuš- 
tojo gaivinti. 

Tokių faktų akivaizdoje dar negalima daryti išvados, kad pasakos 
herojai yra sangvinikai. Tas tariamasai afektingumas yra greičiau pasa- 
kojimo formalinė, stilistinė priemonė. Juk pasaka nemėgsta sekti viso 
proceso, kaip emocija kilo, augo, pavirto veiksmu. Pasaka to proceso ne- 
mėgsta, kaip kad nepripažista ir laiko ar erdvės distancijų. 

Jei jau kalbėti apie temperamentus, tai jų randame visokių. Kvailys 
fantastinėse lietuviškose pasakose palinkęs į flegmatizmą. Kartais tas 


' Iš čia pareiga būti atsargiam parenkant pasakas didaktikai. 

flegmatiškumas sutapęs su tinginiavimu ligi karikatūros — kvailys guli 
ant pečiaus arba prie pečiaus į pelenus įsikasęs. Flegmatiškas ir studen- 
tas, kurs eina į peklą rašto atsiimti ir velnius išvaiko. Martynas, pakliu- 
vęs po žeme, pasirodo gerokai nekantrus; palinkęs kiek į sangviniko tipą. 
Jis veiklus, bet esti visai pasyvių, net sentimentalių herojų. Antai, kara- 
laitis, kuris gavo iš velnio uždavinius, nepasitiki savim, sėdi ir verkia. 
Ir reikia, kad ateitų velnio duktė ir nuramintų, apsiimdama už jį darbus 
nudirbti.  Sentimentali pasyvi ir našlaitė, kuri tepajėgia tik apsikabinus 
šėmosios kaklą verkti, o karvė už ją pakulas suverpia. 

Pasitenkinsim tais keliais pavyzdžiais, jais pažymėdami bent linkmę, 
kuria galėtų dar būti tiriama mūsų pasaka. Gal iš jos ką nors galėtume 
daugiau pasakyti apie lietuvišką charakterį! 

Šiuo atveju nesileidžiant pasakos tautiškumo spręsti, tenka baigti visa, 
taip sakant, anatomiška — atskiromis molekulėmis ir atomais — pasakos 
poetikos analizė. Ji privedė prie išvados, kad grožėjimasis pasakomis, kaip 
objektyviu kūrybos faktu, yra pagrįstas objektyviomis jų idejinėmis ir for- 
malinėmis vertybėmis. Tos vertybės nėra vienodo laipsnio, tiek idejiniu — 
moraliniu atžvilgiu, tiek estetiniu. Dėl to nepateisinamas nei absoliutus 
pasakos, kaip literatūrinės vertybės, neigimas, nei besaikis jos kultas. 

Antra, pasakoje pasirodė ne tik objektyvios formalinės priemonės, xu- 
riomis pasaka daro estetinį įspūdį, bet ir subjektyvus psichologinis pasa- 
kos kūrėjo polinkis sudarant pasakos pasaulėvaizdį, su jo daiktais, žmonė- 
mis, nusiteikimais, santykiais... 

Kyla pabaigai klausimas: kiek tas pasakos estetinis ir psichologinis 
pobūdis yra charakteringas apskritai liaudžiai, kiek jis charakteringas 
apskritai žmogaus psichologijai. 


Pabaiga. Pasaka kaip nekultūrinio žmogaus 
pasakojimo žanras 
„Ar graži mano pasaka?... 


Pasakos sudarymo pagrindiniai bruožai yra artimi kitoms liaudies 
meno rūšims. Ir liaudies mene, kaip ir pasakoje, pirmiausia, perspektyva 
neryški. „Nė viename mūsų liaudies raižinyje nėra atvaizduotas nei namo 
nei šventyklos interieur'as, o tik nupieštas lygus ir neitralus fonas, paį- 
vairintas ornamentais ar debesėliais... Peizažo vaizdavimas yra toks pat 
šabloniškas.“* 

O kai vaizduoja liaudies raižiniai žmones, „krinta i akis raižomu pa- 
veikslų tipizacija. Raižytojas vaizduojamąjį šventąjį ne individualizuoja, 
o tik duoda jam bendrą tipą... Dėl to dažnai sunku yra atspėti, kurio 
amžiaus šventasis yra vaizduojamas. Šv. Katryna su šv. Barbora yra nu- 
kankintos pačioje jaunystėje, tačiau mūsų raižiniuose jos veik niekuo ne- 
siskiria nuo šv. Elenos, nukankintos daug senesnės už jiedvi. Net Madonos 
stebuklingų paveikslų kopijavimas dažnai neturi originalių individuališkų 
savybių, o tos kopijos yra tik aplamai sutipizuotos.“* 


“ 


' Pal. von Lowis of Menar: Der Held im deutschen und russischen Mžrchen. 
Jena 1912, 

“ ania P.: Lietuvių liaudies menas, Kaunas 1930, 252 p. 

"1b. 

Sutipizuotus šventuosius geriau gaunam pažinti iš jų veiksminiuų situa- 
cijų: šv. Antanas neša šv. Sakramentą, šv. Vincentas laiko už kuodo vel- 
nią, šv. Mykolas velnią mindžioja, šv. Rokas duonos bandelę atneša, 
Kristus kryžių neša, laimina pasaulį, šv. Jurgis smaką duria, šv. Izidorius 
aria... Šitas veiksmingumas primena pasakų veikėjus, kuriuos paprastai 
pažistam irgi iš veiksmų. Arba kada įsižiūri į raižinių ornamentiką, kiek 
ten gyvybės ir dinamikos, gamtinės dinamikos, kaip augalui augant. 

Kur piešiamos masinės scenos — veikėjai išdėstomi vienas šalia kito, 
ar vienas ant kito, nepasinaudojant trimis matavimais. Tokiu būdu kom- 
pozicija susidaro kiek mechaniška tokia prasme, kaip ir pasakų epizodų 
kompozicija. 

Taigi atrodo priimtina tezė, kad pasakos kūrime dalyvauja kuria- 
moji psichologija, panaši, kaip ir kitose liaudies meno šakose. Jeigu 
sakoma, kad liaudies menas išreiškia nekultūrinio, kitų vadinamo primi- 
tyvaus, arba gamtos žmogaus (Naturmensch) dvasinę kūrybą, tai pasaka 
yra tokio nekultūrinio žmogaus kūrybos pasakojamasai žanras. 

Bekultūrių žmoniu ieškom paprastai tolimuose kraštuose ar tolimuose 
amžiuose, bet nekultūrinio žmogaus psichologija artima ir mūsų laikams.! 
Jeigu patikrintume tūlą pasakojimą, rašytą liaudžiai, kažin ar nerastume, 
kad jo formalinė struktūra gerokai panėši į pasakos struktūrą. Pav., Va- 
lančiaus „Palangos Juzė“, sudaryta iš eilės epizodų, mechaniškai sujungtų 
apie vieną veikėją. Pats veikėjas charakterizuojamas tik su savo tipiniais 
bruožais, bet visai neindividualizuojamas ir t.t. 

Nekultūrinio žmogaus estetikai artima iš vienos pusės vaiko, iš antros 
civilizuotinio žmogaus (pasisavinusio tik materialinę kultūrą) estetiką. 
Vaikas nėra dar priaugęs, bet matom, kad savo piešiniuose jis irgi nepažįsta 
perspektyvos, jo Antanas ir Petras vienodai piešiami, o jo mėgstamiausioji 
lektūra yra pasakos, ypačiai fantastinės, ir nuotykiai su stipriais, drą- 
siais herojais, kurie atsako pasakoj fizinės jėgos ir geros širdies kultui. 

Civilizuotinis žmogus, pasisavindamas materialinės kultūros laimėji- 
mus, apleidžia dvasinę kultūrą. Dėl to jis yra iš dalies peraugęs nekul- 
tūrinio žmogaus psichologiją, jau nebegali pasitenkinti pasakomis ir rei- 
kalauja sudėtingesnio žanro. Tačiau tiek vaiko, tiek primityvaus, tiek 
civilizuotinio žmogaus psichologijai bendra ieškoti pasakojime nuotykių. 
Tokiu būdu pasaka yra prototipas nuotykių romanui, taip išplitusiam jau- 
nimo tarpe ir vadinamoje buržuazinėje visuomenėje. 

Tačiau labai dažnai civilizuotinio žmogaus dvasinis niveau, ypačiai jo 
nelavinamas estetinis skonis yra regresavęs, ir jis neprilygsta pasakos 
estetikai. Kokiu būdu tai gali įvykti? Kaip pasakos herojaus, taip ir 
tokio žmogaus estetinis pajautimas dažnai esti sumišęs, kaip buvo išro- 
dinėta, su kitais, neestetiniais dalykais: utilitarizmu, smalsumu, erotika. 
Civilizuotinis žmogus, nepasitenkindamas materialistiniame gyvenime pa- 
prastumu, nepasitenkina ir estetiniame gyvenime pasakos natūraliomis 
priemonėmis. Imdamasis rafinuotų priemonių tariamai estetinėm emoci- 
jom žadinti, jis rafinuotu būdu žadina utilitarizmo pajautimą (iš čia mo- 


* Pal. Litzeler, H.: Formen der Kunsterkenntnis, Bonn 1924, 19 p. 

(iš čia atsiranda kriminalinės, pikantiškos intrygos pasakojimai, vengiant 
aprašinėjimų, pav., gamtos), erotizmą (iš čia vad. bulvarinė literatūra su 
seksualinėm scenom). Tokiu būdu akcentuojant pasakos poetikoj paste- 
bėtus neestetinius momentus rafinuotomis priemonėmis ir esti tam tikros 
civilizuotinės visuomenės skonis ir jos skaitomi veikalai estetinės vertės, 
žemesnės už pasaką. 

Iš antros pusės aukštos estetinės kultūros žmogus, kaip ir kiekvienas 
žmogus, nėra paneigęs intrygos, nuotykių reikalo. Tačiau į pasakos intry- 
gos nuotykius jis žiūri ne tik smalsumo skatinamas, bet ir grožėdamasis 
ta forma, kuria intryga esti supinta. Taigi, sustiprėja formalinis grožėji- 
masis. Šalia tiesioginės savo prasmės pasaka estetiškai kultūringo žmo- 
gaus akyse gali turėti ir antrą, simbolinę, kartais alegorinę prasmę.! Taigi 
sustiprėja grožėjimasis pasakos idejiniu prasmingumu. Dėl šito forma- 
linio grožio ir idejinio prasmingumo, kuriuos pastebime estetiškai kultū- 
ringo žmogaus psichologijoj, ir jo sukurtoji literatūrinė pasaka esti dar 
aukštesnės estetinės vertės už liaudies pasaką. 

ALBINAS GRAŽEVIČIUS, KAUNAS 


Pluoštas Motiejaus Gustaičio laiškų 


Ieškodamas Ateitininkų Federacijos archyve sau reikalingos medžia- 
gos, tarp buvusios Friburgo (Šveicarijos) „Rūtos“ draugijos (vėliau „Li- 
tuanios“) dokumentų čia rašantis turėjo progos susipažinti su gana gau- 
sia buvusių rūtiečių korespondencija — jie, mat, buvo nutarę savo turin- 
čius platesnės reikšmės korespondencijos dalykus atiduoti į draugijos ar- 
chyvą. Tarp ko kito čia rastas ir vokas su užrašu: „Kun M. Balandžio 
laiškai į kkun. Vogonį ir Balsį.“ 

Iššifravus šiuos slapyvardžius! pasirodė, kad tai yra laiškai a. a. kun. 
M. Gustaičio rašyti jo draugams a. a. kun. A. Civinskui (Vogonis) ir da- 
bartiniam Telšių Kūrijos oficiolui pralotui J. Narjauskui (Balsis). 

Susipažinus arčiau su šių laiškų turiniu paaiškėjo, kad čia yra įdo- 
mios medžiagos nušviesti tiek paties per anksti mirusio poeto kai kuriuos 
gyvenimo momentus, tiek ir eilės jo kūrinių genezę ir apskritai kūrybos 
kelią. Mat Gustaitis, susirašinėdamas su draugais, mėgo siuntinėti eiliuotus 
laiškus arba su laiškais siųsdavo jiems pasiskaityti ir pakritikuoti savo 
naujai parašytus dalykus. Tuo būdu turime čia ne tik žinių apie jo gy- 
venimą užsieny, bet ir visą eilę jo kūrinėlių, daugiausia pirmoj redakcijoj, 
kurie vėliau buvo patalpinti į jo „Tėvynės ašaras“, „Erškiečių taku“, ,,Var- 
pelius“. Iš šių laiškų matyti, kuria proga Gustaitis yra šiuos kūrinėlius 
rašęs, kaip jie išrodė pirmojoj redakcijoj ir kas turėjo anuo laiku jam ir 
jo to laiko kūrybai itakos. 

M. Gustaitis į užsienį išvyko 1897 m. Tais metais Seinų vyskupu ta- 
pęs kun. A. Baranauskas pradėjo mūsų kultūros gyvenime naują tarpsnį. 
Ligi to laiko tiek pasaulinė, tiek dvasinė vyriausybė buvo užkirtusios ku- 
nigams kelią į užsienį ir retai kuriam jis buvo pasiekiamas. Kurie ėjo 
aukštąji mokslą tai daugiausia tik Petrapilio akademijoj. A. Baranauskui 
pradedant valdyti Seinų vyskupiją joje buvę bene tik keli kunigai, kurie 
buvo išėję aukštuosius mokslus Vakaruose. Vysk. A. Baranauskas griež- 
tai pakeitė taktiką ir plačiai atidarė kunigams duris į Vakarų aukštąsias 
mokyklas, kur ir pats savo laiku buvo studijavęs. „Važiuokite, — anot 
Gustaičio, sakęs vyskupas Baranauskas kunigams, — kad ir pusė dvasiš- 
kių, aš tuo tarpu su likusiais apsidirbsiu, už tai sugrįžę daugiariopai atsi- 
lyginsite išaikvotus mokslo metus.“? O kun. J. Narjauskui, pasiprašiusiam 
į užsienį, atsakė: „Jei tik turi sveikatos ir lėšų — važiuok. Gore ot uma 
pas mus nėra“. 


A * Kadangi rusų valdžia neleido kunigams važiuot į užsienį studijuoti, jie iš- 
važiuodavo neva gydytis ir studijuodavo slapta. Dėl to visi vadinosi slapyvardžiais, 
kad nesusektų rusų valdžia, 

* Ateitis, 1924 m. 5—6 nr. 287 psl. 

Tokiai palankiai situacijai susidarius gana skaitlingas būrys „kunigų 
išvažiuoja į užsienį įsigyti daugiau mokslo. Tarp jų vienas pirmųjų buvo 
„įr M. Gustaitis. Pabuvęs kiek laiko Šveicarų Friburge ir Regensburge, 
1900 met. nuvyko į Romą, kur Jėzuitų ir Šv. Apolinaro universitetuose 
studijavo ius publicum ir ius canonicum. 1901 met. rudenį vėl grįžo į Fri- 
burgą, kur studijavo filologijos fakultete ir baigė mokslą daktaro laipsniu. 
Čia talpinami laiškai apima 1900—1902 met. laikotarpį. Jų surasta 32: 
Narjauskui rašytų 8 ir Civinskui 24. Čia spausdinama tik 19, o 13 palikti 
nespausdinti, kadangi jie neturi jokios platesnės reikšmės. Sutvarkyti jie 
čia chronologine tvarka ir spausdinami kartu tiek rašyti Narjauskui, tiek 
Civinskui, nes nors ir buvo kuriam vienam adresuojami, bet skiriami kaip 
ir abiem, bent 1900—1901 met. 

Naudodamasis ta proga, pridėjęs kiek pastabų, juos ir patiekiu, tikė- 
damasis, kad tai bus naudinga mūsų literatūros istorijos reikalui. Kartu 
turiu čia padėkoti pral. J. Narjauskui ir K. Beruliui suteikusiems man rei- 
kalingų informacijų. 


Kaip matyti iš 1900-IX-2 rašyto kun. Civinskui laiško', tais metais 
Gustaitis, naudodamasis atostogomis, apvažiavo nemažą dalį Italijos: Flo- 
renciją, Boloniją, Padua ir Tridentą. Tų pat metų IX-28 jis praneša Ci- 
vinskui atvykęs i Veroną*. Tuose laiškuose Gustaitis sakosi kaląs Tiesą 
(teises studijuojas) ir mokąsis „švebeldžiuoti itališkai“. Bet jauną juris- 
tą, berods, daugiau traukė ne juridinių kazusų nagrinėjimas ir kodekso pa- 
ragrafai, o literatūros dalykai ir tarnavimas muzai. Tuo laiku su juo arti- 
mai draugavęs pral. J. Narjauskas sako, kad tuomet Gustaitis turėjęs labai 
daug užsidegimo literatūrai ir poezijos kūrybai, arba kaip jis pats sakėsi, 
turėjęs daug šišo. Tuo laiku jis buvo susidomėjęs lietuvių liaudies dai- 
nomis, Duonelaičio, Baranausko ir Mickevičiaus kūryba ir kitais litera- 
tūros dalykais. 

1900-X-10 iš Veronos jis rašo šį charakteringą laišką? kun. Civinskui: 


>: 
Mylimas Antanėli! 

Acziui tabai gražiai už Miszias“ žinias ir taikraszczius. — 
Jei gali buk matonus atsiųsti pinigus, paskolįti poeziją Duonelai- 
czio ir jei turite Anykszczių Sžilelį bei statrasžas Varpo. — Ar 
antras numeris Žinyczios da niszėjo? Kunigą Totorių ir, jei 
atvažiavo, kkun. Kudyrką ir Visgirdą sveikinu su isztiestomis 
rankomis bei žeruojanczia szirdžia. Jei da anuodu neatvažiavo, 
gal žinai kada atvažiuos ir dabartinius jų antraszus? — Pažiu- 
rėk, Brolau į mus rubricellę kaip raszosi į Zapyszki? Asz Jums 
nieko keistaus praneszti ne turiu: raibieji Lietuvos karvelai se- 
niai jau buvo pas manę. — Vardan padėkavonės už apmaudą au- 

koju Tau szią giperbotą: 


“ Šis laiškas paliktas nespausdintas. 

* Taip patį paliktas nespausdintas. 

k Laiškai atspausdinami išlaikant originalo rašybą. 

2 Didėsnę dalį lėšų kunigams studentams sudarydavo stipendijos už Mišias. 
Jomis jie broliškai pasidalindavo. 

Meilė Tėvynės 


Kalnus iszverscziau, 
Girias iszrauscziau: 
Kad Tėvynėlę, 

Kad Tėviszkėlę 
Kasdien matycziau 
Szirdį ramycziau. 

Bėgte nubėgcziau 

Paukszcziu nulėkcziau 
Kad Tėvynėlės 
Sav' Motynėlės 

Iszgirsti jausmus 

Geismus ir skausmus 
Dainas dainuocziau 
Karklėms antruocziau 

Kad Tėvynėlę 

Ta Brangvardėlę 
Linksmą iszvysziau, 
Ramią iszgirscziau, 

Man' dvasia szelių, 

Szirdgela, gettų 
Kad Tevynėlę 
Kad Garbunėlę 

Iszvyscziau ludną, 

Iszgirscziau smutną. 


Armota szaucziau, 
Perkunu griaucziau 
Ir Tevynėlę 
Ir Miljonėlę 
Gyncziau nuo prieszų 
Gyvaczių — driežų. 
Lutu draskycziau 
Purvynan mincziau 
Asz Tėvynėlės 
Asz Žeminėlės 
Musų tironus 
Prieszų lavonus. 
Rožės žydėtų, 
Mėno ravėtų 
Kur Tėvynėle, 
Kur Žiedelkėlė 
Kraują pralietų 
Prakaitą sėtų. 
Amžiu“ maldysiu 
Dievo praszysiu 
Kad Tėvynėlė 
Mus Duszunėlė (? A. G.) 
Laiminga būtų 
Niekad ne žutų! 


Sveikinu visą Kollegiją, Jurgį su Petrausku ypatingai. Ant- 
raszas tas pats iki 1 d. Lapkr. Sudiev! 
Tavo draugas Motiejus. 

Šis eilėraštis yra idomus paminklas mūsų literatūros istorijai. Patsai 
Gustaičio užsidegimas kurti poezijos meną, kaip iš šių laiškų matyti, jau 
rėmėsi ne tautiškai visuomeniniais motyvais, bet poetinio pašaukimo są- 
mone. Anksčiau mūsų poetai savo kūryboj vadovavosi daugiausia pažiūra, 
kad poetinė kūryba yra tik priemonė tautai iš miego kelti, žadinti tautinę 
sąmonę. Gustaitis gi yra vienas iš tų pirmųjų mūsų poetų, kuriems poe- 
zijos kūryba pirmiausia yra savo poetinio pašaukimo realizavimas. Bet 
būdami dideli patriotai ir veikėjai tie poetai vis dėlto tautiškumo iš savo 
kūrybos ploto nepašalino. Jei jų pirmatakai žiūrėjo, kad būtų tautiškas 
jų kūrybos turinys, tai dabar jie nori savo poezijai duoti ir tautinę lytį, 
tos lyties tautiškumą stato net pirmoje vietoje. Tautinio romantizmo po- 
veiky šitos tautinės lyties jie ieško liaudies žodžio kūryboje, nes anuo me- 
tu mūsų patriotams tauta ir liaudis buvo sinonimai. Gustaitis pasirodo čia 
vienu tos srovės pradininkų. Šis eilėraštis jau turi gana ryškų liaudies 
dainos pobūdį, ypač savo žodynu ir žodžių formomis. Ta kryptim Gustai- 
tis ėjo ne pripuolamai, bet visai sąmoningai. Tai aiškiai matyti iš žemiau 
talpinamo laiško kun. Civinskui. 

ik 


I. M. I. 
Antanai! Juk Muza Tavę pasigavo, 
Apsupjo pakėlė sparnais globos savo: 
Delko Tu krataisi, nuo savęs varai? 


ž Gustaitis iš „labai gabaus kun. Civinsko vylėsi susilauksiąs sau bendrininką 
muzų tarnybai ir jį atvejų atvejais ragina rašyti ir įtikinėja, kad jis poetas. 

Pamyk mano žodį, Brolau „dovanai!“ 
Ji amžina, žino tad ką apsirinko. 
Tu jos esi. Amen! Lai ne apsiriko! 


Acziu szimtakart už rimuotą laiszką, pinigus, Metus bei kar-— 
toliną. Viską gavau laiku — pinigų gavau 111 lyrų. Atleisk 
už suvėlįtą atsakymą! Mat norėjau nutart savo marszrutą Rc- 
man ir pagal tai savo reikalus surėdyti bei Jums pra- 
neszti. Rytoj važiuoju į Veneciją — ten užtruksiu keles dienas. 
Paskui per jures- marias plauksiu Anconan. Pakelu žadu at- 
lankyt Loretą, Assyžių, Perugią. Pasimatysime turbut 28 
szio m. 

Teikis praszau tuoj nuveiti pas Kunigą Valentini, Rektor 
Sch. Ap. užtikrįti, kad paga! pernyksztį abipusinį prižadėjimą 
noriu ten apsigyventi, praszau kad paliktų kambarį jei galima su 
saulute. 

Delei dviejų priežasčių priskubinu savo sugryžymą Ryman: 
1. „Nes saulelė vei nuo mus atstodama ritas 
Irgi palikusi mus greita vakarop nusileidžia. 

Vei kasdien daugiau ji mums savo spindulį slepia 
O szeszėliai vis ilgyn kasdien iszsitiesia. 
Vėjai su sparnais pamaži jau pradeda mudraut 
Ir szitumos atstankas iszbaidydami sziamszczia. 
Todel ir orų drungnums atvėsti pagavo... 
Ir visus atszylt į stubą ragina lysti —“ 
2. Nenoriu palikti vuodegą (skolos). — 
Duonelaitis „sukurė ugnelę po mano szirdelę.“ 


Spinduliai szaujanti isz jo klasiszko veikalo ludija, kad jis 
genius. Čzia ne baltos eilės ale tyriausis egzametras daktiliszkas, 
stoka rimo (giminiuotų galunių) tai ne stoka ale stilus dabos.. 
Metus akis, iszsyk iszrodo stoka metrikos (lygaus sąryszio pė- 
dų) tai ne szlubuojantis ritmas, bet licentia daktiliszko (kata- 
lektiszko) egzametro — dailos yvairumas. Turinys juk gyvas 
vaizdas musų vargszės Prussijos. Antanai! Jei nori but lietu- 
viszku poeta imk į tieseją tautiszkas dainas ir kaireją Duone- 
laitį (nes tai augsas ir sidabras musų literaturos). Nabasznykas 
Czėsna, Marijonų Jenerolas žinomas galvoczius, perskaitęs 
Rasztus Duonelaiczio tarė: „Virgilius privalo cziabatus valyti 
Duonetaicziui“ (Pabraukimas mūsų A. G.) Asz ne pažystu 
ano, ale musiszkio „Metai“ paminklas nemyrsztantis. — Ką sa- 
kau? Augs szimtmecziais. Jis tautiszkas dainius, sėmė spėkas 
ir pastangas savo poetiszkiems ikvėpimams isz Lietuvos savo 
laiko gyvenimo, atsakė savo siekiui ir užduocziai. Lai randa 
ko daugiausiai pasekėjų ant dirvos poezijos! Vilėkimės jog 
ateis laikas, kad Dainiai musų pasirėmę ant savo szirdies ir 
kalbos iszkels papartį Lietuvos į padanges! 

Pasveikik Jurgį ir už manę papraszyk, kad pradėjęs parūpitų 
Anykszczių Szilelį. Lietuviams ir Kollegijastams siuncžiu labas 
dienas. — Pasimatyman! Tavo Motiejus. 


Verona, d. 21. Sp. 1900. 

Šis laiškas, kur Gustaitis nurodinėja savo draugui kūrybos kelią, la- 
bai vaizdingai parodo jo literatines pažiūras ir kartu, žinoma, tą kelią, 
kuriuo jis pats pasišovęs eiti. 

Pastebėtina, kad tada Gustaitis, matyt, dar nebuvo susipažinęs su 
klasikais, bent su Virgilium, nors vėliau jie buvo tikra jo silpnybė. 

Šiuo laiku jis parašė ir nusiuntė draugams paskaityti eilėraštį, ku- 
riame alegoriškai vaizduoja garsųjį obrusitelių žandarų viršininką Von- 
seckį, kur tasai paverstas iš pelkių išlindusiu prakeiktu šernu, tarnu pa- 
ties velnio! Narjauskas, matyt, gerokai bus pakritikavęs tą jo kūrinį. 
Todėl jis rašo Narjauskui šį paaiškinamąjį laišką: 

Aczių Brotau už teisybę į akis. Delko perstacziau Vonsiac- 
koį szernu, te atsakys Szekspir'as allegorijoj Edvardo III. 

Likimą szerno te iszteisys Willius Tell Szillerio.* 

Toli esu nuo „szakių“ bei užmanymų „Žmogaus.“ Audra ar 
liga labai atsako persekiojimui Lietuvos, bet ypatai Vonsec- 
koi'jo? 

Tą dainelę aukauju tau ant atminties; į Redakciją nesiųsk.“ 
Kad iš savo nuodėmių nesikelcziau į puikybę, atsiklaupęs mel- 
džiu maldos, 

Astronomiją gali žygune atsiųsti. 

Mylėkimės! Tavo Motiejus. 

Roma d. 18.11.1901. 

Tuo pat laiku Gustaitis buvo užsimojęs net parašyti poemą „Lietuvis 
Tyroliuje“ Apie tai jis Narjauskui rašo: 


* 


Žinote Broliai, kad laisvomis valandomis rašau poemėlį, ku- 
riam žadu duoti vardą „Lietuvis Tyroliuje.“ Iš jo du syk skai- 
čiau ant mus susirinkimų. Meiliai Jums duočiau peržiūrėti, bet 
juodam suraše sunku supaisyti mintis, Nor dalį pakakindamas 
savo noro, perrašiau kelias, iš teksto išbėgusias, giesmes ir pri- 
duriau šiaip kelias paleidas daineles, kurias šiuo žygiu jums siun- 
čiu.* Skaitykit, kritikuokit, bet pagalios sugrąžykit. Nenusi- 
mįkit mintim (?) su meliancholija, ją žadu sunaudoti augštes- 
niam siekiui — p. „Išsiilgimas.“ 


= 


* Šis Gustaičio kūrinys vėliau tilpo rinkiny „Erškieči t 
+ A taku 
keiktas šernas,“ balada.  Žiūr. “ šo 
Jaroslavlyje, 1916 m. 51 pusl. 
* Vdnseckio galą Gustaitis taip vaizduoja: 


) įvardintas ,,„Pra- 
M. Gust. „Tėvynės ašaros“ ir „Erškiečių taku“ 


Trečioji aušra netekėjo, 

Jau debesys ištiedė sparną; 
Iš kraujo perkūną nuliejo, 
Užgriaudė ir trenkė į šerną. 


Vonsecki Varšuvoj nudėjo jo paties žandaras. G itis j iš 
1S€ ršuvoj at ustaitis jo galą išpranašavo. 
i Vėliau tą eilėraštį („Vonseckiui“) leido nusiųsti „Kataliko“ žedakeijai, 
Tų giesmių ir dainelių prie laiškų nerasta, Turbūt buvo sugrąžintos auto- 


riui. Taip pat nėra žinoma ir ta Gustaičio poema ūt jis į igė 
tebčjų, Kas Sinkas p „ Gal būt jis jos nebaigė ar gal 

Kelionės Žirgvaikio nepavadikite svajone, ją išteisys prie- 
taisa, mitholiogia Lietuvos ir mieris. 

Bukit sveiki! 

Be atvangos jus mylintis Motiejus 

R. Sc. Ap. d. 17 kovo 1901. 


Narjauskas, gavęs šiam laiške minėtus Gustaičio kūrinius, parašė jam 
savo nuomonę ir kartu pasiuntė keletą knygų ir laikraščių (Varpą) reika- 
lingų Gustaičio literatūrinėms studijoms. Ta proga Gustaitis rašo Nar- 
jauskui: 


Brangusis Drauge! 


Tavo užtemijimai kalba dailė; stengsiuos ydas atietiesti. 
Kas atsieina žodžio „motina“: pas mus ir apskritai literatiškoj 
kalb. vartojama „i,“ Žemaičiai — gi taria „y,“ tad šits dissonan- 
sas neva turi tiesą licencijos p. Šimteriopai ačiui už atydą, taipgi 
už „Melodye ludow litewskie,“ Varpą 1898 m. ir knygutes. 

Labai tau dėkingas už žadėtą pašalpą, nes našta minčių ir 
norų kuprina man dvasią. — Kad paveli disponuoti, tai pagal 
tavo patarimą skiriu Redakcijai „Katalikas“ eiles vardu „Von- 
seckui“ pagal tekstą sąsiuvos; — pseudonimas: Mano vardas -+- 
Tavo kardas. Be kitu dadėčkų. Daugiau dar negaliu. Meldžiu 
atsiųsti ant trumpo laiko minėtą A. Mickevičiaus veikalą, ypač 
jo „Krymskie Sonety.“ 

Pasveikink Antaną! (Civinską A. G.). O guam bonum, 
guam jucundum habitare fratres in unum! 

Tavo Motiejus. 

R. Sc. Ap. d. 20.III.1901. 


Šiuo laiku Gustaitis buvo jau susidomėjęs A. Mickevičium, kuris 
paskui jau visą gyvenimą buvo jo mylimiausias poetas. Tenka kartu paste- 
bėti, kad tuomet Gustaitis savęs kaip poetas dar nebuvo suradęs ir galė- 
tumė pasakyti ėjo dar ne savo keliu, bet jo ieškojo lietuvių liaudies ir 
skaitomų autorių kūryboje. Todėl neužilgo po to, kaip prašė Narjauską 
atsiųsti Mickevičiaus raštus, pasirodo šio įtakon pakliuvęs. Sulaukęs Jur- 
gio (Narjausko) vardinių siunčia jam laišką ir prideda Jurgiui pagerbti 
sonetą „Jurginės“: 

Mielas Juruti! 

Tai ir Jurginės! Sveikinu gi tavę linkėdamas viso labo, 
ypač kad Tiesa apvainikuotų nevystančiais liaurais ect. Lai 
Dievas teikia ko tik tau reikia! 

Ant atminties aukoju šį jurginį: 


Jurginės 


Vėl širdį ėda! Vėl ašaros rieda! 

Kol? Jug balandis, Jurginės atėjo, 

Šilta, gražu, kvepia sodai nuo vėjo... 

Cit! Kas ten klieda?... Lakštingala gieda 

Ne, šios linksmybės ne man krauna žiedą: 
Miškai Lietuvos gražiau man šlamėjo, 
Nemuno bangos kaip kanklės skambėjo, 
Pievų kauriai glamonė kasą peda... 


Ten majno liko pavasario dienos, 
Čia tik šios knygos ir keturios sienos, 
Tad apsiniaukę rasoja blakstienos. 


Liūdna ir linksma atminus tėvynę, 
Ot rodos veržia vainikas krūtinę... 
Rimk!... Teka žvaigždė auksinė... aušrinė 


Teikis priimti! Siunčiu labas dienas kunigui Antanui. 


Šis sonetas parašytas visai aiškioj „,„Krimo sonetų“ „Keleivio“ įtakoj. 
Tai aiškiai matyti, kad ir iš palyginimo Gustaičio soneto su Mickevičiaus 


sonetu: 


Šalis turtų bei grožio štai po mano pėda 
Ties galva dangus giedras, šalyp dailios lytys: 
Kodėl sielą vilioja tolimosios sritys 

Ir — deja! juo nutolęs laikas širdį ėda? 


Lietuva! "Tavo girios maloniau man gieda, 
Neg Baidarų lakštutės, Salgiro mergytės, 

Linksmiau tavo liūlynuos būdavo lankyties, 
Neg mindžiot ananasų ir mormedžių žiedą. 


Taig toli! Taip įvairios vilyklės masina!... 
Kam gi sklaidus svajoju nuolatai merginą, 
Kurią dienų jaunystėj taip įsimylėjau? 
Ji brangioj tėviškėj, kurią pralaimėjau, 
Kur jai primena viskas, jos širdies rinktinį, 
Mindama' mano ženklus ar bent mane mini?... 
(Gustaičio vertimas) 


Jau pirmu akies užmetimu ryškus šių dviejų sonetų siužeto ir mo- 
tyvų bendrumas, ta pati nuotaika. Ir vienur ir kitur poetas, apsuptas gra- 
žios, bet svetimos gamtos, persikelia mintimis į tolimą tėvynę ir ilgesingai 


t 


nusiteikia: ir vienam ir kitam poetui maloniau buvo tėviškėj. Tai iš- 
reiškiama ne tik tais pačiais vaizdais, bet net tais pačiais žodžiais. 
Šitas jauno juristo atsidavimas literatūrai neišėjo į sveikatą jo studi- 


joms. 


Vieną dieną Civinskas su Narjausku gauna tokį laiškelį: 


Broliai! 
Skubinuos pradnešt jums žinią) 
Kietą-kietą, — geležinę: 
Vakar Dievas davė rykštę 
Man skaudesnę už pernykštę. 
Dovanokite už gėdą! 
Melskitės, kad per šią bėda 
Dievas sav apreikštų valią 
Teiktųsi nurodyt kelią 
Mano ateitei paskirtą 
Duotų jėgą, budą tvirtą! 

Motiejus 


d. 16—VI-1901. 


* Šis sonetas vėliau atspausdintas „Varpeliuose.““ Žiūr. M. Gust. „Varpeliai“ 
Kaunas 1925 m. 23 psl. 

Žinoma, čia nieko taip baisaus neįvyko, kaip iš laiško gali išrodyti, 
bet jautrų poetą smarkiai paveikė net gana paprastas studiozo gyvenimo 
faktas — nepavyko, mat, truputį su egzaminais ir dar su profesorium kiek 
susikirto dėl kažin kokios ten tezės, kurią Gustaitis ėmėsi savaip išaiškint 


ir tą aiškinimą statyti priešais profesoriaus aiškinimus. 


Mūsų nuomone, tas įvykis tam tikru atžvilgiu net buvo laimingas — 
padėjo poetui susiorientuoti savo pašaukime ir palikus ne savo dalyką 
imtis to, prie ko širdis traukė. Po pirmo įspūdžio atitokęs ir pats Gustaitis 


taip į dalyką pažiūrėjo. - Jis tuojau rašo Civinskiui: 
Hic digitus Dei! 
Laimingos 14. VII. 1900 ir 15. VI, 1901 dienos:“ 
Jos man atidarė arškiečiais akis. 
Nuo griausmo jų griuvo kalėjimo sienos, 
Anlis žaibo laisvėn atvėrė duris, 


Perkūnas tvinkst-tvinkst/... Topt! suriko mintis: 
„Hic digitus Dei!...“ Jau tiesiasi strėnos... 
„Hic digitus Dei!“ pragydo širdis 

Ir ašaroms džiaugsmo papluko blakstienos. 


Laimingos tos ašaros, ką kaip ugnis 
Sudegino seną širdies gliaumių plėvę, 
Nusvilino proto akių puikės žievę! 
Jau dingo naktis, šviečia ryto viltis, 

Gyvenimo teka biaiva ateit:s. 
Pagarbintas būk užtatai Tėve - Dieve! 


Ši sonetą aukauju ant atminties kunigui Antanui (Civinskui, A. G.) 


už čėsnį. 
R. d. 19-VI-1901. 


Nors poetas ir matė „digitus Dei“, kuris rodė jam kitą kelią, bet vis 
dėlto reikėjo kaip nors atsiskaityti su teise. Šitai, berods, jį gerokai ner- 
vino ir jis, rudens semestro sulaukęs, rašo tokį desperatišką laišką Civinskui 


ir kartu Friburgo „Rūtai“: 


Dėkui, Antanai, už laišką taip brangų, ypač už tai, ką manę 
iš žabangų nori išpainiot. — Jog apsėmei būti tarpininku, atskai- 


tyk šį laiškutį Rūtai: 

Sesute — Rūtele Žalioji! 
Šimtą kart ačių, ką manę vilioji 
patarme į sav“ vainiką. Ak, ale 
mano valia suimta į nevalia, 
Canonų kalinije uždaryta 
ir geležies dviem spynom užrakiįta. 
Melsk's, prašau, ir atsiusk man tik raktą! 
Pats atrakįsiu krūtinę ir kaktą, 
viesulas, ką manije susikovę 
Prakaito — ašarų ištrėmė sriovę, 
tuomet tiktai užkinkysiu į daina; 
dėkingas Tau už laimingą atmainą. 
Nepajėgiu!... 

Atsisveikinant Rymą 

reiktų žinot apie padėjimą, 
Literatūrų Friburgo mokslainėj. 


* Šis sonetas perredaguotas tilpo „Varpeliuose“ 31 psl. 
* Abu kartu tomis dienomis poetui nepavyko nugalėti teisę. 

Koki dabar yr išguldomi dainiai? 
Tarkit, daiykit kaip norit! aš paikas, 
nebyla, aklas belajsvis kai vaikas. 
Vien tik jaučių, kali dvasia mano vysta, 
plyšta širdis, jog šarvoju jaunystą.. 
Kas čia sujudino jautriają stygą? 
Žaizdą suardė?  Padidino ligą? 
Niaukiasi... tamsu... vėl griausmas užgriovė. 
Žybt! Oi, perkūnas į širdį įšovė!... 
Vėl naujos čiurkšlės! Vėl svilina veidą, 
Likit sveiki, nes jau pamečiau gaida... 
Audra, šalin eik! Neklauso, neduoda 
atilsio. Viargas mah! Kas duos paguodą? 
Dieve! Kada išblaivįsi man Dangų? 
Kuomet išpįsi mane iš žabangų? 
Sudie! Jus Motiejus 
Roma d. 18./X. 1901, 


Šitame laiške, nors yra beabejo daug poetiško perdėjimo, matyti vis 
dėlto ir didelis nepasitenkinimas savo situacija, noras greičiau iš ten 
ištrūkti. Todėl suprantama, kodėl tą pačią dieną, kai su teise atsiskaitė, 
skubiai rašo Civinskiui tokį raportą: 


Miels Antanai! Šendie Tiesą žodžiais, mat, keliais lyg tyčia 
pabaigiau: mat, sako, esą uždaniau sau mokslinyčią: .. 
mano baccalaureatus Dartės niekas man nelieka, 
tapo vix-vix aprobatus, tik sukrauti visą spėką 

tai daryt licencijatą jau-jau vystančios jaunystos 
suvis pamečiau ukvatą. ant aukuro daininkystos. 

Kas link liaurų doktorato — Dieve! Visos šitos žaizdos 
reiktų da kantrybės meto; tai rodyklė tik Apvaizdos: 
žinoma jau būt paikumas Tu paskyrei man šį kelią, 

ne dora, ne palugnumas: Tu pašventįsi ir valią! 
čiudyčiau tiktai sveikata Dar sudie, Apolinare! 

ir prastočiau trečią metą. Tavo durys užsidarę 

Tuomet viską atidėjęs kalba: eik į kitą šalį, 

liuosas švilpauju kai vėjas, laimingesnę rasi dalį!... 

nes kas ilgai vargo kentė, Būsiu Friburge šį mėnuo 

Įur dirito-farr niente. — apie dvidešimta dieną, 

Factum est! Kad ir norėčiau, Teikis man parūpįit butą. 
studijuot čia negalėčiau; Likki sveiks! Pasveikįk Rūtą! 


Tavo Motiejus. 
Roma d. 8.X.1901. 


Tai buvo jau paskutinis tur būt jo laiškas iš Romos rašytas Civinskui, 
1901-XI-15 jis rašo jau iš Šveicarijos. 


Iš šio laiško matyti, kad poetas buvo pasiryžęs uoliai imtis studšjų 
ir poetinės kūrybos. Iš „canonų kalinio“ išsivadavęs jaučiasi pakilęs 
dvasia, turįs naujų perspektyvų, noro tinkamai susitvarkyti ir dirbti. Jis 
rašo: 


Bičiuli! 


Liepi apie apsigyvenimą mano 
Friburge tuojautės šį-tą parašyti; 
tai te pora žodžių iš Medijolano, 
kaip noriu gyvenimą sav“ surėdyti. 

Draugystė it auksas: uždėk jo šmotelį 
baląndžiui ant kaklo, — žibės paauksuotas, 
bet sunkiai lekios ir burkuos; mat jis veli 
liuosybės labiau, nei spindėt deimantuotas. 

O muza teipjau turi naravą savo: 

ar lankant, ar kalbant nežiuri adynų; 

jei kas nepatiko, žiūrėk, sužvairavo 

ir eina sau, nepriviliosi nė vynu... .! 
Delto aš norėčiau gyvent vienu vienas, 
Mokyklą lankyt, prigulėt prie Jus kuopos: 
privatbūviui knygos ir keturios sienos 
užtenka — netrokštu daugiau nuog Europos. 


S. Gothard d, 15-XI-1901. Motiejus. 


Šis laiškas, be to, kad parodo to laiko Gustaičio užsimojimus, dar gra- 
žiai pavaizduoja jo pažiūras ir į poetinės kūrybos dalyką, į tas sąlygas, kurios 
sekmingai kūrybai reikalingos. Jam poezijos kūryba tai ikvėpimo, mūzų 
dalykas, o ne koks nors „žodžio kalvių“ amatas.“ 

Žinoma ir Friburge ne viskas ėjo taip lyg sviestu patepta. Tai matome 
iš šio laiško rašyto Narjauskui: 


Miels Juruti! Žinai kai man reikalingos Juškos Dainos. 
Čia nėra. Teikkis prašau atsiųsti ir kogreičiau, būsiu daug dė- 
kingumo Tau kaltas. — Tuo tarpu čia mano situacija sunki ir 
bergždžia: — mokinuos prancūziškai, idant galėčiau naudotis 
iš išguldymų dviejų geriausių literat. profesorių; privalau tuo 
tarpu ješkot vaisių daugiau iš savo darbo negut universiteto, ale 


„mir ist im tiefsten Herzen beschlossen, bald zu... (?) und 
gleich, (? A. G.) was recht mir deucht und verstūndig, denn wer 
lange bedenkt, der wžhlt nicht immer das Beste.“ — Šendie 


išleidome kunigą Berni* Lietuvon. Apsišarvavęs tvirtais argu- 
mentais prašys vyskupo, idant pavelįtų jam tapti Redaktoriu Ži- 
nyčios bei Tėvynės Sargo. Viltis tvirta jog su naujais Metais 
pradėsime naują laikraštininkystės erą. Labas dienas Draugams! 
Sudie! Tavasis Motiejus 


Freiburg 22-XI-1901. 


Šis laiškas yra paskutinis, kuriame yra nepasitenkinimo, nusiskundi- 
mo. Matyti, kad poetas naujoj vietoj greit apsibuvo, prisitaikė prie apystovų 
ir studijuodamas širdžiai mielą dalyką įgijo visai kitos nuotaikos. Šiuo 
laiku jis parašo draugams keletą eiliuotų laiškų ir atsiunčia visą eilę naujų 
savo kūrinėlių pasiskaityti. 


* Pabraukta mūsų. 

k Gustaitis įkvėpimu giliai tikėjo. Todėl kartais, nuotaikai pakilus, pradėda- 
vęs draugams improvizuoti, bet, anot pral. Narjausko, Gustaičiui sklandžiai impro- 
vizuoti nesisekę. 

ią Bernis - kun. Stankevičius. Redaktorium jam nepavyko pasidaryti ir buvo 
paskirtas į Punską vikaru. 

1901.XII.23 jis rašo Narjauskui: 


Bičiuli! 
Nepaisyk, ką ilgai tyliu: Tpiiu! Kaip aš čia giedu? 
kažin — gal dėlto, kad myliu?... Kita juk nata ant Kalėdų! 
Vienok ilgasparnė pas Jus Aha! Tai siunčiu ant Kūčios 
lekioja dažnai į svečius: Žvaigždutę kvietinę. 
jai miela kasvakars - kasryt Te jos spindulyčiai 
kuopelę Draugų atlankyt, sušildįs krūtinę, 
jai miela — ji skrysta primįs Jums tėvynę 
apverktų, jaunystą... ir protą vis kels prie šviesos. 
Ir vakar atlankiusi kapą ant gero Bažnyčiai! 
išsprogusį parnešė lapą - 
ir džiaugdamos sako: Ir Švenčių linksmų 
Ant kruvino tako linkiu Jums visiems iš širdies 
žaliuoja arškiečiai — ir Metai Nauji lai žėrės 
pražys, o tautiečiai... dienų vainiku! 
P. S. Ačiu Juruti už Juškos Dainas, persiuntimą laiškų ir 
tarpinįkystę p. Sosnovskiui. — Vyskupas nepritarė užmanymui 


Bernio „— tapo paskirtas į Punską per vikarijų. — Dar nuvažiavo 
K. Milukas į Prūsus atlankytų Gimines, tai gal ir Sargą su Ži- 


nyčia stengs uždėt ant tiesesnių vėžių ir pastumėt. — Podraug 
su Antanu teikiu labas dienas draugams ir pažįstamiems. 
Sudie! 


Tavo Motiejus 
Freiburg 23-XII-1901. 
Grįžęs iš Rappersvilio jis rašo Civinskui laišką ir prideda toje kelio- 
nėje parašytą sonetą: 


Alleluja! 
Antanuti! Vakar sugrįžęs iš Rappersvylio nudžiugau Tavo 
laiškeliu, ačiu. — Mat važinėjau medegos medžiot; užtikau pu- 


sėtinai — dalį ten perskaičiau, kita tiek pasiemiau čionai. Bu- 
vau besirengęs per Luzerną — būčiau ir Tavę aplankęs ir atlikęs 
Interlaken'ą ir Šseekų antru kart pamatęs, ale praktiškesnieji 
patarė per Ciuriką, (būk ten Gisvilio sniegai pertraukė komuni:- 
kacija, būk tarapaila su bilietais, ect.) apsileidau. Užtatai teikis 
ant atminties priimti gimusį toj kelionėj sonetą Mont Blanc. 

K. Peteriu da nerašiau, ale tikrai šendie arba ryt prisirengsiu 
ir, jei gausiu atsakymą, tuo Tau įteiksiu. — Čystajam Ketverge 
Milukas atsilankė Friburge, buvo ir pas mane — sako, kad Var- 
piečiai teiposgi rengia kalendorių, tad del konkurencijos nori 
paskubiti išleidimą kalend. Motinėlės, prašė Tau pranešt kad 
teiktumeis kalendorišką dalį iki pradžiai liepos pabaigt. 

Sulyg tuo laiku jo nervai nėkiek nebuvo pasitaisę. Podraug 
su šiuo laišku siunčiu Tau 6 numerius Žvaigždės — skaityk Joną 
ir gėrėkis — man rodos kad ans Vaidėlė ne kas kits tik Jonas 
Žilinskis — talentas išmėgįtas spind aiškiai — Vaidelė — poe- 
tas. Perskaitęs Žvaigžd. man negrąžįk — malonėsi nusiųst mano 
broliui, antrašą jo neužilgo prisiųsiu. Beje dar Mišių ir pinigų 
turiu daugiau negu man reik. Gal Tau atsiųst? Vale! 

Tavo Motiejus 
Fribourg d. 6-IV-1902. 

Mont Blanc. . 


TLėk juodbėrėli žaibu ant Montblano! 
Kalnai ir uolos iškelio - šalin! 

Plaukia — paskendo jau užpakalin, 
Rankomis debesius skirstau lyg tvano 
Vandenis Arka. Po kojomis mano 
Nardo perkūnai. Žirgeli aukštyn! 

Tyra — šviesu, kotoliau — togražyn. 
Stok! Čia rubež'ius gamtos okeano. 

Ten aniuolai ant pasaulių vargonų 
Grajina, ten — tpfiu! Velniai ant penkių 
Žemių, kvatojasi iš milijonų... 

Dūšia! Atspausk atminty sav“ jausmu 
Šį Coloseum regyklų bei tonų — 
Reikalas Mūzai,. Monblanc — sudievū! 


19 2/IV 02. 


Šis sonetas vėliau, žymiai perredaguotas ir pertaisytas, tilpo „„Varpe- 
liuose.“ Čia patiekiamoji pirmoji redakcija ryškiai parodo tai, ką poetas 
vėliau iš savo kūrinio uoliai ištrynė arba bent stengėsi ištrinti — Micke- 
vičiaus įtaką. Įspūdi, kurį padarė jam Mont Blanc Gustaitis apipavyda- 
lino skolintiniais iš A. Mickevičiaus vaizdais. Kaip žinome Gustaitis pa- 
rašė disertaciją apie Mickevičiaus „Krimo sonetus“, taigi šiuo laiku jis 
uoliai studijavo Mickevičiaus kūrybą ir galimas dalykas, kad net šį tą vertė. 
Tuo būdu didžiojo romantiko dvasia užgožė savo garbintoją ir tasai ne- 
randa savo žodžio ir vaizdo. Į Mont Blanc jis joja ant juodbėrio kaip Fa- 
rys ir beveik žodis žodin pakartoja ir Fario žodžius: 


Pirmyn, baltakoji žirgeli, 
Ei kalnai, ei miškai, į šalį! 


Lygiai taip viesulu leidžia žirgą ir „Krimo sonetuose“ „Baidarų“ 
raitelis. 


„Baidarų“ raiteliui „girios, pakalnės, uolos nyksta po kojų, lyg upės 
vilnįs — plaukia greta, sprūsty mirga,“ Parisui viesulu pralekiant dyku- 
mos palmės „slaptos, droviai pasitraukia,“ tat ir Gustaitis šaukia: 


Kalnai ir uolos iš kelio — šalin! 
Plaukia — paskendo jau užpakalin. 


„Krimo sonetuose“ Čatirdag'o „skraistę ir turbaną žaibais adiniuoja 
griausmingi debesiai,“ „Kikineiso kalne“ mirza mato kaip „gelmėse irstos 
debesys“ ir staigiai sušunka, „Bet stokim! pragaras po kojų,“ tat ir Gustai- 
tis rašo, kad po kojomis nardo perkūnai, varo šuoliais žirgą ir taip pat 
staigiai šaukia: „Stok! Čia rubežius „gamtos okeano.“ Ir t.t. ir t.t. 0- 
džiu, šis sonetas yra Gustaičio kompozicija iš Mickevičiaus vaizdų. 


1902.IV.10 su laišku Civinskui atsiunčia Gustaitis šią giesmę: 


* M. Gustaičio vertimas Parys. „Sielos akordai“ Jaroslavlis 1917 m. 56 psl. 

Atmink! 


Pana Marija užvis numylėta — 
Niekad ir niekur amžiu negirdėta, 
Idant Tavėp besimeldžiančius žmones 
Tu atstatytai šalin be malonės. 
Aš įdrasįtas tokiu gerumu, 
Tavep su atvira širdžia einu; 
Motina Žodžio! Ir mano šiuo syk 
Žodžių neniekįk — išgirsk, išklausyk. 
Amen! 


Nors Gustaitis ir nebuvo iš tų mūsų poetų — publicistų tarpo, kurie 
rašė eilėraščius publicistinių straipsnių vieton, bet būdamas gyvai susirū- 
pinęs tėvynės reikalais juos daug savo kūryboj yra lietęs ir kartais taip pat 
parašydavo eilėraščių tautiniai pilietiniais motyvais. Kartą po pasikal- 
bėjimo su Civinsku, kuriam, matyt, buvo paliesti skaudūs Lietuvos reika- 
lai, Gustaitis tuojau parašė ir jam nusiuntė šį eilėraštį: 


ž. III. 
Jus ką kirmijat ikšioliai Jus kurie katalikystę 
Tautiška mūsų liga Griaunat, jos plakat tarnus, 
Kuomet darbuodamos broliai Statot be Dievo tautystę? 
Klumpa po vargo našta, Išversdami altorius, 
Kelkit begėdžiai — snaudaliai — Verčiate ir lietuvystę — 
Šaukia in darbą tauta: Lendat akli i grabus: 
Gražumu kviečia prašydama, Koliai Teisybėj mylėsitės, 
Ne — tai perkūnais grasydama. Toliau tėvyne gėrėsitės. 

iki IV. 
Jus, kurie pasidalinę Jus, o jus Meilės skelbėjai! 
Partijom, keršto kardu Kol viešpatauja angis 
Skriodžiatę Motės krūtinę, Nuodįdama žiedus Idėjai?... 
Penitės brolių krauju, Kol? Ba užšalo širdis. 
Kuomet nustosit tėvynę Todėl ir žodžiai it vėjai 
Draskę nesutikimu? S'enka bergdžiai pro ausis. 
Toliai tarp savęs kariausite, Meilę ugdykime dievišką, 
Iki Lietuvą sugriausite. Ši išauklės tėvynainišką. 

Antanai! 
Šio ryto šneka nėjo ant nieku — nuliejau didaktišką saty- 


rėlę, kurią ir siunčia Tavo kritikai, ale anaiptol ne spaudai — 
jaučiu, kad da ne galas, gal rešta Tavo straipsnis padiktuos. 
Montarge 13.VI.(19)02. 
P. S. Skaityk koobjektyviškiausiai. 


Šis publicistinis eilėraštis gražiai parodo Gustaičio pažiūras i to laiko 
Lietuvos gyvenimą. Jis išbara čia visus — ir apsileidėlius, atšalėlius, iš- 
gamas, ir besiriejančius partininkus, ir kairįjį lagerį ir pagaliau katalikus. 
Bet jis nėra vien visa peikiąs ir griaunąs nihilistas. Jis nurodo ir pozi- 
tyvią programą: „Meilę ugdikime dievišką, ši išauklės tėvynainišką“. 

Šiuo laiku matyt Gustaitis bus smarkiai sirgęs, nors apie tą jo ligą 
nepavyko nieko smulkiai sužinoti. Tai mes žinome tik iš eiliuoto laiško, 
kuri jisai parašė Civinskui dėkodamas už jo slaugymą ligoj: 

Antanai! 
Retežiais skausmų surakintą Ir privolės jo vadavai 
Ji trenkė ant lovos liga O globa bičiuliška draugo! 
Ir šmėklą užsiundė; o šita Tu balsamo vaistas esi. 
Galando jam dalgę mirties, Pažvelgsi į sergantį — bėga 
Jis mirt da nedrįso: gal būt, ką Šmėkla kai vagis nuo dienos. 
Idėją norė išauklėt, Ar ranką išt'esi — ligonis 
O gal neuždirbo ant smerties. It magnesine geležim 
Ir buvo lyg ans meldžionis, Užžadintas, keliasi sveikas. 
Ką eina į tolimą šalį Ar te dalytėsi žodžiu — 
Siauru — virjguliuotu taku Dvasia debesiais ašarotais 
Tarp ežero ir okeano; Slogdinama, blaivos ūmai 
O ištiktas marių audros Ir sopulius veja iš kūno 
Tai meldžia šaltųjų bangų, Ir diido ant veido raukšlės. — 
Tai laužias su viesula — svyra, Kuo Tau atsiteisiu? In auksą 
Kad gyvastį bent dovanotų? Nežiūrai ir vengies aukų... 
Bet kas jam ten ranką paduos? Žinau. "Tu teisingas: ar nori — 
Laimingas, jei Aniuolas Sargas Nenori, priimti turi 
Paskolįs jam tuomet sparnus, Tas valandas savo draugystės, 
Ar, ėmęs, nuneš į gilumą — Kurioms jį saldžiai raminai 
Užklotų tyla vandenių, Te Viešpatis jąs i vainiką 
Užmerktų akis su karieliais... Gyvenimo Tavo įpins, 
Antanai! Tu Sargo globa Ir jų balsimu Tau malšina 
Ji apsiautei dieną ir naktį, Juodųjų opas valandų! 
Ir gydei širdies spinduliais, O jei, neduok Dieve, apsirgtum, 
Ir liginai priežiūra brolio, Jo ypatoj tarną turi 
Sveikatos bei priedermių savo. 
Montarge d. 15-IX-1902, M. Balandis 
Šis ir eilė kitų eilėraščių — laiškų parodo, kad Gustaitis tuo laiku 


nebuvo dar apsisprendęs dėl poezijos objektų, bet labai daug turėjo užsi- 
degimo rašyti eilėraščius. Todėl sueiliuoja viską: praneša apie neišlaikytą 
egzaminą, teiraujasi apie dėstomus universitete dalykus, dėkoja draugui už 
slaugymą sergant — vis eilėraščiaiss Rodos nebus prasilenkta su tiesa, 
jei pasakysime, kad ir Gustaitis nebuvo tuo laiku dar galutinai išsilaisvi- 
nęs iš ankstyvesniųjų mūsų poetų visuomenininkų neigiamos itakos. Jis 
anuos, tiesa, buvo pralenkęs tuo, kad turėjo poeto pašaukimo nuovoką, 
kuri poetą atleidžia nuo publicisto pareigų, bet, deja, jis dar nebuvo priėjęs 
ligi kūrybos idėjos. Poeto pašaukimo realizavimą jis matė tuo tarpu dar 
eilėraščių rašyme. Ir dėlto jis laikė pakankamu dalyku, jei jam pavyko i 
eilėraščio rėmus įsprausti savo mintį, nežiūrėdamas ar ta mintis yra tin- 
kamas objektas poetinei kūrybai. Šita stoka kūrybos sąvokos galima tik 
išaiškinti, kodėl Gustaitis sekė — net ir vėliau — liaudies dainomis ir 
tenkinosi savo mintį ar jausmą apipavydalinęs skolintiniai iš A. Micke- 
vičiaus vaizdais. "Tuomet jis regis dar nebuvo supratęs, kad poezijos kū- 
ryba nėra tik eilėraščių rašymas, bet pirmiausia kūrimas naujo originalaus 
vaizdo, kūrimas naujos lyties savo išgyvenimams išreikšti. Be to, Gustaitis 
vis dar liko artimas ankstyvesniems mūsų poetams — publicistams tuo, kad 
vis dėlto nuo aktualijų savo poezijoj neatsisakė. Jis turėjo į jas tik kitą 
dispoziciją: anie žiūrėjo į savo darbą kaip į visuomenininkų ir pirmas jų 
tikslas buvo tautos sąmonės žadinimas, o Gustaitis jautėsi poetas ir rašė 
eilėraščius tarnaudamas muzai, bet kaip patriotas jis gyvai pergyveno 
visa, kas lietė jo tėvynę ir tautą, ir šituos jausmus reiškė savo poezijoj. 

Tokių jo eilėraščių ryškus pavyzdis yra žemiau talpinami trys laiškai, ku- 
riuose dalimis buvo atsiųsta Civinskui vienas ilgesnis Gustaičio kūrinėlis 
apraudąs tėvynės vargus. 


Priburg d. 25.X.1902. 


Antanai! 


Sugrįžo Plaukščiukas, atlankė mane, 

Ir parneštą giesmę giedojo; 
Klausiau klausinėdamas jojo, 

Bet balsas ne balsamo krito rasa, 
Tik lyg ašutinė 
Suspaudė krūtinę 

Ir širdį užliejo nerimasčia... 

Ir kam aš dainuoju? Kad kęstų ir jis? 
Ar gal kad bičiulio paguoda 
Nušviezdintų valandą juodą? 

O ne. Tik pati atsivėrus širdis 
Išliejo šiuos Žodžius 
Aitrius ir nuobodžius, 

Ir liepė tiesiog pasakyt in akis. 

Tavo Motiejus 


Ačiu Brolau už suraminimo eiles. Padėkos priimk šį post 
scriptum, kaipo kontinuaciją ano laiškelio. 


Veltui atsilankę ramina draugai. 
Jie šneka ka kitą, 
Aš misliu ka kitą: 3 
Nesusišnekėjus išeina šnairiai, 
O liūdnos naujienos 
Man rašos ant sienos 
Ir žėlabnai skamba kai špižo varpai, 
Ateina kiti du ir klausia ramiai: 
Dėlko tu sušalęs? 
Dėlko taip nubalęs? 
Nematė, kad degino dūšią žaibai: 
Nelaimės tėvynės 
Ant mano krūtinės 
Išdegino kryžių, įspaudė giliai... 
Motiejus 
Avenue de Rome 11 
d. 27.X.1902. 


Mieliausias drauge. 

Po meile Tevynės ir gamtos grožiu likšiol esmi daugiausia 
iš savo ypatos pasėmęs giesmių — ir šitai tu davei impulsą — 
meldžiu priimk tolesnę tąsą. Ar jau pabaigiau, nežinau... Ne- 
mieruok jos ilgu ale — 


Lietuva mieliausia! man plyšta širdis 
Bežiūrint i tave 
Besigailint tave, 

Nes tavo likimas — be ryto naktis: 
Ant amžino kapo 
Nodieja be lapo, 

Po kryžium siratos išverkę akis. 

Kad dūšią galėčiau iškvėpt giesmėmis — 
Paverst i žariją, 
Uždegčiau broliją; | 
Kad. šaudyčiau žodžiais lyg armotomis, 
- Pajudinčiau kurčią 
Ir meilę įkurčia 
O tuomet žiedais apsivilktų viltis... 


Giedosiu, ik smert kiek tesėsiu jėgos, 
Tik Dvasia Švenčiausia 
Spindėk košviesiausia 
Loska įkvėpimo ant mano galvos 
Ir niekad sav' tarno 
Nišleisk iš po sparno, 
Giedosiu ik smert kiek turėsiu jėgos. 
d. 28. X. Motiejus. 


Ten beržas vaitoja nukoręs šakas. 
Ko liūdi berželi 
Viens likęs laukely? 

Kam ašaras lieji ant kapo gailias? 
Po audrai ir lietui 
Aš skundžiuosi svietui 

Kad amžiai iškirto aplinkui girias. 


Ten Motina stovi nuleidus rankas. 
Ko žiūrai našlele 
Į sierą žemelę? 

O vėjas kuštė į palaidas kasas: 
Užmuški perkūneė 
Vaikus mano kūne 

Persunku gimdyt ir laidot siratas. 


d. 29 


Šie eilėraščiai pertaisyti ir pritaikyti laiko apystovoms buvo išspaus- 
dinti „Tėvynės ašarose“ 1914 m. Amerikoje ir 1916 met. Rusijoj, Jaros- 
lavlyje, pavadinti „Tėvynės rauda, automonologas“. Juose ir iškyla ryš- 
kiausiai tas skirtumas, kaip traktavo savo eilėraščiuose tas visuomeninio 
patriotinio turinio temas mūsų proetai — publicistai ir parnasininkas 
Gustaitis. Tiesa, ir jis kartais parašydavo tokios publicistikos (žiūr. laiš- 
ką Civinskui 1902. VI. 13), bet šiaip, kaip matome iš šių eilėraščių, jis ne- 
siima ką nors pabarti, paraginti, pamokinti, tik pareiškia savo jausmus, 
kuriuos jam sukelia tėvynės vargai. Žodžiu, Gustaitis jau stovi ne ant 
visuomenininko — publicisto, bet ant lyriko kelio. Mūsų literatūros isto- 
rijoj šis persiorientavimas turėjo labai didelės reikšmės — lietuviai poetai 
šiuo laiku vietoj aikvoti savo jėgas kovos šūkiams eiliuoti pradeda susi- 
orientuoti savo pašaukime, suprasti kad poeto sritis yra ne visuomeniškas 


triukšmavimas, bet meno kūryba, kad poezijos tikslas yra ne socialinėj, 
bet estetinėj meno srity. 


Čia patiektieji laiškai yra gyva ano persiorientavimo meto iliustra- 
cija, o Gustaitis pradėdamas savo poetinę kūrybą čia matomas stovis tarp 
dviejų laikotarpių — čia dar baigiama išgyventi besibaigiančio periodo 
obalsiai ir idėjos, bet jau kartu pereinama į naują periodą. 


JULIJA TVERSKAITĖ-MACEINIENĖ, STRASBOURG 


Impresionistinės tapybos santykiai 
su impresionistine poezija 


Bandymas susekti pasaulėžiūrinį impresionistinio meno pagrindą 
ĮVADAS 
Tapybos santykiai su poezija 


Kurti žmogui yra įgimta taip, kaip ir kalbėti. Kaip žodyje žmogus 
yra išreiškęs intuityviai pažinto daikto vaizdą ir apipavidalinęs intuity- 
vius savo pergyvenimus, taip ir meno kūrinyje jis apreiškia savo idėjas, 
savo pažiūras ir apskritai savo santykius su pasaulių. Bet kaip vienas ir 
tas pats daiktas yra apvelkamas begaliniu žodžių įvairumu, taip bendras 
žmogaus santykiavimas su pasauliu yra išreiškiamas meninės kūrybos sa- 
votiškumu. Savotiškas daikto suvokimas gimdo skirtingą žodį. Savotiš- 
kas santykiavimas su pasauliu gimdo skirtingą stilių. Menas yra išraiška 
žmogaus santykiavimo su pasauliu. Stilius yra išraiška žmogaus santy- 
kiuosenos su pasauliu. Stiliaus problema yra ne tik meno, bet ir žmogaus 
problema. Kiekvienos pasaulio dalies žmonės savaip pergyvena kosmą, 
kiekviena tauta savaip su juo santykiuoja ir savaip šituos santykius iš- 
reiškia mene. Senojo Testamento poezija savo vaizdais ir palyginimais 
daro Vakarų žmogui keistą įspūdį, o lietuvio dainos ispanui atrodo be- 
kraujės. Meno kūrinio stilių apsprendžia ne tiktai jam panaudojama me- 
džiaga ir pasirinktas siužetas, bet visų pirma kūrėjo santykiuosenos su 
pasauliu savotiškumai. 2 

Šitoji santykiuosena kinta, kintant kartoms ir gyvenimo sąlygoms, o 
šitie kitimai gimdo naujų meno stilių. Vieno amžiaus menas darosi skir- 
tingas nuo kito amžiaus meno. Gotikos žmogus su savo sukcesyviu pasau- 
lio suvokimo būdu skiriasi nuo renesanso žmogaus, kuris pasaulį jau simu!- 
taniškai suvokė, ir gotikos meno stilius yra visai nepanašus į renesanso 
stilių. Žmogaus nusiteikimas ir laiko dvasia jaučiama visose to paties lai- 
kotarpio meno rūšyse. Šia prasme todėl ir galima kalbėti apie visų to paties 
laikotarpio meno rūšių giminingumą. Wolframo von Eschenbach epų ar- 
chitektūra primena romaniškus pastatus. Čia visa yra masyviška, sudėsty- 
ta iš atskirų sunkių, -dižiulių gabalų ir visa yra persunkta riteriškų kil- 
numu. Liekna ir, tarsi, pamatų nepaisanti gotika aiškiai leidžia suprasti ir 
1et pajausti josios laikų amžinybės ilgesį. — Cėzanne mokiniai dar ryš- 
kiau už impresionizmą parodė mene moderninio žmogaus dvasios išsekimą. 
„Moderninis vaizduojamasis menas, pasak Berdjajevo, sudrasko žmogaus 

kūną ir jo amžinąsias formas. Žmogaus paveikslas jame turi visai išnykti. 
Toksai amžinųjų formų draskymas yra žymus ir poezijoje ir muzikoje. Fu- 
tūrizmas ir kraštutinis ekspresionizmas išplėšė žodžiams jų prasmę, atėmė 
jų turinį ir juos nusąvokino. 

Bet šalia šitų „giminės“ bruožų, kurių tas pat stilius įspaudžia visoms 
meno rūšims, yra dar išvidinių ryšių, jungiančių vieną meno rūšį su kita. 
Šiandien visą meną esame suskirstę į dvi dideles grupes: į erdvės ir 
laiko menus. Iš pirmosios grupės architektūrą ir skulptūrą su laiko 
menais, t. y. su poezija ir muzika, gali jungti tik tas pats stilius. Architek- 
tūra ir skulptūra savo atrama turi tokią konkrečią ir gyvai užčiumpamą 
medžiagą, kaip akmenį, marmurą, medį; tuo tarpu poezija ir muzika turi 
medžiagą tiek subtilią (žodžius, garsus), kad tik protu suprantame jų me- 
džiagiškumą. Muzikos garsą ar artikuliuotą žodį mes pergyvename kitaip, 
negu užčiumpamą architektūros bei skulptūros medžiagą. Todėl šias dvi 
menų poras mes griežtai skiriame vieną nuo kitos. 

Kitaip yra pergyvenamas tretysis erdvės menas — tapyba. Savo atra- 
ma ji turi taip pat užčiumpamus medžiaginius daiktus (dažus, drobę ir t.t.). 
Bet tai nekliudo artėti į laiko menus. Leisdami tapyboje įkūnytai idėjai 
įeiti į mūsų dvasią, mes nepergyvename atskirai šitos idėjos atramos. Mes 
leidžiame idėjai apgaubti mūsų dvasią, mes joje pasineriam ir duodamės jos 
sužavimi. Medžiaginė idėjos atrama neapreiškia savo buvimo. Ji tik pade- 
da idėjai tapti suvokiama. Tuo tarpu architektūra ir skulptūra šalia idė- 
jos, kurią pasisavina mūsų dvasia, niekados neleidžia užmiršti ir savo me- 
džiagiškumo. Medžiaga čia ne tiktai padeda idėjai apsireikšti, bet ir pati, 
kaip tokia, yra gyvai jaučiama. Pavyzdžiu gali būti Mykolo Angelo Adomas 
iš Sikstinės koplyčios lubų freskos ir jo iš marmuro iškaltas Dovydas. Ir 
iš vieno ir iš kito trykšta vyriška jėga ir nekaltybė. Bet Dievo rankos pa- 
lietimu pažadintas iš nebūties Adomas į kontempliuojančią jį dvasią įeina, 
kaip palaimintųjų rojaus laikų vizija, kaip dvasia į dvasią, ir jos medžia- 
ginė atrama, tarsi, neegzistuoja. Marmurinis Dovydas taip pat per akis pa- 
siekia jį kontempliuojančio žmogaus dvasios gelmes. Bet tas gelmes pasie- 
kia tik idėja, įkūnyta marmure. Žmogus niekados neužmiršta, kad prieš jį 
yra marmurinis Dovydas. Jau tik vienas galėjimas apžvelgti statulą iš vi- 
sų pusių, šalia gryno grožėjimosi joje išreikšta idėja, primena jos medžia- 
gos realumą, ir tuo būdu žmogus visuomet yra, tarsi, priverstas stebėtis 
dviem dalykais: Dovydu ir Mykolo Angelo rankomis apipavidalintu mar- 
muru. Tuo tarpu dažai yra neatskiriami nuo Adomo. Jie yra reikalingi 
idėjai įkūnyti, bet jie negyvena sau. Ir dėl to tapybos kūrinio pergyveni- 
mas tampa artimu poezijos kūrinio pergyvenimui. Tapyba idėjai įkūnyti 
pasigauna dažų, t. y., šviesos; poezijai yra reikalingi žodžiai. „Žodis kūry- 
bą paverčia šviesa mūsų dvasiai. Šviesa kūrybą paverčia žodžiu mūsų 
akiai“? Šituo posakiu Hello gražiai išreiškė esmę tapybos santykių su 
poezija. Poezija gali sieloje sukelti tikrai tapybišką vaizdą, o tapyba — 
pažadinti ritmišką pergyvenimą. 


' Un nouveau Moyen age, 51 p., Paris 1927. 
“ E. Hello, L'Homme, 288 p., Panis “1930. 


Impresionistinės tapybos santykiai su impresionistine poezija 161 


Tapyba yra grynai veizdėjimo menas. Jo kūrėjas suranda idėją ar 
tai realioje aplinkoje, ar paregi ją nemigos naktų vizijose ar savo susitel- 
kusioj dvasioj. Jis ją paregi ir apipavidalina dažais. Bet ir poetas gali 
pasaulį pergyventi tapybiškai. Ir jo sieloje spalvos, šviesa sukelia vizijų, 
jį įkvepia ir verčia jį kurti. Tada jis idėją apipavidalina tapybiškais Ž0- 
džiais, kurie pasidaro spalvingi, nauji, atgavę pirmykštę savo prasmę. Nie- 
ko nebesakantiems, abstraktiems ženklams poetas grąžina gyvybę, kuria jie 
dvelkė prieš amžius. Tokia poezija sukelia žmogaus dvasioje vizijų, ku- 
rias tapytojas galėtų realizuoti dažais. Poezija tampa „šviesa mūsų dva- 
siai“. Ir atvirkščiai, tapyba turi ankšto sąryšio su žodžiu. Viduramžių pa- 
veikslų negalima suprasti tik vizualiniu būdu. Vaizduojami paveiksluose 
asmens, jų gestai, jų sugrupavimas paveiksle, — visa tai tik vaizdūs ženk- 
lai, slepią savyje turinį, kurį stebėtojas turėjo mokėti išskaityti. Jo fan- 
tazija, paveiksle esančių parašų padedama, turėjo susikurti tokį vaizdą, 
koks buvo norima atvaizduoti, o ne tokį, kokį rodė paveikslas. Paveikslo 
skaitymas! turėjo visai realios reikšmės jau ir todėl, kad akis negalėjo vie- 
nu sykiu aprėpti viso vaizdo. Paprastai paveikslas būdavo padalintas į 
kelias fazes, ir akis, slinkdama nuo vieno įvykio prie kito, kūrė dvasiai 
visą epą.? 

Bet ir šiandien, kai kiekvienas paveikslas vaizduoja vieną atbaigtą daly- 
ką ar bent nėra surištas su kitu tiek, kad be jo būtų nesuprantamas, norint 
tikrai paveikslą pamatyti, neužtenka stebėti jo visumą. Tik einant nuo 
vienos vaizduojamojo dalyko smulkmenos prie kitos, dvasia susidaro tikrą 
vaizdą ir supranta idėją. Tik šitaip kontempliuojamas paveikslas sukelia 
dvasioje tikrą ir pilną vaizdą ir prašneka žodžiais, kuriuos kiekvienas jau- 
čia savo sieloj, bet tik poetas juos pasako. Tapybą su poezija riša ne tiek 
jų, kaip meno rūšių artumas, kiek artimas jųdviejų pergyvenimas. Yra 
paveikslų, kurie ypatingai ryškiai sieloje sukelia poetinių emocijų, net ir 
ne poetams. Tokius paveikslus kuria dailininkai, kurių psichinis nusitei- 
kimas yra artimas poeto nusiteikimui. Yra poezijos, sukuriančios dvasioje 
tikrai tapybišką vaizdą. Ją kuria poetai, suvokią pasaulį tapybiškai. Tokio 
tipo menininkams šios abi meno rūšys yra labai artimos. Ir poetas ir ta- 
pytojas, linkę į abu šiuos menus, juos abu ir pergyvena vienodai. G. Kel- 
leriui atrodė, kad tapybai labiau tiktų vieta šalia poezijos ir muzikos, negu 
šalia architektūros ir skulptūros. Jo sieloje gyveno poetas ir tapytojas. 
Todėl jis poeziją pergyveno tapybiškai, ir dėl tokio pergyvenimo tapyba 
jam, kaip ir graikų Simonidui, atrodė esanti „nebyli poezija, o poezija — 
kalbanti tapyba“. Pora jo kūrybos pavyzdžių parodo, kaip jautrus jis buvo 
spalvoms ir kaip stiprų tapybišką vaizdą jis sukelia žodžiais: 


„Von rotem Golde taut das Sommerland, 

Die Reb' am Fenster und die Kammerwand, 

Der Sterbenskranke und sein Linnentuch, 

Das Kirchenmžnnlein und sein schwarzes Buch““ 


* Plg. D. Frey Gotik u. Renaissance als Grundlagen der modernen Weltan- 
schauung, 52 p., Augsburg 1929. 

* Plg. kilimų piešinius ar Genezės įvykių vaizdavimą Alkuino biblijoj. 

* Gesammelte Gedichte, 42 p., I Bd. Berlin 1891. 

arba: 
„Und im grinen Feuer £lammen 
Alle Baume nun auf Erden, 
Jeder Baum ist eine Flamme. 


“1 


Pirmasis ketureilis pažadina vaizduotėje auksuotą Rembrandto paveiks- 
lų koloritą, o antroji ištrauka, ar ji neprimena pavasariško impresionistiško 
landšafto žalumo? Iš tapybiškai suvokiančių pasaulį poetų buvo ne tiktai 
Kelleris. Jų buvo visais laikais. Bet impresionistinės krypties (ypač vo- 
kiečių) poetai savo nusiteikimu ypatingai buvo artimi tapytojams. Visam 
gyvenimo turiniui susikoncentravus viename žodyje impression, dailinin- 
kas įspūdį tapė, o poetas bandė jį išreikšti spalvingais žodžiais. Impresio- 
nistinė vokiečių poezija buvo ypač artima savo laikų tapybai, nes ji sten- 
gėsi būti jai artima. Ir dailininkas ir poetas skendėjo spalvų vizijose. Tik 
dailininkas joms atkurti turėjo daug tikresnę priemonę — dažus, tuo tarpu 
poetas tik nelankstų žodį, kuriuo jis bandė lenktyniuoti su tapytoju. Bet 
vis dėlto ir su šitokia nedėkinga priemone vokiečių poetai impresionistai 
neatsiliko nuo tapytojų. Impresionistinė tapyba tapo impresionistinės poe- 
zijos seserimi, kol abi, nespręsdamos jokių problemų, nesirūpindamos daly- 
kų esme ir neieškodamos esmei simbolių, pasijuto visiškai kūrybiškai pail- 
susios ir išsekusios. 


I. FILOSOFINIS IMPRESIONIZMO PAGRINDAS 
1. IMPRESIONIZMAS, KAIP MODERNINIO NUOVARGIO APRAIŠKA 


„Visas paskutinių penketo šimtų metų Vakarų kultūros išsivystymas 
rymo ant to dvasinio pasikeitimo, kuris glūdi renesanso stiliaus pagrinde.“* 
Renesanso žmogaus pasaulėvaizdis tapo kitokiu, negu gotiško žmogaus. 
Jis išsilaisvino iš viduramžio teocentrinio gyvenimo, pakeitęs jį antropo- 
centriniu, iš šitos naujos pažiūros i žmogų, į gyvenimą ir, apskritai, naujas 
pasaulio suvokimo būdas, atskyręs renesanso žmogų nuo gotikos, nulėmė ne 
tik jo laikų, bet ir ateinančių amžių gyvenimą ir kūrybą. 

Teocentrinių viduramžių menininkas savo menu stengėsi nukreipti 
žmones į antgamtinįi gyvenimą. Jis ryžosi „sudvasinti medžiagą, nykstan- 
čiuose dalykuose įkūnyti amžinybę, o žmogiškumui suteikti dieviškumo at- 
spindžio.“? Meniškai savo kūrybai jis ieškojo jėgų antgamtinėje tikrovėje. 
Renesanso žmogui visos kūrybos šaltiniu tapo prigimties žmogus. Gry- 
nai žmogiškoje prigimtyje jis surado kūrybinių galių ir stengėsi jas iš- 
bandyti iki galo. Šitas džiaugsmingas veržimasis renesanso žydėjimo 
metus pažymėjo iš tikrųjų nuostabiais žmogaus kūrybos vaisiais. Bet 
toks laisvas žmogiškų jėgų žaismas galėjo gražiai išsiskleisti tik dėl to, 
kad savo atrama jis dar turėjo artimus viduramžius. „Žmogus, sako N. 
Berdjajevas, įsiveržė į renesansą su viduramžių patyrimu ir su viduramžių 


1 


op. cit. 44 p. 
* D. Frey, Gotik u. Renaissance etc. 150 p. 
* P. A. Kuhn, Kunstgeschichte, LXII p, Architektur I Hb. Einsiedeln 1909. 

prisiruošimu. Visa, kas didinga buvo sukurta renesanso metu, turėjo ry- 
šio su krikščioniškais vidūramžiais.“! Bet jau su cinguecento šitie ryšiai 
ėmė silpnėti. Atitrūkęs nuo viduramžių renesanso žmogus atskilo ir nuo 
savo paties dvasinio prado, likdamas pats vienas su savo prigimtimi. Bet 
„prigimties žmogus, atitrūkęs nuo dvasinio žmogaus netenka neišsenkamo 
šaltinio kūrybai. Jis išsigema ir pasilieka gyvenimo paviršiuje.“* 

Jau Rafaelio kūryboje Berdjajevas randa kūrybinio nuovargio žymių, 
o naujausiais laikais šitas nuovargis pasidarė ypač ryškus, nes naujo gy- 
venimo ieškojimas nutraukė žmogų į grynai medžiaginės gerovės troš- 
kimą. Menas iš esmės „kalba apie tobulybės ilgesį ir simboliškai tą ilgesį 
vaizduoja,“ o medžiaginės gerovės troškimas, būdamas toli nuo dvasinės 
tobulybės, išsekina ir kūrybinę žmogaus energiją, nes ji netenka dvasinės 
atramos. „Dvasinė energija, stačiusi metafiziškai vieningai Europai ka- 
tedras, šiandien stato prekių sandėlius.“* 19. šimtmetyje pasikartojo he- 
lenizmo amžius. Tas pats gyvenimo sumechanizėjimas, toji pat prabanga, 
nuvarginusi ir išsekinusi heleną, ėmė varginti ir sekinti 19. šimt. žmogų. 
Išlepęs ir ieškąs vis naujo nervų jaudinimo helenas atgimė impresioniste. 


2. JUSLINIS IMPRESIONIZMO CHARAKTERIS 


Materializmas žmogaus sielos gyvenimo priežasčių ieškojo fiziologi- 
joje ir iškėlė pojustinio gyvenimo reikšmę. Impresionizmui pojučiai tapo 
vieninteliu gyvenimo vertybių matu. Visas gyvenimas, jo tiesos ir net 
mokslai tapo priklausomi nuo pojustinio žmogaus suvokimo ir nuo psi- 
chinio jo gyvenimo kaitos. „Tuo, pasak R. Hamanno, impresionizmas pa- 
teisina ir savo vardą, nes jam yra svarbus tik įspūdis, tik tiesioginis po- 
jučiais suvokimas, tuo tarpu šitų įspūdžių apdirbimas ir mąstymo funk- 
cija yra paliekama visai nuošaliai.““? 

Impresionizmas „neprileidžia, kad kas nors gali būti pastovu. Tam 
keičiasi visa, net žmogaus aš.“* Impresionistui yra svarbu tik tai, ką jis 
šį momentą dabar pergyvena, ką jis jaučia ir kuo gėrisi: 


„Hier sass ich wartend, wartend — doch auf nichts, 
Jenseits von Gut und Bė6se, bald des Lichts 
Geniessend, bald des Schattens, ganz nur Spiel, 
Ganz See, ganz Mittag, ganz Zeit ohne Ziel.“ 


Šitame Nietzchės eilėraštyje slepiasi visa impresionizmo filosofija. 
Tikru laikydamas tik savo sąmonės turinį, impresionistinis žmogus ilgisi 
vis naujų įspūdžių, kuriais galėtų šitą sąmonę praturtinti. Todėl jis da- 
rosi visiškai pasyvus. Jo siela sugeria šviesų ir šešėlių žaismą, jis visas 


* Un nouveau Moyen age 24 p. Paris 1927. 
*N. Berdiaeff, Un nouveau Moyen Age, 45 p. 

* N. Berdiaefi, Sinn der Geschichte, 190 p. Darmstadt, 1925. 

* S. Behn, Philosophie der Werte, 174 p. Miinchen 1930. 

* Impressionismus im Leben u. Kunst, 30 p. Kšln 1907. 

* O. Walzel, Deutsche Dichtung von Gottsched bis zur Gegenwart 221 p. 
II Bd., Potsdam 1929. 


* cit. H. Naumann, Die deutsche Dichtung der Gegenwart 282, Stuttgart, 1930. 

pasineria įspūdžiuose. Protu nevertindamas ir nesvarstydamas gautų 
vaizdų, impresionistas nuosekliai atsidūrė Nietzschės skelbiamame „Jen- 
seits von Gut und Bose“. Optinis, akustinis, palytėjimo įspūdis ir net 
išvidinė sielos emocija patys savyje nėra nei blogi nei geri. Vienokiais 
ar kitokiais jie tampa tik santykiuose su doriniais principais, kurie kyla 
iš giliausios žmogaus esmės. Bet impresionistinis žmogus „tapo išskal- 
dytas į jutimus; sielos centras tapo pražudytas.“' Atkreipus visą dėmesį 
tik į psichinius pergyvenimus, kaip tokius, doriniai principai savaime 
turėjo netekti prasmės. Impresionistinio gyvenimo idealais tapo, pasak 
R. Hamanno, „maloni draugystė, aštrus sąmojus, gracinga koketerija ir 
galantiškumas, rafinuotas žaidimas meile ir margiausia gyvenimo šokio 
kaita.“? Impresionizmas virto kraštutiniu individualizmu ir subjektyviz- 
mu. „Subjektyvizmas yra ryški impresionizmo žymė. Be jos impresio- 
nizmas liktų nesuprastas.“* 


3. NIETZSCHĖ — IMPRESIONIZMO FILOSOFAS 


Individualistinė Nietzschės pasaulėžiūra yra impresionizmo pasaulė- 
žiūra. Jis pasakė tai, ko impresionistai nemokėjo suformuluoti, bet kuo 
jie iš tikro gyveno. Žmogaus gyvenimo tikslas tiek Nietzschei, tiek 
impresionizmui buvo šis pasaulis. Nietzschės troškimas gyventi ir gyve- 
nimu džiaugtis, nepaisant kokia kaina, buvo savas ir impresionizmui. — 
Nietzschė tapo tikruoju impresionizmo filosofu. 

Bet pats Nietzschė stovi tarp filosofo ir poeto. Jis nepripažįsta siste- 
mingo mąstymo nei aiškių apibrėžtų sąvokų bei terminų. „Nepasitikiu 
jokiam sistematikui, sako jis, suku jiems visiems iš kelio. Linkimas į 
sistemą yra garbingumo stoka.“* Todėl jo sujausmintas mąstymas, jo me- 
niškai vaizdingos sąvokos atitiko impresionistinę mąstyseną, kuri buvo 
virtusi „perdėm menu“.* Visos Nietzschės mintys, visos jo pažiūros yra 
apspręstos emocijų ir aistrų. Iš jų kilo ir spontaniškas jo stilius. Kiek- 
vienas jo parašytas žodis, rodos, spiegia ir blaškosi, savo nerimu užkrės- 
damas ir skaitytoją. Bet toksai filosofavimas, sukrečiąs žmogaus psichiką 
ir ne tiek įtikinąs, kiek iteigiąs, nėra ilgo, tylaus, sukaupto mąstymo pa- 
sėka. Tai savotiška improvizacija. Tai „akimirkos filosofija, reikalau- 
janti saliono ir, vietoj tylaus mąstytojo, šnekaus ir improvizuojančio ele- 
gantiškojo pasaulio filosofo““ Tokiomis. vaizdingų minčių nuotrupomis, 
savo virtuozišku stiliumi, savo supoetinta filosofija Nietzschė buvo tikras 
impresionizmo kūdikis. 

Nenagrinėdamas žmogaus esmės, savyje suskilęs ir gyvenimo pavir- 
šiuje plaukiąs impresionizmas baigė išsekinti kūrybinę energiją. Bet gai- 
valingai prašnekęs Nietzschė parodė impresionistams naują idealą. Nietz- 
schė jautė savo laikų žmogaus pažeminimą. Kasdienis, pilkas žmogus jam 


' N. Berdiaeff, Un nouveau Moyen age, 53—54 p. 

* Impressionismus im Leben und Kunst, 132 p. 

* O. Walzel, Deutsche Dichtung etc. 229 p. 

* Werke, 64 p. I Abt. VIII Bd. Leipzig 1904. 

" R. Hamann, Impressionismus im Leben und Kunst, 134 p. 
* R. Hamann, op. cit. 136 p. 

buvo „pažeminimas ir gėda“. Jis troško matyti žmogų, pakilusį iš dulkių, 
skaistų ir taurų.  Atsirėmęs į evoliucijos teoriją, Nietzschė žiūrėjo į da- 
bartinį žmogų, kaip į tarpinį žmonijos išsivystymo narį, kurį ateityje turės 
pakeisti tobulesnis žmogus, daugiau negu žmogus — antžmogis. 

Bet, skelbdamas savo idealą, Nietzschė nė pats nejautė, kaip jis, viso- 
kių abstrakcijų priešas, kuria didžiausią abstrakciją. „Kas yra, pav., 
Nietzschės antžmogis? Be abejo, sausa svajonė, painus žiaurumo ir kilnumo 
poros mišinys, kuris tačiau reiškia žmogaus tamsų troškimą Dievažmogio, 
kaip rodo ir šie žodžiai: „Visi mano ašarų upeliai bėgte bėga pas tave ir 
mano širdies liepsna ir ji dega tau, o sugrįžk, mano nepažįstamasis Dieve, 
mano skausme, mano paskutinioji laime.“!: Instinktyvus Dievažniogio ilge- 
sys įkvėpė Nietzschei tuos gaivalingus žodžius, kuriais jis kalbėjo apie 
antžmogį, padėjo jam gyvai jį priartinti prie gyvenimo ir padaryti jį kon- 
kretų. Tik dėl to, kad „antžmogis Nietzschei atstojo prarastąjį Dievą““, 
kad jame jis buvo sukaupęs visus savo lūkesčius ir savo meilę, tik dėl to 
jis įstengė įvesti antžmogį i žmonių sielas, sukelti jose atbalsio ir taip joms 
savo idealą įteigti, jog jis tapo savaime suprantama tiesa. Kokios didelės 
įtakos antžmogis turėjo jauniems impresionistams, rodo kad ir Dehmelio kū- 
ryba. Laužymas „melo tiltų į senuosius idealus“ kalba beveik iš kiekvieno 
jo eilėraščio posmo: 


Du arme Geduld! 
Er hat noch nie die Furchtsamen beglickt, 
der alte Gott. 
Er gab dir deinen Hunger, deine Hande: 
Greif zu und iss — dann dulde!“ 

arba: 
Von Jugend auf droht uns im Rūcken 
die flach erhobene Heuchlerhand; 
ich muss mit mir selbst begliicken, 
seit ich die Welt so feige fand“ 


Sulaužęs ir, sakytume, žmogų nužmoginęs, „bedirbdamas tą griovimo 
darbą, užkrautą jam abstraktiškos ir klaidingai suprastos sąžinės“?, Nietz- 
schė lengvai galėjo patekti į pati brutalųjį, visiškai nudvasintą materializ- 
mą. Bet nuo šitokio puolimo Nietzschę išgelbėjo grožio ilgesys. Estetiš- 
kumo jis reikalavo ir iš savo nukrikščioninto ir nudievinto antžmogio. 


4. ESTETICIZMAS — IMPRESIONISTINIO GYVENIMO FORMA 


Esteticizmas yra charakteringas ir visam impresionistiniam gyvenimui. 
Nietzschės antžmogis, tas impresionistinio gyvenimo idealas, visų pirma 
turėjo turėti estetinės reikšmės. ,„Antžmogio galios esmė nėra ta, kad jis 
vadovautų visuomenei ar spręstų bendruomeniškas jos problemas... Žmi- 
nija, kuri dirba jam atsirasti, gali turėti tik estetinio juo pasigėrėjimo.““ 


Fr. W. Forster, Kristus ir žmogaus gyvenimas 91 p., Kaunas f930. 
N. Berdiaeff, Un nouveau Moyen age, 43 p. 

„Aber die Liebe“, 37 p., Berlin 1915, 

R. Hamann, Impressionismus im Leben u. Kunst, 152. 


1 
2 
3 
4 
5 
6 


166 “Julija Tverskaitė - Maceinienė 


Antžmogis Nietzschės ir impresionistų supratimu turėjo išgelbėti pasaulį 
savo kilnumu ir gražumu. Ir šitas jo perkeistas pasaulis turėjo būti ne tiek 
tiesos ir gėrio, kiek grožio ir meno pasaulis. Pagal šitą būsimąjį idealą 
impresionizmas vertino ir dabartinį gyvenimą. Aplinka, žmonės, gamta 
impresionizmui turėjo tik tiek vertės, kiek jie teikė jam estetinio pasigė- 
rėjimo. Tai buvo savotiška grožio moralė, kilusi iš Nietzschės ir iš visos 
impresionistinės pasaulėžiūros. Meno kultas tapo savaiminga gyvenimo 
vertybių sukeitimo pasėka. 

Išsižadėjus Krikščionybės, pervertinus visas vertybes (Umwertung aller 
Werte) ir vis dėlto ilgintis kažko antžmogiško, šito ilgesio objektu savaime 
tampa grožis. Tai parodo ir modernioji vertybių filosofija. Pasak S. Behno, 
natūrali pirmykščių vertybių eilė arba auksinė vertybių tvarka yra tokia: 
1. šventumas, 2. grožis, 3. kilnumas, 4. nauda! Bet šitoji tvarka kinta pagal 
žmonių polinkius ir pasaulėžiūrą. Mykolui Angelui, pav., grožis užėmė pir- 
mąją vertybių eilėje vietą: po jo ėjo šventumas, paskui kilnumas ir nauda. 
Toks vertybių sukeitimas yra artimiausias auksinei jų tvarkai. Jis kilo iš 
Mykolo Angelo, kaip menininko, prigimties. „Toks vertybių sukeitimas 
yra didžio genijaus sukeitimas, kuris, savo. pašaukimo pagautas, gyvena 
gražių vaizdų kūrimu net ir ten, kur jis dirba šventumui; bet dorinių nusi- 
kaltimų jis sau lengvai neatleidžia.“* Nietzschei grožis taip pat užėmė pir- 
mąją vertybių eilėje vietą. Bet šito sukeitimo pagrindas nebuvo Nietzschės 
tik, kaip menininko prigimtis. Nietzschės vertybių tvarka kilo iš visos pa- 
saulėžiūros. Jis sukeitė visas vertybes ir šventumą nustūmė į paskutinę 
vietą. Šventumo paneigimas sataniškumo bruožu pažymėjo visą Nietzschės 
veikimą. Nietzschės, o su juo ir impresionizmo pirmykščių vertybių eilė 
yra tokia: 1. grožis, 2. kilnumas, 3. nauda, 4. šventumas. 

Šitoji vertybių tvarka geriausiai paaiškina impresionistinį esteticizmą. 
Grožis, užėmęs vertybių eilėje pirmąją vietą, tuo pačiu tapo gyvenimo 
idealu. Pats Nietzschė ypatingai pabrėžė grožio, o su juo ir meno reikšmę 
gyvenimui, aiškiai pasakydamas, kad grožis turi užimti šventumo vietą, ir 
menas turi išlaisvinti žmones iš krikščioniškosios moralės. ,„,„Menas, sako 
jis, yra smagus, krykščiąs, šokąs iliuzijų pasaulis, iškeliąs mus viršum mo- 
ralės, mus iš moralės išlaisvinąs.“* Stefan George su visu būreliu susi- 
spietusių apie savo organą „Blžtter fūr die Kunst“ yra taip pat ryškus pa- 
vyzdys nesuinterėsuoto, impresionistinio esteticizmo, kuriam menas buvo 
pats sau tikslas (menas menui). 


II. TAPYBINIS IMPRESIONISTINĖS POEZIJOS POBŪDIS 


1. IMPRESIONISTINIO MENO BRUOŽAI 


1870 m. būrelis dailininkų, susirinkusių Paryžiaus priemiesty Batig- 
nolles, pasiryžo tapyti optinius įspūdžius, tik kaip įspūdžius, rūpestingai 
vengiant visokių su jais surištų asociacijų. Jie stengėsi dažais atvaizduoti 


* Plg. jo Philosophie der Werte, 114 p. 
* S. Behn, op. cit. 111 p. 
* cit. J. Volkelt, Kunst und Volkserziehung, 6 p., Miinchen *1911. 

tik tai, ką akis vienu pažvelgimu suvokia, ir tik taip, kaip ji suvokia. Tuo 
būdu gyvenimo subjektyvizmas perėjo į meną ir pradėjo tą besielę tapybą, 
kuri vėliau „įnešė į žmogaus sielą laikraščių skelbimus, stiklų šukes, batų 
puspadžius ir ją pavergė automobilių ir orlaivių ūžesiui.“* Jei visą impresio- 
nistinio gyvenimo turinį galima pavadinti išorinių ir išvidinių įspūdžių 
suma, kuri nesiekia sielos gelmių, tai impresionistinis menas tapo išraiška 
šito gyvenimo, pilno įspūdžių, bet nepersunkto dvasios. "Tapyba stengėsi 
atvaizduoti optinius įspūdžius, o prancūzų impresionistinė poezija poju- 
čių įspūdžius stengėsi atgaminti bei sužadinti žodžių garsais. Nosiniai 
prancūzų kalbos garsai tam dalykui labai tiko. Pav., trumpas P. Verlaine 
posmelis: 

„Les sanglots longs 

des violons de V automne 

blessent mon coeur 

d'une langueur 

monotone.“ 


Tos kelios eilutės meistriškai sukelia sąmonėje gūdų rudens vaizdą. 
Nosiniai garsai, ritmas, — visa tai sužadina melancholišką rudens nuotaiką 
ir, rodos, jausti švilpimas vėjo, ūžaujančio pusnuogių medžių šakose. 

Bet vienokia ar kitokia impresionistinės poezijos sukelta nuotaika 
vis dėlto nepasiekia sielos gelmių ir nesuvirpina nė vienos jos gilesnės 
stygos. Rudens melancholija ar pavasariškas gamtos džiūgavimas, tegul 
jie ir trykšte trykšta iš žodžių, impresionistinėje poezijoje, kaip ir tapy- 
boje, jie nepasiekia žmogaus dvasios gelmių. Impresionistinis menas ne- 
įveda žmogaus nei į svaigulingo džiaugsmo nei į draskančios kančios at- 
mosferą. Jis, tarsi, išskiria žmogų iš kosmo ir tą didį, gaivalingą gyve- 
nimą jis žmogui praveda pro šali. Žmogus čia gėrisi pasauliu, kaip kaž- 
kuo, kas yra šalia jo; jis stebi jį, kaip gražią panoramą, su kuria jis nėra 
surištas ir į kurią jis nėra įjungtas. Pasaulis įeina į žmogų per pojučius, 
bet tik pojučiuose ir pasilieka, nes impresionistinis menas neparodo jo 
žmogui, kaip spėtinos mįslės, prasmingos ir slaptos, kurią įspėjus, žmogaus 
dvasia be galo praturtėtų. Priešingai, impresionistinis menas atima iš 
pasaulio visą mįslingumą, visą jo išvidinę didybę, visa, kas sako jį esant 
aukštesnės tvarkos padaru ir kas jame primena tą Dievo Dvasią, kuriai 
padvelkus, „teka vandenys“. Impresionizmo menas pasaulį susmulkina ix 
suskaldo, parodydamas jo tik tiek, kiek vienu momentu jo suvokia akis, 
kiek jo išgirsta ausis, koks sąmonėje kyla tų įspūdžių vaizdas, neieško-- 
damas nei dvasios nei tų įspūdžių prasmės bei reikšmės. 

Jei impresionistinį meną vadintume ne tik pojustinių įspūdžių, bet ir 
nuotaikos menu, tai jis vistiek liktų skirtingas nuo ankstybesnių nuotai- 
kos menų. Impresionistiniai nuotaikos paveikslai yra visai nepanašūs 
į senstančio Rembrandto kūrinius. Nors R. Hamannas Rembrandto nuo- 
taikos paveikslus vadina impresionistiniais*, bet Rembrandto impresioniz- 
mas yra visai kitoks, negu Manet, Degas bei Monet impresionizmas. 
Tiesa, Hamanno vadinami impresionistiniai Rembrandto paveikslai (vėja- 
vaikio sūnaus grįžimas, Evangelistas Matas) yra pagrįsti grynai lyrine 


* N. Berdiaeff, op. cit. 53 p. 
* plg. Impressionismus im Leben u. Kunst, 200 p. tt, 

nuotaika ir nesukelia dvasioje jokių klausimų apie atvaizduotų įvykių 
priežastis bei padarinius. Bet lyrinė Rembrandto paveikslų nuotaika daro 
žmogui visai kitokios įtakos, negu impresionizmas. Sūnus vėjavaikis, pa- 
slėpęs veidą tėvo skraistėje, visu savimi išreiškia savo nuodėmę. Sudva- 
sintas seno tėvo veidas rodo didį gailestingumą, atlaidumą ir meilę; gla- 
monėjanti jo ranka, uždėta sūnui ant peties, turi tiek švelnumo, ir visa 
tėvo povyza yra tiek persunkta nežemiškos dvasios, jog jis, rodos, yra iš- 
kilęs viršum kasdieninio gyvenimo, ir jog tik vienas jo prisilietimas, ro- 
dos, pakels sūnų iš sielos skurdo. Visas vaizdas dvelkia tokiu kilnumu, 
sklindančiu iš visos tėvo figūros, jog kilni momento nuotaika pagauna pa- 
veikslo stebėtoją ir jam negali kilti jokio klausimo: įvykių eiga tampa sa- 
vaime aiški. — Evangelistas Matas, pasirengęs rašyti, klauso, ką Dievo 
Dvasia kalba jo sielai. Senas jo vėidas, kiekviena jo raukšlė, sugrubusios 
jo rankos ir išpūstos nosies šnervės, — visa, rodos, yra nurimę ir sykiu 
su didžiausia įtampa klauso sieloje gemančių žodžių. Bet svarbiausia yra 
jo klausančios akys. Jos, tarsi, žiūri į savo sielą, jos stengiasi įžvelgti į 
pačias jos gelmes ir ten pamatyti žodžius, kuriuos Dievo Dvasia liepia už- 
rašyti. "Tai taip pat nuotaikos paveikslas. Bet šitoji nuotaika verčia ste- 
bėtoją gyventi paveikslo gyvenimu. Ji kelia norą išgirsti tai, ko klausosi 
Evangelistas. Ji išjudina sielos gelmes, neleidžia nurimti ir verčia ieškoti 
kažko didžio ir prasmingo.. 

Visa tai yra impresionizmui tolima. Impresionistinis žmogus nebe- 
pajėgė įžvelgti pasaulyje antgamtinės tikrovės žymių ir nebejautė tų 
ryšių, kuriais jis pats, o sykiu ir visas pasaulis, yra ypatingu būdu susijęs 
su kita tikrove. „Impresionizmas, sako R. Hamann, yra nusigyvenusios, 
nusimąsčiusios ir mirštančios kartos stilius.“ 


2. IMPRESIONISTINĖS TAPYBOS RYŠYS SU POEZIJA 


Zollingas, aplankęs Paryžių, savo 1881 m. išleistoje knygoje „Reise um 
die Pariserwelt“, šitaip charakterizuoja impresionistų tapybą: „Impresio- 
nizmas tapo ne vaizdus, bet tik pojučių įspūdžius. Jis stengiasi atgaminti 
visus, net ryškiausius ir keisčiausius gamtos spalvų tonus ir juos ant dro- 
bės čia pat greta sudėti. Svarbiausia yra koloritas. Piešinys neturi jo- 
kios reikšmės. Saulės šviesa gamtoje keičia koloritą ir dažnai suardo 
spalvų harmoniją. Tikrumoj žmogus iš tolo mato ne daiktus, o tik spalvų 
dėmes. Impresionizmas todėl tik spalvų dėmes ir tapo.“ 

Šita savo charakteristika Zollingas gražiai išreiškė impresionistų kū- 
rėjų santykius su pasauliu.  Impresionistas stengėsi atkurti pojustinį 
įspūdį, gautą iš išorinio pasaulio. Bet išorinis pasaulis visų pirma yra su- 
vokiamas akimi. Saulės šviesa, vandens mirgėjimas, medžių žalumas, — 
visa tai duoda daug. ir įvairios pojučiams medžiagos. Dėl šitos priežasties 
impresionizmas nesukūrė nei ypatingo architektūros stiliaus nei skulptū- 
ros, o ryškiausiai galėjo pasireikšti tik tapyboje ir literatūroje. 


š Impressionismus im Leben u, Kunst, 292 p. 
* cit. O. Walzel, Gehalt und Gestalt im Kunstwerk des Dichters, 87 p. Wild- 
park-Potsdam *1929, 

Architektūrai reikia daugiau, negu akimirkos įspūdžio. Architektū- 
ros stilius kyla ne tiek iš pojustinio, kiek — ir svarbiausia — iš dvasinio 
pasaulio suvokimo. Naujas stilius architektūroje reiškia visišką žmogaus 
pasaulėžiūros ir jo santykiuosenos su pasauliu pasikeitimą. Gotikos žmo- 
gaus pasaulėvaizdį ir pasaulėžiūrą pasako jo statytos katedros. Renesan- 
sui vietoj smailių gotikos bokštų reikėjo gracingų kupolų ir proporcingo 
erdvės suskirstymo. Šių dienų statyba, netekusi jokio puošnumo, apreiš- 
kia išvidinį moderniškojo žmogaus skurdą. 

Impresionizmas, dėl savo, sakytume, peteliškės pobūdžio negalėjo nie- 
ko aiškiai naujo duoti ne tik architektūrai, bet, kaip minėjome, nei sku!p- 
tūrai. Godumas naujų įspūdžių ir sykiu nuovargis dėl perdidelio jų gau- 
sumo padarė tai, kad meno kūrinyje „įspūdis turėjo būti tik kas nors, bet 
nieko nereikšti“! Šitokiam reikalavimui plastika sunkiai gali nusilenkti. 
Rodino kūrinius galima vadinti impresionistiškais tik tam tikra prasme, 
dėl savotiškos jų formos, pagrįstos minkšto ir kieto, kaulo ir raumens pa- 
lytėjimo įspūdžiais. Bet giliausia savo esme Rodino plastika yra iškilusi 
viršum impresionizmo. Jį išskiria iš impresionizmo jo vaizduojamų žmo- 
nių lyriškumas ir toji savotiška trykštanti iš jo skulptūros jėga. „Griež- 
tasis impresionizmas yra visuomet paviršiaus menas.“* Tuo tarpu plasti- 
ka, norėdama likti paviršiaus menu, turėtų netekti savo veido. Plastika 
turi siekti gelmių, nes sužavėti ir nustebinti ji gali tik idėja, bet ne me- 
džiaga. Akis, klaidžiodama skulptūros linijomis, ne jas atneša į sielą, bet 
per jas žmogus pajaučia tą idėją, kuri yra įsikūnijusi skulptūroje. Plas- 
tikos medžiaga (molis, marmuras, akmuo ir k.), kaip tokia (kaip marmu- 
ras, kaip molis) negali žmogaus pojučių nei žavėti nei džiuginti. Tai ne- 
gyva masė, dvelkianti šalčiu ir sukelianti nemalonų jausmą. "Todėl ją rei- 
kia būtinai pakelti į aukštesnį būties laipsnį, reikia ją sudvasinti, tai yra 
leisti joje apsigyventi idėjai, pagal kurią masė įgytų tinkamą lytį. 

Kitaip tapyba. Ji virto geriausia impresionistinio meno priemone, nes 
jos medžiaga nereikalauja taip sudvasinama, kaip skulptūros, ir ja geriau- 
siai yra galima atkurti optinis ispūdis. Jei akmuo yra negyvas ir prašosi 
tvarkomas bei pakilninamas, norint juo ypatingiau pasigėrėti, tai spalva 
jau pati savyje turi savotiškos gyvybės ir, kaip tokia, žmogui teikia este- 
tinio pasigėrėjimo. Vaivorykštė pati savyje jokios idėjos nereiškia, bet 
žmogus ja gėrisi dėl jos spalvų harmonijos. Spalva gali būti pergyvena- 
ma, kaip spalva, ir menininkui ji gali tapti įkvėpimo šaltiniu. „Jei šian- 
dien, sako O. Walzelis, dailininkas kuria paveikslus be turinio, kuriuose 
jis tik deda spalvą šalia spalvos, tai šitokį spalvų sudėstymą jis pergyveno. 
Kiekviena spalva į jį įsiveržė, lyg kažkas naujo, lyg apreiškimas. Tai yra 
pergyvenimas ne turinio, bet grynai meniškos formos.“ 

Spalvą, kaip kažką naujo, kaip apreiškimą, pergyveno ir impresionis- 
tas. Gamtoje spalva kiekvieną akimirką keičia savo šviesumą ir savo toną. 
Kiekvienas dienos metas ir kiekvienas saulės švystelėjimas tą patį daiktą 
parodo kitaip nušviestą, su kitokiu spalvos niuansu arba net visai pakitusia 


* R. Hamann, Impressionismus im Leben u. Kunst, 34 p. 
* R. Hamann, op. cit. 50 p. . 
* Gehalt u. Gestalt im Kunstwerk des Dichters, 65—66 p. 

spalva. Toks įvairus visų daiktų spalvingumas, ryškiai pojučiais suvokia- 
mas, tasai nuolatinis spalvų kitimas nepakenčiančiam vienodumo impre- 
sionizmui tapo pasaulio pergyvenimo ir kūrybos pagrindu. Išviršinis šito 
pergyvenimo apreiškimas tobuliausiai pasirodė tapyboje. 

Bet naujasis spalvų ir šviesos stebėjimo menas perėjo ir į poeziją ir 
tapo jos stiliaus priemone. Šitame punkte impresionistinė poezija kaip tik 
ir priartėjo prie impresionistinės tapybos, kiek gali šiedu menai vienas su 
kitu susiartinti. „Mes norime ne prasimanytų istorijų, bet atgaminti nuo- 
taiką; ne aprašymo, bet vaizdavimo; ne pokalbio, bet įspūdžio.“! Šitoks 
vokiečių poetų impresionistų, susispietusių apie savo organą „Blatter fir 
die Kunst“, manifestas visiškai primena jau minėtą Batignolles dailininkų 
pasiryžimą: iš atelje į gamtą, į saulės šviesą tapyti ne istorijų, bet atga- 
minti nuotaiką, vaizduoti ne įvykius, bet įspūdžius. Tapytojams, be abejo, 
tai buvo lengviau įvykdyti, nes jie turėjo gerą ir konkrečią priemonę — 
dažus. Jiems reikėjo dažais atgaminti optinį įspūdį tokį, koks jis pateko 
į akį. Poetams taip pat buvo svarbu atgaminti spalvų įspūdį, bet jie šiam 
reikalui turėjo tik žodį. Nežiūrint to, impresionistai poetai lenktyniavo 
su tapytojais, suradusiais gamtoje tiek daug spalvų — net ūkanose ir su- 
temų šešėliuose. Poetai surado taip pat daugybę spalvingų žodžių pava- 
dinti ne tiktai medžiaginiams tikrai spalvuotiems daiktams, bet net min- 
tims, net tylai ir nuotaikai. Naktis jiems atrodė ne tik paprastai tamsi, 
bet ruda arba fioletinė. Vėjai jiems buvo raudoni, o smuiko garsai rausvi. 
Įdomu, kad sykiu su impresionistinės poezijos išsivystymu, ta pačia kryp- 
timi išsivystė ir vokiečių impresionistinė poezija. Tapyba, pradėjusi atga- 
minti optinius įspūdžius, kaip tokius, perėjo į atgaminimą paveiksle švie- 
sos, o paskui į tam tikrą spalvų vizionizmą. Vokiečių impresionistai poe- 
tai, pradėję vaizduoti grynus įspūdžius, be refleksijų bei asociacijų, sykiu 
su tapyba žengė į plenerizmą (plain air), o paskui taip pat į spalvų vizio- 
nizmą. Todėl ir tapybą ir poeziją (nes poezija sąmoningai sekė tapybą) 
galima suskirstyti į tokius tris tarpsnius : 1. paprastų įspūdžių atvaizda- 
vimas, 2. plenerizmas ir 3. spalvų. vizijos. 


3. PAPRASTŲ ĮSPŪDŽIŲ ATVAIZDAVIMAS 


Šito tarpsnio tapyboje reikia kalbėti apie tuos besielius paveikslus, 
kuriuose dar yta žmonių, kuriuose ir daiktai dar yra nevisai paskendę ne- 
aiškioje tolumoje. Bet ir žmonės ir daiktai čia yra nupiešti taip, lyg kū- 
rėjui jie būtų nepažistami ir nežinomi. Rodos, jis matė juos, tik eidamas 
pro šalį, ir nupiešė drobėje tik taip ir tik tiek, kaip ir kiek jo akis vieną 
akimirką spėjo sugauti jų bruožų. Todėl paveikslo objektai, rodos, stro- 
piai slepia savo vidaus pasaulį arba geriau — jo visai neturi. Jau šitame 
impresionistinės tapybos tarpsnyje galima pastebėti, kad atvaizduotas op- 
tinis įspūdis yra kas nors, bet jis... nieko nereiškia. Pav., Manet'o nuta- 
pytas kavinės vaizdas: keletas žmonių sustoję prie bufeto užsisakyti gė- 
rimų. Jie yra nupiešti taip, kad, rodos, pats paveikslo autorius, grūsda- 
masis pro juos prie bufeto, abejingu žvilgsniu praslydo pro jų visų veidus, 


* cit. H. Naumann, Die deutsche Dichtung der Gegenwart, 288 p. Stuttgart 1930. 

ir tokius juos nupiešė paveiksle, kokius juos trumpą akimirką pamatė jo 
abejinga akis. Ir Degas'o balerina nekitokia. Nei baletmeisteris, nei pa- 
ilsusios balerinos, nei šokėja centre nieko nesako. Degas'ui rūpėjo atkurti 
tik įspūdį, kokį mūsų akyje palieka besisukąs daiktas. Išsipūtusi šokėjos 
suknelė nuo smarkaus sukimosi atrodo tik rūkas. O jos veidas nesako nie- 
ko, iš ko galima būtų spręsti apie jos vidaus pergyvenimus. Kitaip nė 
būti negali, nes dailininkas susižavėjo tik judesio įspūdžiu. — Nė vokiečių 
Liebermanno kūriniai neišvysto jokios temos ir nepasakoja jokio įvykio. 
Akimirkos įspūdis ir čia yra svarbiausias dalykas. Paveikslo turinys yra 
kuo paprasčiausias, menkiausias ir kasdieniškiausias. Bet šitas turinio 
menkumas priverčia stebėtoją žiūrėti į grynai tapybiškas paveikslo ypa- 
tybes, kaip į pirmaeilį dalyką. Todėl tapybiškas spalvų, šviesos ir šešėlių 
žaismas galėjo lygiai gražiai išsiskleisti Liebermanno „kiaulių šeimoje“, 
kaip ir kokiame giliausio turinio paveiksle. 

Visa tai, ką tapytojai vaizdavo dažais, vokiečių poetai stengėsi atkurti 
žodžiais. Ir jie rinkosi kuo paprasčiausius siužetus, ir jų papasakoti vaiz- 
dai atrodė matyti tik vieną trumpą akimirką, tik einant pro šalį. Bet užtat 
žodžiai, kuriais tie vaizdai buvo, sakytume, nuškicuoti, turėjo būti spal- 
vingi, nauji ir jų sugrupavimas sakinyje savotiškas ir neįprastas. Pirmas 
tokių grynai impresionistiškų vaizdų yra davęs Liliencronas (1844—1909) 
savo viename iš pirmųjų eilėraščių: „Die Musik kommt“ (1881), kuris vė- 
liau turėjo būti daug kartų perspausdintas įvairiuose žurnaluose dėl savo 
meistriško ispūdžių atkūrimo. Šitas eilėraštis užčiumpamai parodo, kaip 
žodžiais galima atkurti stiprų ir gyvą vaizdą, bet sykiu ne smulkmenišką, 
tik bendriausiais bruožais, tik tiek, kiek akis gali pagauti vienu pažvel- 
gimu.  Sąmonėje, tarsi ekrane, kyla ir keičiasi eilėraščio sukelti vaizdai: 
visas pulkas kareivių, pradedant orkestru, pulko vadu, karininkais, baigiant 
gelsvakasių mergyčių galvutėmis, kyšančiomis pro vartus, pro tvoras ir 
melsvomis, išplėstomis akutėmis lydinčiomis retus svečius. Visa tai yra 
labai gyva, bet matyta, rodos, tik vieną vienintelį kartą. Visame žygiuojan- 
čių kareivių pulke nematyti nė vieno pažįstamo veido. Stovintieji gatvėje 
tik iš uniformos ir papuošimų gali pažinti praeinančių kareivių laipsnius. 
Štai, vieni praeina, kiti ateina, ir taip akis praslenka pulku, ausis dar ne- 
spėja gerai įsiklausyti i orkestrą, kaip jau „vorbei ist die Musike“. Tasai 
provincializmas „Musike“ čia nuostabiai tinka. Toji prailginta žodžio ga- 
lūnė, rodos, suima į save paskutinį tolstančio orkestro garsą. Nors eilė- 
raštis ir ilgokas, cituojame čia jį ištisai, kaip charakteringiausią impresio- 
nistinėje poezijoje, ypatingai vaizdžiai atkūriantį pojučiais suvoktus 
įspūdžius. 

„Klingkling, bumbum und Schingdada, 
Zieht im Triumph der Perserschah? 
Und um die Ecke brausend brichts 


Wie Tubaton des Weltgerichts, 
Voran der Schellentrūger. 


Brumbrum, das grosse Bombardon, 
De4 Beckenschlag, das Helikon, 
Die Piccolo, der Zinkenist, 
Die Tūrkentrommel, der Flėtist, 
Und dann der Herre Hauptmann. 

Der Hauptmann naht mit stolzem Sinn, 

Die Schuppenketten unterm Kinn; 

Die Schžrpe schnirt den schlanken Leib, 

Beim Zeus! Das ist kein Zeitvertreib! 
Und dann die Herren Leutnants. 


Zwei Leutnants, rosenrot und braun, 
Die Fahne schiūtzen sie als Zaun; 
Die Fahne kommt, den Hut nimm ab, 
Der bleiben treu wir bis ans Grab! 

Und dann die Grenadiere. 


Der Grenadier im strammen Tritt, 
In Schritt und Tritt und Tritt und Schritt, 
Das stampft und drėhnt und klappt und flirrt, 
Laternenglas und Fenster klirrt. 

Und dann die kleinen Madchen. 


Die Madchen alle, Kopt an Kopt, 

Das Auge blau und blond der Zopt; 

Aus Tir und Tor und Hof und Haus 

Schaut Mine, Trine, Stine aus. 
Vorbei ist die Musike. 


Klingkling, tschingtsching und Paukenkrach, 

Noch aus der Ferne tėnt es schwach, 

Ganz leise bumbumbumbum tsching; 

Zog da ein bunter Schmetterling, 
Tschingtsching, bum, um die Ecke?' 


Visa eilėraščio konstrukcija, onomatopoetiniai žodžiai, savotiški mu- 
zikos instrumentų pavadinimai, kariškių keliais bruožais nuškicavimas — 
visa tai sužadina gyviausių klausos ir regėjimo įspūdžių. Ir, gražiais H. 
Naumanno žodžiais tariant, „viršum poezijos jaučiame ryšį su visu anų 
laikų dvasiniu gyvenimu, su tapyba, žodžiu, su visu pasaulėvaizdžiu to 
amžiaus, kuriam buvo tikra tik pojučių įspūdžiai. Raibas, mirgąs ir judąs 
pasaulio apraiškų paviršius jam buvo svarbiausia; esminis dalykas buvo tik 
spalva ir garsas, šilima ir spaudimas, erdvė ir laikas, akimirkos vaizdai ir 
akimirkos koloritas, palaida forma be tvirto branduolio, be aukštesnės ir 
išvidinės tiesos, be idėjos ir be absoliuto.“? Nudvasėjęs amžius galėjo vaiz- 
duoti mene tik įspūdžius, tik tai, kas yra paprasta ir kasdieniška. 


4. PLENERIZMAS 


Ypatingas impresionistų jautrumas visoms pasaulio apraiškoms vertė 
juos visa savo būtybe įsigyventi į šitą margą, spalvingą pasaulį. Atvaiz- 
duodami paprastus įspūdžius, menininkai dar domėjosi daiktais, esančiais 
čia pat (im. Vordergrund). Bet tolimesnėje impresionizmo išsivystymo 
eigoje artimi daiktai neteko žavumo. Menininko dėmesys nukrypo į tolį 
(Hintergrund). Impresionistai paliko artimus spalvingus daiktus ir visu 
atsidėjimu stebi pačią šviesą, atmosferos virpėjimą saulės spinduliuose. 


2 Gesammelie Werke 217 p. I B. Berlin '1918, 
* Die Deutsche Dichtung der Gegenwart, 263 p. 

sutemų spalvas, rūko savotiškumus ir visa tai, kas yra toli, kas yra netekę 
ryškių konturų.  Atvaizduodamas daiktų sukeltus įspūdžius, menininkas 
dar buvo aktyvus, nes jis turėjo bent vieną akimirką sutelkti savo dėmesį 
į vieną daiktą (pažvelgti bent kiek atydžiau į praeivio veidą, įsižiūrėti į 
sode šokančią minią, į vaikus, besimaudančius upelyje, plg. Manet, Degas, 
Liebermanno paveikslus). Tuo tarpu pasinėręs spalvingoje atmosferoje, jis 
pasidarė pasyvus. Šviesos ar tamsos apgaubtas pasaulis menininką visiš- 
kai apsupo, panėrė savyje, savimi jį persunkė, ir jis todėl, pasigėrėjimo 
įvairiaspalve gamtos šviesa pagautas, stengėsi atkurti tai, kame jis sken- 
dėjo visa savo būtybe. Dailininkų paveikslai tapo bedaikčiai. Daiktų vietą 
užėmė įvairiaspalvės dėmės. Akis gėrėjosi tik pačiu atmosferos spalvin- 
gumu, jį, tarsi, gerte gerdama ir su ja sykiu visus daiktus, kurie yra pasi- 
nėrę tame spalvingume, susilieję su erdve, plokštūs ir tik spalvingi. Dėl 
tos priežasties impresionistų paveikslai neteko perspektyvos. Svarbu buvo 
pavaizduoti tik tai, kuo menininkas gyveno. Šiuo sykiu tai buvo pasyvus 
gėrėjimasis spalvinga atmosfera. Menininkas grįžo į gamtą ieškoti joje 
ne gilesnės prasmės, ne Dievo pėdsakų, ne jo esmės suprasti, bet, lyg pa- 
vargęs keleivis, nieko nemąstyti, tik gėrėtis ir džiuginti akį turtingomis 
gamtos spalvomis. Kaip neseniai jis džiaugėsi spalvos žaidimu atskiruose 
daiktuose, jos įspūdžiu, likusiu sąmonėje, taip dabar jį ėmė žavėti spal- 
vinga gamta visu savo platumu. Plain air vadino tai prancūzų tapyto- 
jai. Didžiausias menininko rūpestis buvo atkurti šviesos sklidiną orą, vir- 
pančias jame dulkelytes ir visą šviesos bei šešėlių žaismą. 

Tokį pat plain air, kur virpančioje šviesoje skęsta visi daiktai, kur 
visa virsta spalvingais plėmais, randame ir poezijoje ir, visų pirma, 
Nietzschės eilėraščiuose. Juose yra žymus tas pat pasyvus atsidavimas 
gamtos veikimui, kaip ir tapytojų kūriniuose, tas pat panirimas gamtos 
žaisme ir tas pat įspūdžių nesvarstymas ir nemąstymas, o tik gėrėjimasis. 

Šalia aukščiau cituoto eilėraščio Sils-Maria, kur Nietzsche aiškiai 
ir tikrai duoda pajausti savo pasyvų atsidavimą mirgančiam gamtos pasau- 
liui, eilėraštis iš Venecijos sako tą patį: 


„An der Bricke stand 

jūngst ich in brauner Nacht. 

Fernher kam Gesang: 

goldener Tropfen guoll's 

ūber die zitternde Flache weg. 

Gondeln, Lichter, Musik — 

trunken schwamm's in dice Dammerung hinaus... 


Meine Seele, ein Saitenspiel, 
sang sich, unsichtbar berikhrt, 
heimlich ein Gondellied dazu, 
zitternd vor bunter Seligkeit. 
— H6rte jemand ihr zu?“ 


Visa tai sukelia gyvą šviesos ir spalvos judėjimo įspūdį, kaip ir Mo- 
net ar Sisley paveikslai. Visas tas virpąs, judąs, margas šviesos ir spalvos 
žaismas ant vandens rudą naktį persilieja ir į poeto sielą, kuri, lyg stygų 


* Nietzschės Werke, 360 p. Abt. 1. Bd. VIII, Leipzig 1904. 

instrumentas, suskamba taip, kaip yra paliestos stygos.  Spalvingas vir- 
pesys, šviesa, garai, — visa tai nesužadina poeto sielos kiek giliau. Ji tik 
atspindi tai, ką išorinis pasaulis per pojučius jai yra davęs. 

Net ir savo ditirambais Nietzschė piešia grynai impresionistinius įspū- 
džių paveikslus. Skendėjimas aplinkoje ir pasyvus atsidavimas pojučių 
įspūdžiams ryškiai žymu ten, kur tik Nietzschė bando atkurti gamtinę ap- 
linką. Pav., „Zwischen den Tė6chtern der Wiiste“ jis taip vaizduoja savo 
būtį: 

„+. Diese schonste Luft atmend, 

Mit Nistern geschwellt gleich Bechern, 

Ohne Zukunit, ohne Erinnerungen, 

so sitze ich hier, ihr 

allerliebsten Freundinnen, 

und sehe der Palme zu, 

wie sie, einer Tanzerin gleich, 

sich biegt und schmiegt und in der Hūfte wiegt 


— man tut es mit, sieht man lange zu“. 


Čia turime gryną pleneristinį vaizdą: autorius be jokių atsiminimų, 
nieko nemąstydamas, stebi išorinę aplinką. Palmė siūbuoja, vėjo pučia- 
ma, ir jo siela, paliesta šito siūbavimo, jį atspindi lyg veidrodis: „man thut 
es mit, sieht man lange zu“... 

Šitos „pleneristinės studijos“ poezijoj gal dar ryškiau, negu tapyboj, 
parodo, kad tasai šviesos ir spalvos reliatyvumas mene, tasai jautrus rea- 
gavimas į kiekvieną šviesos bei spalvos pasikeitimą yra ankštai susijęs su 
reliatyvumu gėriui ir blogiui. Nietzschė, kaip minėjome, į meną žiūrėjo, 
kaip i išsilaisvinimą iš moralės, kaip į tikriausią priemonę atsistoti anapus 
gėrio ir blogio. Toji viltis per meną išsilaisvinti iš pačioje žmogaus pri- 
gimtyje glūdinčių dorovės dėsnių žymu ir visų pleneristų poezijoje. Jie 
piešia tik vaizdą, tik juos apsupančią aplinką, kuri yra toli nuo žmogaus. 
Žmogus savo darbais, savo dorybėmis ar nuodėme, atrodo, neturįs pasau- 
liui jokios įtakos. Jis nesupranta pasaulio prasmės ir nesistengia jos su- 
prasti. Jis net tyčia bėga nuo viso to, kas galėtų priminti jo elgesio įtaką 
pasauliui. Žmogus impresionizme tampa tik aplinkos įspūdžių aidu. Kaip 
skamba gamtos pasaulis, taip jis atliepia. Kokiom spalvom jis sušvinta, 
tokiais ir jis atspindi. Tokia yra Nietzschės poezija, tą patį sako ir Lilien- 
cronas ir net toks gaivalingas aistros poetas, kaip Dehmelis. Liliencrono 
Heidebilder ryškiai vaizduoja poeto pasyvumą santykiuose su gamta: 


„Die Mittagssonne britet auf der Heide, 
Im Siden droht ein schwarzer Ring. 
Verdurstet hūngt das magerę Getreide, 
Behaglich treibt ein Schmetterling. 


Ermiattet ruhn der Hirt und seine Schafe, 
Die Ente trūumt im Binsenkraut. 

Die Ringelnatter sonnt in trėgem Schlafe 
Unregbar ihre Tigerhaut.““ 


! Nietschės Werke, 417, I Abt. VIII Bd. 
* Gesammelte Werke, 154 p. II Bd. 

Pojustiniai įspūdžiai atkurti labai ryškiai. Budri akis pastebi net antį, 
snaudžiančią švendrėse; tyla prieš audrą ir saulės karštis rado čia gražios 
išraiškos. | * 

Arba vėl Karl Bussės „pleneristinė studija“: 


„Rings in rundblihnden Scharen 
steht roter Wiesenklee, 
Es traben rote Husaren 
Auf entfernter Chaussee. 


Leuchtende Sonnenkronen 

Gliihn ūber Land und Lutt, 

Es reiten die beiden Schwadronen 
In lauter Glanz und Dutt. 


Die schmetternden Fanfaren 
Durchklingen die Sommerruh, 
Die roten Kė6nigshusaren 
Reiten immerzu“'. 


Čia turime tokius pat įspūdžių paveikslus, kokius tapė ir vokiečių im- 
presionistas Max Liebermann. Joks dvasinis principas neįsijungia į šitą 
gamtos stebėjimą. Tai tik tyrinėjimas grynai fizinės josios pusės, kur 
žaidžia šviesa ir spalvos, bet kur siela visiškai nedalyvauja. 

Pleneristinė poezija nesiekė giliau, kaip ir pleneristinė tapyba. Nors 
ir būdama žodžio menas, vadinasi, galėdama geriau negu tapyba atskleisti 
sielos gyvenimą, ji vis dėlto sykiu su tapyba pasiliko spalvingo medžia- 
ginio pasaulio paviršiuje. 


5. SPALVŲ VIZIJOS 


Plenerizmas, stengdamasis vaizduoti visus daiktus tik tolumoje taip, 
kad jie atrodytų tik spalvingi plėmai, pamažu visai atitraukė meną iš rea- 
laus pasaulio. Menininkai stebėjo tik spalvingą pasaulio paviršių, bet nesi- 
gilino i jo prasmę. Todėl jų pastangos atkurti gamtos spalvas pasikeitė 
pastangomis sukurti spalvas, gimusias jų pačių fantazijoje. Šitoks kūry- 
bos kelias vedė menininką vis toliau nuo gyvojo pasaulio į fiktyvųjį savo 
fantazijos pasaulį. Spalvų fotografavimas virto laisva kūryba, ir spalvų 
stebėjimas — spalvų vizijomis. Nauji iš tokių vizijų gimę paveikslai tapo 
nepaprastai spalvingi, nes kiekvienas spalvos plėmas buvo suskaldomas į 
daugybę įvairiaspalvių taškų (pointilizmas). Šituose kūriniuose meninin- 
kas išreiškė savo subjektyviausią pasaulio pergyvenimą . Naujoji tapyba 
virto sau pasauliu ir neteko ryšių su gyvuoju gyvenimu, kurį ji turėjo pa- 
rodyti įprasmintą ir perkeistą. Dabar stebėtojas per pointilistinį meno 
kūrini nematė įprasminto pasaulio, nebuvo jo vedamas į kosmą, bet tik į 
savotiškus kūrėjo pergyvenimus, į jo spalvų vizionizmą. 

Tapybos keliu pasuko ir poezija. Ir ji visus daiktus rodė žmogui iš 
nepasiekiamos tolumos ir ji atitrūko nuo gyvojo pasaulio ir paniro spalvų 


1 


cit. Naumann, Deutsche Dichtung der Gegenwart, 295 p. 

vizionizme. Tokios tapybiškos vizijos aukščiausiame laipsnyje rado iš- 
raiškos Max Dauthendey poezijoje. M. Dauthendey pasaulį suvokė taip 
pat fantastiškai spalvingą, kaip ir tapytojai pointilistai. Bet lygiai taip, 
kaip ir pointilistai, jis neistengė surasti nieko kilnesnio. „M. Dauthendey, 
sako H. Naumannas, buvo paniręs pasaulėžiūroje, kuri jam atrodė visai 
nauja. Bet iš tikrųjų ji buvo tik dar sykį jo savotiškai nušviesta, numeta- 
fizinta ir nureliginta, nukreipta į šį pasaulį jo žūvančio laikotarpio pasaulė- 
žiūra“!. Kaip pleneristai tapytojai ir poetai bandė atkurti nieko sielai ne- 
sakančią išorinę aplinką, taip M. Dauthendey su pointilistais stengėsi at- 
kurti spalvingus vaizdus, kilusius jo paties fantazijoje: 


„Weinrot brennen die Gewitterwinde, 
Purpurblau der Seerand. 

Hyazinthentief die ferne Kiiste. 

Ein Regenbogen, veilchenschwil, 

Schmilzt durch weihrauchblaue Abendwolken. 
Im Taudunkel lacht 

Eine heisse Nachtigall.““ 


Vyno raudonumo audros vėjai ir panašūs į hijacintus tolimi krantai, 
ir vaivorykštė, ir toji besijuokianti lakštingala — visa čia yra nutolę nuo 
gyvojo pasaulio ir visa dvelkia savotiška magija. Rodos, tikrenybė Dau- 
thendey'ui susiliejo su fantazija, ir iš to kilęs vaizdas tapo išsvajotu ir iš- 
sapnuotu pasakos landšaftu. Šitoks landšaftas neįtikina, ir dideliu savo 
margumu, perdaug apsikrovęs spalvomis, vaizduotę net vargina. 

Nepaprastas Dauthendey jautrumas spalvoms ir sugebėjimas jas at- 
pasakoti sukūrė savotišką landšafto poeziją. Ne tik atskiras jo sakinys, 
bet net atskiras žodis turi savyje spalvingą vaizdą. Visą tą didelę spalvų 
skalę, kuria naudojasi impresionistiniai tapytojai, Dauthendey atkūrė žo- 
džiais nepaprastai ryškiai ir nepaprastai vaizdžiai. ,„Skaitydamas jo eilė- 
raščius, sako H. Naumannas, rodos, keliauji impresionistinių paveikslų 

"landšaftais.“* Šitą mintį Dauthendey Wintersonne visiškai patvirtina: 

„Es geht ein Licht vom Himmel wie Rosenmilch, geht durch die leeren 
Bžume iiber den Schnee, iiber das Schilfdach einer Hiūtte, ūber einen 
kauernden blauen Mann und eine gelbe, ziehende Herde. Der Schnee in 
blauen Scherben auf dem Hiittendach, um die Hūtte in gelben Meer- 
schaumwellen.  Vergissmeinnichtbliiten und Rose in den Schneegruben.“ 
Der Schnee knistert fiebernd wie Seide. Seiden die Luft, goldweiss und 
goldrosig gestrahlt. . '* 

Čia turime nemenkesnę spalvų viziją už ano aukščiau cituoto eilėraš- 
čio. Visos metaforos ir palyginimai spalvingų vaizdu smenga į sąmonę. 
Nepaprastas spalvų gausumas, tiesiog jų sutirštinimas, gyvi palyginimai 
išskiria vaizdą iš realybės ir nukelia jį į pasakos landšaftą. Iš tikro, šitas 
vaizdas Dauthendey ir kilo ne iš gyvos aplinkos, bet bežiūrint H. Oldės 
tapytą paveikslą Berlyno nacionalinėje galerijoje. 


* Die deutsche Dichtung der Gegenwart, 315 p. 
* cit. H. Naumann, op. cit. 317 p. 

* H. Naumann, op. cit. 315 p. 

* cit. H. Naumann, op. cit. 316 p. 

Šitoks poetiškas paveikslų atpasakojimas ypač ryškiai rodo, kaip im- 
presionistai tolo nuo gyvojo pasaulio ir kaip nuosekliai jie užsidarė savo 
fantazijoje. Impresionistinio meno kūrinio supratimui ypatingai tinka 
Zola meno kūrinio apibrėžimas: „Tai yra gamtos kampelis, suvoktas tem- 
peramento akimis“ — „Un coin de la nature, vu d travers d'un tempėrament.“ 
Grynai subjektyvinis aplinkos traktavimas ir todėl daiktų vaizdavimas ne 
pagal objektyvinį jų pažinimą, bet pagal susikurtą tapybišką jų vaizdą ir 
nuvedė impresionistinę kūrybą į visišką subjektyvizmą. Cituotos ištraukos 
iš Dauthendey poezijos yra ryškus tokio subjektyvizmo pavyzdys. Ati- 
trūkęs nuo objektyvinių daiktų pažinimo impresionizmo menas ne tik ne- 
priartėjo prie gamtos (ko impresionistai tikėjosi), bet, kaip matėme, vi- 
siškai nuo jos nutolo. Žiūrėdamas į daiktą tik per savo „temperamentą“ 2 
gautą įspūdį menininkas savo vaizduotėje taip pakeitė, kad jis, išreikštas 
meno kūrinyje, pasidarė artimas ir suprantamas tik pačiam kūrėjui (plg. 
pointilistų kūrinius, futūristini meną). Tuo meno kūrinys neteko būtino 
jam objektyvumo ir visuotinumo. 


PABAIGA 


Ištikimas taikymas praktikoj impresionistinių teorijų meno ne tik 
nepraturtino, bet atvirkščiai — jį atitolino nuo žmonių ir nuo gyvenimo. 
Tapyboj pointilizmas ir futūrizmas tikrumoj dirbo ne harmonijai, tuo pa- 
čiu ir tobulumui, bet, skaldydamas spalvas bei figūras, disharmonijai, chao- 
sui, tuo pačiu — netobulumui. Poezijoje ieškojimas naujų, įmantrių žo- 
džių, didelis jų sugrūdimas, savotiškas jų sujungimas, noras kiek galima 
labiau juos suintensyvinti, žodžiu, savotiškas sekimas savo laikų tapyba, 
pastūmėjo ir poeziją ne į kūrybą tikra prasme, bet i griovimą. 

Menas giliausia savo esme yra dvasinis dalykas. Nutrauktas į medžįa- 
gą, jis netenka savo dvasingumo ir sykiu savo meniškumo. Meno Laridyė 
turi išreikšti aukštesnį pasaulio ir žmogaus principą. Gražus spalvų de- 
rinys gali būti malonus akiai, bet, jei jis daugiau nieko nesako, jei jis ne- 
pažadina gilesnių žmogaus galių, jis lieka tik spalvų deriniu, o ne meno 
kūriniu. Tai jautė ir impresionizmo menininkai, nes jie nesustojo nei 
prie plenerizmo nei prie pointilizmo, kuris pasirodė gana vykusi priemonė 
atvaizduoti šviesos bei spalvos keitimąsi atmosferoje. Su impresionizmu 
prasidėjo dar ir šiandien nesibaigiąs gaivalingas naujų meno kelių ieškoji- 
mas, kiekvieną kartą vis labiau krypstąs į Berdjajevo minėtą „dvasinį žmo- 
gu“. Šito dvasinio žmogaus tapyboje pradėjo ieškoti jau Carriėre, bet 
ji surado Puvis de Chavannes ir šveicarų Bėcklinas. Šitu dviejų tapytojų 
paveikslai dvelkia jau visai kitokia dvasia. Jųdviejų kūriniai išreiškia 
žmonių, bet ne autoriaus lūkesčius ir ilgesius. 

Poezija dvasinį žmogų greičiau priėjo, negu tapyba. Nekalbant apie 
Stefan George, anksti pasukusį dvasios linkui, net senstąs Liliencronas, 
tas nerūpestingiausias pleneristas, kuriam kovos, kareiviai, arkliai, moterys 
sudarė gyvenimo ir poezijos turinį, pakrypo į mistiką ir ėmė ieškoti sielos. 

Pasukusi iš įspūdžių vaizdavimo į gilesnį ir prasmingesnį žmogaus 
gyvenimą, poezija turėjo pasukti ir iš kelio, kuriuo ji ėjo sykiu su tapyba. 
Sykiu su šitokia poezijos kryptimi pradėjo silpnėti ir Nietzschės įtaka. 

Stefan George, anksčiau visai persiėmęs Nietzschės idėjomis, taip, kaip ir 
Nietzschė, ilgėdamasis grožio, dabar pradėjo ieškoti ne antžmogio, bet ke- 
lio į Dievybę. M. Dauthendey, taip pat gyvenęs Nietzschės idėjomis, netru- 
kus prieš mirtį, rašė: „Koks tikslingumas įžengė šiandien į mano kūną. 
Dievas gyvena ir yra taip asmeniškas, kaip kad visa per jį gyvena.“" 

Bet gražiausias grįžimo į dvasinį žmogų pavyzdys yra R. M. Rilkės, 
to naujųjų laikų mistiko, poezija. Išaugęs impresionistiniame laikotarpy- 
je, Liliencrono, Dehmelio, Georges, Dauthendey ir kitų impresionistų am- 
žininkas, ankštai susigyvenęs su impresionistiniu vaizduojamuoju menu, 
poezijoje jis pasuko nuo pojustinių įspūdžių į susitelkusio, grynai dvasios 
gyvenimo vaizdavimą. Pasaulis Rilkės kūryboje įgyja naujos prasmės. 
„Iš kasdienių daiktų ir paprasčiausių apraiškų  iššifruojami amžinybės 
bruožai... čia jau pasirodo išvidiniai pergyvenimai ir įspūdis ne akies, bet 
sielos“? Iš naujųjų vokiečių poetų tik Ruth Schaumann suranda Dievui 
apdainuoti tokių paprastų, bet sykiu ir labai įspūdingų žodžių, kaip šis 
Rilkės posmelis: 2 

„Oft wenn ich dich in Sinnen sehe, 
verteilt sich deine Allgestalt; 


du gehst wie lauter, lichte Rehe, 
und ich bin dunkel und bin Wald.“ 


Rilkė vėl įvedė Dievą į žmogaus kūrybą. Savo netobulumo jautimas, 
begalinės Dievo tobulybės nujautimas ir sykiu šitos tobulybės ilgesys pa- 
stūmėjo Rilkę išreikšti Dievybę paprastais, kaip paprasta yra Evangelija, 
ir sykiu gaivalingais žodžiais. 

Grįžimas į dvasią iš vienos pusės ir grimzdimas gilyn į subjektyvų 
medžiaginio pasaulio vaizdavimą iš kitos suskaldė mūsų amžiaus meną į 
dvi dideles kryptis. Atgimstąs amžinosios Idėjos ieškojimas pasaulyje 
žada vėl duoti nenykstančios vertės meno kūrinių. Tuo tarpu jau renesan- 
so pradėtas atsisakymas nuo dieviškųjų Idėjų ieškojimo regimuose daik- 
tuose veda nuosekliai modernųjį meną prie pačio savęs sunaikinimo. Kuri 
kryptis paims viršų, tai pareis nuo tolimesnio žmonijos kelio. 

